
Pavarte Viduržemio jūros regiono senovės istorijos metraščius, ma- 
tome, kad ketvirtajame ir trečiajame amžiuje pr. m. e. dažnai minimi 
keltai: romėnai juos vadina galais, o graikai — galatais. Kas gi buvo tie 
keltai, kokį istorinį vaidmenį jie atliko ir ką dar gali pasakyti mums 
dabar? Tais laikais jie, matyt, buvo gena stiprūs, nes antikos autoriai 
rašo, kad Dionisijas I Vyresnysis apie 370 metus sudarė su jais drau- 
gystės sutartį, o didysis makedoniečių karalius Aleksandras, pats būda- 
mas pasaulio užkariautojas, apie 335 metus priėmė keltų pasiuntinius 
prie Dunojaus krantų. Be to, keltai, apie 278 metus persikėlę į Mažąją 
Aziją, kartu su kitomis tautomis nemažai lėmė Vakarų Azijos likimą, 
kol galiausiai 180 metais pr. m. e. juos nugalėjo Pergamo miestas-vals- 
tybė ir pastatė jiems savotišką paminklą — pavaizdavo garsiajame Dzeu- 
so altoriuje. 

Tai tik keli tarpsniai, sąmoningai parinkti iš keltų veiklos peripetijų, 
siekiant parodyti milžinišką šios tautos ekspansiją, nes jų tėvynė buvo 
už kelių tūkstančių kilometrų į šiaurę, šiapus Alpių. Visur šioje didžiu- 
lėje teritorijoje nuo Viduržemio jūros pakrančių iki Vidurio Europos, 
nuo Pirėnų pusiasalio ir Britanijos salų iki Juodosios jūros krantų keltai 
paliko savo pėdsakų. 

Tačiau ar šie pėdsakai vien buvusios didybės ženklas? Ar ju kultūra 
ir politinė veikla neturėjo įtakos šiandieninės Europos susidarymui? Be 
abejo, turėjo, nes daugelio šiandieninių Europos tautų susidarymo ir 
raidos negalima įsivaizduoti be keltų poveikio. Tuo tarpu jie patys tik 
nedaugelyje sričių — beje, daugiausia pakraščiuose ir dažnai trumpą lai- 
ką — buvo nepriklausomi ir galėjo daryti politinę arba kultūrinę įtaką. 
Šiandien keltai beveik neminimi, užtat daug kalbama apie romanų, ger- 
manų, slavų tautas. Tuo tarpų, pavyzdžiui, germanai iškilo tik savo 
pietinių ir vakarinių kaimynų pažangos dėka, nes keltai jau buvo pasiekę 
aukštesnę ekonominės ir socialinės raidos pakopą. 

Kai keltų gyvenamos Vakarų Europos sritys buvo politiškai ir kudtū- 
riškai prijungtos prie Romos imperijos, jose labai įsigalėjo romaniškasis 
elementas. Bet šių dienų prancūzai dar nepamiršta ir savo gališkos kil- 
mės, ir ne vienas jų paprotys atsiradęs iš keltų tradicijų. Kai kuriais 
Prancūzijos istorijos laikotarpiais buvo tiesiog sąmoningai remiamasi 
keltiška praeitimi. Tai būdinga pirmiausia šviečiamajam amžiui ir stip- 
rėjančios, dėl savo teisių kovojančios buržuazijos laikotarpiui. Tada pran- 

cūzų žemėje buvo prisimintas ir susietas su galų bei galų-romėnų praei- 
timi ne vienas istorijos paminklas, dažnai net nieko bendro netūrįs su 
keltais, likes iš daug senesnių laikų. Laisvės simbolių irgi imta ieškoti 
keltų-galų praeityje: taip gaidys, lotyniškai gallus, apskritai laikomas 
budrumo simboliu, tapo „galų gaidžiu“, Prancūzų revoliucijos, vėliau 
Liepos karalystės bei Trečiosios respublikos herbo paukščiu. Ir šiandien 
daug kur.matome gaidį, stovintį ant paminklų ar antkapių akmenų. 

Bet tai dar ne viskas: Prancūzijoje ir šiandien sutiksi keltų kilmės, 
keltiškai kalbančių žmonių. Tačiau jie ne vietiniai. Tai bretonai, kurie, 
anglosaksų spaudžiami, penktajame ir šeštajame amžiuje atsikėlė iš Ang- 
lijos į Šiaurės Prancūziją, vėliau dėl to pavadintą Bretane. Daugiau kaip 
milijonas bretonų šiandien kalba senąja keltų (bretonų) kalba. Iki šešio- 
liktojo amžiaus Bretanė turėjo šiokią tokią politinę nepriklausomybę. 
Nuo devynioliktojo šimtmečio imta sąmoningai ugdyti jos gyventojų 
kalbą, literatūrą ir liaudies mėną, nors ekonomiškai kraštas labai atsi- 
likes. 

Britų salose ilgai viešpatavo romėnai, paskui įsiveržė anglosaksai, 
tačiau keltai, jų kultūra ir kalba čia išsilaikė ilgiausiai. Airija, Škotija, 
Velsas ir maža Meno salelė — tai keltų kilmės gyventojų sritys. 

Pereinamuoju iš pirmykštės visuomenės į feodalizmą laikotarpiu, apie 
pirmojo m. e. tūkstantmečio vidurį, Airijoje susikūrė kelios keltų kara- 
lystės, tačiau, savanaudiškai siekdamos valdžios, tarpusavyje kivirčida- 
mosi, jos nedaug teprisidėjo prie airių tautos suvienijimo ir kultūros 
išsaugojimo. Daugiau čia nuveikė krikščionių vienuolynai, kurie tapo 
senosios airių kultūros židiniais; suprantama, toje kultūroje labai svarbią 
vietą turėjo krikščionybės idėjos ir atitinkami religinio meno elementai. 
Nuo septintojo amžiaus iš tų vienuolynų plito airių ir škotų misijų 
veikla. Kai dvyliktajame amžiuje prasidėjo anglosaksų įsiveržimas, 
airių tautai atėjo sunkūs laikai, kurie truko šimtmečius. Airiai ne kartą 
gynėsi nuo anglų, sukildavo prieš pavergėjus. Ir vis dėlto savo papročius 
ir literatūrą airių tauta išlaikė iki septynioliktojo amžiaus. Apie 1900 me- 
tus prasidėjęs „airių renesansas“ literatūroje buvo kartu ir airių išsiva- 
duoįamosios kovos dalis. Tautos atgimimo reiškėjai, įžymūs dramaturgai, 
poetai — B. So, S. O'Keisis, S. Beketas — rašė taip pat angliškai ir prisi- 
dėjo prie anglų literatūros išgarsinimo pasaulyje. 

Po sunkių kovų su anglais airiai 1922 metais įkūrė savo valstybę, 
tačiau visos politinės, ekonominės, socialinės ir kultūrinės problemos 
liko galutinai neišspręstos. Tai patvirtina atkaklūs pilietinio karo pobü- 
džio susirėmimai mūsų dienomis šiaurinėje, Anglijai priklausančioje salos 
dalyje. Valstybinė Airijos kalba yra airių, tačiau šimtmečius trukusi ang- 
lų priespauda padarė savo: anglų kalba tapo šnekamąja. Dėl politinės 
ir ekonominės padėties gyventojų skaičius sumažėjo nuo 6,5 milijono 
praeito šimtmečio vidury iki 2,9 milijono šiandien; vien į Šiaurės Ame- 
riką emigravo milijonas airių. 

Keltų kilmės škotai V—VI amžiuje iš Airijos atsikėlė į kraštą, kurio 
vietiniai gyventojai buvo piktai. Iš pirmykštės visuomenės genčių są- 
jungų susidarė feodalinės lenų sąjungos. 843 metais jos susivienijo į 
Albano karalystę, tačiau dvyliktajame amžiuje ėmė priklausyti anglams. 

Škotija šiandien yra Jungtinės 
Didžiosios Britanijos ir Šiaurės 
Airijos karalystės dalis. Iš 5,1 mi- 
lijono škotų tik apie 150 000 dar 
kalba senąja keltų tarme — gė- 
liškai. 

Tradicijas ir senus papročius 
mėgstanti Anglija, nematydama 
jokio politinio pavojaus, iki pat 
šių dienų leidžia mažai Meno sa- 
lelei turėti beveik neįprastą da- = 
bartiniams laikams nepriklauso- E à 
mybe. Sala tiesiogiai pavaldi Ang- 
lijos karūnai; maždaug 50 000 jos 
gyventojų turi savo parlamentą Šiandieniniai keltų palikuonys ir kalbos 
su aukštaisiais ir Žemaisiais rū- 
mais, ir kiekvienas Londone išleistas įstatymas galioja Mene tik tada, 
kai būna speciali nuoroda. Tačiau tenykštė keltiškoji kalba jau baigia 
išnykti. Devynioliktojo amžiaus pradžioje keltiška kornų kalba dar bu- 
vo kalbama ir Kornvalyje. 

Taigi, pažvelgus į šiandieninius keltų kalbos ir tautos likučius, peršasi 
išvada, kad keltai jau nuėję į praeitį, o tai, kas dar likę, ilgainiui visiškai 
išnyks. Todėl keltų kultūrinio palikimo išsaugojimas yra humanistinis 
uždavinys, kurio turėtų imtis visų pirma prancūzai ir anglai, jau nekal- 
bant apie airius. Kaip rodo kai kurių keltiškų tautų istorija, tai ne mu- 
ziejinis, o dažnai ir labai politinis dalykas. 

Bet mus, ypač gyvenančius Vidurio Europoje, keltai pirmiausia do- 
mina savo vaidmeniu Europos ir pasaulio istorijoje. Tyrinėti keltų pra- 
eitį mus skatina ne vien pradžioje prabėgomis apibrėžta jų veiklos teri- 
torija — tai nėra pagrindinis dalykas. Svarbiausias istorinis šių tautų 
vaidmuo tas, kad pusę tūkstantmečio kultūros atžvilgiu jos buvo prana- 
šesnės už kitus „barbarus“, gyvenusius į šiaurę nuo antikos pasaulio. 
Neabejotinas keltų nuopelnas, kad Europos istorija tarp Atlanto pa- 
krančių ir Karpatų gūbrių antroje paskutiniojo tūkstantmečio pr. m. e. 
pusėje vystėsi taip pažangiai. Šio poveikio neribojo vien pačių keltų 
gyvenamas plotas — jį labai jautė kaimyninės tautos, ypač germanai. 
Ne visuomet įtaka buvo vienpusė, dažnai vykdavo abipusiai mainai. 
Todėl mūsų uždavinys — ištirti ir nustatyti, kuo keltai prisidėjo prie 
pasaulio kultūros ir socialinės pažangos. Kultūrą mes suprantame kaip 


Prancūzijū 
Luara 

vieningą materialinių ir dvasinių pasiekimų visumą, kuria pasiremdami, 
tie žmonės, kiek leido jų tikslai bei istorijos duotos galimybės, keitė 
gamtinę bei socialinę aplinką ir pačius save. 

Tačiau gausi medžiaga įsakmiai reikalauja apibrėžti laiko ir vietos 
ribas. Pirmą kartą apie keltus išgirstame maždaug pirmo tūkstantmečio 
pr. m. e. viduryje iš graikų rašytinių veikalų. Čia turėtume pradėti savo 
„istoriją“ ir pirmiausia iškelti keltų kilmės, jų kultūros substratu klausi- 
mą. Paskui puse tūkstantmečio jie veikė kaip stipri politinė ir kultūrinė 
jėga plačiuose Europos ir Vakarų Azijos regionuose. Šiuo laikotarpiu 
jie iš Rytų ir antikos kraštų nešė materialinę ir dvasinę kultūrą tautoms, 
kurios į šiaurę nuo Alpių dar gyveno pirmykštės visuomenės pakopoje. 

Kai Cezario laikais prasidėjo didžiųjų varžovų — Romos imperijos ir 
germanų genčių — grumtynės, keltai buvo sutriuškinti politiškai ir ka- 
riškai. Patekusių į Romos valdžią keltų kultūra susiliejo su romėniškąja 
ir tapo ne mažiau svarbia „galų-romėnų“ kultūra. Praėjo dar nepilnas 
pustūkstantmetis, susivienijusios germanų gentys užėmė Romos provin- 
ciją Galiją, ir keltiškasis elementas, jeigu apskritai dar buvo žymus, 
galutinai asimiliavosi. Panašūs procesai vyko visur, kur kadaise gyveno 
keltai. Tik Anglijoje keltų tauta ir kultūra išlaikė savarankiškumą, o 
menas netgi suklestėjo arba vaisingai susiliejo su germanų menu. Tad 
svarbiausias mūsų nagrinėjamos keltų istorijos laiko tarpsnis bus pasku- 
tinysis pustūkstantmetis pr. m. e., kai keltai stovėjo ekonominės ir poli- 
tinės galios viršūnėje; vėlesnę jų kultūros raidą liesime tik prabėgomis. 

Mažiau kalbėsime apie tas šalis, kur keltai paliko pėdsakų, trumpai 
pabuvoję kaip užkariautojai, o ilgiau apsistosime ten, kur jie nuo amžių 
gyveno, kur buvo vienintelė ar bent lemiama jėga ir kūrė tą kultūrą, 
kurią laikome tik jiems būdinga, nepakartojama keltų kultūra. 


HALSTATO LAIKU PILYS IR PILKAPIAI 


Tauta anapus „Heraklio stulpų" 

Halštato druskos valdovai 

Ankstyvojo keltų pilių laikotarpio diduomenė 
Auksas puošė kilminguosius ir po mirties 
Vikso damos kapo staigmena 


O keltai yra anapus Heraklio stulpų, jie 
kaimynai kinezams, kurie gyvena pačiuose 
Europos vakaruose. 


Herodotas, 18/33 


Penktajame amžiuje pr. m. e. „istoriografijos tėvas“ graikas Herodo- 
tas parašė apie tais laikais žinomą pasaulį didelį istorijos ir etnografijos 
veikalą, kuriame dviejose vietose mini keltus. Pasak jo, keltai gyveno 
„anapus Heraklio stulpų“ — taip senovės graikai vadino Gibraltaro uolas. 
Be to, iš jų krašto tekąs Istras, arba Dunojus. ,„Anapus"— taip galėjo 
pasakyti tiktai jūreivis, kuris, praplaukęs sąsiaurį, Atlanto vandenyno 
Ispanijos ir Prancūzijos pakrantėse susidurdavo su keltų gentimis, 

Taigi keltų tėvyne, kol jie dar nebuvo pradėję didžiosios ekspansijos 
į pietus, būtų galima laikyti Vakarų Europą ir pietinius Vidurio Europos 
rajonus. Kur iš tikrųjų ėjo sienos su kaimyninėmis tautomis, penktojo 
amžiaus pr. m. e. istorikas ir etnografas dar nežinojo. Tuomet manyta, 
kad į šiaurę nuo graikų pasaulio gyveną tik skitai ir keltai; tai neaiškus, 
netgi neatitinkantis tikrovės įsitikinimas. Teritorijoje tarp Juodosios jū- 
ros pakrančių ir Dunojaus aukštupio ir vidurupio tikriausiai gyveno 
daug genčių ir tautų, kurios nebuvo nei skitai, nei keltai, taip pat ne- 
priklausė visai šalia graikų įsikūrusiems trakams bei ilyrams, tačiau 
antikos pasaulis jų vardų nežinojo. 

Herodotas tikriausiai ne pirmasis parašė apie keltus, bet tie senes- 
nieji paminėjimai neišlikę. Tik Hekatajas iš Mileto, gyvenęs šeštojo 
amžiaus pr. m. e. pabaigoje, užsimena, kad Ligūrijos ir Masalijos (Mar- 
selio) kaimynystėje gyveną keltai. 

Ieškoti keltų tėvynės Dunojaus aukštupyje ir Vakarų Europoje ska- 
tina ne vien Herodoto žodžiai, bet ir vėlesnės žinios, iš dalies ir pačių 
keltų sakmės apie genčių kilmę. Keltai, kurie užpuolė Italiją, atėjo iš 
vietų, esančių į šiaurę nuo Alpių, o kiti, įsiveržę į Balkanus, matyt, lei- 
dosi Dunojumi žemyn. Livijus mini padavimą apie keltų biturigų karalių 
Ambigatą, kuris dėl gyventojų pertekliaus išleidęs du būrius. Vienas 
patraukęs į rytus Hercinijos miško link — čia, matyt, turėtas minty Bohe- 
mijos miškas, Rūdiniai kalnai ir Sudetai,— kitas į pietus, į Italijos žemes. 
Kad ir negalime pagrįsti šios gana vėlai atsiradusios legendos istorišku- 

mo, keltu kilmés vieta vis vien laikytina teritorija, apimanti Pietu Pran- 
cüzija, Siaurés Sveicarija ir Pietu Vokietija. 

Palikime rašytinius šaltinius ir paimkime archeologinius: jie irgi by- 
loja, kad keltų tėvynė yra šis regionas. Archeologija taip pat duoda 
atsakymą į jų etnogenezės klausimą. Didelei Europos daliai antrojo ir 
Ee tūkstantmečio sandūroje buvo būdinga ,Urnu laukų kultūra“. 
is iš archeologijos šaltinių žinomas reiškinys yra paskutinė anoniminé 
kultūra Europos istorijoje. Jos dar negalime priskirti nė vienai iš rašy- 
tinių šaltinių Zinomai tautai ar tautų grupei. Visi mėginimai tai padaryti 
galiausiai sužlugdavo dėl metodų netobulumo ir klaidingų istorijos prie- 
laidų. Pripažinus, kad Urnų laukų kultūros vietose gyvenę keltai, žengta 
į dar senesnius laikus ir imta spėlioti, kad keltai buvę vidurinio žalvario 
amžiaus pilkapių kultūros nešėjai. Dėl to savo ruožtu reikėjo pirmąjį 
keltų įsikūrimą Britų salose ir Pirėnų pusiasalyje perkelti į Urnų laukų 
kultūros laikus. 

Urny laukų paplitimas ir kraustymosi kryptys 


Kita vertus, nėra jokios abejonės, kad tada ėmė rastis užuomazgos 
tų tautų ir genčių, kurias sutinkame pirmajame tūkstantmetyje pr. m. e. 
ir kurių vardus sužinome iš graikų, o vėliau romėnų autorių pasakojimų. 
Si epocha mus domina ne tiek tuo paskutiniuoju žingsniu iš nezinomy- 

bės, kiek prasidedanciu pirmykštės visuomenės irimu ir perėjimu į pas- 
kutinę šios pirmosios stambios visuomeninės formacijos fazę — karinę 
demokratiją. Nors kiekvienas istorijos laikotarpis yra žingsnis į šiuolai- 
kine Europą, bet šios ir po jos einančios fazės vaidmuo ypatingas, nes 
jau ima ryškėti, nors ir nevienodai aiškiai, tos formos, iš kurių kūrėsi 
būsimoji Europa, pakilusi į aukštesnę socialinę ir ekonominę pakopą, — 
feodalizmo amžiuje ir pagaliau dabartiniais laikais. 

Tai pirmiausia pasakytina apie etninį pasiskirstymą. Nors mokslas 
dar nėra galutinai išsprendęs kalbų atsiradimo klausimo, vis dėlto galima 
spėti, kad tuomet didesniuose Europos, Vakarų ir Vidurinės Azijos plo- 
tuose apsigyveno indoeuropiečių kalbų šeimos gentys. Tasai jų atsikraus- 
tymas iš kitur atsispindi ne vienoje vėlesniųjų šimtmečių legendoje. 
Prisiminkime, kaip dorėnai atsikėlė į Graikiją, italikai į Italiją arba 
arijai į Indiją; panašiai galėjo būti Pirėnų pusiasalyje ir Britų salose. 
Atvykėliai neindoeuropiečių gentis daug kur nustelbė, ir lyginamoji kal- 
botyra tai patvirtina. Sj „Urnų laukų genčių kraustymąsi“ pajuto net 
Egiptas, kada jį užplūdo vadinamosios šiaurės ir jūrų tautos. Urnų laukų 
kultūros, kuriose jau verstasi žemdirbyste ir gyvulininkyste, būta žal- 
vario metalurgijos, bet dar beveik nežinotą geležies, paruošė dirvą vė- 
lesnėms kultūroms, kurias archeologai jau priskiria geležies amžiui; iš 
jų mus ypač domina Halštato kultūra, nes ji susijusi su keltų atsiradimu. 


Austrijos Zalckamergüte prie kalnų apsupto ežero stovi Halštato 
miestelis. Už miesto buvo aptikti didelių druskos kasyklų pėdsakai ir 
daugiau kaip du tūkstančiai kapų tų gyventojų, kurie čia kasė ir parda- 
vinėjo druską. Beveik trijų šimtų metrų gylyje po kalnu, kartais net 
kelių šimtų metrų ilgio požeminėse galerijose ankstyvojo geležies am- 
žiaus kalnakasiai kirto „baltąjį auksą“. Daugybė dažniausiai iš toli atga- 
bentų įkapių (5 pav.) leidžia spėti, su kokiu užmoju prekiauta druska 
Halštate ir kokios vertybės mainais už ją čionai plaukė. 

Halštato, kurio radiniai žinomi jau nuo praeito amžiaus vidurio, var- 
du prieš šimtą metų buvo pavadinta seniausia geležies amžiaus pakopa, 
apimanti laikotarpį nuo aštuntojo amžiaus pabaigos iki penktojo amžiaus. 
pr. m. e. pradžios. Sugretinę šią datą su pirmosiomis žiniomis apie 
keltus, pamatytume, kad Halštato kultūra gyvavo keltų didžiųjų laikų. 
išvakarėse. 

Šiandien gerai žinome, kad gentys ir tautos, kaip etniniai vienetai, 
per tūkstantmečius neišsilaikydavo pastovios sudėties, o nuolatos keis- 
davosi. Praėjusių kartų tyrinėtojai, kurie, pasirėmę žiniomis apie keltus. 
iš pirmojo tūkstantmečio vidurio, taip pat archeologijos radiniais, bandė 
įrodyti, kad jie gyvenę ne tik tada, bet ir ankstesniame bronzos, netgi 
vėlyvajame akmens amžiuje, savo išvadas grindė klaidingomis prielaido- 
mis. Pirma, archeologijos mokslo išaiškintų kultūrų negalima tapatinti — 
bent jau ne kiekvienu atveju — su gentimis. Antra, etninius vienetus 
nuolatos veikė tiek įcentrinės, tiek išcentrinės jėgos, sukeldamos vieni- 
jimąsi arba skaidymąsi. Tautos susidarymas — sudėtingas, įvairialypis 
ekonominis, socialinis bei politinis etnogenezės procesas. Jį ištirti yra 
mokslo ir ypač archeologijos uždavinys. 


Mes pasirinkome Halštatą ne vien dėl to, kad jis davė vardą kultūrai 
ir epochai, kuri tokia svarbi keltų etnogenezei, o todėl, kad iš kapų ir 
darbo vietų radinių — pati gyvenvietė, deja, iki šiol dar neatkasta — 
galime spręsti apie socialinius ir ekonominius tų laikų santykius. Mėgs- 
tama teigti buvus Halštato „druskos ponus“, kurie patys nedirbę kasyk- 
lose, o tik organizavę druskos kasimą ir pardavimą, žiūrėję savo kalna- 
kasių materialinio aprūpinimo ir, galimas dalykas, rūpinęsi šios savo 
egzistavimui labai svarbios darbo jėgos ir kasyklų apsauga. Kad Halštato 
kultūroje jau būta socialinės nelygybės, galima spręsti iš skirtingos ver- 
tės įkapių. 

Turtingesni kapai buvo degintiniai, tad gal ir pats laidojimo būdas 
byloja apie socialinį susiskaidymą. Keturiasdešimt penki procentai kapų 
priklauso šiam visuomenės sluoksniui. Iš jų tik dvidešimt šešiuose pro- 
centuose kapų rastas ginklas, kurio nešiotojai tikriausiai stovėjo socia- 
linėje piramidėje dar kiek aukščiau. Dvidešimt palaidotųjų su kalaviju 
(ankstesnio laikotarpio) ir trisdešimt penkis su durklu (vėlesnio laiko- 
tarpio) galima laikyti gimininės diduomenės atstovais. Tačiau keturias- 
dešimt šeši procentai visų žalvarinių indų, kurie laikomi vienais iš ver- 
tingiausių įkapių, dėtų Halštato mirusiesiems, rasti tuose keliolikoje kapų 
su kalaviju. Iš to sprendžiant, šie kilmingieji sudarė apie penkis šešis 
procentus gyventojų, dvidešimt procentų priklausė karių sluoksniui, o 
likę septyniasdešimt penki procentai buvo gamybos darbininkai, taip 
pat moterys ir vaikai *. 

Halštato vardu pavadintoji kultūra buvo išplitusi Rytų Prancūzijoje, 
Šveicarijoje, Austrijoje, Pietų Vokietijoje, šiaurėje siekė Vidurinių kalnų 
atšlaites, o rytuose per Čekoslovakiją — Oderio vidurupį ir aukštupį, 
pietvakariuose per rytines Alpes — Vakarų Vengriją ir Šiaurės Jugosla- 
viją. Archeologinių radinių skirtingumai leidžia dalinti šį plotą į dvi 
dalis, tarp kurių riba eina per Bohemijos mišką ir Aukštutinę Austriją; 
pats Halštatas stovi maždaug ant tos linijos. Be visų skirtingumų, šį 
didžiulį rajoną jungė beveik vienodas socialinio ir ekonominio išsivys- 
tymo lygis. 

Ekonominį kultūros pagrindą sudarė žemdirbystė ir gyvulininkystė, 
taip pat geležies gavyba, kuri labiausiai veikė to meto gamybos jėgų 
augimą. Tūkstantį metų anksčiau Vidurio Europoje buvo pirmą kartą 
panaudotas žalvaris. Jis ir toliau liko svarbi žaliava. Bet svarbiausius 
žemės ūkio ir kitokius įrankius bei ginklus dabar imta gaminti tik iš 
geležies, o tai savo ruožtu leido kariniu ir ekonominiu atžvilgiu pra- 
lenkti gentis, dar neperėjusias nuo žalvario prie geležies. 

Negalima nei sumenkinti, nei pervertinti įtakos, kurią darė šiam pro- 
cesui toliau pažengusios Viduržemio jūros regiono kultūros. Pati Graikija, 
jos miestai-kolonijos Juodosios ir Viduržemio jūrų pakrantėse, etruskų 
valstybių sąjunga Vidurio ir Šiaurės Italijoje buvo pavyzdys ir paskata. 

* Kiek moterų ir vaikų palaidota Halštato kapinynuose, nuomonės skiriasi. Jos grin- 
džiamos ginčytinomis antropologinėmis analizėmis bei įkapių pobūdžiu. Taip pat yra spė- 


jama, kad moterys, vaikai ir nedarbingieji palaidoti netoli gyvenvietės, o darbininkai: 
vyrai — prie savo darbo vietos. 

Halštato kultūros paplitimas ir Viduržemio jūros pasaulis 


Aukštesnė tų kraštų materialinė kultūra, gyvenimo įpročiai buvo pakan- 
kamas akstinas įsigyti jų gėrybių arba, į jas nusižiūrėjus, gamintis pa- 
tiems. Savo ruožtu graikų ir etruskų miestai buvo labai suinteresuoti 
prekių realizavimu, nes kaip tik tam jie ir buvo įkurti, kad už sutartą 
vertę Mainais būtų galima įsigyti svarbių žaliavų ir kitų gėrybių. 

Šių mainų forma priklausydavo nuo „barbariškų“ šalių visuomeninės 
santvarkos. Daugumoje gentinių sričių — prie jų norėtume priskirti ir 
Halštato kultūros gentis — jau buvo karinė demokratija. Taip pat buvo 
susidariusi gimininė diduomenė, kuri turėjo tam tikrą ekonominę galią 
ir kurios valdžia ypač sustiprėdavo karo metu. Bet tebeveikė ir gentinės 
visuomenės organai — liaudies susirinkimas, seniūnų taryba ir kt. Gimi- 
nės kilmingieji bei kiti aukščiau iškilę Žmonės, — jiems pirmiausia pri- 
klausė kariai, — suprantama, buvo suinteresuoti kariauti, nes taip pakel- 
davo savo prestižą, gaudavo vertingo grobio, o kita vertus, stengdavosi 
ir taikiais būdais įsigyti brangių gaminių iš pietų kraštų. 

Tam prielaidą davė atitinkamai nustatyta mainų vertė, išreikšta dau- 
giausia žaliavomis: rūda, geležimi, auksu, gintaru arba druska, taip 
pat galvijais, odomis ar kailiais. Gamybos technologija ir jos organiza- 
vimas jau buvo tokio lygio, kad mainams reikalingas vertybes buvo 
galima gauti kaip pridedamąjį produktą. Grynai pirmykštės visuomenės 
santykiai būtų vedę į tautų išnaudojimą, tačiau gamybiniai santykiai, 
susiklostę pereinant į karinę demokratiją arba jai įsigalėjus, sudarė prie- 
laidas šioms tautoms gauti naudos iš kultūrinio bendradarbiavimo ir 

žengti į aukštesnę socialinės ir ekonominės raidos pakopą. Taigi šis pro- 
cesas nebuvo pasyvus perėmimas ir pamėgdžiojimas, o labai aktyvus, 
savarankiškas žingsnis. Vėlesnių amžių istorinė raida tai patvirtino. 

Archeologiniai radiniai rodo epochos pobūdį ir šio proceso eigą. Visų 
pirma kapai ir pilys byloja mums apie reiškinius, apie kuriuos dar tyli 
rašytiniai šaltiniai. Daugiausia kalbėsime apie Halštato kultūros vakarinę 
grupę, kadangi ji, o ne rytinė, buvo tas pamatas, ant kurio susiformavo 
keltai, tačiau rytinių Halštato rajonų taip pat neužmiršime, nes „juos 
vėliau vis vien užvaldė keltai. 

Dabartinės Slovėnijos, kaimyninės Karintijos ir Štirijos srityse, kur 
jau buvo gana stiprus ekonominis pagrindas ir tam tikras socialinis susi- 
skaidymas, tais laikais prasidėjo kultūros klestėjimas. Pietų ir Rytų įtaka 
iš čia plito į šiaurę ir šiaurės vakarus. Tikriausiai jau nuo septintojo 

Piešiniai ant situlos iš Kuferno (Austrija), 4 a. pr. m. e. 

amžiaus pr. m. e. graikų pirkliai, atplauke su savo laivais per Adrijos 
jūrą, ėmė lankytis prie Istrijos krantų ir varyti mainų prekybą. Duno- 
jumi ir Drava Balkanų gyventojų įtaka pasiekdavo Slovėniją, o iš rytų 
per Panonijos žemumą ją veikė klajokliai raiteliai iš Ponto stepių, kime- 
rai, o vėliau ypač skitai, kurie, šeštojo amžiaus viduryje įsiveržę į 
Vengriją, kurį laiką buvo Rytų Alpėse gyvenusių tautų kaimynai. Pet 
Austrijos Alpes, kur daug plačių slėnių ir perėjų, kultūrinė įtaka plito 
į šiaurę už Alpių. 

Tačiau patogi geografinė padėtis buvo ne vienintelė ir ne svarbiausia 
kultūros sužydėjimo prielaida. Tai padarė žmonės, sugebėję gerai išnau- 
doti esamus geležies rūdos telkinius, sumaniai apdirbti metalą. Kartu 
tobulėjo ir žalvario apdirbimas, ypač dailieji amatai, papuošalų ir tai- 
komojo meno dirbinių gamyba. Galimas daiktas, kad dėl skitų įsibrovi- 
mo į Panonijos lygumą metalo gavybos centrai persikėlė į Slovėnijos 
kalnus, 

Ekonomikos augimas ir pakitę visuomeniniai santykiai atsispindi ka- 
puose. Vietoj atskirų kapų atsiranda dideli pilkapiai, kur laidojamos 
ištisos šeimos arba giminės. Mirusieji dažniausiai nebedeginami, o laido- 
jami su visa apranga ir ginkluote, moterys — su gausiais papuošalais. 
Giminės diduomenė skirdavosi iš kitų šarvais ir šalmu (2 pav.). Kartais 
mirusiajam ant veido būdavo dedama žalvarinė kaukė (3 pav.), o art 
rankų žalvarinės plaštakos. Iš aprangos išliko auksiniai papuošalai ir 
žalvarinės segės. Daug žalvario indų, dažnai gausiai papuoštų figūromis, 
arklių pakinktai ir, aišku, ginklai — ietys, skydai, kalavijai, kovos kir- 
viai ir strėlės — patekdavo kartu su mirusiuoju į mūrinę ar medinę kapo 
kamerą. Tie daiktai, ypač situlos (4 pav.) ir žalvariniai diržai, išpuošti, 
iSkalstyti gyvuliniais frizais arba kasdieninio gyvenimo scenomis. 

Kaip tik šiuose papuošimuose pastebima vélesniojo graikų meno geo- 
metrinio ir po jo atsiradusio rytietiško stiliaus įtaka, be to, juose atsi- 
spindi vietinės diduomenės siekimas pamėgdžioti antikos pasaulio val- 
dančiosios klasės gyvenimo būdą. Kad tai ne vien graikų meno imitacija, 
o tikras tų žmonių gyvenimo atspindys, rodo kai kurios ju ir graikų bei 
etruskų įpročių skirtybés. Ir šie didžiūnai valgydavo išsitiesę ant gultų 
arba atsidrėbę patogiuose krėsluose, mėgdavo, kad jiems patarnautų, 
véduotu véduoklémis, o laisvalaikiu klausydavosi fleitininkų grojimo. 
Būdavo rengiamos kumštynės su sekundantais ir arbitrais, nugalėtojui 
įteikiamas prizas — šalmas. Raiti ir pėsti arba lekiantys kovos vežimuose 
kariai vaizduojami su tokiais pat ginklais, kokie randami kapuose ir 
kokie buvo naudojami tuometinėje Graikijoje. Tik pats apsiginklavimas 
ilgainiui keitėsi. Atrodo, kad, be didžiūnų, pasipuošusių ginklais, būta ir 
„Civilinės“ aukštuomenės; tai neginkluoti vyrai su plačiakraštėmis skry- 
bėlėmis, taip pat pagarbiai apsupti tarnų. 

Šio rytinių Alpių krašto paveikslas būtų pilnesnis, jeigu pakankamai 
gerai žinotume ir gyvenvietes. Kai kur įrodyta, kitur tik spėjama, kad 
dideli, pridėti puošnių įkapių pilkapynai būdavo netoli pilies, tikriausiai 
kartu ir didžiūnų giminės būstinės, ir savotiško genties valdų centro. Tų 
valdų gyventojai, gamybos santykių ir gamybos sąlygų siejami su kitais 

Žalvarinis vežimo apkaustas iš Bad Kanštato (VFR), 6 a. pr. m. e. 


socialiniais luomais, sudarė daugiau ar mažiau vieningą visumą. Sis per- 
ėjimas nuo valstietiško, pirmykštės visuomenės santykių dar labai sąly- 
gojamo bendrabūvio į karinę demokratiją čia vyko septintajame ir šeš- 
tajame amžiuje pr. m. e. 

O kas gi dėjosi į šiaurę nuo Alpių? Kaip jau esame sakę, Šį rajoną 
irgi pasiekė didžioji pažangos banga, tačiau ne ištisai, ne iš karto ir kiek 
kitaip. Ir čia eita nuo žalvario prie geležies, tikriausiai kuo toliau į 
šiaure, tuo vėliau. Kapų radiniai mums ir vėl padeda žvilgtelėti į praeitį. 

Yra kelios vietovės, kur daug pilkapių su gausiomis įkapėmis. Mus 
ypač domina kapai, kuriuose velioniui įdėtas vežimas su visais pakink- 
tais. Kapų su vežimais yra Kolino apylinkėse Bohemijoje. Jie daugiausia 
iš septintojo amžiaus pr. m. e. ir senesni už tokius kitų vietovių kapus. 
Visai nenuostabu, kad paprotys dėti į kapą vežimą atsirado čia, ryti- 
niame Halštato kultūros krašte, nes šis paprotys jau seniai gyvavo Rytų 
klajoklių tautose ir iš jų atėjo į Vidurio Europą. Giminės didžiūnai taip 
būdavo laidojami, kad ir po mirties nepasigestų arklio ir vežimo; be to, 
prabangios įkapės turėdavo pakelti jų autoritetą. Kapų su vežimais ap- 
tinkame ir Vakarų Bohemijoje, Bavarijoje, Viurtemberge, Badene, Švei- 
carijoje ir gretimose Prancūzijos vietovėse. Daugumas Pietvakarių Vo- 
kietijos, Šveicarijos ir Rytų Prancūzijos kapų yra jau iš šeštojo amžiaus. 
Pagaliau reikia paminėti trečią, pačią naujausią grupę kapų su vežimais 
Reino ir Mozelio srityje; jie supilti penktajame, o gal net ketvirtojo 
šimtmečio pradžioje. 

Hradenine, į vakarus nuo Kolino, lygiai prieš penkiasdešimt metų 
buvo ištirta per šešiasdešimt kapų. Trijuose rastos gausios įkapės rodo, 
kad jie buvę ypatingai svarbūs. Vieta irgi puiki, ant kalvelės. Kapų 
duobės daugiau kaip penkių metrų ilgio, trijų pločio ir apie 1,6 metro 
gylio, kad tilptų keturratis vežimas. Vežimai buvo mediniai ir iki mūsų 
laikų neišliko, tačiau geležiniai gurbo ir ratų apkaustai leidžia juos re- 
konstruoti. Gurbas buvo 180—260 cm ilgio, atstumas tarp vėžių — 110 cm, 
o tekinių su geležiniu ratlankiu skersmuo — 85 cm. Ant tokio vežimo 
vėlionis gulėdavo dažniausiai su geležiniu kalaviju. Ypatinga archeolo- 
gine vertybe reikia laikyti medinius jungus, aptrauktus oda ir papuoštus 
žalvarinių vinių geometriniu ornamentu; mes dabar arklius kinkome su 

plėške, o ten jie būdavo jungu siejami prie vežimo grąžulo. Kapų duo- 
bėse gulėjo pakinktai dviem, o vienoje net trim žirgams, tik pačių gyvu- 
lių, kaip sakysim darė skitai, čia neaukota. Kitos įkapės — daugybė indų, 
viename kape net septyniasdešimt, iš grafituoto arba dažyto molio, ke- 
letas iš žalvario, kiaulių kaulų likučiai ir būtinai geležinis peilis. Supran- 
tama, kad tik aukščiausio socialinio sluoksnio nariams būdavo keliamos 
tokios laidotuvės. Prasčiokai tik mėgindavo pamėgdžioti diduomenę: mi- 
rusiajam į kapą dėdavo bent vieną kitą ašies kaištį ir pakinktų dalis. 

Kapų su vežimais iš kitų kapinynų galima nebeaprašinėti, nes tiek 
laidojimo būdas, tiek vežimai tokie patys ar bent panašūs, tačiau kelis 
ypatingumus reikia pažymėti. Vieno vežimo iš Štutgarto Bad Kanštato 
žalvariniai apkaustai turi šešis kaltinius frizus, vaizduojančius mažus 
zZmogelius iškeltomis rankomis, taip pat gal arklius ir mažesnius gyvulius, 
matyt, avinus. Kadangi kalta tik trim kalikliais ir nuolat kartojamas tas 
pats trijų puošmenų derinys, visas piešinys atrodo labai primityvus. Bet 
jis nėra vienintelis, jj matome ant diržo sagčių, ant indų. Nėra abejonės, 
kad tai paskutinis kuklus Rytų Alpių krašto situlų arba apskritai Vidur- 

Hoineburgo rąstų ir žemių sienos (Kimigo rekonstrukcija) 

Hoineburgas molio plytu sienos laikotarpiu (Kimigo rekonstrukcija) 


Zemio jüros regiono meno atgarsis. Kas tenai buvo vaizduojama taip 
gyvai ir meistriškai, Cia tėra nekūrybiškas pakartojimas, monotoniškas, 
nuobodus figūrų rikiavimas. Būtų galima paminėti dar daugiau pavyz- 
džių, kai vietiniai gamintojai bandė mėgdžioti, bet apie tai pakalbėsime 
vėliau, nagrinėdami keltų meną. 

Didžiūno kapas iš Bad Kanštato rodo, kad šiems pilkapiams buvo 
būdingas dar vienas bruožas. Tai auksinių įkapių gausumas (60 pav.). 
Velionis ant galvos, arba tikriau ant kaklo, turėjo lankainį, buvo su 
apyranke ir dviem auskarais (viskas gryno aukso ir svėrė apie 85 gra- 
mus), su dviem aukso plokštelėmis dengtomis segėmis. Be to, jam į kapą 
buvo įdėtas apie šimto šešiasdešimties gramų svorio auksinis dubuo. 
Kapų su vežimais Reino ir Dunojaus aukštupiuose gana daug (iki šiol 
žinoma apie penkiasdešimt), o su auksinėmis įkapėmis nė kiek ne ma- 
žiau (per septyniasdešimt). 

Yra radinių, kurie gana įtikinamai liudija, jog tais laikais būta aukš- 
tesnės diduomenės, matyt, turėjusios valdžią platesnėje teritorijoje. Di- 
džiuliai pilkapiai su ypač gausiomis įkapėmis neabejotinai išskiria juos 
iš kitų didikų kapų; be to, visai netoli stovėta tvirtų pilių, kuriose šie 
genties vadai gyvenę. 

Įspūdingiausias pavyzdys yra Hoineburgas prie pat Dunojaus skar- 
džio netoli Hunderzingeno, Zaulgau apskr., Vokietijos Federacinėje Res- 
publikoje (6 pav.). Iš jo kitapus Dunojaus matyti slėnis, lyguma ir didieji 
pilies valdovų pilkapiai. Pilis, pastatyta ir taip saugioje vietoje, buvo 
paversta tvirtove vėlyvojo Halštato laikais ir prasidėjus jau naujam lai- 
kotarpiui, kurį archeologijos mokslas vadina La Teno kultūros periodu 
(pavadinimas kilęs iš La Teno, esančio Šveicarijoje). Šeštojo amžiaus 
pr. m. e. pradžioje už griovio buvo pastatytas rąstų ir žemės aptvaras iš 

dviejų medinių sienų su trijų metrų tarpu, sujungtų skersiniais. Tos savo- 
tiškos medžio konstrukcijų dėžės buvo pripildytos žemės ir akmenų. 
Kitoje statybos fazėje — antroje šeštojo amžiaus pusėje — pritaikyta 
iki tol Vidurio Europoje nežinota konstrukcija: ant akmeninio pamato 
išmūryta molio plytų siena. Taip pat naujovė yra maždaug kas 65— 
70 metrų pastatyti bastionai su 5X8 metrų patalpa ir ugniaviete. Sienos 
plotis — trys metrai, o aukštis galėjo būti nuo trijų iki keturių metrų. 
Plytos buvo vienodo dydžio: 40X40X8—10 cm. Jos darytos iš molio, 
smėlio ir šiaudų kapojų; kaip rišamoji medžiaga naudotas molingas smė- 
lis. Standartinių plytų panaudojimas, sienos su bastionais sandara ir sta- 
tybos būdas nėra Hoineburgo valdovų išradimas: pilies statytojai to. iš- 
moko iš Viduržemio jūros regiono žmonių, o gal statytojai patys buvo 

Įvežtiniai graikų ir etruskų dirbiniai vėlyvojo Halštato ir ankstyvojo La Teno laikais 


iš ten kilę ir dirbo Hoineburgo valdovų užsakymu. Kai pilį sunaikino 
gaisras, ji vėl buvo atstatyta, bet šįkart jau senoviškai— iš rąstų ir že- 
mės. Tuojau po 450 metų pr. m. e. pilį jos gyventojai apleido. 

Kadangi pilys buvo keliskart perstatinėjamos ir niokojamos katas- 
trofų, o vėliau romėnų laikais ir viduramžiais jose vėl gyveno žmonės, 
tai radiniai nelabai gausūs ir palyginti kuklūs. Vis dėlto galima daryti 
tam tikrų išvadų apie visuomeninę pilių gyventojų padėtį ir galimas 
gamybos vietas. Greta paprastų kasdieninio vartojimo molio indų pasi- 
taiko daug puikios keramikos šukių. Ji gražiai išdažyta arba dengta rau- 

donu ar juodu emaliu, plonomis sienelémis ir laikotarpio pabaigoje jau 
daryta su žiedžiamuoju ratu. Galima manyti, kad pilyje būta specialios 
dirbtuvės (11 pav.). Gamybos būdu, forma ir papuošimu indai primena 
etruskų keramiką. Šio vėlyvojo Halštato dirbinių geometriniai ornamen- 
tai, be abejo, nusižiūrėti iš graikų ir etruskų stiliaus. Pilyje gaminta 
keramika rodo, kad Hoineburgo valdovai mėgo puikius stalo indus, ras- 
tosios originalių graikiškų taurių, amforų ir kraterių šukės tai dar labiau 
patvirtina. Matyt, pilies valdovai jau gėrė pietų šalių vyną, nes atkasta 
sudužusių vadinamųjų „transportinių amforų“, kurios ypač paplito vė- 
lesniais amžiais. Į jas supiltas vynas ir alyva iš Masalijos (Marselio) 
apylinkių buvo gabenami Ronos upe aukštyn, 

Valdovų amžinojo atilsio vieta — pilkapiai — netoli pilies, maždaug 
už 500—2000 metrų. Didžiausias iš jų (7 pav.) daugiau kaip trylikos 
metrų aukščio, jame buvo medinė 3,5X 5,8 metro kapo kamera, iš vidaus 
išmušta ir išklota audeklu ir kailiais. Deja, pilkapis, žmonių pasakoji- 
muose vadinamas ,„Homichele“, buvo apiplėštas; tyrinėjant terasta pri- 
valomo vežimo liekanų, auksinių ir žalvarinių diržo puošmenų, du vėri- 
niai su maždaug tūkstančiu gintaro ir stiklo karoliukų ir kasa (auka?). 
Palaidotąjį ar palaidotuosius (neaptikta jokių skeleto liekanų) dėl įvairių 
priežasčių galima laikyti pirmąja pilies statytojų karta. Matyt, iš to 
paties meto ir mirusieji, palaidoti antroje, kiek mažesnėje, kriptoje. Čia 
gulėjo vyras ir moteris, o jų įkapės tokios: vežimas su arklių pakinktais, 
žalvariniai indai, įvairūs papuošalai, tarp kurių vėl du vėriniai su ma- 
žiausia 350 gintaro ir 2300 stiklo karoliukų, be to, vyrui buvo įdėtas 
brangus strėlių dėklas su penkiasdešimčia strėlių ir geležinis peilis. Kaip 
rodo ne tokios gausios ir kuklesnės įkapės, palaidotieji kituose vienuo- 
likoje degintinių ir paprastų šios piltinės kalvos kapų vienaip ar kitaip 
priklausė pilies valdovams. Kas jie tokie buvo, palyda, pilies įgula ar 
ponų tarnai — sunku pasakyti. 

Kad vaizdas būtų pilnesnis, pasižiūrėkime į dar keturis pilkapius vi- 
sai prie pat pilies. Trys iš jų atkasti jau prieš šimtą metu, o ju medinėse 
kamerose rasta ypač daug įkapių: auksinių antkaklių, apyrankių ir, aiš- 
ku, vežimų, papuošalų, ginklų. Ketvirtasis pilkapis tyrinėtas pagal šiuo- 
laikinius reikalavimus, bet jis, matyt, jau Halštato laikais buvo visiškai 
išgrobtas: plėšikai pasiglemžė visas brangenybes, paliko tik dar nesu- 
trūnijusį lavoną. Tačiau šio kapo atkasimas mums labai įdomus tuo, kad 
čia rastas įrodymas, jog pilies papėdėje buvusi gyvenvietė dar prieš 
supilant pilkapius. Taigi čia, panašiai kaip Graikijoje, matyt, būta akro- 
polio ir „polio“, šiuo atveju, aišku, kaimiško. Kai gyvenvietė sudegė 
(tikriausiai užpuolus priešui, kada gaisras kartu gal sunaikino ir minė- 
tąją akmens ir plytų sieną) jos niekas nebeatstatė, tiktai reikalingiausi 
pilies valdovams žmonės (kariai, žemdirbiai ir amatininkai) buvo paimti 
į pilį. Tikriausiai tada perkelta prie pilies ir laidojimo vieta, lig tol 
buvusi prie Homichelės. Nežinome, ar liko ta pati didžiūnų giminė, ar 
pilį užgrobė kita. 

Kiek daugiau kaip už šimto kilometrų į šiaurę nuo Štutgarto stovi 
Hohen Aspergas, kurio kalėjimo sienos matė ne vieną tikrą aštuonio- 

liktojo ir devynioliktojo amžiaus demokrata. Nuo seniausių laikų Cia 
stūkso ant kalvos pilis. Nesuklysime tvirtindami, kad ir Halštato laikais 
čia gyveno kilminga giminė, nors ir nėra tai patvirtinančių radinių. Bet 
kapai kalno papėdėje žinomi plačiai. Žmonių vadinamoje „romėnų kal- 
voje" buvo palaidotas vyras su auksiniu lankainiu; jis dar turėjo durklą 
gintaru nusagstyta rankena ir žalvario makštimis, vežimą su arklių pa- 
kinktais ir žalvario indų. Antrame kape įkapės taip pat buvo iš aukso 

Homichelés kapas su vežimu: atkastas ir rekonstruotas 


ir gintaro. Kitame pilkapyje, viurtembergiečių tarme vadinamame „Klein 
Aspergle", be vėlesnio kapo stovėjo pagrindinė kamera, deja, apiplėšta 
jau viduramžiais. Tačiau vis tiek galime tvirtinti, kad šiame šešių metrų 
aukščio ir šėšiasdešimties metrų skersmens pilkapyje palaidotas taip pat 
didžiūnas. 

Pagaliau paminékime trečią didelį pilkapį, ,Grafenbiülj", kurio kvad- 
ratinis puspenkto metro kapo rūsys, kaip ir vienas Hoineburge, vos pra- 
ėjus keleriems metams po laidotuvių, buvo apiplėštas. Kelios vežimo 
dalys, žalvarinės trikojo stovo liūto letenos, du dramblio kaulo sfinksai 
gintaro veidais, dramblio kaulo skritulys ir daug nuolaužų bei smulkių 
daikčiukų iš aukso, žalvario, gintaro ir dramblio kaulo leidžia manyti, 
kad čia kadaise būta kapo, gal turtingiausio tų laikų Vidurio Europoje. 
Taikomojo meno dirbiniai iš Graikijos ir Sirijos bei Finikijos laikomi 
pirmaisiais atvežtiniais gaminiais šiame rajone. 

Dabar pasižvalgykime dar po trečiąjį regioną. Ant Senos apjuosto 
Monlasua netoli Šatiljono, Kot d'Oro departamente, vėlyvojo Halštato 
ir ankstyvojo La Teno laikais stovėjo tvirtovė, saugoma žemės pylimo 
akmenimis išklotu vidiniu ir išoriniu šlaitu. Daugiau kaip milijonas kera- 
mikos šukių, šimtai segių, papuošalų, ginklų ir įrankių rodo, kad čia 
ilgai gyventa. Tarp keramikos šukių rasta įvežtinių juodafigūrių Atikos 
dirbinių. 

Kalno papėdėje, prie Vikso gyvenvietės, stūksojo didelis pilkapis su 
30—35 metų moters palaikais. Jo nebuvo aplankę plėšikai, tad galime 
pamatyti visą to laiko diduomenės kapų turtingumą ir puošnumą. Staig- 
mena buvo 164 cm aukščio žalvarinis tūkstančio šimto litrų talpos kra- 
teris (64 pav.). Jis, matyt, korintiečių darbo. Abi grakščiai išlenktos ąsos 
baigiasi moters liemeniu su Gorgonos snukiu ir liūtų figūromis. Žemiau 
kelių ornamentiniu juostų eina ginkluotų karių ir keturkinkių kovos 
vežimų frizas. Kraterio dangtyje pavaizduota archaiškai paprasta moters 
figura. Daugiau kaip dviejų centnerių krateris buvo atgabentas į vietą 
gabalais ir čia sudėtas: tai rodo graikų raidėmis sužymėtos dalys, kad 
būtų lengviau sudėti. Herodotas rašo apie panašiai figūromis papuoštą 
indą vynui maišyti, į kurį tilpdavę trys šimtai amforų vyno; jį padarę 
spartiečiai kaip dovaną neapsakomais turtais garsėjusiam Lydijos karaliui 
Krezui, tačiau paskirties vietos indas nepasiekes. 

Kilmingoji Vikso dama turėjo ir daugiau indų: paprastą sidabrinį 
dubenį, Atikos dubenį be pagražinimų, kitą tokį pat su amazonių ir 
karių vyrų kovos vaizdais, ąsotį su snapeliu, du etruskų žalvarinius 
dubenis, pusės metro skersmens žalvario dubenį. Ant pačios velionės 
buvo uždėta auksinė diadema (65 pav.), kurios galuose šalia rutulių 
pritaisyta po pegasą, sparnuota graikų mitologijos žirgą; be to, buvo 
segių, apyrankių ir kitų papuošalų. Dvidešimt keturių karatų aukso žie- 
das, sveriąs 480 gramų, galimas daiktas, pagamintas viename graikų 
kolonijų mieste prie Juodosios jūros pakrantės. Savaime suprantama, 
nebuvo apsieita be vežimo. Ratai buvo numauti, suvynioti į audeklą 
ir pastatyti prie kapo rūsio sienos. Dama tikriausiai palaidota apie pen- 
kiašimtuosius metus pr. m. e. 

Šiuo puikiu kapu užbaigsime išvyką į Halštato laikų didžiūnų pilis 
ir kapavietes ir grįšime prie ankstesniųjų svarstymų. Ar galime, remda- 
miesi archeologiniais radiniais, pasakyti, kaip atsirado keltai? Pirmieji 
rašytiniai šaltiniai mini keltus gyvenus teritorijoje nuo Bohemijos miško 
iki Šiaurės Šveicarijos ir Rytų Prancūzijos. Tai plotas, kur šeštajame 

Kapų su vežimais ir aukso įkapių paplitimas vėlyvaisiais Halštato ir ankstyvaisiais La Teno: 
laikais 


amžiuje ir penktojo pradžioje atsirado per penkiasdešimt kapų su veži- 
mais ir apie septyniasdešimt vietų su aukso radiniais. Iš šitų ir taip ver- 
tingų radinių pažymėtini didžiuliai pilkapiai su brangiomis, dažnai nepri- 
lygstamomis įkapėmis, kurie — kiek įmanoma nustatyti — buvo supilti 
prie didelių įtvirtintų pilių. Kapų turtingumas, vadovavimas iš vieno 
centro tokiems didelio masto darbams, kaip pilkapių sukasimas ir stambių. 
įtvirtinimų statyba, neabejotinai rodo, kad jau atsirado socialinis sluoks- 
nis, kurio dar nebuvo Urnų laukų kultūros laikais ir tikriausiai Halštato 
pradžioje. 

Tai buvo didžiūnų sluoksnis, kurio ekonominį pagrindą sudarė gele- 
žies kasimas bei apdirbimas ir pakankamas žemės ūkio pridedamasis. 
produktas. Be to, čia turėta ilgesnė geležies apdirbimo patirtis, nes šiame 
regione jau iš Urnų laukų kultūros žalvario laikotarpio pirmųjų geležies 
įrankių rasta daugiau nei kur kitur (žr. žemėlapį p. 44). Ši diduomenė 
norėjo prekiauti su Viduržemio jūros pasauliu, todėl labai siekė nuolat 
didinti pridedamąjį produktą, kuris buvo įvežtinių prekių ekvivalentas. 
Tačiau ne mažiau augo ir vietiniai dailieji amatai, kurie iš pradžių, 
matyt, koncentravosi tik diduomenės dvaruose. Be to, diduomenė savo. 
ekonominį ir politinį autoritetą Žymiai sustiprindavo karuose ne tiek 
kariniais laimėjimais, kiek grobiu, kurio atitinkama dalis tekdavo ka- 
riams ir ypač didiko svitai. Šitaip buvo susirandama ir papildomos darbo 
jėgos. „Karas ir organizavimasis karui dabar tampa reguliariomis tautos 
gyvenimo funkcijomis... tampa nuolatine verslo šaka“ (F. Engelsas). 

Sis socialinis ekonominis procesas daugelyje genčių vyko Halštato kul- 
tūros sferoje, todėl aišku, kokiu tikslu buvo statomos pilys: reikėjo gintis 
nuo kaimynų antpuolių. 

Vėlyvojo Halštato vakarinės dalies kultūros nešėjais jau galime lai- 
kyti keltus, kurie, vykstant šiam ekonominiam socialiniam procesui, vė- 
lyvuoju Halštato laikotarpiu susiformavo ir kaip tauta. Reikia manyti, 
kad pradžioje keltais, matyt, vadinosi tik viena gentis, kuri ilgainiui tapo 
vyraujančia. Ar šios genties vadai buvo įsikūrę Hoineburge, Hohen 
Asperge ar Monlasua, ar valdė jau visas šias pilis su aplinkinėmis že- 
mėmis, to mes nežinome. Netrukus šie „prokeltai“ užvaldė kitas gentis, 
kurios tada arba prisiėmė keltų vardą, arba dėl nežinojimo antikos pa- 
saulyje buvo irgi vadinamos keltais. 

Dar nepakankamai atsakyta į klausimą, kodėl penktajame amžiuje 
pr. m. e. kultūros centras persikėlė iš Reino ir Dunojaus srities į Reino 
ir Mozelio žemes. Matyt, tada prasidėjo ir keltų ekspansija, kuri ketvir- 
tajame ir trečiajame amžiuje pasiekė savo apogėjų. Abu šie įvykiai gali 
būti susiję. Reino vidurupio ir Mozelio sritis kultūriniu ir socialiniu 
atžvilgiu gerokai vėliau pasivijo pietinius kaimynus Reino aukštupyje. 
Bet tada čia prasidėjo didysis kraustymasis ir karai, ir baigėsi didžiųjų 
sutvirtintų pilių ir prabangių kapų laikai. 


DIDŽIŲJŲ PERSIKRAUSTYMŲ LAIKAI 


Per Alpių perėjas 

Romos „juodoji diena" 

Pergamo pergalės altorius 
Samdiniai faraonų rūmuose 

Keltai — Kartaginos sąjungininkai 


Nes tuo metu likimas visus galus užkrėtė 
kariavimo įniršiu kaip maru. 


Polibijas, II/20 


Viena labiausiai sukrečiančių antikos skulptūrų, be abejo, yra „„Mirš- 
tantis galas“; ji buvo nulieta iš bronzos ir kadaise puošė Pergamo per- 
galės altorių, o mums išliko romėnų daryta marmuro kopija, kuri šian- 
dien stovi Kapitolijaus muziejuje Romoje (1 pav.). Kad šis puikus meno 
kūrinys, vaizduojantis parkritusį galą, stovėjo kaip tik Mažojoje Azi- 
joje, beveik alegoriška, nes keltų kilnojimosi laikais iki čia buvo nuėję 

jų būriai, jeigu neskaitysime atskirų samdinių grupių, nužygiavusių dar 
toliau į pietus. Jų atėjimą iki Europos sienų ar netgi už jų reikia ver- 
tinti ne vien kaip karinę politinę veiklą: tai turėjo lemiamos įtakos ir 
keltų kultūriniam gyvenimui. 

Mes nežinome tikrųjų šios didžiosios ekspansijos priežasčių, todėl 
atskirus žygius ir persikėlimus turėsime aiškinti įvairiai. Visa gentis ar 
jos dalis galėjo kraustytis, kai tėvynėje nebeužteko plotų žemdirbystei, 
tikėdamasi jų rasti kitose vietovėse. Traukdavo dešimtys tūkstančių su 
šeimomis ir visu kilnojamuoju turtu dažnai kelerius metus, kol jėga arba 
sutikus vietiniams gyventojams, trumpesniam ar ilgesniam laikui įsigyda- 
vo tinkamų žemių. Būdavo ir grynai karo bei pasiplėšimo žygių, siekiant 
jėga įsigyti svetimo turto — gyvulių, žaliavų, tauriųjų metalų, javų ir 
kita ko. 

Kai palygini mažą plotą Reino ir Dunojaus aukštupiuose su ta didžiu- 
le teritorija, į kurią buvo jsiverze keltų karių būriai (plg. Žemėlapį 
p. 136), imi stebėtis. Tačiau dažnai tai nebuvo „tikrieji“ keltai, o gentys, 
kurias antikos pasaulis tik laikė keltais; be to, tie žygiai dažnai trukdavo 
trumpai ir didesnio poveikio nepadarydavo. Kartais prie užkariautojų 
keltų gal prisijungdavo vietiniai gyventojai ir besikraustančių skaičius 
padidėdavo. 

Keltų ekspansijos pradžia skęsta istorijos prieblandoje. Antika neži- 
nojo, kas dedasi į šiaurę už Alpių, nes šis kraštas Viduržemio jūros 
pakrančių miestų ir valstybių nedomino. Tik tada, kai jie Alpių perėjo- 
mis įsiveržė į Italiją, antika sunerimo ir pradėjo kalbėti apie šias šiaurės 
tautas. Keltai atėjo keliomis vakarinių Alpių perėjomis ir pateko į ligūrų 
genčių žemes ir etruskų miestų sąjungos valdas. Jie sugriovė etruskų 
miestą Melpumą ir jo vietoje įkūrė Mediolaną, šiandieninį Milaną. Kiti 
Šiaurės Italijos miestai, kaip, sakysime, Breša, Bolonija, Bergamas arba 
Verona, irgi įkurti arba atgaivinti keltų. Tai įvyko apie 390 metus pr. 
m. e. Kitos keltų gentys traukė toliau į pietus ir, peržengusios Apeninus, 
ėmė grėsti Romai. 387 metais, kai romėnai pralaimėjo prie Tibro intako 
Alijos, keltai miestą nusiaubė. Išliko nepaimtas tik Kapitolijus, įtvirtinta 
pilis šventovė miesto centre. Yra legenda apie šventąsias Kapitolijaus 
žąsis, kurios ėmusios gagenti ir laiku įspėjusios apgultuosius, kad sėlina 
iai Diena prie Alijos Romos istorijoje vadinama dies ater (juodąja 

iena). 

Dalis keltų nusigavo iki Pietų Italijos ir Sicilijos, kur Sirakūzų tironas 
Dionisijas juos pasisamdė karo tarnybon. Dar daug metų Italijoje, „galų 
siaubas“ gąsdino ne tik Romą, bet ir kitas Italijos tautas. Ketvirtajame 
ir trečiajame amžiuje vyko permainingos kovos. Keltai, susivieniję su 
kitomis italų gentimis, grūmėsi su Roma arba kartu su ja ėjo prieš bend- 
rus priešus. Taikus bendravimas ir grobuoniški žygiai, draugystės sutartys 
ir kovos kaitaliojosi kaip ir pergalės su pralaimėjimais. 

Keltai buvo įvelti į permainingas kovas dėl pirmavimo Italijoje, tiek 
Romos kovas su etruskais, tiek Romos su varžove Viduržemio jūros re- 
gione — Kartagina. Jėga arba vietinėms tautoms leidus, keltai įsikūrė 
įvairiose Italijos vietose. Būdami ne tokie kultūringi kaip Viduržemio 
jūros gentys ir tautos, jie greitai prisitaikė prie vietos sąlygų. Keltai iš- 

moko naujų gamybos metodų ir 
patirties, perėmė šių tautų gyve- 
nimo būdą. Tai ypač būdinga bu- 
vo Vidurio Italijos keltams ir 
kiek mažiau Šiaurės Italijos, kur 
apie 225 metus iš šiaurinių Alpių 
atslinko nauja keltų banga ir vėl 
užvirė kovos su Roma. Šįkart ro- 
ménai prie Telamono, daugiau 
kaip už šimto kilometrų nuo Ro- 
mos, keltus sumušė. Kokie silpni 
tada buvo Italijos keltų tarpgen- 
tiniai ryšiai, rodo tai, kad romėnų 
pusėje kovojo ir keltai. Kai į Ita- 
liją įsiveržė Hanibalas, keltai ir 
vėl nepasinaudojo galimybe dar 
kartą pakeisti padėtį savo nau- 
dai. Antrąjį pūnų karą (218— 
201 m.) Roma laimėjo ir pradėjo 
galutinai užvaldyti Šiaurės Ita- 
lija. 

Daugelio Siaurés ir Vidurio Ita- 
lijos kapu archeologiniai radiniai 
patvirtina, kad tose vietose gy- 
venta keltų. Mirusiuosius keltai 
laidodavo arba etruskų kapiny- 
nuose, arba pradėdavo savo kapi- 
nes. Ypač ankstesniuoju laikotar- 
piu, tiek vyrus, tiek moteris laidodavo palyginii prabangiai ir nesude- 
gintus, ne taip, kaip darydavo vietos gyventojai. Bet vien iš to sunku 
spręsti apie palaidotųjų etninę priklausomybę. Tai pasakytina ir apie 
įkapes. Keltus geriausiai galima pažinti iš ginklų (26 pav.), keramikos 
ir kai kurių brangenybių. Susižavėję naujais ir neįprastais daiktais, 
keltai vartojo vietinius metalo indus, įvairiausius įrankius valgiui ga- 
minti, papuošalus ir tualeto reikmenis — tiek gyvenime, tiek kelionėje 
į aną pasaulį. Savo ruožtu, vietos gyventojai irgi įsigydavo keltų dirbi- 
nių, todėl nustatyti etninę priklausomybę iš įkapių beveik neįmanoma. 
Gal net dar labiau tai būdinga ir Dunojaus sričiai bei Balkanams. 

Keltų plitimas į rytus iš pradžių ne itin palietė Romos interesus, 
todė! kurį laiką rašytiniuose šaltiniuose apie tai nekalbama. Tikriausiai 
jau penktajame ir neabejotinai ketvirtajame šimtmetyje keltų gentys gy- 
veno pietinėse šiandieninės Austrijos žemėse, Vakarų Vengrijoje ir kai 
kuriose Čekoslovakijos srityse. Austrijos žemėse Karintijoje ir Štirijoje, 
gretimuose šiandieninės Jugoslavijos ir Vengrijos rajonuose keltai atsi- 
dūrė venetų ir ilyrų genčių apgyventuose plotuose; apie tų tautų Hal- 
štato laikotarpio kultūrą jau esame kalbėję. Taigi tų vietų genčių vardai 
nebūtinai turi būti „grynų“ keltų; jais vadintos daugiau etninės grupės, 


Geležinis šalmas iš Džubiasko (Italija), 2 
a. pr. m. e. 

apėmusios tiek keltų, tiek vietinių gyventojų substratus. Rytinių Alpių 
žemėse gyveno tauriskai, o į rytus nuo jų, daugiausia Panonijos lygu- 
moje, didelė skordiskų gentis, kuriai priklausė ir keltai, ir ilyrai. Žinome 
apie keltų ir ilyrų kovas 358 metais. 335 metais Aleksandras Didysis 
priėmė prie Dunojaus žemupio įvairių padunojo genčių pasiuntinius, tarp 
kurių buvo ir keltų. Tačiau tai dar ne įrodymas, kad keltai gyveno 
Dunojaus žemupyje, kadangi jie galėjo atvykti iš šiaurinių Adrijos pa- 
krančių. 

Paskutiniaisiais ketvirtojo amžiaus pr. m. e. dešimtmečiais ėjo kovos 
su ilyrais. Bet yra žinių ir apie plėšikiškus žygius net į trakų valdas šian- 
dieninėje Bulgarijoje. Tie antpuoliai padažnėja mirus Aleksandrui Di- 
džiajam (323 metais pr. m. e.) ir po jo mirties ėmus irti didžiajai impe- 
rijai. Apie 280 metus pr. m. e. prasidėjo nauja didelė keltų ekspansija. 
Manoma, kad puolė trys kariuomenės: viena patraukė į Trakiją, o kitos 
dvi į Makedoniją ir Ilyrija. Makedoniečių kraštas buvo apiplėštas, ju 
karalius nužudytas. 

Po metų, atėję per Trakiją, keltai įsiveržė į Tesaliją ir Graikiją. Prie 
Termopilų, kur beveik prieš du šimtus metų (480 m. pr. m. e.) graikai 
apgynė savo šalį nuo persų kariuomenės, atėniečiai vėl sėkmingai pasi- 
priešino. Viena keltų kariuomenės 
dalis — kaip kadaise persai — apėjo 
tarpeklį ir patraukė į Delfus api- 
plėšti šventovės. Bet nusiaubė tik f 
miestą, O šventyklą graikai apgynė. e. 
Artėjanti žiema ir graikų išpuoliai SE 
privertė keltus trauktis, ir tada 3 
jiems vél prasidéjo nuostolingi mü- 
Siai. Keltai Graikijos daugiau nebe- 
puldinėjo, o Makedonija, nugalėjusi 
keltus, visam laikui nuo jų apsi- 
gynė. 


Keltiškas 2 a. pr. m. e. indas iš Ukrainos 


Tikriausiai keltiška žalvarinė figūra iš 
Kladovo (Jugoslavija), aukštis 8 cm 

Dabar keltai įsikūrė įvairiose Trakijos ir Ilyrijos vietose. Prie Savos 
žemupio apsigyveno skordiskai ir įkūrė sostinę Singiduną, šiandieninį 
Belgradą. Trakijoje prie Stara Planinos kalnų keltai, nuo sostinės Tylio 
vadinami tylėnais, įkūrė karalystę visai Bizantijos pašonėje. 

Iš Dunojaus aukštupio keltų būriai traukė per šiandieninės Cekoslo- 
vakijos žemes iki Pietų Lenkijos, o į šiaurę nuo Karpatų palei Dnestrą — 
į skitų žemes ir pasiekė Juodosios jūros pakrantes. Rašytiniuose šalti- 
niuose apie tai nerandame jokių išsamesnių žinių. Archeologiniai duo- 
menys patvirtina, kad keltams būdingų daiktų iš pirmosios trečiojo am- 
žiaus pr. m. e. pusės gana dažnai aptinkama prie Dnestro aukštupio. 
Atskirų kapų pasitaiko netgi prie Dnepro vidurupio netoli Kijevo. Be to, 
pastebima La Teno įtaka, tad radiniai neleidžia tvirtai teigti čia iš tikrųjų 
gyvenus keltus. Nuo antrojo amžiaus pr. m. e. vidurio jie, matyt, buvo. 
įsikūrę tik Dnestro aukštupyje. Keltai, kurie buvo pasistüméje dar toliau 
į rytus ir pietryčius, susimaišė su vietiniais gyventojais arba pasitraukė. 
Kad sėslūs keltai vėliau gyveno prie Dnestro aukštupio, patvirtina išlikę 
keltiški vietovardžiai. 

Nuo Juodosios ir Egėjo jūrų pakrančių gandas apie šiuos karingus 
būrius pasklido iki Mažosios Azijos. Ant Aleksandro imperijos griuvėsių 
azijinėje dalyje buvo susikūrusi Seleukidų karalystė. Kilus Mažojoje 
Azijoje dinastijos kivirčams, Bitinijos karalius Nikomedas 278—277 me- 
tais pr. m. e. pasikvietęs į savo šalį dvidešimt tūkstančių keltų ir siunti- 
nėjęs kaip samdinius prieš savo varžovus. Sumušę juos, keltai ėmė ka- 
riauti savo nuožiūra, siaubti Mažosios Azijos kaimus ir miestus. Apie 
270 metus plėšikautojai buvo įkurdinti neypatingai derlingoje centrinėje 
jos dalyje prie Halio. Manyta, kad jie apsiramins. Galatai — taip jie čia 
vadinosi — sukūrė savo valstybę, kuriai priklausė dalis Mažosios Azijos 
ir Graikijos gyventojų. 

Bet keltai ir toliau tarnavo svetimoms dinastijoms. Netgi vienas Egip- 
to faraonas pasikvietė jų ir apgyvendino savo krašte. Samdinių keltų 
būta Egipte dar apie 187 metus. 

O Mažojoje Azijoje toliau virė kovos dėl valdžios, ir jose keltai vis 
dalyvaudavo. Pagaliau apie 180 metus pr. m. e. galingiausia Mažojoje 
Azijoje Pergamo dinastija galutinai prispaudė keltus savo letena. Šios 
pergalės garbei buvo pastatytas garsusis Pergamo altorius, kuriame ka- 
daise stovėjo galatų bronzinių skulptūrų grupė; iš jos ir minėtasis ,„Mirš- 
tantis galas“ (1 pav.). 

Su tokiomis pat išlygomis kaip Italijoje archeologija gali patvirtinti 
galus gyvenus ir Pietryčių Europoje. Radiniai telkiasi prie Dunojaus Va- 
karų Vengrijoje ir Jugoslavijoje, kur visų pirma buvo įsikūrusi stipri 
skordiskų genčių sąjunga. Vietomis keltiškų dirbinių aptinkama ir Šiau- 
rės Jugoslavijoje (ilyrų gyventuose plotuose), Rytų Vengrijoje, Transil- 
vanijoje, prie Dunojaus Pietvakarių Rumunijoje ir Bulgarijos šiaurėje. 
Pastarosiose vietovėse sunku atskirti radinius (kapus), ar jie dakų, ar 
kitų vietinių tautelių, nes kultūriniai mainai čia prasidėjo gana anksti ir 
tarpais buvo labai intensyvūs. Į pietus nuo Bulgarijos Balkanų kalnų pa- 
sitaiko tik vienas kitas radinys. 

| Graikijoje randama keltų ginklų bei papuošalų — net tokių jiems bū- 
dingų kaip tuščiagumbiai žiedai. Jie daryti keltų ir jiems priklausę, bet 
jų aptinkama netgi Korinte ir Atėnuose, kur keltai niekad nebuvo atėję; 
matyt, žiedai yra graikų karo grobis, paaukotas dievams. Iš Mažosios 
Azijos irgi turime keletą labai būdingų keltų dirbinių, iš kurių vėlgi 
paminėtinas vienas tuščiagumbis žiedas — „sraiginis žiedas“, taip pavadin- 
tas dėl sraigės pavidalo gumbų. Apie spartų galatų kultūros supanašėji- 
mą su helėnų kalbėsime vėliau. 


Tuščiagumbiai 3 a. pr. m. e. žiedai iš 3 a. pr. m. e. apyrankės iš Turkijos 
Graikijos Korinto (viršuje) ir Bavarijos (apa- Finikės (viršuje) ir Aukštutinės Bavarijos 
čioje) (apačioje) 


Palikime keltus prie tolimojo Halio ir pasižvalgykime po artimesnes 
vietas! Keltai veržėsi ne tik į Italiją ir Pietų Europą, bet ir į vakarus. 
Kur ėjo etninės Halštato laikų keltų ribos šeštajame ir penktajame am- 
žiuje šiandieninėje Prancūzijoje, tiksliai pasakyti negalime. Tikriausiai 
Monlasua prie Senos aukštupio nebuvo pati vakarinė ankstyvųjų keltų 
gyvenvietė. Jau penktajame ir vėliau ketvirtajame amžiuje keltai iš 
Rytų Prancūzijos ir Vakarų Šveicarijos sričių išplito po visą Prancūziją. 
Traukdami į pietus prie Viduržemio jūros krantų, jie įsiveržė į ligūrų 
genčių žemes, o slinkdami toliau link Pirėnų ir perėję per kalnus, pasiekė 
iberų genčių kraštą. 

Apie šiuos įvykius prie Viduržemio jūros krantų rašo jau antikos 
istorikai. Keltų, ligūrų, iberų ir kitų genčių jie dar nepainioja, o kur 
tos gentys jau tikrai buvo susimaišiusios, kalba apie keltiberus, kurie 
gyveno beveik visame Pirėnų pusiasalyje, išskyrus iberiškąją Šiaurės 
rytų Ispaniją; Ronos srityje vadina juos keltoligūrais. Matyt, apie šias 
Vakarų Europos keltų gentis rašė Herodotas, o prieš jį Hekatėjas. Todėl 
galima manyti, kad jau penktajame amžiuje didelė Vakarų Europos dalis 
buvo apgyventa keltų. 

Remiantis archeologijos radiniais, buvo mėginta rekonstruoti visų 
keltų apskritai ir netgi atskirų genčių kilnojimąsi, kurį po pusės tūks- 
tantmečio aprašė Cezaris; bandyta nustatyti ir kur buvo jų pirmykštė 
tėvynė Vidurio Europoje. Tokie mėginimai iš pat pradžių kelia rimtų 
metodinio pobūdžio abejonių, apie kurias jau esame kalbėję. Pavyzdžiui, 
prieš prasidedant keltų ekspansijai, Cezario minimų genčių galėjo dar 
visai nebūti. Jos atsirado šio judėjimo įkarštyje, be to, tebesivienijan- 
čios gentys dar toli gražu nebuvo grynai keltiškos, o apėmė daug ir 
skirtingų vietos gyventojų substratų. Kaip ir Dunojaus kraštuose, taip ir 
Vakarų Europoje keltai plito ne vien užkariaudami ar netgi išnaikindami 
vietos gyventojus, o gana įvairiais būdais — iš tiesų griebdamiesi poli- 
tinės bei karinės jėgos ir skverbdamiesi kultūra. Tai patvirtina archeolo- 
gijos radiniai: mes matome, kaip keltiškoji La Teno kultūra apėmė visą 
Prancūziją. 

Britų salose įsikūrė arba šiandieninėje Šiaurės rytų Prancūzijoje ir 
Belgijoje gyvenusios belgų gentys, arba išeiviai iš Bretanės. Šis persi- 
kėlimas nebuvo vienkartinis, o truko šimtmečius, kartojosi; po kiek- 
vieno germanų ar romėnų antpuolio arba keltų genčių tarpusavio ki- 
virčų kildavo nauja kraustymosi iš žemyno į salas banga. Iš Britų salų 
keltų gentys pagaliau pasiekė Airiją, kur keltų dvasia išliko gryniausia 
iki šių dienų. Tad ir čia jie pasiekė Europos ribas. 

Penktajame ir šeštajame m. e. amžiuje dėl anglosaksų spaudimo pra- 
sidėjo atgalinis kraustymasis. Ką tik minėtos belgų gentys, gyvenusios 
į šiaurę nuo Senos, irgi nebuvo vietinės, o tikriausiai tik antrojo amžiaus 
pr. m. e. pradžioje atėjusios iš Reino vidurupio sričių. Rytiniai jų kai- 
mynai buvo germanai, ir romėnai nelabai skyrė tas tautybes; tai matyti 
ir Cezario aprašymuose. Galimas daiktas, kad kai kurioms gentims ir 
pačioms tie skirtumai ne visada buvo aiškūs. Apie Prancūzijoje gyve- 
nusių keltų genčių istoriją geriausiai mus informuoja Cezaris „(Galų karo 
užrašuose“. 

Taigi apibendrindami galime sakyti, kad keltų kilnojimasis, matyt, 
prasidėjęs jau penktajame amžiuje pr. m. e., o ketvirtajame ir trečiajame 
pasiekęs didžiausią mastą, antrajame amžiuje pagaliau priėjo teritorines 
ir istorines ribas. Istorinių ribų priežastys buvo vidinės ir išorinės. Pas- 
tarųjų reikėtų ieškoti tuometinės Europos politinėje padėtyje. Pietuose 
nuo Ispanijos iki Mažosios Azijos keltus tvirtai sustabdė ir netgi pri- 
vertė ne kartą trauktis galinga Romos imperija. Iš šiaurės į keltų gyve- 
namas žemes vis labiau veržėsi germanų gentys; Pietryčių Europoje kel- 
tus panašiai spaudė trakai, dakai ir getai. 

Vidines priežastis istorikai vertino skirtingais požiūriais. Vieni sako, 
kad tai buvęs keltų galios silpimas, kiti — kad jie vienijęsi. Keltų gen- 
tys, pasklidusios tokioje plačioje teritorijoje, nuo Mažosios Azijos iki 
Britų salų, nuo Ispanijos iki Tiuringijos miško, gyveno labai nevienodai, 
bet, apskritai imant, buvo jau pasiekusios aukštesnę socialinę ekonominę 
pakopą. Keltų galios „silpimas“ tebuvo jų politinis ir karinis pasitrau- 
kimas iš užimtų žemių pakraščių. Ten, kur jie susitelkė ir susivienijo, 
susidarė ta aukštesnė socialinė ir ekonominė fazė, kurią nuo lotyniško 
jų miestų pavadinimo apibūdiname kaip ,,„opidumų laikotarpi“. Tas laiko- 
tarpis ypač svarbus ne tik keltų kultūros istorijai. 

Bet, prieš nagrinėdami šią „miestų“ kultūrą, turime susipažinti su 
istorinėmis antrojo amžiaus pabaigos ir pirmojo amžiaus pr. m. e. są- 
lygomis. 


KELTAI—ROMENAI—GERMANAJ 


Pas galatus Mažojoje Azijoje 

Balkanai — daugelio tautų susitikimo vieta 
Kimbrų antpuoliai Dunojaus vidurupyje 
Romos strategija „skaldyk ir valdyk" 
Cezario septynerių metų karas Galijoje 


Žinia, kad helvetai ketina traukti per 
mūsų provinciją, paskatino Cezarį tuoj pat 
iSzygiuoli iš Romos. Jis kiek galėdamas 
skubėjo į provinciją ir atėjo į Genavos 

apylinkes... 


Cezaris, „Galų karo užrašai", I/7 


Dar kartą įsivaizduokime visą teritoriją, kur gyveno keltų gentys arba 
kur jų kariai parsisamdę tarnavo svetimose kariuomenėse, ir palyginki- 
me ja su tokia maža jų tėvyne į šiaurę nuo Alpių. Iš pirmo žvilgsnio 
gali pasirodyti, kad toks jų išplitimas tiesiog neįmanomas. Bet ši keltų 
ekspansija nebuvo koks istorijos stebuklas. Visais laikais mažuma užka- 
riaudavo ir laikinai valdydavo kitas tautas, dažnai keleriopai didesnes. 
Visa tai paaiškinama visuomeninių santykių pobūdžiu ir ypač būdin- 
ga ankstyvosios istorijos laikotarpiu vakarų regiono karinei demokra- 
tijai. 

Kraustydamiesi ir užkariaudami kitus kraštus, keltai susidūrė su įvai- 
riausiomis tautomis: su iberais ir ilyrais, su ligūrais ir venetais, su 

trakais ir skitais, su valstybėmis, įsikūrusiomis žlugus Aleksandro im- 
perijai, ir, aišku, su siekiančia iškilti Roma. Jų kariai tarnavo daugeliui 
dinastijų ir Sicilijos saloje, ir Nilo pakrantėse. Jų karo žygiai vienas 
su kitu neturėjo jokio ryšio ir buvo rengiami atskirų genčių; laikinų 
gyvenviečių irgi niekas nesiejo su gimtąja žeme. Įkurti tvirtą politinį 
vienetą dėl socialinės ekonominės struktūros buvo neįmanoma. Sudaryti 
mažesnius susivienijimus buvo taip pat sunku, nes greitai atsirasdavo 
visokių vidinių prieštaravimų. 

Su vietiniais gyventojais keltai įvairiai santykiavo. Čia sudarydavo 
sąjungas, kad galėtų sėkmingiau kovoti su bendrais priešais, užsiimti 
naujų teritorijų, čia kariaudavo vieni su kitais. Kuo toliau traukėsi keltų 
gentys nuo savo tėvynės, tuo greičiau netekdavo savarankiškumo. 

Išimtis buvo gal tik Mažosios Azijos galatai, įkūrę savo valstybę, 
kuriai priklausė trys skirtingos keltų gentys. Apie šios bendruomenės 
visuomeninius santykius mums pasakoja antikos šaltiniai, iš kurių aiš- 
kiai matyti pirmykštės visuomenės bruožai. Apie 180 metus pr. m. e. 
galatų žemė tapo Pergamo karalystės dalimi, bet, tarpininkaujant Romai, 
galatai apie 166 metus pr. m. e. vėl atgavo šiokią tokią nepriklausomybę. 
Kitais dešimtmečiais galatai ne kartą dalyvavo Mažosios Azijos dinas- 
tijų tarpusavio kovose, Cezario ir Pompėjaus kivirčuose, kol jų kraštas 
25 metais pr. m. e. virto Romos provincija. Įkūrus „Galatiją“, keltų 
tautos vardas išsilaikė šimtmečius iki Rytų Romos (Bizantijos) imperijos 
laikų. Vienoje antikos laikų žinioje iš ketvirtojo m. e. amžiaus sakoma, 
kad ten dar buvo kalbama ta pačia keltų kalba kaip prie Reino ir 
Tryro. Atrodo, dar ilgai laikėsi tradicinė samprata taip pat religijoje ir 
laidojimo papročiuose, 

. Tikriausiai politiniais sumetimais Roma palaikė keltų papročius ir 
genties sandarą, norėdama įsiteikti jų diduomenei, kuri visada pabrėž-. 
davo savo keltišką kilmę. Savaime aišku, vis labiau smelkėsi iš pradžių 
helėnų, vėliau romėnų mąstysena ir papročiai. Nubrėžti aiškią ribą tarp 
vietinės ir Mažosios Azijos kultūros dažniausiai neįmanoma, nes, pa- 
vyzdžiui, keramika iš pirmo žvilgsnio atrodo keltiška, tačiau joje galima 
pastebėti ir Viduržemio jūros rytų krašto tradiciją. 

Krikščionybė Galatijoje paplito gana anksti. Provincijos sostinė An- 
kyra tapo krikščionių metropolito būstine, ir šio miesto reikšmė išaugo; 
šiandien jis yra Turkijos sostinė. Vėlesnei šio krašto kultūros raidai 
keltų kultūra, aišku, nebedarė jokios įtakos, nes jau Romos laikais ji 
buvo išnykusi; tiurkų tautos ir islamas Osmanų imperijoje sukūrė visiš- 
kai kitokią kultūrą. 

Vos tik pasirodę Balkanuose, keltai susivienijo su vietos gyventojais. 
Be tylėnų karalystės, kuri gyvavo Trakijoje apie penkiasdešimt metų 
(277—212 m.) ir kuriai buvo pavaldžios trakų gentys, keltai niekur nesu- 
darė vien tik savo politinės sąjungos. Arba iškildavo vietinės tautos 
(Tylio karalystę vėl nugalėjo trakai), arba mums žinomos keltų gentys 
susimaišydavo su čionykščiais gyventojais. Apie skordiskus ir tauriskus, 
gyvenusius rytinėse Alpių priekalnėse ir Savos žemupyje, jau esame 

1. „Mirštantis galas”, marmuro kopija Kapitolijaus muziejuje Romoje 

Šalmas iš Kleinkleino, Štirija (Austrija), 
7a. pr. m. e. 


4. Zalvariné situla i$ Kuferno (Austrija), 
5 a. pr. m. e., aukštis 25 cm | 


Žalvarinis dubuo su karve ir veršiu iš 
Halštato (Austrija), 6 a. pr. m. e. 


CA 


3. Žalvarinė veido kaukė i$ Kleinkleino, 
Stirija (Austrija), 7 a. pr. m. e. 


Taip dabar atrodo Halštato laikų Hoineburgas prie Dunojaus 
Įvežtinė itališka hidrija iš Meikircho —Grechvylio (Berno kantonas, Šveicarija), 6 a. pr. m. e. 


„Homichelės“ pilkapis prie Hunderzingeno (Zaulgau apskritis, VFR) 

9. Viryklė i$ gyvenvietės ant Gelerto 
kalvos Budapešte 


11.Halštato laikų indas iš ,Homichelés", > 
skersmuo 30 cm 


12.Su puodžiaus ratu žiesti indai iš Zalės D 
apylinkių 


10.Puodžių krosnis Stare Hradiske (Če- 
koslovakija) po atkasimo 


13.Hrazanų opidumo mūro siena su vartais (Čekoslovakija) 


14.Sidabro monetų lobis iš Manchingo, Bavarija D 
15. Vakarų keltų sidabro moneta su Zmogiagalviu paukščiu, laikančiu naguose torkvą (maždaug 5,5 karto > 
padidinta) o | 


16.Vakarų keltų aukso moneta su Zmogiagalviu arkliu ir virš jo ,,plevenantiu" vaZiuotoju (maždaug > 
3,5 karto padidinta) | 


17.Vakarų keltų sidabro moneta su 
galva (3,5 karto padidinta) 


18.Rytų keltų sidabrinė moneta 
su laurų vainiku papuošta gal- 

19.Kriauklės formos monetos pirmoji ir antroji pusė (Čeko- va (Patrų monetos pamėgdžio- 
slovakija) jimas) 


20.Vėlyvojo Halštato smiltainio 
figūra iš Hiršlandeno (Leon- 
bergo apskritis, VFR), išlikęs 
aukštis — 150 cm 

aukštis 68 cm 
24.Keltų 


iš Mondragono 


o statulos torsas 


cūzija), 1 a. pr. m. e. 


iš 


üra 


fig 
geno ap- 


ainio 


smilt 
VFR), aukštis 230 cm 


eidė 


viv 
Holcgerlingeno (Bioblin 


D 
skritis, 


nN 
N 


26.GeleZinis šalmas iš Kanosos (Italija), 
apie 300 m. pr. m. e. 


27. Žalvarinis šalmas su geležies ir aukso 
(vidurinėje juostoje) ornamentais i$ Am- 
frevilio (Prancūzija), 4—3 a. pr. m. e. 

kalbėję. Prie Dravos aukštupio gyveno ambidravai, Istrijos ir Karintijos 
rajone — karnai. 


Antroje antrojo amžiaus pr. m. e. pusėje skordiskai dar kartą įsibrovė 
į trakų žemes. Manoma, „kad šios naujos ekspansijos į pietus priežastis 
buvo germanų gentys, kurios, pritrūkus žemės, traukėsi iš savo tėvynės 
šiaurėje. Antrojo amžiaus pr. m. e. priešpaskutiniame dešimtmetyje pa- 
sirodo kimbrai, kurie, eidami iš Jutlandijos per Vidurio Europą, susidūrė 
su keltais bojais, tačiau buvo nugalėti. Tas pats likimas juos ištiko, kai 
įsibrovė į skordiskų valdas. Tada kimbrai pasuko į vakarus, į tauriskų 
žemes, kur kartu su teutonais ir ambronais 113 metais pr. m. e. prie 
Norėjos Štirijoje sutriuškino romėnus ir sukėlė Romai tokį pat siaubą, 
kokį beveik prieš tris amžius buvo jvare keltai. Šios pirmosios germanų 
gentys, atsiradusios prie romėnų pasaulio sienų, sukėlė nerimą ne tik 
Romos miestui, bet ir kitoms tautoms ir daug kur privertė jas pasi- 
traukti. 


Gal ir skordiskai dėl to brovėsi į trakų žemes, bet apie tai nieko 
nesakoma jokiuose šaltiniuose. Kuo toliau į pietus traukė skordiskai, 
tuo labiau pateko į romėnų interesų sferą, nes Makedonija nuo 148 metų 
pr. m. e. buvo Romos provincija. 114 metais jie dar valiojo sumušti 
romėnų kariuomenę ir apiplėšti Delfus. O paskui, prasidėjus ilgoms, 
kruvinoms kovoms tarp Romos ir Trakijos, kuri pagaliau 10 metais 
pr. m. e. buvo pavergta, o 46 m. e. metais paversta Romos provincija, 
baigėsi ir skordiskų istorija — bent jau šioje Balkanų dalyje. 

Į šiaurę nuo trakų gyveno taip pat trakų kilmės dakai ir getai. 
Dalis getų, kurių vardas žinomas nuo persų karaliaus Darijaus žygių 
prieš skitus šeštojo amžiaus pr. m. e. pabaigoje, prasidėjus pirmiesiems 
keltų antpuoliams, apie 280 metus pr. m. e. pasitraukė į rytus iš terito- 
rijos, esančios šiauriau nuo žemutinio Dunojaus, o kita — liko gyventi 
su įsibrovėliais. Dakai, pirmą kartą aiškiai paminėti apie 200 metus 
pr. m. e, kimbrų antpuolių metu bendrai su skordiskais kovojo prieš 
Romą. Po pusės amžiaus dakai, valdomi karaliaus Burebistos, pasiekė 
galybės viršūnę, ir tai skaudžiai pajuto keltai. Apie 60 metus pr. m. e. 
smarkiai nukentėjo bojai, gyvenę tarp Tisos ir Dunojaus, ir tauriskai. 
Viena jų dalis patraukė į Noriką, vėliau į helvetų žemes šiandieninėje 
Šveicarijoje. Nuo panašių puldinėjimų kentė ir skordiskai prie Savos. 
Tik 107 m. e. metais, kai buvo įkurta Dakijos provincija, apėmusi 
maždaug šiandieninės Rumunijos teritoriją, dakai ir getai su keltų gen- 
čių likučiais ėmė priklausyti Romos imperijai. 

Šie politiniai kariniai procesai Pietryčių Europoje aprašyti remiantis 
antikos šaltiniais, kuriuose nieko nesakoma apie keltų genčių, gyvenusių 
prie Dunojaus, savarankiškumą ir kultūros lygį. Keltams būdingų radinių 
paplitimas šiose vietose dar neleidžia daryti išvadų apie etninį pasi- 
skirstymą rajone, kadangi keltai vartojo svetimus gaminius, o kitos tau- 
tos turėjo įsigijusios keltiškų daiktų. Visos tautos čia buvo pasiekusios 


maždaug vienodą raidos pakopą ir, matyt, viena kitą praturtindavo savo 
kultūra. 

Karpatų krašto kultūroje iki trečiojo amžiaus pr. m. e. aiškiai matyti 
savitas keltiškas charakteris. Paskui ji įgauna vis daugiau dakiškų ir 
getiškų bruožų. Toliau irgi pastebima abipusė kultūrinė įtaka, bet jos 
nereikėtų laikyti etninės asimiliacijos įrodymu. Nuo antrojo amžiaus 
pr. m. e. vidurio Rumunijos teritorijoje išnyksta savarankiškos keltų 
gyvenvietės, o iš paskutinio amžiaus pr. m. e. jau visai nebėra jokių 
radinių, kuriuos galėtume vadinti keltiškais. Tačiau keltai, matyt, dar 
gyveno. Romos provincijose ir romėnų kariuomenės pavergtose žemėse 
atsirado savita Romos provincijų kultūra, dar turinti kiek ir vietinių 
elementų, bet tarp jų nebematome keltiškų. 

Adrijos pakrantė jau seniai buvo Romos įtakos sferoje. 182 metais 
pr. m. e. Roma įkūrė prie Triesto įlankos prekybos miestą Akvilėją. 
Kai pagaliau buvo sudaryta Romos provincija Ilyrija, tik už jos liko 
dar laisvų ilyrų ir ilyrų-keltų genčių. Vėliau provincija buvo išplėsta 
iki Dunojaus, o valdant Augustui, padalyta į dvi provincijas — Dalma- 
tiją ir Panoniją (žr. žemėlapį p. 137). 

Šiaurės Italija antrojo amžiaus pr. m. e. pradžioje buvo užimta Ro- 
mos. Dalis keltų, tarp ju ir ne kartą minėtieji bojai, išsikėlė, o kiti 
pasitraukė į Alpių slėnius. Galimas daiktas, kad dalis pasiliko gyventi 
kažkada užkariautose Šiaurės Italijos žemėse. Į Po šalį atsikėlė nauji 
gyventojai iš romėniškų sričių, ėmė plisti romėnų kultūra, o keltiškoji 
vis labiau nyko. Lygiai taip klojosi ir kitiems krašto gyventojams — 
ligūrų ir venetų gentims. 82 metais pr. m. e. Sula pavadino Šiaurės 
Italiją Romos provincija — Cizalpine Galija. Taigi šios romėnų provin- 
cijos, buvusios į pietus nuo Alpių, pavadinime dar kurį laiką skambėjo 
jos gyventojų vardas. Bet jau 42 metais pr. m. e. provincija buvo pa- 
naikinta ir prijungta prie imperijos. Kai Augustas suskirstė Italiją į dalis, 
regionas į pietus nuo Po (lot. Padus), apie Boloniją, gavo Cizalpinės 
Galijos, o regionas į šiaurę nuo Po aukštupio — Transalpinės Galijos 
vardą. 

Pirėnų pusiasalyje keltai iš pat pradžių neturėjo tokio savarankiš- 
kumo kaip kituose savo užkariautuose kraštuose. Jie čia susiliejo su 
vietos gyventojais ir tapo keltiberais. Jų centras buvo Numantija Kasti- 
lijoje. Per Antrąjį pūnų karą tarp Romos ir Kartaginos romėnų kariuo- 
menė pirmą kartą išsilaipino Ispanijoje, tikėdamasi palaužti Kartaginos 
galią vakariniame Viduržemio jūros regione. Roma tada nepasiekė tie- 
sioginės pergalės, o po dvejų metų netgi buvo sutriuškinta (prie Kanų 
Pietų Italijoje), tačiau tas žygis laikytinas Ispanijos pusiasalio pavergimo 
pradžia. 197 metais pr. m. e. Roma įkūrė dvi pakrantės provincijas: 
Artimąją Ispaniją (rytų pakrantėje) ir Tolimąją Ispaniją (pietų pakran- 
téje)J. Numantija tapo dešimtmečius trukusios keltiberų kovos dėl laisvės 
centru. 133 metais pr. m. e. miestą užkariavo romėnai, ir šio kažkada 
keltų genčių užimto krašto likimas buvo nulemtas. Ilgainiui šalis buvo 
labai suromaninta. 

Dabar karinis ir politinis Romos uždavinys buvo paimti į savo rankas 
sausumos tiltą tarp senosios Italijos ir Ispanijos. Savo ekspansionistinius 
kėslus Roma vėl dangstė karine parama trečiajam užpultajam. Žymiau- 

sias prekybos miestas Viduržemio jūros pakrantėje Masalija — šiandie- 
ninis Marselis — paprašė romėnus pagalbos, kad galėtų apsiginti nuo 
ligūrų ir keltų genčių. Tačiau, atėjusi į masaliečių žemę, į miestą su 
visu pajūrio ruožu nuo šiandieninio Monako iki Pirėnų, romėnų kariuo- 
menė čia pasiliko ir po pergalės. Negana to, Roma ėmė kurstyti jau ir 
taip liepsnojančius vietinių galų-keltų genčių kivirčus, didinti genčių 
susiskaldymą. Stipri edujų gentis pirmoji išstojo iš galų sąjungos ir 
tapo romėnų sąjungininke. Pagaliau 121 metais pr. m. e. Roma sumušė 
svarbiausią keltų arvernų gentį, taip pat alobrogus, arvernų karalių 
paėmė į nelaisvę ir sustabdė pavojų, kurį imperijai kėlė keltų gentys. 

Sritis nuo Ženevos ežero ir Prancūzijos Alpių iki Garonos aukštupio, 
kur šiandien yra Tulūzos miestas, ir Pirėnų buvo paskelbta Romos pro- 
vincija. Iš pradžių ji vadinosi tiesiog „Provincija“, o paskui nuo naujai 
įkurtos sostinės Narbo miesto buvo pavadinta Narbono Galija (Gallia 
Narbonensis). Provincijos vardas išliko iki šių dienų — sritis tarp Mar- 
selio ir Italijos sienos vadinama Provansu. Taip buvo sujungtos senosios 
romėnų žemės su Ispanija ir parengtas politinis bei karinis atramos 
punktas tolesnei ekspansijai į Galiją. Be to, Roma prisijungė turtingą 
sritį. Kokia svarba buvo teikiama šiai naujajai provincijai, rodo netrukus 
pradėtas tiesti kelias iš Masalijos į Ispaniją. 

Bet taip toli nusitęsusią provinciją šiauriniame imperijos pakraštyje 
galėjo lengvai užpuldinėti priešai. Taip ir atsitiko po keleto metų. Kimb- 
rai ir teutonai po permainingų kovų su keltais, ilyrais ir romėnais prie 
Dunojaus vidurupio ir Rytų Alpėse įsiveržė į Galiją, dukart sumušė 
Romos kariuomenę ir įsibrovė į Narbono Galiją. Jie kėlė siaubą ne tik 
Romai, bet ir galų gentims. Galimas daiktas, kad po germanų antpuolių 
ir ėmė rastis bei stiprėti keltų miestai — opidumai. 

Germanų antpuoliai smarkiai palietė gyvybinius Romos interesus, 
romėnai nuo „teutonų siaubo“ apsigynė tik laimėję pergales prieš juos 
102 ir 101 metais pr. m. e. Ne tik apsigynė, bet ir pakėlė savo autoritetą 
nuo to paties priešo kenčiančių keltų akyse. Čia ir glūdi tikrasis keltų 
tragizmas. Jie atsidūrė tarp dviejų ekspansyvių jėgų: Romos klasinės 
valstybės ir germanų genčių, dar išlaikiusių pirmykštės visuomenės struk- 
tūrą. Patys tapti savarankiškai veikiančia trečiąja jėga jie negalėjo, nes 
jų visuomenė dar nebuvo atitinkamai susiformavusi. Todėl romėnams 
buvo vien juokas taikyti galų gentims principą „skaldyk ir valdyk“, 
Daugiau kaip pusę amžiaus Roma sėkmingai valdė Galiją ūkinės ir poli- 
tinės įtakos priemonėmis. 

Romos pirkliai atgabendavo į šalį romėniškų prekių ir už tokią pat 
vertę įsigydavo žaliavų, galvijų, vergų. Romėnai nuolatos kurstė galų 
gentis vieną prieš kitą, tad kraštą visą laiką draskė besirungiančių var- 
žovų kivirčai. Jų pasekmė buvo ir vidaus politinės krizės, per kurias 
keitėsi vadovaujančios šeimos, be paliovos iro ir vėl kūrėsi genčių są- 
jungos, žlugo karalystės ir t. t. Kaip visos keltų gentys, taip ir šios 
gyveno vėlyvojoje pirmykštės visuomenės, karinės demokratijos fazėje. 
Dar funkcionavo kai kurie pirmykštės visuomenės demokratijos Organai, 
bet giminės diduomenė ir atskiri jos asmenys norėjo pirmauti ir ne karo 

metu, vis labiau reikalavo nuolatinės politinės valdžios. Siekti politinio 
autoriteto jiems padėdavo ne tik karo žygiai, kuriuose buvo galima su- 
stiprinti vadovavimą ir įsigyti grobio, bet ir ekonominis sustiprėjimas. 
Pirklys iš Romos, kur buvo palyginti stipri vergvaldinės visuomenės 
gamyba, su savo prekėmis buvo laukiamas svečias, bet jis atvykdavo 
tik tada, kai jam siūlydavo atitinkamą mainų vertę. Tai savo ruožtu 
vertė pakankamai gaminti pridedamojo produkto. 

Vadovaujančių didikų šeimų interesai iš pradžių neišeidavo iš savo- 
sios genties ribų. Šias ribas jie peržengdavo tik ten, kur, susijungus 
su kitomis gentimis, buvo galima tikėtis ar gauti naudos. Žiūrint šių 
dienų akimis, kartais sakoma, kad keltai neturėję „nacionalinės savi- 

Keltų karys (akmens skulptūra iš Vašerų, Žemutinių Alpių departamentas, Prancūzija) ir 
romėnų legionierius (modelis iš Centrinio romėnų germanų muziejaus Maince) 


monés" ir dél to galutinai sunyke. Bet tokios savimonés tuomet neturéjo 
ir kitos tautos, kaip germanai, dakai, ilyrai ir t. t. Labai galimas daiktas, 
kad bendri interesai galu gentis bei ju diduomene skatindavo vieningai 
kovoti su Roma, tačiau kai prasidėjo kovos su Cezariu, galus tik vieną 
kartą suvienijo Versingetoriksas, be to, labai trumpam. Po pirmojo iš- 
bandymo kovos sąjunga greitai iširo. 

Kyla klausimas, kodėl panašiai neatsitiko germanams, kurie stovėjo 
beveik tokioje pačioje visuomenės raidos pakopoje kaip ir keltai. Kovo- 
dami su Romos imperija, germanai pir- 
muosius du tris šimtmečius neturėjo 
„dviejų frontų karo“ sunkumų. Be to, 
daugelis germanų genčių buvo trumpam 
susivienijusios ir, vadovaujamos Armino, 
laimėjo karinių pergalių. Paskui sąjunga 
subiro dėl tų pačių visuomeninių priežas- 
čių, tik šis įvykis neturėjo jokių neigiamų 
pasekmių germanų politinei ir karinei 
padėčiai romėnų atžvilgiu. Po kelių šimt- 
mečių susikūrė genčių sąjungos, kurios 
buvo jau aukštesnės visuomeninės struk- 
tūros ir galėjo ne tik duoti romėnams at- 
kirtį, bet ir gerokai pagreitino Romos im- 
perijos žlugimą. Germanams taip pasisekė 
pirmiausia todėl, kad Romos vergvaldinę 
valstybę susilpnino vidaus sunkumai ir 
sustiprėję prieštaravimai, kurių keltų lai- 
kais nebuvo. Taigi keltai žlugo ne todėl, 
kad neturėjo nacionalinės savimonės, o Julijus Cezaris (romėnų biusto 
kad buvo nepakankamai subrendusi jų piešinys) 
pačių visuomenė, kad susidarė nepalanki 
politinė padėtis Europoje ir kad reikėjo kovoti su dar galinga Romos 
imperija. 

Paskutinis keltų istorijos aktas Galijoje prasidėjo, kai sekvanų gentis 
paprašė germanų kunigaikštį Ariovistą, kad padėtų kovoti su edujais. 
Nugalėjęs edujus 72 metais pr. m. e., Ariovistas nė nemanė pasitraukti 
iš žemių kairiajame Reino krante ir pareikalavo iš sekvanų žemių apsi- 
gyventi. Dabar edujai ir sekvanai susivienijo prieš bendrą priešą — bet 
nesėkmingai. Iškilo pavojus, kad germanai, vadovaujami Ariovisto, pa- 
klupdys visą Galiją. Apie keltų susivienijimą negalėjo būti nė kalbos 
dėl jau minėtos politinės visuomeninės padėties. Bet Romai irgi iškilo 
pavojus, toks kaip ir prieš pusšimtį metų, kada puolė kimbrai ir teutonai. 
Tad ji dabar turėjo dvigubą dingstį įsikišti: sustabdyti karingus Ariovisto 
būrius ir užimti Galiją. 

Šis uždavinys teko vienam iš įžymiausių senovės Romos valstybės 
veikėjų — Gajui Julijui Cezariui. Nuo 59 metų pr. m. e. jis buvo Ilyrijos, 
Cizalpinės ir Narbono Galijos provincijų vietininkas. Septynerius metus 
trukusios kovos Galijoje puikiausiai aprašytos paties karvedžio „Galų 

karo užrašuose“ (Comentarii de bello Gallico). Suprantama, Cezaris dėstė 
savo pažiūras ir daugelį kartų šituo veikalu grindė bei pateisino savo 
veiklą Romos visuomenės akyse. Nepaisant to, „Užrašai“ yra vertingas 
šaltinis, kuriame pasakojama ne tik karo eiga, bet ir nupieštas galų 
gyvenimo bei kultūros paveikslas. 

Mes norėtume trumpai paminėti tik atskirus labai permainingo karo 
momentus (žr. žemėlapį p. 137). Tikroji Cezario įsikišimo priežastis 
buvo ne Ariovistas, o keltų helvetų gentis, prieš pusę amžiaus atsikėlusi 
į šiandieninės Šveicarijos kraštą. Galimas daiktas, kad, germanų genčių 
spaudžiami, helvetai norėjo vėl išsikelti. Prie jų prisidėjo dalis bojų, 
raurikų ir kitų keltų genčių; susidarė apie 368 000 žmonių — tikrai per 
didelis skaičius. Eiti į Garonos žiotis per Narbono provinciją Cezaris 
neleido, todėl jie patraukė per edujų žemes, o edujai savo ruožtu parei- 
kalavo iš romėnų pagalbos. Prie Monbovrė (Bibrakta) helvetai buvo su- 
mušti ir turėjo atsitraukti į savo tėvynę Šveicariją. Bet nuo vilko bėgo, 
ant meškos pataikė: Cezaris pasiliko krašte, o jo sėkminga kova prieš 
Ariovistą galams iš pradžių atrodė kaip išsigelbėjimas. Ariovistą 58 me- 
tais pr. m. e. romėnai prie Miulhauzeno Elzase galutinai nugalėjo. Dabar 
Cezaris galėjo pradėti Galijos pavergimą. Jau po metų atrodė, jog tikslą 
tuojau pasieks, bet galai vis šiaušėsi, nesileido visiškai pavergiami: jie 
norėjo laisvos sąjungos su Roma, tai yra tokių santykių kaip su kitomis 
gentimis bei tautomis. Dėl to vis nesiliovė sukilimai prieš Romos vieš- 
patavimą, ir Cezariui kiekvienų metų gale vėl pavykdavo sugrąžinti 
Romos valdžią tik todėl, kad galų gentys buvo nevieningos. 

52 metai pr. m. e. laikytini lemiamais. Arvernų kunigaikščiui Versin- 
getoriksui pavyko suvienyti ir sukelti prieš Romą beveik visas galų gen- 
tis. Cezaris mini daugiau kaip keturiasdešimt genčių, kurios pasiuntė 
karių pulkus vaduoti apgultos Alezijos (į vakarus nuo šiandieninio Di- 
žono) — iš viso 258 000 vyrų. Atrodė, jog Roma tuoj pat praras Galiją. 
Bet Romą vėl išgelbėjo genčių susiskaldymas, karo ir genčių vadų ne- 
vieningumas. Cezario pusėje kovojo pagalbiniai germanų būriai, kurie 
lemiamame mūšyje netgi padėjo Cezariui laimėti pergalę. Alezijoje buvo 
sprendžiamas galų genčių likimas. Apgulto miesto išvaduoti nepavyko, 
ir jis netrukus pasidavė. Dabar Romos imperijos siena tapo Reinas. 

Naujai prijungta Galija buvo pavadinta labai originaliai — Ilgaplauke 
Galija (Gallia comata), nes jos gyventojai nešiojo ilgus plaukus (lot. 
comatus — ilgaplaukis). Iš pradžių ji buvo vienas administracinis viene- 
tas. Tik Augustas padalino šalį į tris provincijas: Belgiką — šiaurėje tarp 
Reino žemupio ir maždaug Senos, Lugdūno Galiją — tarp Senos ir Luaros 
ir Akvitaniją — į pietus nuo Luaros. Vėliau, kai Roma kariavo su deši- 
niojo Reino kranto germanais, kariniais ir organizaciniais sumetimais 
Reino kairiojo kranto sritis buvo padalyta į Žemutinę ir Aukštutinę Ger- 
maniją. Šis padalijimas išliko per visą Romos viešpatavimo laiką. 

Galams buvo palikti jų visuomeniniai institutai, jeigu tik jie neprieš- 
taravo romėnų valstybės tvarkai arba nekliudė romėnų valdžiai. Išliko 
genčių sandara, pasiskirstymas, sava religija, dievai. Nepaisant to, prasi- 
dėjo romanizacijos procesas, kuris vis labiau apėmė visas visuomenės 

eyvenimo, materialinés ir dvasinés kultü- 
ros sritis. Antra vertus, vyko ir labai vai- 
singa keltų ir romėnų kultūrų simbiozė, 
ir susikūrė vadinamoji galų-romėnų kul- 
tūra. Smulkiau nenagrinėsime šios ypa- 
tingos keltų kultūros formos, aptarsime 
tik būdinguosius keltiškus jos elementus. 
Nuo lemtingųjų 52 metų Vakarų Europa 
tapo romaniškojo pasaulio dalimi; lotynų 
kalba buvo vėlesnių Vakarų Europos kal- 
bu pagrindas, o romaniškasis elementas 
lėmė materialinę ir dvasinę kultūrą net 
po kelių šimtmečių, kai germanų genčių 
junginiai užplūdo Galiją ir frankas Chlod- 
vigas, panaikinęs paskutinius Romos Versingetorikso moneta 
viešpatavimo likučius, 486 metais įkūrė 

frankų ankstyvojo feodalizmo valstybę. 

Tačiau dar kartą sugrįžkime į paskutiniuosius pirmojo amžiaus pr. 
m. e. dešimtmečius. Priešpaskutiniame dešimtmetyje pr. m. e. Roma už- 
valdė šiaurines Alpių sritis iki Dunojaus, kur keltai ir senesnieji vietos 
gyventojai irgi neteko nepriklausomybės. Tarp. Ino ir Lecho atsirado 
romėnų provincija Retija, o tarp Ino ir maždaug šiandieninės Austrijos 
ir Vengrijos sienos — Norikas. Taip Europos žemyne nebeliko laisvų 
keltų. Tik Britų salose jie dar gyveno nepriklausomi. 

Šie keltai pirmajame amžiuje pr. m. e. gavo dar vieną papildymą 
iš žemyno. Tai buvo visų pirma belgų gentys, kurios nenorėjo paklusti 
Romos valdžiai. Iš Šiaurės Prancūzijos ir Marnos srities atvykę galai 
apsigyveno dar Romai nepavaldžiame krašte anapus Lamanšo. Tarp jų 
iškilo katuvelauniai, kurių karalius Kunobelinas daug Pietryčių Anglijos 
genčių sujungė į karalystę. Kol valdė Kunobelinas, keltų laisvė saloje 
buvo užtikrinta. Šekspyras, parašęs drama ,Kimbelinas", sukūrė šiam 
karaliui literatūrinį paminklą. Kai keturiasdešimtaisiais m. e. metais ka- 
ralius mirė, jo karalystė suiro. Po trejų metų Britanijos krante išsilaipino 
romėnų kariuomenė. Katuvelauniai buvo sumušti, o jų sostinė Kamulo-. 
dunas (šiandieninis Kolčesteris į šiaurės rytus nuo Londono) užimta ir 
padaryta jauniausios Romos provincijos — Britanijos — sostine, 

Tačiau apskritai keltai nesidavė taip lengvai sutriuškinami. Romėnų 
valdžiai ypač priešinosi silūrai, gyvenę šiandieniniame Velse. To pasi- 
priešinimo kulminacija buvo 60—61 metų sukilimas prieš romėnų oku- 
paciją. Karalienės Budikos valdomi belgai ir trinovantai tada saloje 
romėnų valdžią smarkiai susilpnino: užėmė Kamuloduną, Londinijų (Lon- 
dona) ir kitus romėnų centrus. Tačiau romėnų vietininkas po pergalingo 
mūšio imperijos valdžią vėl sugrąžino. Tuo metu buvo užkariautas ir 
kraštas į šiaurę nuo Hamberio, kur gyveno brigantai. Tacito uošvis 
Agrikola, tuometinis Romos vietininkas Britanijoje, liepė nutiesti skersai 
salos įtvirtinimų liniją nuo Solvėjaus įlankos iki Taino upės. Vėliau nuo 
čia turėjo prasidėti Škotijos pavergimas. Panašiai kaip pareinėje prieš 

germanus, taip ir čia užkariavimo planų vėliau buvo atsisakyta ir, val- 
dant Adrianui (117—138 m.), linija paversta sutvirtintu pasienio pylimu. 
Viešpataujant Antoninui Pijui (138—161 m.), šis pylimas buvo perkeltas 
per šimtą kilometrų į šiaurę iki Forto ir Klaido įlankų ir sustiprintas 
įtvirtinimais. Tačiau Škotija su Airija liko neokupuotos ir neprijungtos 
prie Romos. 


Kovos vežimo iš Glyncerig Bacho (Didžioji Britanija) rekonstrukcija 


Čia iš tikrųjų buvo užbrėžta Romos imperijos valdžios riba. Tolesnei 
ekspansijai nebeužteko jėgų, kurias vis labiau graužė vidiniai klasinės 
visuomenės prieštaravimai. Tad užimtosios Pietų Anglijos žemės toli 
gražu nebuvo taip suromanintos kaip galai. Keturis šimtus metų viešpa- 
tavo Roma saloje, bet šios okupacijos pėdsakai nežymūs. Nuo trečiojo 
amžiaus pabaigos vis dažnėjo škotų, airių, o vėliau ir saksų būrių išpuo- 
liai į Romos provincijos žemes. Ypač nemalonūs imperijos vietininkams. 
buvo jūros plėšikų saksų antpuoliai, todėl romėnai ėmė statyti gynybos. 
liniją (Litus Saxonicum) Anglijos pietryčių pakrantėje. Vienas antiimpe- 
ratorius, išrinktas salose legionierių, su gana didele kariuomene išplaukė 
iš salos, kad galėtų žemyne ginti savo valdžios interesus. Šitaip romėnų 
kariuomenės vis mažėjo ir pagaliau buvo liautasi laikyti salą Romos im- 
perijos dalimi. 

Nuo penktojo amžiaus vidurio į Britaniją ėmė keltis vis daugiau 
anglų ir saksų. Aišku, jie čia kūrėsi išstumdami keltus ir senuosius 
gyventojus piktus. Kaip visur, kur keltams teko gintis nuo priešo, taip 
ir čia jie patys pasikvietė germanų gentis, kad šios padėtų atsispirti 
piktams. Ir vėl vieninteliais nugalėtojais tapo pakviestieji germanai. Sep- 
tintajame amžiuje Britų salose keltai išsilaikė tik Velse, Kornvalyje ir 
Škotijoje — čia kartu su piktais. Pasilikusieji germanų užimtose vietose 
ėmė priklausyti besikuriančioms anglosaksų karalystėms. 

Dalis keltų netgi metė tėvynę, kurioje gyveno šimtmečius, ir patraukė 
tenai, iš kur kažkada buvo atsikėlę — į Galiją. Daugiausia jų grįžo į 
žemyno dalį, vėliau pavadintą jų vardu — Bretane. Paskutinis uždaras 

laisvų keltų apgyventas kraštas liko Airija. Tolesnį jų likimą jau esam 
trumpai papasakoję. 

Keltai, kurie perėjo beveik visą Europą, kurių samdiniai stovėjo 
prie Nilo kranių, kurių gentys prie Halio Azijoje turėjo stiprią valstybę 
ir kurių būriai traukė per skitų stepes į šiaurę nuo Juodosios jūros, 
dabar buvo nustumti atskiromis išsklaidytomis grupėmis į Europos že- 
myno pakraščius arba ištirpo kitose tautose ir kultūrose. Istorijos raidai 
jie teturėjo vietinę reikšmę. 

Visiškai pripažindami istorijos dėsningumus, negalime susilaikyti ne- 
pakalbėję apie savotišką keltų istorijos tragizmą. Visur — ir pirmykštėje 
tėvynėje, ir užkariautose žemėse — jiems vis teko grumtis su dviem 
priešais. Kur nebuvo antrojo priešininko, keltai patys jį pasikviesdavo, 
tikėdamiesi kartu sumušti pirmąjį priešą. Mažojoje Azijoje jie kurstė 
Romą prieš Pergamą, iš pradžių sėkmingai, bet paskui patys buvo val- 
domi romėnų. Balkanuose ir Dunojaus vidurupyje keltus iš vienos pusės 
spaudė trakai, dakai ir kimbrai, iš kitos puolė Roma; laikinos sąjungos 
su vienais ar kitais jiems nieko nedavė. Pirėnų pusiasalyje jie sutiko 
Romos kariuomenę kaip išvaduotoją iš finikiečių ir kartaginiečių valdžios, 
o po kelerių metų buvo romėnų pavergti. Galija yra iškalbingiausias šio 
besikartojančio veiksmo pavyzdys. Edujai, siekdami sustiprinti savo ga- 
lią, pirmieji pasitraukė iš galų genčių sąjungos, bet pirmieji pateko ir 
į Romos imperijos valdžią. Taip atsitiko sekvanams, kurie pasikvietė 
į pagalbą prieš edujus germana Ariovista. Pagaliau buvo ne kitaip ir 
pačioje Britanijoje, kur keltai, remdamiesi įvairiomis išorinėmis jėgo- 
mis — romėnais, vietos gyventojais, germanais, — tik pagreitino savo žlu- 
gimo procesą. Taigi anų amžių didelės Europos dalies istorijos paveikslas 
atspindi dialektinius ryšius tarp politinės padėties ir konkrečios keltų, 
germanų ir romėnų visuomeninės struktūros. 

Nuo Mažosios Azijos iki Atlanto pakrančių istorinę iniciatyvą per- 
ėmė Romos klasinė valstybė arba karinės demokratijos stadijoje gyve- 
nančios germanų gentys. Šių dviejų jėgų savitarpio kovoje kūrėsi nauja 
visuomenės forma — feodalizmas. 

Šiame istoriniame fone formavosi ir veikiančiųjų tautų kultūros pa- 
veikslas. Keltai pasiekė socialinio ir ekonominio išsivystymo viršūnę, 
bet kartu baigė visiems laikams savo vaidmenį pasaulio istorijoje. Kaip 
tik šiame paskutiniame amžiuje pr. m. e. kultūrų mainai — duoti ir imti — 
buvo ypač gyvi. Romėnų ir keltų kultūra daug kur sudarė vaisingą sim- 
biozę; keltų kultūra labai praturtino materialinę ir dvasinę kitų pir- 
mykštės visuomenės tautų kultūrą. Dėl susiklosčiusių istorinių aplinky- 
bių toji įtaka pirmiausia palietė germanų gentis, ir čia nėra jokio prieš- 
taravimo, kad šios labai padėjo išstumti keltus iš didelių Vidurio Euro- 
pos plotų. Susipažinę su šia istorijos eigos dialektika, dabar apžvelkime 
keltų materialinę ir dvasinę kultūrą. 


KALVIAI IR VALSTIECIAI 


Geležies rūdos ieškojimas 

Prie lydymo krosnies ir kalvės žaizdro 
Pinigai — geležies strypeliai 

Plūgai ir javapjovés keltų laukuose 
Žvilgsnis į valgius 


Visa kita žemė augina daug javų, sorų, 
gilių ir daug gyvulių, o nedirbamos nėra, 
nebent kur pelkės ir miškai. 


Strabonas, IV/1 


Keltų ekonomiką laikė du ramsčiai: žemės ūkis ir geležies metalur- 
gija. Negalima įsivaizduoti keltų politinės padėties pasaulyje ir keltų 
genčių kultūros sužydėjimo be ariančio valstiečio, gyvulius ganančio 
piemens, rūdos ieškančio kalnakasio ir geležį kalančio metalurgo ir 
kalvio. Augalininkystė ir gyvulininkystė į šiaurę nuo Alpių jau buvo 
žinoma keletą tūkstantmečių, o geležį čia vartoti imta tik vėlyvojo 
Halštato laikais. Šimtus tūkstančių metų žmogus naudojosi gatavomis 
žaliavomis: akmeniu, kaulu, medžiu arba ragu ir jau visą tūkstantmetį 
Vidurio Europoje žmogui tarnavo metalai — varis, žalvaris, auksas ir 
sidabras. Su geležimi prasidėjo žymus tolesnis gamybinių jėgų augimas, 
kuris vėliau sukėlė gamybos santykių pasikeitimą. 

Keltai ne pirmieji išmoko naudotis geležimi. Mažojoje Azijoje geležis 
buvo žinoma jau apie antrojo tūkstantmečio pr. m. e. vidurį. Iš pradžių 
ji laikyta tauriuoju metalu ir naudota tik papuošalų gamybai, bet netru- 
kus iš jos imta daryti įrankius ir ginklus *. Žinios apie geležį, ir jos 
metalurgiją iš Mažosios Azijos per Graikiją, Balkanus ir Italiją (etruskus) 
atėjo į Vidurio ir Vakarų Europą. Jeigu neskaičiuosime visai pavienių 
geležies radinių iš viduriniojo žalvario amžiaus, — jie, matyt, čia pateko 
bendraujant su Mikėnų pasauliu — tai iš Urnų laukų kultūros Vidurio 
Europoje žinome apie penkiasdešimt geležinių daiktų, prie kurių reikia 
dar pridėti apie dvidešimt penkis dirbinius iš šiaurės regiono. Tai žalva- 
riniai kalavijai su geležies intarpu rankenoje arba geležiniais ašmenimis, 
iečių antgaliai, peiliai, adatos, apyrankės, ištisai geležinės arba su jos 
intarpais. Tie radiniai aptikti Dunojaus aukštupio srityje ir Šiaurės Švei- 
carijoje — tuose plotuose, kur Halštato laikotarpiu susiformavo keltai. 

Tačiau klystume laikydami keltus tik mokiniais ir pamėgdžiotojais; 
reikia deramai vertinti jų pačių kūrybiškumą, amato išmanymą, meist- 


* Vienas kitas geležies radinys Artimuosiuose Rytuose yra iš trečiojo tūkstantmečio 
pr. m. e. 

qTiSkuma, jų įgūdžius ir organizacinius sugebėjimus, nes keltų geležis, 
kėltų kalviai, jų ginklai ir įrankiai garsėjo toli už keltų gyvenamų 
kraštų, net pas romėnus. Cezaris mini, kad ir galai, ir britai turėjo gele- 
žies rūdos kasyklas ir jos lydyklas. Kaip ir auksas, geležies luisteliai 
turėdavo tam tikrą piniginę vertę. Strabonas pasakoja, kad britai, be 
javų, galvijų, aukso ir sidabro, visų pirma pardavinėja geležį. Dar prieš 
įkuriant Romos provinciją Noriką, tenykščiai tauriskai eksportuodavo 
į Romą aukštos kokybės geležį. Noriko geležis buvo laikoma geriausia, 
todėl Plinijus savo „Gamtos istorijoje“ rašė, kad „kai kuriose žemės 
vietose rūdos gyslos tokios pat geros kaip Noriko geležis“. Romėnų 
poetui Ovidijui ji yra tvirtumo matas: ,...kietesnis už geležį, Noriko 
ugnies ištirpintą“. Vėlesniais amžiais Norikas ir kitos keltų geležies ga- 
vybos vietos buvo stambių Romos gamybos centrų pagrindas. Netoli 
Noriko, Lauriake prie Enso, išaugo tikri ginklų fabrikai. 

Geležies svarba keltams buvo didžiulė. Ši nauja gamybos šaka teikė 
jiems daug pranašumų prieš kitas pirmykštės visuomenės tautas, gyve- 
nusias į šiaurę nuo Alpių. Net keltų gyvenviečių (opidumų) vieta labai 
priklausydavo nuo žemės turtų, ypač nuo geležies. Iš penkiasdešimt sep- 
tynių opidumų, kurių padėtį, kaip galima spręsti, sąlygojo netoliese slūg- 
santys žemės turtai — be geležies, svarbūs buvo spalvotieji metalai, gra- 
fitas ir druska, — trisdešimt šešios gyvenvietės (63 procentai) stovėjo ne- 
toli geležies rūdynų. 

Koks didelis buvo ne tik ekonominis, bet ir socialinis geležies rūdynų 
vaidmuo, ypač aiškiai matyti geriau pasižvalgius po rajoną tarp Reino 
vidurupio, Mozelio ir Saro, kur ankstyvojo La Teno laikotarpiu stūksojo 
turtingi didžiūnų kapai ir pilys. 
Gal čia ir glūdi viena iš priežas- 
čių, dėl kurių kultūros centras 
persikėlė į šias vietas iš Reino ir 
Dunojaus aukštupių ir Šiaurės 
Sveicarijos. Turtingi diduomenės 
ir kiti kapai, kuriuose taip pat 
rasta vertingų įkapių, yra prie pat 
geležies rūdynų. Labiau buvo ver- 
tinama raudonoji geležies rūda ir 
geležies špatas, nes prie rusvosios 
geležies rūdos telkinių tokių kapų 
beveik nėra. Priežastis, matyt, ta, 
kad limonitas priklauso „rūgščio- Hu 
sioms" rüdoms ir turi daug kris- 29 
talizacinio vandens, kuris daro (30 
rüda sunkiai redukuojama. Tokią 1400 

išvadą galime daryti ir iš to, kad MM pavieniai arba įvežtiniai geležies dirbiniai 

ten stovėjo ir diduomenės pilys. E sava geležies metalurgija 
Geležies rūdynai turėjo būti — geležis metalurgijos įsigalėjimas 

eksploatuojami tokiu mastu, kad 

atsirastų pakankamai pridedamo- Geležies vartojimo pradžios schema 

Geležies radiniai Urnų laukų laikais 


jo produkto, nes tik už jį diduomenė galėjo įsigyti pamėgtųjų graikų ir 
etruskų prabangos prekių. Iš trisdešimt aštuonių ąsočių su snapeliu, rastų 
į šiaurę nuo Alpių, dvidešimt vienas, o iš devynių etruskiškų stamnų 
net penki rasti šiose vietose. Visa tai patvirtina, kad keltų diduomenė 
suprato didelę ekonominę geležies lydymo ir perdirbimo reikšmę. Net 
žemės ūkis čia stovėjo antroje vietoje, nes Hunsriuko sritis tikrai nėra 
iš derlingiausių Vidurio ir Vakarų Europoje. Deja, siame rajone ligi šiol 
nerasta žymesnių senosios kalnakasybos bei lydymo įmonės pėdsakų. 
Viena kita geležies lydymo krosnių liekana aptikta Saro krašte ir Liuk- 
semburge. Užtat kitose keltų gyventose vietose jos dažnesnės ir teikia 
mums daugiau žinių. 

Daugumoje keltų sričių nereikėjo būtinai verstis vien kalnakasyba. 
Išimtis buvo gal tiktai Galija. Tiek Cezaris, tiek Strabonas rašo apie 
Akvitanijos rūdynus. Rytų Galijoje, netoli Nansi miesto, žinome opidu- 
mą, kurio du žiediniai pylimai juosė ne tik gyvenamuosius namus, bet 
ir įėjimus į kasyklų galerijas, lydymo krosnis ir kalves. Čia, kaip ir 
kitose vietose, visa geležies gamyba nuo rūdos kasimo iki tinkamo pre- 
kybai luito arba gatavo dirbinio buvo vienos bendruomenės arba ekono- 
miškai ir visuomeniškai stipraus asmens rankose. 

Gana dažnai rūda būdavo kasama atvirai, nes jos klodai slūgsojo 
visai negiliai. Šiaurinėse Alpių priekalnėse ir šiandien tebėra didžiuliai 
rūdynai, kurių piltuvėlio formos įdubos — tai buvusių kasinių liekanos. 

Geležies rūdynai ir didikų kapai Reino, Mozelio ir Saro rajone viduriniojo ir vėlyvojo 
La Teno laikais 


Pasitaiko laukų su šimtais, netgi tūkstančiais tokių piltuvėlių. Prie Augs- 
burgo dvidešimt penkių hektarų plote jų suskaičiuota lygiai penki tūks- 
tančiai. 

Kasinių įdubos — tai tik pačios geležies rūdos gavybos pėdsakai. Ly- 
dymo vietos matyti iš geležies šlako ir krosnių likučių. Rūda buvo redu- 
kuojama vadinamuoju neaukštakrosniniu metodu. Tam dažnai užtekdavo 
duobės, į kurią būdavo dedama rūda ir medžio anglys. Daugiau geležies 
išsilydydavo, jeigu virš negilios duobės būdavo nulipdomas iš molio 
cilindrinis arba rutulio formos apvalkalas. Be to, geležies gamybos vie- 
toje būtinai reikėjo anglių degimo duobių. Jos ir geležies lydymo kros- 
nys daugiausia stovėdavo rūdynų pakraštyje. Taigi visos trys gamybos 
grandys buvo vienoje vietoje, ir todėl nereikėdavo vežioti žaliavos. 

Geležies redukcijos pirminės (kairėje) ir galutinės (dešinėje) fazės (Pleinerio schema). 1 — 
rūda, 2 — medžio anglis, 3-— šlakas, 4 — pučiamas oras, 5— geležies lydinys 

Ileistas į žemę namelis Mšecke Zehrovicuose (Čekoslovakija) su kaimiško geležies apdir- 
bimo pédaskais (Pleinerio piešinys) 


Norėdami geriau įsivaizduoti tų laikų darbo organizavimą, turime 
pasidomėti ne tik pačia krosnimi, bet ir visa gamybos vieta. Tam tikslui, 
aišku, reikia kruopščiai ir svarbiausia visapusiškai ištyrinėti visą plotą. 
Kaip jau minėtame Alpių priekalnių rajone, taip ir kitur lydė rūdą, degė- 

Geležies įrankiai iš Manchingo 


anglis ir kalviavo, matyt, tas pats žmonių kolektyvas. Mes neturime pai- 
nioti gamybos vietų kaimo bendruomenėse ir opidumuose. Pirmosios 
dirbdavo vien savo kaimui, o antrosios ne tik didesniam gyventojų skai- 
čiui pačiame opidume, bet ir aplinkiniams kaimams, kai kada net eks- 
portui į kitas gentis ir tautas. Todėl ir darboviečių dydis skirtingas. 

Į vakarus nuo Prahos Mšecke Žehrovicuose — vietoje, kuri visu pir- 
ma pagarsėjo čia rasta galvos skulptūra (36 pav.) — buvo atkastas į žeme 
įleistas namelis, priešais kurį aptikta maža lydymo duobė su šlako, me- 

džio anglių ir metalo ir šlako gargažių liekanomis. Be to, šios mažos 
lydyklos savininko namelyje buvo daromi tuo metu labai mėgstami sap- 
ropelito žiedai. Sapropelitas — tai suakmenėjęs puvenų dumblas, kartais 
dar vadinamas degiuoju skalūnu arba klaidingai lignitu, kuris savo ruož- 
tu yra fosilinė mediena iš rudosios anglies periodo. Sapropelitas labai 
kieta medžiaga, iš jos padarytos apyrankės ir mažesni žiedai nugludinti 
iš tiesų tampa žaviais papuošalais. Rasta daug vietų, kur jis buvo apdir- 
bamas kartu su geležimi, tikriausiai dėl to, kad geležies rūdos ir sapro- 
pelito aptinkama tose pačiose vietose. Žymiausias sapropelito apdirbimo 
centras buvo Bohemija; čia keltai apdorodavo vietinę žaliavą, o gatavus 
gaminius pardavinėjo. Gaminti tokius žiedus skatino La Teno laikų mada, 
ir jie, taip sakant, būdavo šalutiniai kaimo kalvių gaminiai. Opidumų 
laikais ši gamybos šaka neteko reikšmės ir pagaliau visiškai išnyko. 

Kad La Teno laikais būta dumplių, dar tikrai neįrodyta. Beveik visur 
randama mažų vamzdelinių plytų. Tai šešių aštuonių centimetrų ilgio, 
stačiakampės, kietai degtos molio plytelės su vieno dviejų centimetrų 
kiauryme, kurią atidarius arba uždarius, buvo galima reguliuoti orą. 
Tiesiai prie šių tūtų buvo galima prijungti dumples ir įpūsti daugiau 
deguonies. Deja, tokių archeologinių radinių neturime, nes dumplės tik- 
riausiai buvo daromos iš medžio ir odos ir neišliko. Kadangi keltų gele- 
žies metalurgija buvo gana aukšto lygio, reikia manyti, jog tokių dump- 
lių jie turėjo. Bohemijos šlako liekanų metalotyros tyrinėjimai parodė, 
kad jau šiose kaimo krosnyse buvo gaunama temperatūra nuo 1300 iki 
1350 laipsnių Celsijaus; tai byloja apie didelį techninį keltų metalurgų 
ir kalvių meistriškumą. 

Įvairūs priekalai, kalvio replės, kūjai ir kiti kalvystės įrankiai dau- 
gumoje keltų gyventų vietų randami ten pat, kur lydyta rūda; tai rodo, 
kad metalurgai patys perdirbdavo geležį į pusgaminius arba užbaigtus 
gaminius. Iš pradžių jie kaldino ginklus: kalavijų geležtes, ietigalius, ka- 
pokles ir juostinius apkaustus skydų bumbulams. Vėliau ėmė daryti 
daugybę prietaisų ir įrankių, kurie buvo vartojami pirmučiausia žemės 
ūkyje ir gerokai pakėlė darbo našumą. Žagrės gavo geležinius noragus, 
javus imta pjauti geležiniais dalgiais arba pjautuvais. Be šių žemės ūkio 
įrankių, keltai dar kaldavo kastuvų apkaustus, pjūklus, peilius, žirkles, 
raktus, kirvius, grąžtus, dildes, vinis, plaktukus, kirstukus, ylas, pačius 
kalvystės įrankius, vežimų apkaustus ir daug ką kita, ir tie daiktai 
labai pravertė įvairiausiems amatams. Daugybės geležies dirbinių — są- 
varžų, vinių ir kablių — reikėdavo įtvirtinimų statybai. Statant įtvirtini- 
mų sienas, būdavo sunaudojama ne viena tona geležies. 

Vėlyvojo La Teno laikotarpiu keltų kalviai gamino daugiau kaip 
septyniasdešimt rūšių įvairių geležies dirbinių. Jau vien iš to siūlosi 
išvada, jog būta kalvių specializacijos. Tai pasakytina ne tiek apie kai- 
mo kalvius, kurie turėjo būti kuo universalesni, kiek apie paskutinio 
šimtmečio pr. m. e. opidumų dirbtuves. Juose veikė dideli geležies ap- 
dirbimo centrai. Galimas daiktas, kad geležies apdirbimas kartais būdavo 
svarbiausia opidumo gamybos šaka; atsitikdavo ir taip, kad opidumas 
išaugdavo prie jau veikiančios geležies lydyklos, jos apdorojimo dirb- 

Geležies įrankiai iš Manchingo 


tuvės ar kalvės. Tai pasakytina tiek apie Bohemijos, Bavarijos ir Pran- 
cūzijos opidumus, tiek apie Šteinsburgo opidumą Vokietijos Demokrati- 
nėje Respublikoje prie Riomhildo, į pietus nuo Tiuringijos miško (75 
pav.). Moravijos Stare Hradiske, Prostejovo apygardoje, beveik kiek- 
viename name aptinkama geležies šlako ir daug kitų daiktų, rodančių, 
kad čia verstasi kalvyste. 

Geležies gamyba ypač buvo išaugusi Galijoje. Edujų sostinė Bibrakta 
prie Monbevrė Sonos ir Luaros departamente yra vienas didžiausių ir 
įdomiausių opidumų. Amatininkai metalo apdirbėjai šiame opidume tu- 
rėjo atskirą kvartalą, kuriame gyveno ir dirbo. Tai rodo, kad jų padėtis 
visuomenėje buvo pakitusi: jie buvo nebe paprasti kaimo kalviai, o 
tikri amatininkai, kurie, siekdami didinti geležies gamybą, savo darbą 
gal ir kooperuodavo. Lydykla užėmė maždaug šimto kvadratinių metrų 


Geležiniai žemės ūkio įrankiai i$ Manchingo 


plotą, kuriame veikė penkios ar šešios krosnys. Jos statytos iš granito 
ir porfyro akmenų, kurie nuo didelio karščio pasidarydavo trapūs ir 
sušlakėdavo. Akmenys būdavo labai kruopščiai suleidžiami, siūlės užte- 
pamos moliu, įstatomos paprastos molio tūtos. 

Keltų kalvių gaminių kokybė labai nevienoda. Yra paprastos geležies 
ginklų ir įrankių, bet pasitaiko ir grūdintų staiga ataušinant arba per- 
kaitinant ir netgi plieninių. Randame gaminių, kurių geležinės ir plieni- 
nės dalys suvirintos. Šiuo metodu daryti kalavijai, dalgiai arba peiliai, 
kurių geležtė turėjo būti itin patvari. Be to, keltų kalviai mokėjo apdo- 
roti ir geležies skardą: norėdami suteikti jai kokį nors plastinį pavidalą, 
naudodavosi medinėmis formomis. 

Keltų kalviai buvo įvaldę ne tik paprastą kaldinimo techniką, bet ir 
metodus, labiau artimus dailiakalystei. Pirmiausia reikėtų paminėti ėsdi- 
nimą, kuriuo jie ypač meistriškai išgražindavo kalavijų geležtes ir makš- 
tis. Keltų meno stiliui būdingos išsiraičiusios ir susivijusios figūros bū- 
davo išpiešiamos vašku, o paskui geležis nardinama į rūgštį. Skystis és- 
davo metalą, palikdamas vašku dengtas vietas: taip būdavo gaunamas 
iškilas puošnus ornamentas. Gražiausios kalavijų makštys atkastos La 
Tene, davusiame vardą visam laikotarpiui, prie Nešatelio ežero Švei- 
carijoje. Keltų kalviai taip pat mokėjo geležį inkrustuoti kitais, daugiau- 
sia brangiaisiais, metalais. 

Didelis keltų kalvystės menas matyti ir iš to, kad jie kaldavo ne tik 
parankius daiktus, bet ir stambius, gremėzdiškus, kuriems reikėdavo 
daug metalo. Aštuoniasdešimties centimetrų aukščio geležiniai stovai, 


50 


DIU YIS 


è 
"d š 
ILE 
=. tė 


Geležies lydymas 


Geležies gabalai (ilgis 30—90 cm) 


kurie, matyt, buvo reikalingi kulto apeigoms, metro ilgio kabliai, trikojai 
ir stalai — tai vis keltų amatininkų dirbiniai. Tuos stovus puošdavo me- 
niškai ir realistiškai nukaltos plėšriųjų paukščių arba stilizuotos jaučių 
galvos. Taigi kai kurių kalvių būta tikrų menininkų. 

Kaip visų laikų meistrai, taip ir keltų kalvis nenorėjo, kad jo gami- 
nys išeitų į pasaulį be vardo. Ant kalavijų įkirstos žymės yra ne tiek 
savininko, kiek dirbtuvės ar atskiro meistro ženklai. Kartu jie gal buvo 
ir magiški ženklai, turėjo nešti savininkui laimę ir sėkmę. Dažnai tai 
būdavo apskritimas ar pusmėnulis su kartais įpieštu Žmogaus veidu, šer- 
nu ar kokiu kitu gyvūno ar žmogaus atvaizdu. 

Išaugę socialiniai bei ekonominiai keltų genčių santykiai matyti ir iš 
to, kad metalurgijos dirbtuvės dažnai dirbdavo ne-tik vietos poreikiams, 
bet pardavinėdavo gatavą geležį kitoms bendruomenėms, kurios dary- 
davosi iš jos reikalingus daiktus. Tam reikėjo vertės mato. Paprasčiau- 
sias svėrimo būdas buvo neįmanomas, nes keltai neturėjo tinkamų svars- 
tyklių. Be to, kad patogiau būtų transportuoti, reikėjo nustatyti vienodą 
pardavinėjamos geležies gabalų formą. 

Buvusiose keltų žemėse aptinkamos dvi geležies luitų formos, papli- 
tusios skirtingose vietose. Tai smailiagaliai ištęstos dvigubos piramidės 

pavidalo luiteliai; ju büta ilgesniu (apie 40, kartais 60 cm ilgio) ir trum- 
pesniu (mažiau nei 30 cm ilgio). Svoris buvo neviencdas — nuo dviejų 
iki dešimties kilogramų. Ši luitų forma labai tinkama tiek tolesniam 
apdirbimui, tiek pervežimui. Smailiagalių luitelių daugiausia randama 
prie Mozelio, Reino aukštupio ir vidurupio, Dunojaus aukštupio ir Švei- 
carijoje *. 

Smailiagalių luitelių paplitimas 


Kita prekinės geležies forma — kalavijo ir lazdos pavidalo strypai. 
Iš pirmo žvilgsnio jie atrodo kaip nepabaigti kalti ilgi kalavijai, tad nėra 
ko stebėtis, kad trylika tokių strypų Vartburge žmonės pavadino „prie- 
saikos kalavijais“, ir iš to paskui atsirado legenda. Kalavijo forma irgi 
tikriausiai buvo pasirinkta neatsitiktinai: tokią geležį galima labai grei- 
tai perkalti į tikrus kalavijus; be to, ši forma, matyt, dar geriau tiko 
gabenti negu smailiagaliai luitai. Jų ilgis svyravo nuo septyniasdešimt 


* Iki šiol rasta maždaug 700 tokių geležies luitelių. Ne visi jie iš La Teno laiko- 
tarpio; dalis yra iš Halštato arba net ankstyvojo romėnų —tai yra germanų — periodo. 
"Tokios pat formos luitų rasta Asirijos karaliaus Sargono rūmuose netoli Ninivijos; jie 
iš aštuntojo amžiaus pr. m. e. pabaigos. 

penkiu iki beveik Simto centimetru, viename gale briaunos buvo sugnyb- 
tos. Strypų svoris irgi nevienodas (500—750 g). Ypač dažnai jų pasitaiko 
Pietų Anglijoje (vienoje vietoje rasti net 394 gabalai) ir Heseno—Tiu- 
ringijos krašte. Toks jų gausumas Anglijoje primena mums vieną Cezario 
pastabą. Kalbėdamas apie britus, Cezaris sako, jog jų „pinigai — varinės 
ir auksinės monetos arba tam tikro svorio geležies lazdelės (taleae 
ferreae)". Iš kitų vietų, pavyzdžiui, iš Čekoslovakijos, geležies luitų ir 
strypų neturime arba beveik neturime. Čia, matyt, buvo pardavinėjami 
iš karto gatavi gaminiai arba tiesiog geležies gumulai. 

Neperdėsime pasakę, kad ne vien kalvystė keltams padėjo toli pra- 
nokti kitas „barbarų“ gentis ir tautas. Lyginant su praėjusių Halštato 
laikotarpiu, geležies metalurgija La Tene buvo daug tobulesnė. Iš keltų 
kalviauti mokėsi kaimynai, pavyzdžiui, germanai ir sritys, kurios per tą 
laiką tapo Romos imperijos dalimi. Todėl nenuostabu, kad kalvis keltų 
visuomenėje turėjo ypatingą padėtį ir vietą kulte bei religijoje. 

Nors kalviai ir metalo gamintojai turėjo užėmę privilegijuotą vietą 
gamyboje ir visuomenėje, negalima pamiršti ir kitų svarbių amatų. Tarp 
jų buvo jau šimtmečius gyvavusių gamybos šakų, kitos regione į šiau- 
rés rytus nuo Alpių atsirado pirmą kartą; be to, keltai ir tradicinėse 
veiklos srityse pritaikė svarbių naujovių bei patobulinimų. Tūkstančius 
metų keramikos dirbiniai buvo lipdomi rankomis arba ant. paslankaus 
pagrindo, o keltų puodžiai išmoko dirbti su greitai besisukančiu žie- 
džiamuoju ratu ir ėmė gaminti geresnės kokybės ir daugiau molio indų 
(12, 63, 70, 71 pav.). Keltai patobulino pačias degimo krosnis (10 pav.) 
taip, kad galėtų degti juodąją keramiką. Dėl tvirtumo ir gražios i$vaiz- 
dos ypač mėgstami buvo dirbiniai iš molio su grafitu. Įvairiais laiko- 
tarpiais labai vertinti rėžtiniai arba pieštiniai ornamentai, būdingi to 
meto keltų stiliui (63 pav.). 

Papuošalų gamyboje keltų amatininkai pasiekė iki tol neregėtą lygį; 
tai pamatysime smulkiau nagrinėdami jų meną. Jie patobulino senuosius 
gamybos būdus ir perėmė naujus iš Viduržemio jūros pasaulio. Apyran- 
kės ir karoliukai iš spalvoto stiklo (76 pav.) pasirodė Vidurio Europoje 
pirmą kartą kaip ir emalės dirbiniai — stiklo masės inkrustacija karš- 
tuoju būdu. Balniai, batsiuviai ir šikšniai darė puikius daiktus, kurie — 
pavyzdžiui, tam tikri sandalai „gallicula“— buvo vertinami net Romoje; 
odiniai šarvai ir šalmai, arklių kamanos ir balnai, diržai ir auliniai 
batai — tokia keltų odininkų pasiūla. Tekintojai ir dailidės, laivų staty- 
tojai ir račiai, kubiliai ir staliai dažnai būdavo tikri medžio apdirbimo 
menininkai. Už keltų genčių ribų garsėjo keltų dviračiai ir keturračiai 
vežimai (pav. p. 40); kai kuriuos jų vežimus perėmė net romėnai. 

Kaip jau sakyta, geležies apdirbimo amatininkystė buvo vienas keltų 
visuomenės ramstis, antrasis — tai žemės ūkis. Geležis Vidurio Europos 
tautoms buvo nauja žaliava, o žemdirbyste ir gyvulininkyste jos jau 
vertėsi daugiau kaip keturis tūkstantmečius. Per tas keturias dešimtis 
amžių niekas nestovėjo vietoje, didėjo pažinimas, patirtis, atsirado tobu- 
lesnių darbo būdų. Padaugėjo gyvulių, imta sėti naujas javų rūšis, ka" p- 
tuką, kasimo ir vagojimo lazdą pakeitė arklas, javus imta pjauti nebe 

akmeniniais, o žalvariniais pjautuvais. Žemės ūkis darėsi vis produk- 
tyvesnis. 

Jeigu neskaitysime arklo išradimo antroje trečiojo tūkstantmečio 
pr. m. e. pusėje, tai geležiniai padargai, matyt, būtų viena svarbiausių 
naujovių pirmykštės visuomenės žemės ūkyje. Geležies technikos tobu- 
lėjimą ir agrarinę gamybą siejo dialektinis ryšys. Be geležies buvo ne- 
įmanoma bent kiek esmingesnė žemės ūkio gamybos pažanga, 0 nesu- 
kūrus pakankamo pridedamojo žemės ūkio produkto, nebuvo galima 
plėtoti metalurgijos ir kalvystės amatų. Pridedamąjį produktą buvo gali- 
ma gauti tik.keliant darbo našumą, kitaip būtų reikėję skirti daugiau — 
kad ir nežymiai — darbo jėgos žemės ūkiui. Ne tik nuolat besiplečiančiai 
geležies gamybai, bet ir daugeliui kitų naujų ar labiau išaugusių tradi- 
cinių amatų reikėjo darbo jėgos, kuri tada jau nebuvo apskritai — bent 
jau ne pirmiausia — naudojama žemės ūkyje. 

Antra vertus, negalima vien geležies panaudojimo laikyti keltų Že- 
mės ūkio stiprumo prielaida; čia lėmė daugelis kitų dirvos paruošimo, 
derliaus ėmimo, naminių gyvulių auginimo ir viso darbo organizavimo 
naujovių. Pagaliau pačių žmonių požiūris į darbą buvo ne mažiau svar- 
bus jų sėkmės laidas, nes kaip visur, taip ir keltams svarbiausia gamybos 
jėga buvo darbo žmogus. Antikos rašytojai labai giria keltų žemės ūkio 
pasiekimus. Įžymus antrojo tūkstantmečio pr. m. e. istorikas Polibijas 
savo „Istorijoje“ Cizalpinę Galiją vaizduoja kaip nuostabiai turtingą 
šalį. Tenai kartais susiderydaves didelis javų perteklius: tiek kviečių, 
miežių ir sorų, tiek vaisių, pavyzdžiui, vynuogių, gilių, kuriomis būtų 
galima iššerti daugumą Italijos kiaulių. Cezaris nepasakoja smulkiau 
apie galų žemės ūkio gamybą. Bet vien romėnų kariuomenei išlaikyti — 
o tą naštą nešė pati šalis — reikėjo aibės grūdų. Apie britus Cezaris sako, 
kad jie turėję daugybę gyvulių. 

Iš žemdirbystės apskritai ir už atskiras javų rūšis, taip pat iš gyvu- 
lininkystės ir už atskiras gyvulių rūšis įvairios keltų gentys tikriausiai 
gaudavo nevienodai pajamų. Tai priklausė nuo gamtinių sąlygų ir tam 
tikru mastu nuo tradicijų. Keltai sėjo visus tuomet žinomus javus: kvie- 
čius, miežius, rugius, avižas ir soras — duonai, košei ir panašiam į alų 
gėrimui. Be to, augino pluoštinius augalus (kanapes ir linus), sodindavo 
svogūnų, porų, česnakų ir įvairių šakniavaisių, turėjo augalų audiniams 
dažyti. 

Žemę dirbdavo arklu, kurio noragą apkaustė geležimi, ir padarė daug 
patvaresnį už senąjį medinį žambį. Verstuvo arklas dar neturėjo. No- 
rint geriau išpurenti lauką, kad daugiau patektų į žemę oro, reikėdavo 
arti ir skersai, dėl to sklypai būdavo maždaug vienodo ilgio ir pločio. 
Kai kuriose keltų žemėse (Galijoje) jau būta ratinės žagrės. Keltų išra- 
dimu laikomas ir savotiškas priešplūgis, kuris, eidamas prieš arklo no- 
ragą, žemę perpjaudavo, palengvindamas noragui versti velėną. Visos 
šios svarbios arimo padargų naujovės leido išdirbti sunkias ir net akme- 
ningas dirvas. 

Bet juo intensyviau žemė ariama ir naudojama, tuo greičiau ji nusi- 
alina. Kad nereikėtų dažnai kaitalioti laukų ir leisti dirvai ilgai pūdy- 

muoti, keltai, matyt, pirmieji Vidurio Europoje ėmė laukus tręšti. Tres- 
davo kaliu arba mergeliu. Gentys, kurios turėjo daug šių trąšų, parduo- 
davo jų net kitoms. Plinijus rašo, kad taip tręšiama žemė daug ilgiau 
duodavo gerą derlių. 

Derliaus nuėmimo darbuose keltai irgi buvo pasiekę didesnį našumą, 
nes javus pjaudavo ne tik geležiniais pjautuvais, bet ir dalgiais. Pjau- 
tuvas gerai tiko, kol reikėjo pjauti tik varpas. Kai tvartuose laikomiems 
gyvuliams prireikė ir šiaudų, javai turėjo būti pjaunami kuo žemiau. 
Štai tada ilgesnis, o svarbiausia ilgakotis dalgis ir pasidarė nepaprastai 
vertingas įrankis. Ant vieno Buzenolio antkapio Belgijoje pavaizduota 
javapjovė, kokią aprašo ir antikos rašytojai (Plinijus). Plačios dviratės 
važiuoklės priekyje įtaisyta eilė dantų, kurie sugriebia ir nutraukia var- 
pas, o šios paskui krinta į dėžę užpakalyje. Kartu buvo išraunami ir 
šiaudai, o vėliau — susmulkinami. Buzenolio reljefe tą važiuoklę stumia 
asilas. 

Kaip keltai kuldavo, gerai nežinoma. Gal 
spragilais arba varinėdami gyvulius. Iškultų 
grūdų jau netrindavo lovio pavidalo akmeni- 
mis, kaip buvo daroma tūkstantmečius, o mal- 
davo ranka sukamomis girnomis. Šiuo nauju 
prietaisu buvo galima sumalti per palyginti 
trumpą laiką kur kas daugiau grūdų į rupius 
miltus. Tokiam malūnui reikėjo apskritų, iš 
tinkamos medžiagos padarytų girnų — tiek apa- 
tinės, tiek viršutinės judančios girnapusės — 
su atitinkamomis skylėmis. Todėl atsirado ga- 
na didelio masto gamyba, kūri dažnai aprūpin- 
davo girnomis didelę sritį. 

Dabar pasižiūrėkime į antrąją žemės ūkio 
gamybos šaką — gyvulininkystę, kuri duodavo 
mėsos, pieno, vilnų ir jų gaminių, taip pat la- 
bai reikalingos traukiamosios jėgos. Keltams 
buvo svarbiausios dvi naminių gyvulių rūšys: 
raguočiai ir kiaulės. Pasak antikos autorių, pir- 
menybę, matyt, turėjo kiaulės, bet gal taip tik 
atrodė romėnams, kuriems labai rūpėjo gauti Girnos iš Bazelio radinių 
i$ keltų kiaulių, tikriau sakant, kiaulienos. (Majoro rekonstrukcija) 

Daugelį metų buvo kasinėjamas Manchingo 
opidumas Bavarijoje, atlikti jame rastų kaulų tyrinėjimai (ištirta 400 000 
gyvulių kaulų) ir gauta duomenų apie žmogaus laikytų bei suvalgytų 
įvairių gyvulių santykį, tas santykis išreikštas procentais. Kaulų būklė 
ir padėtis leidžia spręsti, kad tai daugiausia maisto atliekos. Taigi turime 
gana tikslų mėsiško maisto valgiaraštį. Be abejo, gautų išvadų negalime 
taikyti visiems keltams, kadangi maistas daug priklausė nuo regiono ir 
istorinių sąlygų. 

Tik dvi dešimtąsias procento sudaro laukinių gyvulių kaulai, dau- 
giausia tauriojo elnio, stirnos, kiškio, šerno, jūrų erelio, kranklio, bebro 

ir rudosios lapės, o kitų aštuoniolikos rūšių gyvūnų — žinduolių, paukš- 
čių ir žuvų — kaulų labai nedaug. Ua Manchingo gyventojams me- 
džioklė buvo visai antraeilis dalykas. Žąsų ir ančių kaulų rasta gana 
mažai, net neįmanoma atskirti, kiek suvalgyta naminių ir kiek laukinių 
paukščių. 

Kokia dalis teko įvairiems naminiams gyvuliams, rodo ši lentelė: 


Kaulų skaičius Mažiausias 

(suapvalintas) gyvulių skaičius 
Raguočiai 162 300 2315= 29,396 
Kiaulės 125 700 2400 — 30,496 
Avys/ožkos 77 800 2600 = 33,096 
Arkliai 18 300 230 =2,9% 
Šunys 3 100 318 — 4,09 
Vištos 175 32=0,4% 


Paleozoologai pastebėjo, kad daugumas gyvulių darėsi vis mažesni. 
Tai prasidėjo žalvario amžiuje, truko per visą La Tena iki viduramžių. 
Keltų karvių keteros aukštis siekė tik 95—120 cm, bulių — nuo 100 iki 
125 cm, ir tik jaučiai buvo aukštesni nei 125 cm. Keltų raguočių gyvas 
svoris galėjo būti nuo 250 iki 270 kilogramų. 

Kiaulės buvo ilgakojės, laibos, per keterą nuo 60 iki 80 cm aukščio, 
o gyvas svoris būdavo tik 75—100 kilogramų. Tuo keisčiau atrodo, kad 
kiaules ir kiaulieną, kaip pasakoja antikos rašytojai, jie pardavinėdavo 
net Italijoje. Kokios svarbios keltams buvo kiaulės, matome ir iš to, 
kad jau Halštato laikais visą kiaulę arba jos dalį jie dėdavo į kapą 
mirusiajam, ypač kilmingajam. 

Ožkų būta palyginti didelių (keteros aukštis 80 cm), ir jos laikytos 
pienui; tai buvo neturtingųjų „karvės“. Avys duodavo labai reikalingos 
vilnos, kuri taip pat nukeliaudavo iki Romos. 

Keltų arkliai garsėjo antikos pasaulyje, nors buvo neįprastai maži ir 
liekni; jų keteros aukštis siekdavo 112—138 cm, vidutiniškai — 125 cm. 
Manchinge būta ir vieno kito didesnio arklio — iki 155 cm. Tai tikriau- 
siai kastruoti arba iš romėnų pasigrobti ir atsivaryti arkliai. Keltų žirgai, 
matyt, buvo labai ištvermingi, judrūs ir klusnūs, nes raitija kovose su 
Roma visuomet vaidindavo svarbų vaidmenį, ir Cezaris, ruošdamas mū- 
šio planą, turėdavo į šią aplinkybę labai atsižvelgti. Be to, Romos ka- 
riuomené gana noriai imdavo arklius iš keltų. Taigi arkliai keltams 
buvo labai svarbūs, turėta net arklių globėja deivė Epona. 

Kaip tūkstentmečius iki tol, keltų gyvenvietėse netrūko ir seniausio 
naminio gyvvlio šuns. Šunų būta įvairių veislių (nuo 30 iki 65 cm 
aukščio ner keterą), ir jie visaip tarnavo žmogui: ganė kaimenes, lydėjo 
medžioklėie arba saugojo namus ir kiemą. Trečdalis šunų kaulų turi 
pjovimo žvmes: iš to galima spėti, kad ir šunų mėsa valgyta. 

Iš r-miniu paukščių pirmiausia paminėtina pilkoji žąsis, prijaukinta 
treciajemo tūkstantmetyje pr. m. e. Egipte; srityje į šiaurę nuo Alpių. 

„Arklys, raguotis ir kiaulė keltų laikais (vidurinė eilė), lyginant su laukiniais ir šių dienų 
gyvuliais (tiksliai pagal mastelį) 


ji paplito vėlų vėliausiai Halštato laikais. Deja, iš kaulų sunku atskirti 
naminę žąsį nuo laukinės. Plinijus rašo, kad romėnai imdavę daug žąsų 
iš keltų morinų, gyvenusių prie Lamanšo. Ančių keltai greičiausiai ne- 
laikė. 

Iš pradžių, matyt, ne tiek ekonominį, kiek kulto simbolinį vaidmenį 
turėjo naminė višta, ypač gaidys. Šiaip ar taip, bet naminę vištą, seniau 
laikytą tik Vakarų ir Pietryčių Azijoje, keltai parsigabeno iš Italijos į 
vietoves šiauriau Alpių. Višta vaizduojama ant Halštato diržų sagčių ir 
tikriausiai tuo metu jau žinota Vidurio Europoje. Ar ji laikyta vien 
kultui, kaip galima spėti iš Cezario pastabos, jog valgyti vištas, žąsis 
ir kiškius britai laiką nuodėme, dar neišaiškinta. 

Išvystyto žemės ūkio požymis visuomet yra racionalus ir rentabilus 
žemės panaudojimas žemdirbystei ir gyvulių auginimui. Pradėjus laukus 
tręšti, buvo būtina ne tik sėjomaina — daug svarbesnė pasidarė pūdymo, 
žalienų ir sėjos kaita. Kai kuriose vietovėse laikyta daug arklių ir avių, 
todėl reikėjo pasilikti pakankamus plotus žalienų gyvulių vasaros ga- 
niavai ir šienui. Po metų kitų tie patys laukai vėl būdavo užsėjami ja- 
vais. 

Keltų pragyvenimo pagrindas buvo ne vien dirbama žemė ir ganyklos, 
bet ir miškas. Kiaulės, o blogais metais ir raguočiai miške rasdavo pa- 
šaro („miško ganykla"), jame žmonės rinkdavo giles, kuriomis žiemą 

Serdavo kiaules, be to, buvo galima medžioti, prisirinkti laukinių augalų. 
bei medaus. Medžiotojai pirmučiausia medžiodavo šernus, elnius ir kiš- 
kius, taip pat šiandien jau išnykusius ar į kitas vietas išstumtus taurus, 
briedžius. Bet svarbiausia, miškas duodavo medienos, kurios nepaprastai 
daug reikėdavo didelių įtvirtinimų, namų statybai ir medžio anglims. 

Vyną, kurį taip mėgo keltų diduomenė, reikėdavo vežtis iš pietų 
šalių. Plėsti vietine vynininkystę trukdė romėnų potvarkis, draudžiantis 
veisti vynuogynus į šiaurę nuo Alpių. Šis apribojimas nustojo galiojęs 
tik tada, kai patys romėnai pradėjo gaminti vyną Galijoje. Neturėjo 
didesnės reikšmės keltams ir sodininkystė. 

Žemės ūkio gamybos būdai ir pajamos visada labai priklausė nuo 
esamų gamybinių santykių, kurie dažniausiai atsispindi žemės pasidali- 
jime. Galijos gentyse ir Britų salose galime pastebėti dvi skirtingas agra- 
rines sistemas, kurių pėdsakai vietomis dar žymūs ir šiandien: tai gyva- 
tvorėmis, grioviais arba pylimais apjuosti laukai — Anglijoje jie vadina- 
mi „celtic fields" (keltų laukais) — ir atviri, dažniausiai didesni žemės 
plotai. Abi sistemos atspindi skirtingas nuosavybės formas. Keltų laukai 
priklausė atskiroms šeimoms, o atviri buvo kolektyvinė nuosavybė. Ant- 
roji laukų nuosavybės forma ypač tiko genties kilnojimosi, žemės įsigi- 
jimo, jos bendro dirbimo ir naudojimosi sąlygoms. Dideliuose atviruose 
laukuose būdavo patogiau dirbti su moderniu arklu ir ratine žagre. Tyri- 
nėtojai mano, kad abi laukų sistemos gyvavo vienu metu ir priklausė 
tik nuo gamtinių ir istorinių sąlygų. 

Bėsivystančioje keltų visuomenėje neišvengiamai atsirado asmeninė 
ir privati nuosavybė; apie jų atsiradimo priežastis bus kalbama vėliau. 
Kai Galiją užkariavo romėnai, daugumą dirbamų žemių jau turėjo su- 
ėmusi diduomenė. Atskiros kilmingųjų šeimos stengėsi didinti savo nuo- 
savybę, ir dėl to neišvengiamai vis daugiau žmonių darėsi priklausomi 
nuo diduomenės. Nuosavybės didinimas, dirbamos žemės plotų plėtimas 
savo ruožtu leido panaudoti ratinę žagrę (gal ir javapjovę?). Taip čia 
sutapo ekonominiai ir visuomeniniai interesai ir skatino kelti darbo na- 
šumą. Tuo pačiu metu ėmė formuotis išnaudotojiškos visuomenės san- 
tykiai, kokius jau rado Galijoje Cezaris. 


OPIDUMAI — EKONOMINĖS GALIOS VEIDRODIS 


Ankstyvieji miestai. UZ tvirtovés sienu 
Pasivaikščiojimas po Bibrakta 

Liaudies armijos susitelkimo vietos 
Plentai ir prekyvietés 

Didžiūnų akropolis 

Dievų ir žynių būstinė 


Gamtos puikiai apsaugotas opidumas sto- 
vėjo ant aukšto kalno su stačiais uolų 
šlaitais aplink, ir tik iš vienos pusės buvo 
lėkšta nuokalnė. .. Šią vietą aduatukai už- 

tvėrė aukšta dviguba siena. 


Cezaris, „Galų karo užrašai", II/29 


Prancūzijos imperatoriui Napoleonui III, matyt, stovėjo akyse ne tik 
didžiojo dėdės Napoteono I, bet ir Galijos užkariautojo romėno Julijaus 
Cezario pavyzdys. Šiaip ar taip, jis ėmėsi rašyti „Histoire de Jules 
César" („Julijaus Cezario istoriją“). Ruošdamasis šiam darbui, skatino 
archeologinius kasinėjimus žymiausiose galų kovų vietose: Bibraktoje, 
Alezijoje, Gergovijoje ir kitur. Prasidėjo gana platūs tiems laikams Bib- 
raktos opidumo ant Monbevrė tyrinėjimai. Iki penkiasdešimtųjų mūsų 
amžiaus metų Bibrakta buvo vienintelis labiau tyrinėtas opidumas Vi- 
durio ir Vakarų Europoje, tad ji tapo, galima sakyti, idealaus opidumo 
pavyzdžiu. Tik pastarąjį dvidešimtmetį imta tyrinėti kitus opidumus, 
daugiausia ČSSR, VFR ir Šiaurės Prancūzijoje, ir tie darbai dar neuž- 
"baigti. 

Lotyniška sąvoka oppidum, nusakanti konkrečią vien tik keltų gy- 
venvietės formą, taip įsigalėjo mokslinėje literatūroje, kad ją tik apy- 
tikriai būtų galima pakeisti kitu, įprastesniu terminu. Keltų opidumas 
buvo sutvirtinta, kokio nors svarbaus amato dėka ekonomiškai sustip- 
rėjusi gyvenvietė, kurioje jau vyko paprasta prekių gamyba ir kuri 
buvo politinio ir visuomeninio genties gyvenimo centras, turėjo vado- 
vaujamą vaidmenį religijos ir kulto srityje. Ūkinė autarkija gyvavo tik 
bendraudama su aplinkiniais kaimais, naudodamasi jų žemės ūkio ga- 
mybos vaisiais. Dėl padėties ir gynybinių įtvirtinimų opidumai turėjo 
taip pat didelę karinę svarbą. Dėl patogių susisiekimo sąlygų, ekonominės 
galios ir didelio gyventojų skaičiaus beveik visos šios gyvenvietės tapo 
prekybos centrais (75 pav.). Pasirenkant vietą, būdavo atsižvelgiama ne 
tik į grynai fortifikacinę opidumo reikšmę, bet ir į strateginius tikslus. 
Metų metus trukusios kovos tarp Cezario ir galų genčių rodo, kokie 


59 


) ir Vakarų Europos (vadinamoj 


viršuje 


Vidurio Europos ( 


f À aN ‘f, í 


bL 


UPS) / 


* ŪM a. 


"7 PRO 4 7 

i^ (f 7 | A A X 

122/977 91 /27X 228 $ Tanko Pi ar 3 € 

UE 4 td) ede A 
7 


d į 4 + n K 
In LEl La rout : 


Opidumų sienų statybos būdai: 


galų siena) 


svarbūs buvo šie įtvirtinti punktai, kai galų tautos priešinosi Romai. 
Tai buvo ne tik prieglobstis kaimiečiams ir jų turtui, bet ir jungtinių 
kariuomenių susirinkimo vieta, išpuolių bei gynybos bazės. Prie jų sienų 
buvo sprendžiamas karinis ir pagaliau politinis galų genčių likimas. 

Dažnai dar ir šiandien Zymu, kur kadaise buvo sienos, pylimai ir 
grioviai. Čia ir prasidėjo pirmieji archeologiniai kasinėjimai, kurie skai- 
čiumi toli pralenkia vidaus ploto tyrinėjimus, todėl apie įtvirtinimų „sta- 
tybos būdą žinome nepalyginamai daugiau negu apie kitas opidumo vie- 
tas. Tas žinias patikslina Cezaris, labai nuodugniai aprašęs galų opidumų 
įtvirtinimus. Archeologiniai ir rašytiniai šaltiniai čia vieni kitus puikiai 
papildo. 

Keltų įtvirtinimų būta dvejopų, ir riba tarp jų ėjo maždaug Reinu. 
Kairiajame Reino krante įtvirtinimų pagrindas buvo vadinamoji murus 
gallicus — galų siena. Ši „galų siena" — tai savotiškos dėžės iš stačiu 
kampu skersai ir išilgai sudėtų rąstų, susikryžiavimo vietose sukaltų 
vinimis; kur medis neišlikęs, dažnai randama vinių. Išorinis šonas bū- 
davo išmūrytas akmenimis taip, kad matydavosi skersinių rąstų galai. 
Rentinio tarpai būdavo pripilti žemių arba akmenų skaldos. Iš vidaus 
pusės galėjo būti supilta žemių rampa, kad gynėjai bet kurioje vietoje 
galėtų greitai užkopti ant sienos. Kalkiu ir kitų risamuju medžiagų keltai 
nenaudojo. Nebuvo ir statmenų stulpų sienai sutvirtinti. Tikrų duomenų 
apie sienų aukštį neduoda nei rašytiniai šaltiniai, nei archeologija. Iš 
kai kurių Cezario pastabų galima spręsti, kad jos būdavo apie keturių 
metrų aukščio. Kadangi išilginės sijos, kaip rašo Cezaris, būdavo dvyli- 
kos metrų ilgio, taranai jas išversdavo labai sunkiai. Apskritai šitaip pa- 
statytos sienos labai gerai atlaikydavo smūgius, būdavo sunkiai pralau- 
žiamos. 

Rytiniame keltų krašte, pirmiausia Bohemijoje ir Moravijoje, sienos 
konstruotos kitaip (13 pav.). Išorinė pusė būdavo daroma iš statmenų, 
dažniausiai kas metras sukastų stulpų, tarp kurių muūrijama akmenų 
siena, o už jos pripilama žemių ar akmenų skaldos. Išorinę sieną su 
pylimu jungdavo gulsti, į sampylos vidurį einą rąstai. Iš vidaus pylimas 
taip pat baigdavosi rampa. Pylimo viršuje tikriausiai būdavo medinis 
brustveras. 

Panonijoje keltai savo gyvenvietes apkasdavo paprastais žemės pyli- 
mais, kuriuose nebūdavo nei akmenų, nei, kaip atrodo, rąstų. Čia dar 
ne taip, o Dunojaus vidurupio ir žemupio srityse jau gana aiškiai matyti 
pilių statyboje ilyrų ir dakų įtaka. Grynai keltiško statybos būdo, kaip 
Vakarų ir Vidurio Europoje, čia nerandame. Ant Balatono kranto, netoli 
Balatonfioldvaro, vieną gyvenvietę keltai buvo apkase septynių metrų 
aukščio pylimu ir plačiu grioviu. Skordiskų krašte prie Savos ir Duno- 
jaus iš pradžių įtvirtinimai buvo tik žemės pylimas ir aštriatvorė ir tik 
vėliau, kai reikėjo gintis nuo romėnų, vietomis įtvirtinimus imta daryti 
iš akmenų. 

Viena silpniausių vietų įtvirtinimuose visuomet yra vartai. Jų keltų 
Opidumuose, aišku, būdavo nedaug. Dveji treji vartai, retai kada dau- 
giau, dažniausiai būdavo statomi replių formos. Išorinės sienos galai 
būdavo stačiu kampu užlenkiami į vidų ir tarp šitų maždaug dvidešim- 

ties metrų ilgio vartų šonų („replių“) paliekamas įvažiavimas, aštriatvore 
padalytas į dvi trijų—trijų su puse metro pločio dalis. Mums ypač įdo- 
mūs vartai iš Manchingo. Tenai virš galinės dvidešimt keturių metrų 
ilgio ir dvylikos metrų pločio įvažiavimo dalies aptiktos 12X12 metrų. 
ploto medinio vartų antstato liekanos. Čia apskritai iškyla bokštų keltų 
įtvirtinimuose klausimas. Kad jų būta Avarike,— jį Cezaris aprašo ge- 
riausiai ir nuodugniausiai,— neabejotina, nes apgultieji „turėjo visur ant 
sienos prisistatę medinių bokštų ir juos apkabinėję kailiais“. 

Manchingo rytiniai vartai (Genzeno rekonstrukcija) 


Daugelio opidumų įtvirtinimų sandara žinoma gerai, bet rekonstruoti 
pačios gyvenvietės vidų gana sunku. Prisiminkime, kokie dideli buvo 
kai kurie opidumai, ir suprasime, kad reikėtų milžiniškų pastangų, no- 
rint su šių dienų kasinėjimams būtinu kruopštumu ištyrinėti visą gyven- 
vietę. Pateiksime tik vieną pavyzdį: nuo 1955 iki 1967 metų Manchingo 
opidumo teritorijoje buvo surengta dešimt po kelis mėnesius trukusių 
kasinėjimo kampanijų, tyrinėta įvairiais būdais. Iki šiol atkasti 54 000 
kvadratinių metrų tesudaro tik 1,5 procento bendro ploto, nes Manchin- 
gas užima 380 hektarų ir, kaip matyti iš žemiau duodamos lentelės, pri- 
klauso stambiesiems opidumams. 


Prancūzija Bibrakta, Sonos ir Luaros departamentas 135 ha 

Alezija, Kot d'Oro departamentas 97 ha 

Gergovija, Piuji de Domo departamentas 75 ha 

Noviudunumas, Eno departamentas 49 ha 

VFR Kelheimas, Kelheimo apskritis 600 ha 

Manchingas, Ingolštato apskritis 380 ha 

Donersbergas, Kirchheimbolandeno apskritis 240 ha 
Taradunumas (Cartenas), Freiburgo apskritis Ba- 

varijoje 130 ha 

Finsterloras, Mergentheimo apskritis 123 ha 

Houbirgas, Hersbruko apskritis 90 ha 

Štafelbergas, Štafelšteino apskritis 40 ha 

VDR Steinsburgas, Meiningeno apskritis (XVI pav.) 66 ha 


CSSR Zavistas, Prahos apygarda 170 ha 
Stradonicai, Prahos apygarda 82 ha 
Stare Hradiskas, Brno apygarda 40 ha 
Hrazanai, Prahos apygarda 40 ha 
Tržišovas, Česky Krumlovo apygarda 26 ha 


Kaip matome, gana daug opidumų plotu pralenkia žymius viduramžių 
miestus. Manchingo opidumas buvo penkeriopai šešeriopai didesnis už 
viduramžių Leipcigą arba Chemnicą (Karl Marks Štatą). 

Daugumoje opidumų likę pastatų pėdsakai, kurie būdingi visiems 
pirmykštės visuomenės trobesiams,— tai kitos spalvos žemė stulpų, pa- 
matų ir rūsių vietose. Iš jų padėties gyvenvietėje, dydžio ir daugiausia 
iš randamų daiktų galima daryti išvadas apie pastatų paskirtį. Keltų 
namai stovėdavo tiesiog ant žemės arba būdavo kiek įkasti. Pastarieji 
visur buvo maži ir, matyt, skirti ūkiniams reikalams ar nedidelėms ama- 
tininkų dirbtuvėms. Neįleisti žemėn namai buvo įvairaus dydžio: retai 
kada platesni negu šešių metrų, o ilgio turėdavo nuo dešimties iki ketu- 
riasdešimties metrų. Manchingo gyvenvietėje vidutinis jų dydis, atrodo, 
buvo 6X40 metrų. Sienos būdavo iš statmenų stulpų, tarpstulpiai, kaip 
įprasta nuo senų laikų, išpinti ir apkrėsti moliu. Dvišlaitis stogas remda- 
vosi ant stiprių kraigo stulpų, kurie Manchinge stovėjo maždaug pen- 
kių— penkių ir keturių dešimtųjų metro tarpais, tad vidaus plotą ribo- 
davo labai nežymiai. Siauresnių namų stogą laikydavo ne stulpai, o 
medinė santvara arba gegnės. Greta stulpinių trobesių randama namų 
su pamatų sienojais, ant kurių stovėdavo stulpai.  / 

Iš pagalbinių pastatų keltų gyvenvietėse pazymétinos 4X4 metrų 
ploto klėtys, kurios, matyt, buvo statomos ant stulpų, paliekant tarpą 
tarp grindų ir žemės, kad ne taip įsigautų drėgmė ir nepultų vabzdžiai. 
Krinta į akis palyginti daug mažų namukų — keturių penkių metrų 
pločio ir tik penkių šešių ilgio. Jie dažnai stovi eilėmis šalia vienas 
kito galu į gatvę. Gal nesuklysime pasake, kad tai mažos dirbtuvėlės. 
Tas spėjimas pasitvirtina ten, kur randama atitinkamų gaminių, darbo 
įrankių arba gamybos atliekų. Nustatyta, kad čia yra dirbe kalviai, 
žalvario liejikai, puodžiai, monetų kalėjai, emaliuotojai, medžio tekin- 
tojai, stikliai ir kiti. 

Tyrinėtose gyvenvietėse visur rasta duonkepių ir puodžių krosnių 
(9 ir 10 pav.). Pastarosios patvirtina, kad puodininkystė gyvavo jau kaip 
amatas. Tą patį galime pasakyti ir apie girnakalystę. Pavyzdžiui, Plavec- 
ke Podhradijės opidume Vakarų Slovakijoje atkasta tokia akmenkalių 
dirbtuvė, kurioje darytos ne tik girnos, bet ir akmeninės dievų statulos; 
apie šios dirbtuvės dirbinių meniškumą nedaug ką galima pasakyti, nes 
rastosios skulptūros buvo dar neužbaigtos, o tik grubiai aptašytos. Maži 
namukai tuoj pat už vartų, matyt, buvo sargybos ar muitinės patalpos, 
nes už įvažiavimą arba važiavimą per opidumą reikėdavo mokėti muita. 

Kiek galima spėti iš negausių šaltinių, namai, matyt, buvo grupuojami 
į kiemus, aptvertus tvora arba neaukšta mūro siena. Gyvenvietės viduje 

Svarbiausieji opidumai 


būta kelių ir net grįstų „gatvių“. Jose išsitekdavo tik vežimai, kurie, 
kaip rodo įspaustos vėžės, buvo apie 120 cm pločio. 

Tai vis atskiri įvairių opidumų stebėjimai. Kyla savaime suprantamas. 
noras turėti vientisą opidumo paveikslą. Kol kas jį galime įsivaizduoti 
tik Bibraktoje. Šis 135 ha opidumas irgi dar ne visas atkastas, tačiau 
dvi aplinkybės leidžia susidaryti beveik pilną šio opidumo vaizdą. Pirma, 
čia daug pastatų iš akmens, ir jie geriau išsilaikę, antra, praeitame šimt- 
metyje buvo ne taip skrupulingai kasinėjama, todėl atkastas didesnis. 
plotas. Bet šios aplinkybės kelia ir tam tikrų abejonių. Akmeniniai namai 
statyti jau galų-romėnų laikais, todėl neberodo tos padėties opidume, 
kokia buvo laisvosios Galijos laikotarpiu. Bet mes turime teisę manyti, 
kad galų-romėnų mūriniai namai stovi toje pačioje vietoje, kur anksčiau 
būta medinių trobesių. Kasinėjant į tai nebuvo kreipiama ypatingo dé- 
mesio; be to, labai gaila, kad seniau kasinėta greitai, bet gana pavir- 
šutiniškai. 

Bibrakta buvo edujų, vienos galingiausių genčių Galijoje, sostinė. 
Čia ant Monbevrė Sonos ir Luaros departamente, kai galų išsivaduoja- 
moji kova su Roma pasiekė apogėjų, 52 metais pr. m. e. buvo patvir- 
tintas vyriausiuoju galų kariuomenės vadu Versingetoriksas. Kartu su 
Gergovija prie Klermono, Alezija Kot d'Oro departamente ir Avariku 
Šero departamente ji priskiriama prie žymiausių opidumų, kurie Galijos: 
istorijoje ne kartą vaidino svarbų vaidmenį. Bibraktos vieta labai bü- 

dinga ir susisiekimo atžvilgiu nepaprastai patogi, nes netoli teka ketu- 
rios svarbiausios Prancūzijos upės: Sena ir Jonas į šiaurę, Sona į pietus 
ir Luara į vakarus. Todėl nenuostabu, kad ir romėnai čia įsikūrė ir iki 
naujųjų laikų kiekvieną pirmąjį gegužės trečiadienį būdavo turgus. Ši 
tradicija irgi pabrėžia opidumo svarbą, ir ją reikėtų laikyti įrodymu, 
kad ir keltų laikais Bibrakta tarnavo ne vien kariniams ir politiniams 
tikslams, o buvo kulto ir prekybos centras. Tuo nuostabiau, kad Bibrakta 
stovi aštuonių šimtų metrų aukštyje, vadinasi, į ją reikėdavo kopti. 
Opidumas stovėjo ant keturių kalvų. Gyvenvietę juosė penkių kilo- 
metrų ilgio galų siena ir griovys. Kaip įdomiausias Bibraktos bruožas 
visada pabrėžiamas miesto ekonominis ir visuomeninis padalijimas. Ei- 
damas į opiduma iš šiaurės rytų, abipus gatvės penkis šimtus metrų 
matydavai amatininkų namelius ir dirbtuves. Namai nebuvo dideli, dau- 
giausia vienos patalpos, pastatyti stulpų technika arba ant akmenų pa- 
mato. Pirmiausia ėjo geležies lydytojai, paskui kalviai, žalvario liejikai 
ir emaliuotojai. Butas ir dirbtuvė, matyt, būdavo po vienu stogu. 
Opidumo viduryje buvo,— čia turime padaryti išlygą: galų-romėnų 
laikais, — aukštuomenės vilos ir kiemai, nebesusispaude ankštai eilėmis 

kaip mažieji amatininkų namukai, o plačiai išsidėstę ant kalvų. Namai 
buvo visiškai romėniško stiliaus — su atriumu ir dideliu vidiniu kiemu, 
su grindimis, papuoštomis akmenų ar plytų mozaika, imituojančia me- 
niškas romėnų mozaikines grindis, su kanalizacija, pirtimi ir oro apšil- 
dymu po grindimis. Matyt, liks neišaiškinta, ar šiuose namuose gyveno 
roménai, ar keltai. Vietinė keramika ir daiktai rodo, kad gyventa keltų, 
kurie tarnavo Romos valstybei. Galimas daiktas, kad jau tuo metu, kai 
Galija dar buvo laisva, opidumas buvo keltų diduomenės ir kitų aukš- 
tesnių visuomenės sluoksnių būstinė. 

Pagaliau nuėję į pietinę kalvą, atsidursime visuomeninių pastatų ra- 
jone. Kur šiandieną stovi puiki švento Martyno koplyčia, kadaise buvo 
romėnų maldykla, matyt, pastatyta keltų šventyklos vietoje. Čia buvo 
forumo aikštė, kurioje daugybė mažų parduotuvėlių siūlė savo prekes. 
Nuo kada keltų laikais čia taip buvo prekiaujama, tebėra neaišku. Ama- 
tininkai iš šiaurės rytų „miesto rajono“ savo gaminius, matyt, pardavi- 
nėdavo pačiose dirbtuvėse, tačiau artimesnių apylinkių valstiečiai arba 
svetimšaliai pirkliai gal gaudavo čia vietą ir paprastą pastogę. 

Taip Bibrakta įėjo į mūsų sampratą kaip akivaizdus toli pažengusio 
darbo pasidalijimo ir jau išsivysčiusio socialinio susiskaidymo keltų vi- 
suomenėje įrodymas. Dar neturime nieko panašaus kaip Bibrakta. Šiuo 
metu austrų archeologai kasinėja ant Magdalenos kalno prie Klagenfurto 
šarintijoje romėnų prekybos miestą, pastatytą vietoje keltų opidumo, 
Romai 15 metais pr. m. e. užėmus Noriko karalystę. Po akmeniniais ro- 
mėnų pastatais rasta medinių keltų gyvenvietės namų liekanų. Reikia 
manyti, kad romėnai visuomeninius pastatus, dirbtuves ir šventyklas sta- 
tė ten, kur stovėjo keltų norių tos pačios paskirties trobesiai. 


Stebėjimai patvirtina, kad ir kitur jau būta toli pažengusio darbo 
pasidalijimo. Į akis krinta jau paviršiuje vis tose pačiose vietose dažnai 
aptinkami vienodi radiniai: geležies šlakas, kalvių įrankiai, keramikos 
šukės, ruošiniai monetoms kalti, emalio ir žalvario atliekos, girnos, įvai- 
rių įrankių rinkiniai arba kokie nors gaminiai. Jie aiškiai rodo, kad ten 
buvo amatininkų darbo vietos, ištisi amatininkų kvartalai. Jų atsiradimą 
reikia aiškinti socialinėmis ir darbo organizavimo priežastimis, nes tarpu- 
savy priklausomi amatininkai galėjo geriau bendradarbiauti; aišku, šį 
šiuolaikinį terminą šiuo atveju galime vartoti cum grano salis, labai at- 
sargiai. 

Taigi grįžtame prie opidumo funkcijų keltų visuomenės gyvenime. 
Jau anksčiau, kalbėdami apie geležies metelurgija, esame pabrėžę, kad 
Opidumai labai dažnai kurdavosi netoli geležies rüdynu. Deja, dar netu- 
rime išsamios apžvalgos apie galimus ryšius su žaliavų telkiniais. Iš 65 
opidumu 57 (87%) susiję su žemės turtais, 7 (12%) galėjo įsikurti dėl 
patogaus susisiekimo ir tik vieno opidumo atsiradimo priežastis neaiški. 
Iš 57, kaip atrodo, susijusių su naudingomis iškasenomis opidumu, 36 
(63%) stovėjo netoli geležies rūdos ir po šešis (po 10%) netoli druskos 
ir rudosios anglies telkinių, o kiti — netoli spalvotųjų metalų, labai rei- 
kalingo keramikai grafito, molynų ir kitų žaliavų arba prie upių, kur 
patogiau plauti auksą. Pasitaiko — ir ne taip retai — kad čia pat esama 

keliolika žaliavos rūšių arba yra ir naudingų iškasenų, ir patogus susi- 
siekimas. 

Šie ekonominiai ir prekybiniai politiniai faktoriai yra tik viena vietos 
parinkimo priežastis ir neapima visų opidumo funkčijų. Apie karinę ir 
politinę opidumų reikšmę esame jau ne kartą kalbėję. Kalnų skardžių 
arba upių, pelkių ir pan. saugomos vietos, iš kurių galima toli apžvelgti 
apylinkes, esant tuometinei ginkluotei ir karybos būdams, buvo tinka- 
miausios opidumams įkurti. Be to, opidumas turėjo stovėti tokioje vie- 
toje, kad gentis ar jos dalis, iškilus pavojui, galėtų išvažiuojamais keliais. 
greitai pasislėpti už jo sienų. Kad opidumai buvo ir prieglobstį teikian- 
čios tvirtovės, rodo ne tik jų dydis. Tai daug kartų patvirtina rašytiniai 
šaltiniai, pagaliau ir pats Cezaris, pasakodamas apie galų karą. Į minimus. 
skaičius reikia žiūrėti atsargiai, tačiau jie leidžia apytikriai įsivaizduoti, 
kaip būta iš tikrųjų. Avarike slėpęsi 40 000 žmonių, Alezijoje tilpę net 
80 000 ginkluotų karių, o aduatuku opidume buvę paimta 53 000 belais- 
viu. Aišku, 50 000 žmonių gali 100 ha plote — šiuos du skaičius imame 
kaip pavyzdį — įsikurti ir judėti, bet reikia dar maisto, be to, žmonės 
subėgdavo ne vieni, o su gyvuliais, vežimais, atsigabendavo visokios, 
kad ir negausios, mantos. Nuolatinių gyventojų skaičius tikriausiai bū- 
davo daug mažesnis. 


Nieko nežinome apie miesto ir kaimo gyventojų santykius. Juk buvo 
ne tik sustiprintų opidumų, bet ir atvirų gyvenviečių, kartais prie pat 
opidumo (pvz., Stradonicuose, kur įdomu dar ir tai, kad geležis lydyta 
atviroje gyvenvietėje, o kalta viršuje, pilyje). Apie tokios gyvenvietės 
struktūrą žinome dar mažiau. Tik tiek galime pasakyti, kad namai buvo 
statomi kaip opidume. Atviros gyvenvietės, matyt, buvo mažesnės, gali- 
mas daiktas, kad tai Cezario minimieji kaimai. Pasak Cezario, helvetai, 
išvykdami iš savo krašto Šveicarijoje, visus dvylika opidumų, apie ke- 
turis šimtus kaimų ir pavienių kiemų paliko pleškančius liepsnose. Pasi- 
remiant šiais skaičiais, galima sakyti, kad vienam opidumui priklausė 
apie trisdešimt kaimų ir tam tikras skaičius viensėdijų. Pasižiūrėję, kaip 
išsidėstę mums žinomi opidumai Vidurio ir Vakarų Europoje, matome, 
kad jie stovi gana toli vienas nuo kito, todėl toks kaimų skaičius visiškai 
įmanomas. Atstumas nuo vieno opidumo iki kito Vidurio Europoje siekė 
nuo keturiasdešimt iki aštuoniasdešimt, retai iki šimto kilometrų. Toliau- 
siai gyvenantys valstiečiai, iškilus pavojui ar šaukiami prie ginklo, turė- 
davo atlikti nuo dvidešimties iki keturiasdešimties kilometrų žygį, kad 
galėtų pasislėpti opidume. Šiuos atstumus reikėtų kiek sumažinti, nes: 
daugelio opidumu dar nežinome. Manoma, kad Galijoje jų buvo net 200. 
Be opidumų, būta ir mažesnių, ne taip įtvirtintų gyvenviečių (Cezaris 
šias mažas pilis vadina castella), pagaliau žmonės slėpdavosi ir šiaip sun- 
kiai prieinamose vietose — kalnuose, miškuose arba pelkynuose. 

Dabar apžvelkime socialinę ir politinę opidumų paskirtį, pažiūrėkime, 
kokia gali būti šio svarbaus archeologinių žinių šaltinio socialinė istorinė 
interpretacija. Šis klausimas apima ne vien pačius opidumus, bet ir kitus 
archeologinius šaltinius, rašytines žinias, tam tikrus istorinius ryšius bei 
dėsningumus. 

Norédami jsivaizduoti, kaip vélyvojo La Teno keltai gyveno visuo- 
meninėje karinės demokratijos santvarkoje,— taip jau esam aprašę Hoi- 
neburgo amžininkus vėlyvuoju Halštato laikotarpiu,— turime išspręsti 
socialinei ir ekonominei sričiai vadovavusio sluoksnio, gimininės diduo- 
menės, būstinių klausimą. Nedidelių pilių, kuriose būtų gyvenusios vien 
didikų šeimos su artimiausia palyda, iš vėlyvojo La Teno laikų nežino- 
me. Reikia manyti, kad jų būstinės buvo opidumuose. Bibraktoje galėjo 
būti miesto centras su turtingųjų namais. Kitus opidumus įtvirtinimai 
dalija į keletą dalių, ir kasinėtojai mano, jog būta priešpilio ir pagrin- 
dinės pilies ar net akropolio iškiliausioje opidumo vietoje. Taigi galime 
manyti, kad vadovaujanti genties ar jos dalies didžiūnų šeima turėdavo 
būstinę atskirai nuo kitų gyventojų dar labiau įtvirtintoje „pilies pilyje". 
Tiesioginių žinių, kad tokių pilių būta, nors ir keista, neduoda net Ce- 
zaris: galų vadų būstinėmis jis visada vadina pačius opidumus *. Be to, 
opidumų vardų šaknis dažnai yra asmenvardis, prie kurio prijungta ga- 
lūnė -dunum, -durum, -bona **, ir tai leidžia manyti, jog centrinė valdžia 
buvo vieno asmens rankose, 

Taip pamažu pilnėja visuomeninio keltų opidumų vaidmens vaizdas. 
veno vadovaujančios diduomenės šeimos ir vyriausieji Žyniai druidai. 
Jų ekonominė galia rėmėsi pridedamojo produkto, gaunamo iš žemės 
ūkio bei kitų materialinės gamybos sričių, ir visų pirma iš geležies ap- 
dirbimo, pasisavinimu. Todėl amatininkai gamintojai būdavo įsikūrę čia 
pat, t. y. 'pačiame opidume, nors ir prideramu atstumu nuo didžiūnų. 
Atitikdamas karinę demokratiją, kuri buvo paskutinė pirmykštės visuo- 
menės stadija, opidumas atitiko šios visuomeninės santvarkos gamybi- 
nius santykius; jis buvo liaudies susirinkimų, teisingumo vykdymo, liau- 
dies kariuomenės telkimo vieta ir pagaliau prieglobstis nuo karo grėsmės 
tūkstančiams gentainių. Istoriškai opidumas stovi tarp pirmykštės visuo- 
menės gynybinių pilių ir viduramžių feodalų pilių. 

Keltai dievus garbindavo tikriausiai daugelyje vietų, bet kulto cent- 
ras vis dėlto buvo opidumas. Religinė veikla buvo bendras reikalas. Jau 
vien nuolatiniams opidumo gyventojams reikėjo atitinkamų kulto insti- 
tucijų. O kiek žmonių čia susirinkdavo iš apylinkių. Opidumas atlikdavo 
ir prekybos centro funkcijas. Prekyba ir religinės apeigos nuo senų laikų 
kuo glaudžiausiai tarpusavy siejosi. Prekybos dievas dažnai būdavo žy- 
miausias iš visų dievų. Kultas turėjo ypač gajas tradicijas ir dažnai 
neleisdavo iširti bendruomenei — netgi politinio savarankiškumo neteki- 
mo laikais. Kai, valdant Augustui, keltai turėjo pasitraukti iš Bibraktos 
opidumo, kultas išliko, ir buvo visai nesvarbu, koks dievas ten garbina- 
mas: keltų, romėnų ar krikščionių; taip pat iki naujųjų laikų išliko 
paprotys rengti turgus. Visur, kur buvusiame keltų opidume šiandien 


* Dviem atvejais Cezaris mini arx (pilį) — tai Alezija ir Vezontijus, šiandieninis Be- 
rie) Neaišku, ar Cezaris šį termina pavartojo tyčia, norėdamas atskirti pilį nuo 
miesto, 

i i Sios galünés rodo, kad vieta turi įtvirtinimų; ju skirtingumai priklausė nuo vietovės 
ir atspindéjo jvairias tarmes. 

stovi krikščionių koplyčia, tikriausiai nedaug suklysime pasakę, kad 
toje pačioje vietoje buvo ir keltų šventykla. | 

Taigi kiekvienas opidumas buvo taip pat prekyvietė. To negana: kai 
kurie opidumai gal ir buvo įkurti vien prekybos sumetimais. Tokią išva- 
dą pirmiausia galima daryti iš patogios susisiekimo padėties. Jei pasi- 
žiūrėsime į Bohemijos opidumų — Zavisto, Hrazanų, Nevezicės ir Tržišo- 
vo — padėtį, tai vargu kils abejonė, kad jų vietą iš esmės lėmė vandens 
kelias iš Vidurio Bohemijos Vltava į Linco opidumą prie Dunojaus. Į šiau- 
re ėjo kelias į germanų kraštus, į pietus — prie Adrijos, į Romos imperiją. 
Stare Hradiskas Moravijoje vėlgi stovėjo prie kelio, ėjusio iš rytinės. 
Vidurio Europos Sudetų perėjomis per Moraviją, Marchu Dunojaus link, 

Stare Hradisko opidumo (Čekoslovakija) rekonstrukcija 


į Žemutinės Austrijos ir Vengrijos opidumus, kur jau buvo galima jung-- 
tis prie romėnų prekybos tinklo. Tai vadinamasis „gintaro kelias“, juo 
nuo Baltijos jūros pakrantės į Viduržemio jūros regioną buvo gabenamas 
gintaras, turėjęs pietuose didžiulę paklausą. Todėl Stare Hradiske rasta 
palyginti daug gintaro. Matyt, opidumas buvo savotiška šios brangios 
žaliavos turgavietė. Opidumuose randama daug monetų, ir tai rodo jų 
prekybinę politinę svarbą. Pavyzdžiui, Stradonicuose rastas dviejų šimtų 
auksinių monetų lobis, kitą kartą — penki šimtai sidabrinių monetų; 
netoli Manchingo aptiktas tūkstančio auksinių monetų lobis (14 pav.). 

Kyla dar vienas klausimas: ar opidumų pobūdžio keltų gyvenvietės 
atsirado iš karto, ar išaugo pamažu. Žinoma, keltai galėjo remtis tradi- 
cija, įsigalėjusia prieš tris keturis šimtmečius, kada buvo pastatytas Hoi- 
neburgas ir pilis ant Monlasua. Kilnojimosi laikais pilių nebereikėjo, ir 
jų niekas nestatė. Netgi tos gyvenvietės, kurios tiek Halštato pabaigoje 
bei La Teno pradžioje, tiek vėlyvajame La Tene buvo sutvirtintos (pa- 
vyzdžiui, Zavistas), kraustymosi laikotarpiu ištuštėjo, ir jų senieji įtvirti- 
nimai, pradėjus statyti opidumus, galėjo būti sugriuvę. Ir vis dėlto tam 
tikra patirtis galėjo išlikti nepamiršta, nes sienų mūrijimo technika, visų 
pirma žemės ir rąstų konstrukcijos gavo pradžią Halštato ir net žalvario 
amžiaus Urnų laukų kultūroje. 

Kad paskutiniame amžiuje pr. m. e. taip staiga ir tokioje didžiulėje 
teritorijoje imta statyti opidumus, matyt, lėmė tam tikros priežastys, 
iškeltos ne vien augančių gamybinių jėgų ir naujų gamybos santykių. 
Reikėtų daugiau pasidomėti istorine situacija tose srityse, į kurias Keltai 
turėjo pasitraukti arba kuriose dar galėjo išsilaikyti. Iš pietryčių juos 
spaudė dakai, iš pietų vis labiau plėtėsi karinė ir ūkinė Romos galia, 
O iš šiaurės į keltų žemes vis dažniau brovėsi germanų gentys. Kimbrai 
ir teutonai, matyt, buvo ne vieninteliai. Taip pat nereikia pamiršti vaidų 
tarp pačių keltų genčių. Ir socialinė ekonominė raida, ir politinės karinės 
sąlygos kartu skatino šių įtvirtintų miesto tipo gyvenviečių statybą. Di- 
delių įtvirtinimų keltai buvo matę Viduržemio jūros šalyse; tenai, taip 
pat iš savo pirmtakų keltai ir išmoko statyti tokias pat tvirtoves. 

Taigi opidumai yra išaugusių gamybinių jėgų lygio ir toli pažengusių 
gamybinių santykių atspindys, o antra vertus — artėjančios keltų sava- 
zankiškumo pabaigos pranašai. 


PREKYBA IR PINIGAI 


Nuo mainų prie prekybos 

Prekybos punktai prie Viduržemio jūros 
Vertingos žaliavos už gatavus prabangos gaminius 
Prekyvietės ir aukavietės 

Pirmosios monetos 

Pinigų piešinių įvairovė 

Nuvertinimai ir padirbti pinigai 


Britų pinigai — varinės ir auksinės mone- 
tos arba tam tikro svorio geležies lazdelės. 


Cezaris, „Galų karo užrašai“, V/12 


Jau tūkstantmečius sunkiai girgždėjo vežimai negristais keliais per 
miškus, smėlį ir pelkynus, veždami žaliavas ir gaminius iškeisti į daik- 
tus, kurių kraštas neturėjo. Jeigu vežti prekių ratais būdavo neįmanoma 
arba nebūtina, jas gabendavo nešuliniai gyvuliai ir nešikai, jos būdavo 
plukdomos upėmis plaustais, paprastomis valtimis ir skobtiniais luotais, 
kuriuos žmonės jau mokėjo pasidaryti senų senovėje. Tačiau dar nega- 
lime sakyti, kad šiuo ankstyvuoju laikotarpiu būta tikros prekybos ir 
prekinės gamybos, nors daiktai mainų momentu ir tapdavo preke. Kada 
ištisos gamybos šakos ėmė dirbti vien mainams, prasidėjo tikroji prekinė 

gamyba, ir tik tada, kai visuomeniniame bendruomenės gyvenime atsi- 
rado savarankiška grandis tarp gamybos ir vartotojo, prasidėjo tikroji 
prekyba. 

Perėjimas nuo mainų prie prekybos ir gaminio kelias į naują koky- 
be — preke — truko ilgą laiko tarpą ir įvairiose žemės dalyse vyko labai 
skirtingu metu. Kai mes šiandien tam tikromis aplinkybėmis nebereika- 
lingą daiktą keičiame į ką nors kita arba pasikeičiame dovanomis, tai 
iš esmės yra tokie pat mainai kaip ir prieš tūkstantmečius; dažnai sunku 
atskirti dovanojimą nuo maino. Antra vertus, jau gana seniai imta sąmo- 
ningai gaminti daiktų daugiau negu sau reikia, kad vėliau juos būtų 
galima iškeisti į kitus gaminius. 

Mainų ir prekybos formas lemia visuomeniniai santykiai. Juos sudaro 
gamybos pobūdis, gamybiniai santykiai ir, aišku, nuosavybės formos. 
Kuo įvairiapusiškesnis darbo pasidalijimas gamybos procese, tuo didesnė 
reikšmė tenka mainams ir prekybai. Šios bendros pastabos būtinos, nes 
keltai kaip tik gyveno tokioje visuomenės raidos pakopoje, kada preky- 
bos formos turėjo tam tikrų pereinamojo laikotarpio požymių. 

Jau kalbėdami apie Halštato laikų pilis ir turtingus kapus prie Reino. 
ir Dunojaus bei rytinių Alpių krašte, matėme, kad mainų prekybos reikš- 
mė tenai buvo nemaža. Kaip kitur, taip ir čia mainus skatino abipusis 
interesas. Vis labiau įsigalinti ankstyvųjų keltų genčių gimininė diduo- 
menė manė, jog įsigytos etruskų ir graikų kultūros vertybės žymiai 
pabrėš visuomeninę padėtį ir gentyje, ir už jos ribų, o Viduržemio jūros 
regiono miestai ir valstybės — jų valdančiosios klasės — nepraleido pro- 
gos gauti žaliavų ir darbo jėgos (vergų). 

Pradiniai punktai pietuose visų pirma buvo Adrijos ir Ligūrijos jūrų 
pakrantės, nes čionai pirklių laivai galėdavo plaukti toli į šiaurę ir uos- 
tamiesčiuose greitai ir pelningai iškeisti prekes. 

Romėnai įkūrė Akvilėją Adrijos šiaurės pakrantėje tik 180 metais 
pr. m. e. tačiau netrukus ji tapo žymiausiu senovės laikų uostu šioje 
Viduržemio jūros dalyje. Jos pirmtakų, matyt, būta šiose ar kaimyninėse 
vietovėse jau nuo septintojo amžiaus pr. m. e. Iš jų ėjo toliau įvairūs 
keliai pietryčių Alpių perėjomis ir slėniais į slovėnų, vengrų ir austrų 
sritis, o paskui į Slovakiją, Moraviją ir Bohemiją. 

Marselį. Šis miestas tapo žymiausiu uostu ir prekybos centru Viduržemio 
jūros vakarų pakrantėje. Didelis prekybinis ir politinis Masalijos vaid- 
muo pasireiškė ir tuo, kad miestas valdė plačias apylinkes, darė nemažą 
įtaką Italijos ir Kartaginos nesutarimams. Masaliečiai atsispyrė romé- 
nams ir ilgai išlaikė nepriklausomybę. Tik kovodama su bendru priešu — 
keltų ir ligūrų gentimis — Masalija pamažu tapo Romos imperijos dali- 
mi. Susisiekimo atžvilgiu miestas stovėjo. labai patogioje vietoje; čia 
buvo ne tiek svarbūs sausumos keliai į žemyno gilumą, kiek vandens 
kelias Ronos upe, o nuo šiandieninio Liono ir Sona. Tik trumpai pake- 
liavęs sausuma, iš miesto galėjai patekti į vandens kelius — Mozelį, 
Masą, Marną, Seną, Luarą,— kurie raižė visą Galiją, ir todėl gaminius 

ir prekes buvo galima nugabenti beveik į bet kurią šalies dalį. Du upės 
slėniu buvo galima susisiekti su Reino slėniu. Dėl tokios palankios geo- 
grafinės padėties Masalijos miestas atliko svarbų kultūrinį vaidmenį Va- 
karų Europos ir vakarinės Vidurio Europos dalyje. 

Kaip rodo archeologiniai radiniai, prekyba, matyt, jau prasidėjo aš- 
tuntojo amžiaus pr. m. e. pabaigoje, bet smulkmenų apie jos formas 
ankstyvuoju keltų laikotarpiu mes nežinome. Ar graikų ir etruskų pirk- 
liai patys atvykdavo į keltų didžiūnų dvarus, ar šie siųsdavo įgaliotinius 
į prekybos centrus prie Viduržemio jūros krantų? Kur buvo keičiamasi 
gaminiais ir prekėmis? Koks buvo atsiskaitymo pagrindas, ekvivalentas? 
Kas ryžosi tokį brangų puodą, koks rastas Vikso kape (64 pav.), atga- 
benti iš Korinto (?) iki šiandieninio Dižono apylinkių — daugiau kaip 
du tūkstančius kilometrų tiesia linija? Daug klausimų, į kuriuos galima 
atsakyti tik apytikriai. 

Keltų gamybinių jėgų ir gamybinių santykių lygis vėlyvuoju Hal- 
štato ir ankstyvuoju La Teno laikotarpiu dar neleido organizuotai pre- 
kiauti pirkliams. Tarp atskirų bendruomenių prekyba greičiausiai bū- 
davo tiesioginė — tarp gamintojo ir vartotojo, o su kitomis bendruome- 
nėmis, gentimis ir tautomis vykdavo per laikinus įgaliotinius. Tą pat 
galima pasakyti ir apie didžiūnus, kurie arba patys įsigydavo prekių iš 
svetimšalio pirklio, arba kokiam gentainiui pavesdavo atlikti tam tikrus 
mainus. Visa tai nereiškia, kad tokia prekyba ir mainai negalėjo vykti 
nustatytose vietose ir tam tikru metu. Labai galimas daiktas, kad anais 
ankstyvaisiais laikais tokių „turgų“ jau būta. 

Visiškai aiškiai galime nurodyti tik tuos mainų ir prekybos objektus, 
kurie buvo gabenami iš pietų į šiaurę, bet ne atvirkščiai. Su kai kuriais 
jau susipažinome, kalbėdami apie Halštato diduomenės kapus. Daugiau- 
sia tai buvo indai, kurie diduomenės puotoms suteikdavo tokios praban- 
gos, kokią turėdavo valdančiosios klasės pietuose. Randama juodafigūrės 
ir raudonfigurés graikų keramikos, žalvarinių ąsočių, dubenų, puodų, 
taurių bei amforų, kurios kadaise buvo pilnos vyno. Puikiausi ju pavyz- 
džiai yra minėtasis Vikso krateris, kuris svėrė du šimtus kilogramų, todėl 
buvo gabentas dalimis ir tik vietoje sudėtas, ir Grechvylio hidrija (8 
pav.) iš Šveicarijos Berno kantono. Šio penkiasdešimt septynių centi- 
metrų aukščio vandens ąsočio ąselė — tai sparnuotos gyvulių valdovės 
figūra, apsupta keturių liūtų, ant jos galvos erelis ir gyvatė, rankose 
kiškiai — vaisingumo simbolis. 

Į sritis šiauriau nuo Alpių iš pradžių patekdavo daugiausia graikų, 
rodiečių, graikų provincijų, Mažosios Azijos ir sirų-finikiečių gaminiai, 
O antrojoje šeštojo amžiaus pr. m. e. pusėje vis labiau ėmė plisti etruskų 
dirbiniai. Tai galima paaiškinti pirmiausia tuo, kad etruskai, užkariavę 
Šiaurės Italiją, tiesiogiai susitiko su Alpių ir šiaurės Alpių tautomis; 
aišku, jie pradėjo domėtis šiaurės žaliavomis ir už jas gabeno į šį rajoną 
savus ir graikų gaminius. Masaliečius ir etruskus labiausiai viliojo britų 
alavas, anksčiau gabentas jūrų keliu per Gibraltaro sąsiaurį. Kai jūrų 


prekybą vakariniame Viduržemio jūros regione vis labiau ėmė suimti 

Kartagina, kuri galėjo net uždaryti Gibraltaro sąsiaurį, sausumos kelias 
per Galiją ėmė darytis vis svarbesnis. Taip Masalijos ir etruskų preky- 
biniai interesai susilietė su kylančios keltų giminių diduomenės intere- 
sais. Ankstyvosios graikų keramikos paplitimas — juodafigūrės ir pilkos, 
vadinamosios „fokėjiškos“— aiškiai rodo, kad jos kelias ėjo Rona; pana- 
šiai keliavo ir žalvario gaminiai (žml. 18 psl.). 

Graiku keramikos radiniai Masalijoje ir 
prie Adrijos (Reimo schema) 


Amfora vynui gabenti iš Tryro (aukštis 
100 cm) 


Etruskai, kurie iš pradžių kelią savo gaminiams pasirinko per Masa- 
liją, vėliau, nuo penktojo amžiaus pradžios, vis daugiau ėmė naudotis 
Alpių keliais, nes ten turėjo tokius svarbius prekybos miestus kaip Ad- 
rija ir Spina Po žemupyje. Prekybos kelio į keltų žemes persikėlimą 
aiškiai rodo vėlesnės — raudonfigūrės — graikų keramikos paplitimas 
(67 pav.). Taigi Masalijos miestui atsirado stiprus konkurentas keltų 
rinkoje. 

Be graikų keramikos, labiausiai buvo mėgstami dailūs ąsočiai su sna- 
peliu, kurių randama daugelyje diduomenės kapų iš ankstyvojo La Teno 

Reino, Mozelio ir Saro srityse, Rytu ir Vidurio Galijoje ir Bohemijoje. 
Pagrindinis ju gamintojas buvo etruskų miestas Vulcai Vidurio Italijoje. 
Kiek vėliau atskiras centras susikūrė Belinzonos srityje prie Tičino, ta- 
čiau jis beveik neturėjo įtakos keltų rajonams į šiaurę nuo Alpių (38— 
41, 79 pav.). 

Šiaurei buvo pardavinėjami ne tik geriamieji indai, bet ir pats vynas. 
Iš pradžių graikų vynas, kuris gabentas daugiausia per Masaliją. Vėliau 
savo gaminius keltų žemėse ėmė pardavinėti vynuogių augintojai italai, 
todėl vyno kelias ėjo per Alpes. Vynas buvo gabenamas specialiose am- 
forose, kurių gausybė randama keltų gyvenvietėse — taip pat ir opidumų 
laikų. Tie indai buvo gaminami Italijoje ir, atrodo, tušti nebegrąžinami, 
nes kitaip būtų nesuprantama, kodėl opidumuose tiek daug randama 
amforų ir jų šukių. Vienoje prekyvietėje netoli Šalono prie Sonos iškas- 
ta maždaug 24 000 tokių amforų šukių. 

Pasidomėję, ką savo ruožtu galėjo mainyti ar parduoti etruskų ar 
graikų pirkliams keltų diduomenė, pamatysime, jog pirmoje vietoje ėjo 
žaliavos: geležis, alavas, druska, auksas arba žemės ūkio produktai: gal- 
vijai ir javai, odos ir kailiai, mėsa ir vilna. Kadangi Viduržemio jūros 
regiono klasinei visuomenei reikėjo daug darbo jėgos, didikai pardavi- 
nėjo ir vergus — karo belaisvius arba priklausomybėn patekusius gentai- 
nius. 

I naują pakopą prekyba įžengė apie antrojo amžiaus pr. m. e. pabaigą, 
kai atsirado didieji opidumai. Čia susikūrė ne tik didesni gamybos cent- 
rai, bet ir buvo sudarinėjami prekybiniai sandėriai. Matyt, amatininkai 
kai kur jau buvo tapę smulkiais prekių gamintojais ir savo dirbinius 
pardavinėjo pačioje dirbtuvėje arba bendruose turguose. Valstiečiui ir 
taip reikėdavo vykti į „savo“ opidumą iškeisti darbo vaisių į kitas ma- 
terialines vertybes. Bet opidumai nebuvo vien gaminių mainų ir pa- 
prastos vidaus prekybos centrai; jiems teko ir tarpgentinių prekyviečių 
vaidmuo. Maža to, kai kurie opidumai, matyt, buvo specialiai skirti pre- 
kybai su tolimesniais partneriais. Galima spėti, kad į ją buvo įsitrauku- 
sios ir pasiturinčios šeimos, giminių diduomenė — imdavo apyvartos mo- 
kestį bei muitą monetomis arba gaminiais ir gaudavo nemažai naudos. 
Tiek Galijoje, tiek Bohemijoje ir Moravijoje daugelis opidumų stovėjo 
prie patogios susisiekimo linijos. Pavyzdžiui, Bohemijos opidumai Za- 
vistas Hrazanai, Nevezicė ir Tržišovas buvo prie kelio, ėjusio iš Vidu- 
rinės Bohemijos prie Dunojaus ties Lincu, tai yra prie sausumos kelio, 
jungusio germanų kraštus su Adrijos jūros pakrante. Ypač daug asi- 
lų kaulų Zaviste rodo, kad prekės gabentos daugiausia šiais gyvuliais. 
Stare Hradisko opidume Moravijoje, matyt, buvo gintaro pardavimo 
punktas. 

Su prekyba buvo susiję ir tie opidumai, kurie įsikūrė dėl to, jog 
netoliese buvo geležies rūdos, grafito telkinių, druskos klodų ar kitų 
reikalingų žaliavų. Pavyzdžiui, slovakų Plavecke Podhradijės opidume 
rasta labai daug girnų ir akmeninių dievų statulų, dalis jų nebaigtos, 
todėl galime spėti, jog šie akmens dirbiniai čia buvo pardavinėjami. 
Tikriausiai girnos darytos ir pardavinėtos visur, kur netoliese radosi 
tinkamų akmenų. Tas pat pasakytina apie sapropelitą, kurio daugiausia 

randama Bohemijoje ir kuris iš šio krašto buvo pardavinėjamas kaip 
žaliava arba kaip gatavi papuošalai. 

Kai kurie opidumai stovi prie upių ar brastų. Jų vietą, be gynybinių 
ir kitų priežasčių, galėjo nulemti prekių perkrovimas iš vandens trans- 
porto į sausumos ir atvirkščiai arba reikalas užtikrinti laivybos saugumą. 
Taip galima sakyti apie opidumus, stovėjusius netoli Manchingo, Kel- 
heimo, Pasau, Linco, taip pat apie minėtąsias gyvenvietes prie Vltavos. 
Šiandieninių didžiųjų Prancūzijos miestų užuomazgos yra keltų laikų 
prekyvietės: Paryžius prie Senos, Orleanas prie Luaros, Šalonas prie 
Sonos. Ne vienas Prancūzijos vietovardis dar tebeturi keltišką žodį ritu 
(brasta), ir tai rodo, kad anais laikais toje vietoje stovėjo gyvenvietė, 
sauganti brastą. Čia, matyt, galėdavo pirkliai ir pailsėti. Daugelis vieto- 
vardžių iš romėnų laikų — iš dalies likusių šių dienų varduose — turi 
galūnę -magus, kuri keltų kalboje reiškė „turgavietė“ (arba apskritai 
„laukas“). 

Didelę prekybos reikšmę keltų gentims taip pat rodo glaudus preky- 
bos ir kulto ryšys, kurio iškalbūs liudininkai yra patys opidumai. Kaip 
pavyzdį verta paminėti La Teną prie Nešatelio ežero Vakarų Šveicari- 
joje. Iš seklių buvusios šio ir gretimo Bylerio ežero protakos vietų nuo 
1858 iki 1917 metų iš pradžių atsitiktinai, vėliau planingai tyrinėjant, 
išgriebta 2500 žalvarinių, geležinių ir kitokios medžiagos daiktų, iš jų 
vien ginklų bei jų nuolaužų — 850, beveik 400 segių, be to, dalgių ir 
pjautuvų, pilnų balniaus ir dailidės įrankių rinkinių, tekinių ir balnų, 
keramikos ir žalvarinių indų, arklių pakinktų liekanų ir įvairiausių puoš- 
menų. Kadangi nepriėjo oras, išliko mediniai skydai, iečių kotai ir kiti 
iš nepatvarios medžiagos pagaminti daiktai. Iš 166 kalavijų daugumas 
buvo puikiai išsilaikiusiose makštyse, daugelis visai nevartoti, kai kurie 
suvynioti į drobę. 

Be šių daiktų, rasta statmenai į žemę įbestų arba skersai gulinčių 
rąstų. Gal čia būta gyvenvietės? Bet nėra būdingų gyvenvietėms atliekų, 
ir daugelis ginklų visiškai nauji. Gal čia stovėta tilto? Bet ir jis nepaaiš- 
kina, kodėl tūkstančiai ginklų ir daiktų atsidūrė vandenyje. Gal čia 
būta įtvirtinto karinio sandėlio ar apskritai pasienio posto? Tam vėlgi 
prieštarauja daugybė čia rastų buitinių daiktų. Gal La Tenas buvo per- 
krovos vieta, svarbi — per šešiasdešimt kilometrų vienintelė — brasta per 
vandens kliūtį — Bylerio ir Nešatelio ežerus, o kartu ir pasienio stotis? 
Bet ir tai nepaaiškina, iš kur visi tie daiktai vandenyje. Daugeliui pir- 
mykštės visuomenės tautų aukojimas dievams buvo didelis dalykas. To- 
kioje svarbioje vietoje kaip La Tenas galėjo būti aukojama upių ir 
kitiems dievams. Čia jiems aukota daugiau kaip šimtmetį, ir dabar darosi 
suprantama, iš kur tokia daugybė radinių: dvidešimt penki per metus — 
gana kuklus skaičius. Pagaliau kiekvienas šių aiškinimų turi tiesos grū- 
dą: La Tenas buvo kariuomenės saugoma prekyvietė, perkrovos stotis, 
muitinė ir tikriausiai plačiai žinoma aukavietė *. 

Gaminius ir prekes sausuma nešdavo nešikų voros, jie būdavo gabe- 
nami asilais, mulais, arkliais, vežami vežimais. Kaip žinome, turtinguose 


* Iš naujausių tyrinėjimų sprendžiama, kad čia potvynis sunaikinęs gyvenvietę ir tiltą. 

Halštato ir ankstyvojo La Teno kapuose rasta daug vežimų, ratu, pa- 
kinktų. Tai ne krovininiai vežimai, tačiau jie rodo didelį račių meną. 
Daugiastipiniai ratai — krovininiai vežimai, matyt, turėdavo stipresnius, 
skritulinius — aptraukti geležiniais ratlankiais. Iš įspaustų vėžių ir vartų 
pločio galima spręsti, jog vežimų plotis buvo gana vienodas — 120 cen- 
timetrų. Kinkomieji gyvuliai, matyt, dažniau būdavo ne arkliai, o 
jaučiai. 

Upėmis ir ežerais kroviniai būdavo plukdomi plaustais, valtimis ir 
skobtinėmis kanojomis. Pakrančių gyventojai plaukiojo ir jūromis. Ce- 
zaris labai nuodugniai aprašo Atlanto pakrantėje gyvenusių venetų lai- 
vus. „Jų kiliai daug lėkštesni negu mūsų laivų, kad mažiau kliudytų 
seklumos ir atoslūgiai. Viršutinio denio priekis ir paskuigalis pritaikyti 
aukštoms bangoms ir smarkioms audroms. Laivai padaryti tik iš geriau- 
sios medienos ir atsispirdavo bet kokiems orams ir darganoms. Skersinės 
denio sijos buvo trisdešimties centimetrų storio ir prikaltos nykščio sto- 
rio geležies vinimis. Inkarus laikė ne virvės, o grandinės. Vietoj lininių 
burių venetai vartojo kailius ir minkštas žaliamines odas — gal kad ne- 
turėjo drobės, o gal kad nemokėjo jos panaudoti, bet greičiausiai jie 
manė, kad su drobinėmis burėmis neįmanoma sėkmingai grumtis su 
smarkiomis vandenyno audromis, vėjo šuorais ir valdyti tokius didžiulius 
laivus.“ Neaišku, ar Cezaris aprašo tiktai karinius laivus. Jūrų mūšiuose 
su Romos laivynu keltų laivai buvo nepaslankesni ir lengviau pažeidžia- 
mi negu greiti irkliniai romėnų laivai. Per štilį jie negalėdavo nei pulti, 
nei pabėgti, ir tuo Cezaris, žinoma, pasinaudodavo. Keltai, aišku, žinojo 
ir irklus, bet, atrodo, juos vartodavo mažesniuose laivuose, o didieji jūrų 
laivai plaukiodavo su burėmis. 

Keltų visuomenės ir ypač prekybos lygį labai gerai apibūdina monetų 
vartojimas. Tūkstančius metų gaminys būdavo keičiamas į gaminį, su- 
prantama, atsižvelgiant į skirtingą mainomuju daiktų vertę. Aukštesnėje 
pakopoje vietoj šios paprastos arba atsitiktinės vertės formos atsirado 
abipusiai priimtas vieningas ekvivalentas, mums jau žinomas iš etnogra- 
fijos ir senovės istorijos. Tai galvijai, kriauklės, žalvariniai kirviai, tam 
tikro dydžio metalo luiteliai arba kiti skaičiuojami ir matuojami daiktai. 
Taurieji metalai už juos buvo pranašesni tuo, kad, būdami didelės vertės, 
gabenami ir laikomi neužimdavo daug vietos (lobių susidarymas), nekeis- 
davo svorio ir išsilaikydavo neribotą laiką. Senovės Babilone luiteliai bu- 
vo žymimi įrašais arba įspaudais. Kai įsigalėjo svorių sistema ir buvo 
išrastos tikslios svarstyklės, luitus ir jų dalis buvo galima sužymėti įspau- 
dais, kurie garantuodavo metalo svorį ir grynumą — jo vertę. 

Metalo gabalėlis įgavo tam tikrą, dažniausiai skritulio, formą — taip 
atsirado moneta. Jas ėmė daryti septintajame amžiuje pr. m. e. Mažojoje 
Azijoje lydai. Jų pavyzdžiu pasekė Achemenidai (persai) ir graikų pre- 
kybos miestai Mažosios Azijos pakrantėse, nes greitai įsitikino, jog tada 
nebereikia kruopščiai sverti tauriojo metalo. Savaime suprantama, visos 
monetos turėdavo būti vienodos. Tai laiduodavo valstybė: neribotą val- 
džią turintis valdovas ir miesto ar demokratijos vadovaujamasis susirin- 
kimas. Netrukus visame graikų pasaulyje Viduržemio ir Juodosios jūros 
regione prekybos pagrindu tapo monetos. 

Karo žygiuose ir kilnodamiesi iš vietos į vietą, keltai susipažino su 
makedoniečių, graikų ir romėnų monetomis. Prekiaudami su šiomis tau- 
tomis, jie atsiskaitydavo tuose kraštuose cirkuliuojančiais pinigais. Keltų 
samdiniai už tarnybą svetur atlyginimą gaudavo monetomis. Grobis ir 
duoklė irgi būdavo daugiausia monetos, kadangi jas daug patogiau lai- 
kyti ir galima įvairiau panaudoti. Klajonių laikotarpiu, politiškai nesusi- 
telkę keltai savų monetų kaldinti negalėjo. Tik nuo antrojo amžiaus 
pr. m. e., Vidurio ir Vakarų Europoje bei Dunojaus vidurupyje sudarę 
tvirtesnes politines sąjungas, jie ėmė kaldintis savus pinigus. Tad ir šiuo 
atžvilgiu keltai pirmieji į šiaurę nuo Alpių pasinaudojo šiuo nepaprastai 
svarbiu ekonomikos organizavimo veiksniu. 

Keltų kaltinių monetų (15—19, 72, 79 pav.) žinoma daug, galima nu- 
statyti ir jų paplitimo ribas, bet neįmanoma, taip sakant, tapatinti genčių 
ir tam tikrų monetų paplitimo rajonų. Gentys nesudarė politinių vienetų, 
kuriuos galėtume vadinti valstybėmis, ir vargu ar joms reikėjo kaldintis 
pinigus. Monetas daugiausia kaldinosi atskiros diduomenės šeimos. 

Pavyzdžiu buvo imamos mekedoniečių, graikų, graikų kolonijų, o vė- 
liau ir romėnų monetos. Jų turinio ir įrašų keltai dažniausiai nesupras- 
davo, todėl reikia manyti, kad atvaizdus ir įrašus kopijuodavo nesąmo- 
ningai. Mes dar matysime, kiek čia būta tik formalaus stilizavimo arba 
jau sąmoningai nauju turiniu persunktos abstrakcijos. 

Graikų raidžių monetų kalėjai dažnai nemokėdavo perskaityti, todėl 
perimtieji įrašai netrukus pasidarė beprasmiški, iškreipti ir pagaliau virto 
ornamentu arba paprasta taškų eile. Tik retkarčiais keltų vardai buvo 
iškalami graikų raidėmis. Pasirodžius romėnų monetoms, keltai susipa- 
žino su lotynų raidėmis. Galijoje, Britanijoje ir ypač prie Dunojaus 
randama dažniausiai iš paskutinio šimtmečio daug monetų su keltų var- 
dais, parašytais lotynų raidėmis. Tai, matyt, daugiausia asmenvardžiai, 
ir jie paremia nuomonę, kad monetų kalybos teisę buvo pasisavinę at- 
skiri diduomenės vadai. Tačiau jų atvaizdų, be kelių išimčių, ant monetų 
nėra. Kartais prie vardo pridėtas kitas žodis, iš kurio galima spręsti 
apie gentinę priklausomybę, bet ir tuomet pirmiausia turėtas omeny 
asmuo, o ne gentis. 

Daugumas monetų buvo auksi- 
nės ir sidabrinės, vienas dau- 
giau vartojo vakarų keltai, ki- 
tas — rytų keltai. Tačiau buvo 
ir žalvarinių arba nukaltų iš va- 
rio, alavo ir švino (potino) lydi- 
nio. Monetos būdavo liejamos į 
molio formas, kurių daug randa- 
ma opidumuose. Tai rodo, kad Monetų iš Stradonicų opidumo formos 
kaip tik čia būta monetų kalyk- (Čekoslovakija, dvigubai sumažinta) 
lų ir, galimas daiktas, turėję savo 
būstines didikai, kaldinusieji pinigus. Nulietieji skritulėliai būdavo štam- 
puojami, dar kitaip apdorojami ir virsdavo gatavomis monetomis. Kartais 
skritulėlio forma neatitikdavo štampo arba abu nesutapdavo. 


77 


Nuo Pilypo II aukso statero su Apolono galva (viršuje kairėje) iki nerviu sidabrinės 
monetos (apačioje dešinėje); monetos 1,5—2 kartus padidintos 


Žymiausias prekybos miestas vakariniame Viduržemio jūros regione 
Masalija jau maždaug nuo 400 metų pr. m. e. kaldino savo pinigus, O 
iki tol naudojosi Mažosios Azijos monetomis. Tai buvo maždaug 4,3 g 
svorio sidabriniai pinigėliai, vadinamosios drachmos, kurios paplito pietų 
Galijos srityse. Vidurio ir Šiaurės Galijoje pinigo pavyzdžiu tapo Make- 
donijos Pilypo II (359—336 m. pr. m. e.) aukso stateras (apie 8,6 g), kurio 
vienoje pusėje buvo pavaizduota Apolono galva, o kitoje — biga, dvikin- 
kis prašmatnus vežimas. Šią monetą makedoniečiai kaldino ir po Pilypo 
mirties, todėl sunku tiksliai datuoti ir nustatyti, kada keltai ją perėmė. 
Tebėra ginčytina, ar tai įvyko jau trečiajame šimtmetyje, ar tik antrojoje 
antrojo amžiaus pr. m. e. pusėje. Galva ir arkliai buvo vaizduojami vis 
abstrakčiau, kol iš tikroviškų atvaizdų liko geometrinių ornamentų pie- 
šinys. 

O tektosagai pasirinko Sirakūzų monetą su nimfos galva priekinėje 
pusėje ir stilizuota rože kitoje. Iš rožės keltai padarė kryžių, todėl nu- 
mizmatai tokius pinigėlius pavadino „kryžiaus monetomis“. 

Šitokių svetimų monetų pamėgdžiojimų aptinkama plačioje teritori- 
joje, kurioje gyveno daugelis Galijos genčių; vėliau galų žemės susi- 
skirstė į įvairiausių monetų sritis. Tarp daugybės monetų pasitaiko labai 

Šiaurės Galijos moneta su 
zmogiagalviu arkliu  (skers- 
muo 20 mm) 


Boju Maccius ir Biatec mo- 
netos (2—3 kartus padidin- 
tos) 


gražių, meniškų, dažnai pasakančių daug įdomaus apie keltų dvasinį 
pasaulį ir meninius sugebėjimus. Galų išsivaduojamųjų kovų metais ar- 
vernai kaldinosi monetas, kurių vienoje pusėje buvo Versingetorikso 
atvaizdas, o kitoje — šuoliuojantis žirgas. Tikriausiai ši moneta — ji buvo 
išimtis — su keltų vado galva turėjo politinę reikšmę, ja norėta suvie- 
nyti keltų gentis, kurios, vadovaujamos kunigaikščio Versingetorikso, 
kovojo su Roma. 

Kaldinosi monetas taip pat rytų keltai, gyvenę prie Dunojaus. Bohe- 
mijos, Austrijos ir Vengrijos keltų gentys savo pinigo pavyzdžiu pa- 
ėmė Makedonijos Aleksandro III aukso staterą (72 pav.). Pirmosiose 
monetose dar galima atpažinti antikinius atvaizdus — šalmuotą Atėnės 
galvą priekinėje pusėje ir sparnuotą pergalės deivę su laurų vainiku 
rankoje kitoje pusėje, bet paskui ir čia prasidėjo prastinimas ir stiliza- 
vimas. Kitų aukso monetų antrojoje pusėje pavaizduotas karys su skydu 
ir ietimi. Dunojaus vidurupio rajonuose keltai monetas kaldinosi pagal 
Pilypo II tetradrachmų pavyzdį. 

Paskutiniame šimtmetyje pasirodė pinigai, sukurti jau pačių keltų. 
Tai aukso monetos, kurių antrojoje pusėje iškaltas šernas — gyvulys, kel- 
tų kulte užėmęs svarbią vietą. Bohemijoje buvo kaldinami aukso staterai 
su besirangančiu slibinu — tai greičiausiai skitų meno įtaka. Vindelikai 
leido į apyvartą vadinamuosius „vaivorykštės dubenėlius“, kiek pūstas 
monetas, kurioms vardą davė žmonės. Rasti po lietaus supurentame lauke 
šie miniatiūriniai dubenėliai atspindi visas vaivorykštės spalvas. Matyt, 
žmonės manė, kad toje vietoje vaivorykštė rėmėsi į žemę ir paliko šitokį 
auksinį pėdsaką. Jų priekinėje pusėje pavaizduotas vainiku apjuostas 

slibinas (vėliau jo vietoje atsirado paukštis), o antrojoje — torkvas (žie- 
das). Bojai irgi turėjo panašią monetą, primenančią mažą kriauklelę 
(19 pav.), papuoštą spindulių vainiku arba kryžiumi ir kirviu (kriauk- 
linis stateras). 

Vieni vėliausiai kaldintų pinigų yra apie 17 g svorio sidabrinės mo- 
netos, kurių priekinėje pusėje pavaizduota galva, o kitoje gyvulys arba 
raitelis; ant jų dar užrašytas vardas lotynų raidėmis. Vardai keltiškos 
kilmės, tačiau kiek sulotyninti ir tikriausiai yra keltų genčių vadų ar 
šiaip didžiūnų vardai. Dažniausiai pasitaikančios šitokios monetos yra 
vadinamosios „Biatec monetos"; daugiausia jų randama Bratislavos apy- 
linkėse. 

Apzvelge piniguose iškaltus piešinius, visų pirma graikų ir romėnų 
monetų pamėgdžiojimo požiūriu, pastebėsime ir keltų pinigų kalėjų sa- 
vitą kūrybinę mintį. Nors jų kaltos monetos dažnai iš tiesų tėra nesąmo- 
ninga, nesuprasta, primityvi imitacija, tačiau vis dėlto jau matyti, kaip 
monetų atvaizduose ėmė reikštis grynai keltų skonis ir meno stilius, kaip 
tuos atvaizdus sąlygojo religija ir mitai. 

Monetų ir jų atvaizdų įvairovė tiesiog stebina, tačiau tai tik rodo, 
kad, nesant centralizuotos valstybinės valdžios, negalėjo būti ir vienodų 
pinigų. Monetas kaldindavosi viešpataujančios giminės, kurių įtaka daž- 
nai baigdavosi artimiausiomis apylinkėmis. Iš to galima daryti išvadą, 
kad monetų dažnai reikėdavo ne prekybiniams sandėriams, o tam, kad 
būtų galima patogiau laikyti ir lengviau suskaičiuoti įsigytą turtą. O 
jeigu monetos iš tikrųjų buvo ne tiek pinigas, kiek „lobių auksas“, tai 
jas vis tiek reikėdavo sverti. Todėl daugelyje gyvenviečių ir ypač opi- 
dumų randama tikslių svarstyklių. Tik ūkiškai vieningoje bendruomenė- 
je — pavyzdžiui, opidume su jam priklausančiomis apylinkėmis arba gen- 
tyje — moneta kaip visuotinai galiojantis ekvivalentas galėjo turėti tikrų 
pinigų funkcijas. Gal ir palydai būdavo „atsimokama“ monetomis. 


Daugelyje vietų rasti ir dažnai labai gausūs lobiai tam tikru mastu 
paremia šitokį keltų monetų pobūdžio aiškinimą. Prie Manchingo opidu- 
mo viename lobyje rasta. per tūkstantį (14 pav.), o kitame — tūkstantis 
keturi šimtai aukso monetų. Bohemijoje, į šiaurės rytus nuo Pilzeno, ap- 
tiktas maždaug penkių tūkstančių aukso monetų radinys (nepavyko jų 
visų surinkti), Stradonicų opidume — penkių ir dviejų šimtų monetų lo- 
biai, o Galijoje (Vijenev o Rua) — labai didelis, net penkiolikos tūkstan- 
čių monetų, lobis. 

Nors ir labai didelė monetų atsiradimo reikšmė regiono į šiaurę nuo 
Alpių ekonomikai ir kultūros istorijai, negalime daryti išvados, kad keltų 
ekonominis gyvenimas paskutini šimtmetį, lyginant su ankstesniu laiku, 
iš pagrindų pasikeitė. Tiesa, prekių gamyba įgavo vis didesnį svorį, 
tačiau galutinai neišstūmė paprastos reprodukcijos ir mainų prekybos. 
Monetos tik dalinai atlikdavo pinigų funkcijas ir tik labai ribotame plote. 
Tačiau vis dėlto jau žinota, kad, nuvertinant monetas, galima gauti nau- 
dos. Dunojaus vidurupio srityje vidutinis sidabro monetų svoris nuo 14 g 
krito iki 13, 12, 11 ir pagaliau iki 10 gramų. Mokėta ir padirbinėti mo- 
netas — varinis arba švininis skrituliukas būdavo tik aptraukiamas aukso 

29.,,Keturkampio įtvirtinimo“ prie Buchen- 
dorfo (Stambergo apskritis, VFR) nuo- 
trauka iš oro 


30.Žvilgsnis į trisdešimt penkių metrų 
gylio aukų šulinį Holchauzene (Volf- 
ratshauzeno apskritis, VFR) kasinėjimo 
metu 


31.Sidabrinis Gundestrupo katilas (Danija), 
rytų keltų darbas iš 2 arba 1 a. pr. m.e. 


33.Dievo su ragais atvaizdas ant vienos 
Gundestrupo katilo sidabrinės plokšte- 
lės 


32.Barzdoto dievo su iškeltais kumščiais 
paveikslas ant vienos Gundestrupo ka- 
tilo sidabrinės plokštelės 

34. Keltiska (?) smiltainio skulptūra i$ Gotos, aukštis 92 cm 


35.Dievo su dviguba galva figūra iš Rokpertiuzo (Prancūzija), 
3 a. pr. m. e. 


36.Galva i$ Mšecke Žechrovicų (Čekoslovakija) 


37.Triveidis dievas ant galų-romėnų vazos su septyniais 
savaitės dievais 

38.Žalvarinis ąsotis su graviruotu ornamentu 
ir žmogiagalve arklio figūra iš Reinheimo 
(Ingberto apskritis, VFR), apie 400 m. pr. m. e. 
(kopija; aukštis 44 cm) 


39. Žalvarinis ąsotis su snapeliu iš „Klein As- 
. pergles", 5 a. pr. m. e. 


40.Viršutinė ąsočio su snapeliu dalis i$ Boršo (Bad Zalcun- 
geno apskritis) 5 a. pr. m.e. (ąsočio liemuo atkurtas) 


41.Boršo ąsočio ąsos, turinčios liūto formą, detalė 


42.Auksinė apyrankė i$ Reinheimo, skers- 
muo 8 cm 


43.Auksinė antkaklė (torkvas) iš Reinhei- 
mo, skersmuo 17,2 cm 


44.Antkaklės iš Reinheimo detalė 


45.Auksinės antkaklės ir apyrankės iš 
Valdalgesheimo (Kroicnacho apskritis, 
VFR), 4 a. pr. m. e. 


46.Auksiné: apyrankė iš  Rodenbacho 
(Kaizerslauterno apskritis, VFR), 5 a. 
pr. m.e. 


D 

47.Segé su kauke i$ Ostheimo (Bad 
Noištato apskritis, VFR), 5 a. pr. 
m. e., ilgis 8,6 cm (adatos nėra) 

48.Ankstyvojo La Teno žalvarinė segė su kauke ir žvėries 
galva iš Berlyn-HyderSionhauzeno, įvežta iš keltiškų žemių 


49, 50. Ankstyvojo La Teno segé i$ Manetino 
(Čekoslovakija) iš priekio ir iš šono 


Kalkis 


Pa annn antkaklės su geležies šerdimi galų jaučio galvos, Trichtingenas (Rotveilio apskritis, VFR), 
a. pr. m. e. 


52.Paukščio galva papuoštas viršus i$ Brno Malomericés D 


53.Kaukės formos žalvarinis apkaustas nuo medinio indo ar arklių jungo iš Brno Malomericės (Čeko- [> 
slovakija), apie 3 a. pr. m. e. 


54.Kalavijo makšties pagražinimai i$ Biolčke 
Madočahedjo (Vengrija), 3—2 a. pr. m. e. 
(Gražiųjų kalavijų stilius) 


55.Diržo grandinė ir kablys iš Andislėbeno, 
Erfurto apskritis, l a. pr. m. e. 


56.Žalvarinė šerno figūra iš Batos (Vengrija), 2 a. 
pr. m. e., ilgis 10,9 cm 


57, 58. Molio indas iš Košdo (Vengrija) su figūriniu 
3508 pagrindu, 2 a. pr. m. e. 

zduojanti nukryžiavimą, iš St. Džono prie Atlono (Airija), 8 a., aukštis 21 cm 


59.Gelež 


skardele. Kartais pasitaiko monetų su jpjautais kraštais — matyt, jos tik- 
rintos, ar nepadirbtos. Bet visa tai nepaneigia to, kad monetos buvo turto 
kaupimo objektas, nes kas gi norėjo būti apgautas netikromis „aukso“ 
monetomis ir tuo labiau pasidėti jas į savo lobių skrynią? 


DIDŽIUNAI IR DRUIDAI 


Apie tariamą „aukso“ amžių 
Didžiūnai ir liaudies masės. 

Svita karo ir taikos metu 

Druidų mokymas 

Moters vieta gyvenime ir po mirties 
Raiti ir važiuoti kariai 

Paukštis ant šalmo 


Visoje Galijoje yra tik du svarbūs luo- 
mai, kuriems reiškiama pagarba... Tie... 
luomai yra druidai ir riteriai. 


Cezaris, „Galų karo užrašai“, VI/13 


Apie vieną arvernų karalių, kažkokį Luernia, pasakojama, kad jis 
turėjęs tiek auksinių ir sidabrinių monetų, jog, važinėdamas po savo 
genties žemę, jas métydaves žmonėms. Maža to, jis liepęs — taip rašo 
toliau Poseidonijas — „aptverti didelį plotą * ir ten priridenti statinių 
geriausio alaus, prinešti tokią daugybę valgių, kad keliolika dienų bet 
kas galėjęs ateiti ir valgyti kas padėta, ir visi buvę nuolatos aptarnau- 
jami". Apie kitą keltų karalių iš antikos laikų išlikęs gandas sako, kad 
jis į romėnų nelaisve važiavęs sidabru kaustytu vežimu, su puikiais, 
nuostabiai išpuoštais ginklais. Gal tokių pasakojimų smulkmenos — gry- 
nas prasimanymas, tačiau jie vis vien byloja apie didelį keltų visuomenės 
socialinį susiskaidymą. Joje buvo turtuolių ir vargšų, valdovų ir valdi- 
nių. Ir minėtasis Luernia nesišvaistė savo turtais šiaip sau, staiga pagau- 
tas dosnumo, Oo tikriausiai siekęs labai savanaudiškų politinių tikslų: 
norėjo palenkti minią, nuteikti ją prieš varžovus. 

Visuomeninis susiskaidymas atsispindi archeologinėje medžiagoje — 
daugiausia turtinguose, dažnai netgi prabangiuose kapuose. Tuo labiau 
yra keista ir nesuprantama, kad iš opidumų laikų, kurie mums savaip 


* Ši pastaba primena keltų šventyklų aptvarus, apie kuriuos kalbėsime 108 puslapyje. 

rodo ta didelj susiskaidyma, neatkasta né vieno tokio turtingo kapo. 
Tai tebėra paslaptis. Gal iš tikrųjų aukštuomenės nariai nebuvo laido- 
jami taip turtingai kaip gyveno. O gal jų kapų iki šiol dar neaptikta 
dėl mums nežinomų priežasčių? Vėliau, nagrinėdami keltų religinį pasau- 
lėvaizdį ir laidojimo ritualą, dar kartą grįšime prie šio klausimo. Šiaip 
ar taip, Cezaris pasakoja, kad „galų laidotuvės, lyginant su jų buitimi, 
yra puošnios ir brangios. Viską, kas velioniui gyvam buvo miela, net ir 
gyvuliai, metama kartu į ugnį. Dar visai neseniai per geras laidotuves 
būdavo deginami vergai ir valdiniai, buvę mirusiojo numylétiniai". 

Tų laikų didžiūnų ir karalių kapų dar nežinome, bet antikos žiniomis 
apie keltų visuomenę galime naudotis. 

Apie galų visuomeninius santykius Cezaris rašo: „Visoje Galijoje yra 
tik du svarbūs luomai, kuriems reiškiama pagarba, o šiaip Žmonės gyve- 
na beveik kaip vergijoje; jie patys nieko nesiima daryti, jų niekas 
nekviečia į jokius pasitarimus. Daugumą taip spaudžia skolos, didelės 
duoklės ir galingųjų savivalė, kad jie patenka į didžiūnų priklausomybę. 
Tada šie į tuos žmones turi visiškai tokias pat teises kaip pas mus ponas 
į savo vergus. Tie du anksčiau minėti luomai yra druidai ir riteriai 
(equites)". Sj liudijimą išlukštenus iš romėniško aiškinimo ir terminolo- 
gijos, išryškėja socialinis susiskaidymas į valdantįjį ir nuo jo priklau- 
somą sluoksnį. Tie sluoksniai, matyt, ne vienu požiūriu jau buvo ėmę 
darytis panašūs į klases. Aukštuomenę sudarė didžiūnai ir druidai, tai 
yra tie; kurie turėjo politinę ir religinę valdžią. Liaudies masės, matyt, 
buvo ne vien priklausomieji, skolininkai ir vergai, tai yra nelaisvi žmo- 
nės, kaip sako Cezaris, o įvairūs laisvieji ir visiški vergai. 

Cezario nupieštas galų genčių visuomeninės struktūros paveikslas, 
apskritai imant, atitinka vėlyvosios pirmykštės visuomenės stadijos, ka- 
rinės demokratijos, santykius. Dar gyvavo pirmykštės visuomenės ryšiai 
ir organizacijos, tačiau jau skynėsi kelią santykiai, kurie galiausiai at- 
vedė į klasinę visuomenę. Tačiau iki jos keltai per savo istoriją nepri- 
ėjo. Pirmykštės visuomenės pobūdis atsispindėjo tam tikrose „„demokra- 
tinése" organizacijose; naujos socialinės santvarkos raida visų pirma 
siejosi su karais. Iš to atsiradusi sąvoka „karinė demokratija“ apima tik 
vieną šios visuomeninės santvarkos aspektą. Perėjimą į karinę demo- 
kratiją ir jos vidaus struktūrą bei raidą lėmė kompleksiški ir dialektiškai 
tarpusavy susiję ekonominiai, socialiniai ir bendrakultūriniai procesai, 
kurie darė gana didelę įtaką dvasiniam jos veikėjų pasauliui. 

Halštato laikų pilys ir pilkapiai prie Reino ir Dunojaus aukštupio taip 
pat iš ankstyvojo La Teno periodo prie Mozelio ir Maso iškalbingai 
liudija, jog jau tais laikais buvo susidariusi giminių diduomenė, kurios 
ekonominė galia rėmėsi pirmiausia pelninga geležies rūdos ir kitų žaliavų 
gavyba. Šios diduomenės sluoksnio turtingumą rodo įvairūs įvežtiniai 
Viduržemio jūros šalių, ypač graikų, jų kolonijų ir etruskų, gaminiai. 
Galime spėti, kad gamybos priemonės — šiuo atveju žaliavų telkiniai — 
jau buvo diduomenės nuosavybė ir gautasis pelnas tekdavo daugiausia 
tik jai. Galvijai ir žemė dar galėjo būti bendra nuosavybė. Bet diduo- 
menė jau buvo taip sustiprėjusi ekonomiškai, jog visai galimas daiktas, 

kad prasiskolinę arba ir neturj skolų valstiečiai, patekę į bėdą, norėdami 
kaip nors išgyventi, pasidarydavo priklausomi nuo turtingų diduomenės 
šeimų. 

Dažnai vėlyvojo Halštato ir ankstyvojo La Teno laikotarpis vadina- 
mas ,aukso" amžiumi ne tik dėl aukso gausumo kapuose, bet ir todėl, 
kad tada buvę gana ramūs laikai. Tačiau gerai įtvirtintos pilys, dažni jų 
ir gyvenviečių gaisrai — čia prisiminkime tik Hoineburgą — rodo, kad 
karai ankstyvųjų keltų gyvenime turėjo didelę reikšmę. Didžiūnų tarpu- 
savio vaidai, galimybė sėkmingame kare pasisavinti svetimą turtą ir 
sustiprinti savo autoritetą padarė taip, kad „karas ir organizavimasis 
karui dabar tapo reguliáriomis tautos gyvenimo funkcijomis“ (Engelsas). 

Šitas karingumo pakilimas sutampa su kraustymosi šimtmečiais, ir jį 
lėmė tikriausiai ne vien didžiūnų noras suruošti sėkmingų karo žygių; 
jų valdžios troškimas sutapo su plačiųjų liaudies masių siekimu įsigyti 
naujų gyvenamų žemių. Siauro aukštuomenės sluoksnio kario idealas 
tapo daugumos genties žmonių idealu, ir nuo šiol kariavimas jiems teikė 
daugiau pasitenkinimo negu žemės dirbimas. Vėliausiai dabar, jei ne 
Halštato laikais, atsirado palyda, kurią sudarydavo jauni vyrai, įsipa- 
reigoję eiti karo tarnybą vadovaujant didikui ir už tai gaudavę dalį 
grobio ir šlovės. 

Jeigu nežiūrėsime laikinų gentinių sąjungų, atsiradusių tam tikroje 
istorinėje situacijoje, tai stambiausias ir svarbiausias visuomenės vie- 
netas buvo gentis. Jos dydis galėjo būti labai įvairus ir dažnai priklau- 
sydavo nuo genties politinės svarbos keltų pasaulyje. Taigi viena karinių 
susidūrimų priežastis buvo atskiros genties ir jos vadovaujančios didikų 
šeimos siekimas valdyti kitas kaimynines gentis. Genčių sudėtis, matyt, 
dažnai keisdavosi, nes būdavo pavergiamos kitos gentys, vienos gentys 
savanoriškai dalimis arba ištisai jungdavosi prie kitų (daugiausia kilno- 
jimosi laikotarpiu), pagaliau būdavo nukariaujamos nekeltiškos gentys 
arba jų dalys. Taigi genčių buvo nemažai, ir šiandien nustatyti jų skai- 
čiaus neįmanoma. Strabonas pasakoja apie imperatoriui Augustui Lug- 
dune (Lione) skirtą altorių, ant kurio buvo užrašyta šešiasdešimt vien 
galų genčių vardų. 

Visuomeninius santykius keičianti jėga slypėjo giminių diduomenėje, 
kuri savo tikslų — ekonominės ir politinės galios stiprinimo — siekdavo 
pasitelkdama arba pamindama dar gyvuojančias pirmykštės visuomenės 
institucijas ir liaudies masių troškimus. Antikos rašytojai sako, kad gen- 
ties vadai, o karo metu ir karvedžiai, dar buvo renkami. Rinkimuose, 
reikia manyti, dalyvaudavo daugiausia tik diduomenės nariai, priklausą 
tarybai. Jie ne tik parinkdavo genties vadą ir karvedį, bet ir tvarkydavo 
jų veiklą, nes visus bendruosius sprendimus, kaip, sakysim, sutarčių su 
kitomis tautomis ar gentimis sudarymas, karo pradėjimas ar taikos pa- 
skelbimas, duoklės rinkimas ir t. t.. priimdavo tik ši taryba. Apie tokį 
išrinktąjį sakoma, kad jo „valioje buvo valdinių gyvybė ar mirtis“ 
(Cezaris). Edujai jį vadindavo vergobretu, o tai maždaug reiškia ,tei- 
singumo vykdytojas“. Iki pat prancūzų revoliucijos šį titulą turėjo Oteno 
burmistras. Tarp kitko, ir didįjį Versingetoriksą vadu patvirtino susirin- 
kimas. Suprantama, kad ruošiantis tokiems rinkimams ir jų metu prasi- 

dėdavo diduomenės šeimų kovos, kurios baigdavosi šeimų kivirčais arba 
genčių karais. Apie tai nemažai rašo Cezaris „Galų karo užrašuose“, ir 
roménai šia priešininkų nesantaika labai mokėjo naudotis. 

Diduomenės padėtį keltų visuomenėje lėmė ne vien valdžia ir galia, 
bet dažnai ir kitų sluoksnių pažiūra į diduomenę. Tai buvo pirmiausia 
savotiška klientelos sistema, kada laisvieji genties nariai sutikdavo būti 
globojami didiko, o šis garantuodavo jiems pragyvenima. Už tai „klien- 
tai" turėdavo karo metu imtis ginklo, — čia paklusnumas ir ištikimybė 
buvo savaime suprantamas dalykas,— o taikos metu atiduoti dalį paga- 
minto produkto. Aišku, kad tokie santykiai tarp dviejų skirtingų visuo- 
menės sluoksnių buvo daug palankesni augti gamybinėms jėgoms negu 
tarp vergvaldžio ir vergų, kurie neturėjo jokio intereso didinti gamybą. 
Kare ir, matyt, net jam pasibaigus, nauji visuomeniniai santykiai visų 
pirma atsispindėjo palydoje. Tai „buvo privatinės draugovės karui savo 
pačių jėgomis kariauti“ (Engelsas). Ir Cezaris tai suprato, nes rašė: „Kuo 
įtakingesnis riteris savo kilme ir turtu, tuo daugiau ambaktų (keltų žo- 
dis, turintis maždaug „vasalo“ prasmę) ir klientų jo palydoje. Tai vie- 
nintelė įtakos ir valdžios rūšis, kurią jie žino". 

Palydos niekas nesiedavo su gimine, kartais net nė su gentimi. Ponas 
ir palyda turėdavo sudarę draugystės sutartį, dalindavosi džiaugsmais ir 
vargais; ištikimybė ir paklusnumas buvo jų moralinė norma; laimikį ir 
dovanas pasidalindavo. Gal tas keltų karalius, apie kurį kalbėjome sky- 
riaus pradžioje, buvo toks dosnus tik savo palydovams. Ši „sutartis“ 
galiodavo iki mirties ir net po valdovo mirties. Pasakojama, kad palydo- 
vai, žuvus mūšyje ponui, neturėdavę teisės likti gyvi ir privalėdavę 
nusižudyti. Sakoma, kad galų sotiatų vadas turėjęs septynis šimtus vyrų 
palydos, kurie vadinęsi soldūrais. Cezaris rašo, kad jie bendrai džiaug- 
davęsi visais gyvenimo malonumais, o žuvus vadui, pasirinkdavo tą patį 
likimą arba savanoriškai pasitraukdavę iš gyvenimo. Kiek žmonės atsi- 
mena, nė karto neatsitikę, kad soldūras būtų vengęs tokios mirties. Tas 
pat sakoma ir apie keltiberus. Airių ir valų pasakojimuose dar atsispindi 
klientų ir palydos vaidmuo, pavyzdžiui, sakoma, kad per dideles šventes 
ponai ir kariai rodydavę narsą, o ponas — turtus, būdavo dalinamos bran- 
gios dovanos ir taip pabrėžiamas socialinis šio sluoksnio autoritetas. 

Visuomeninį keltų gyvenimą rikiuodavo ir druidai. Cezaris sako, kad 
jie buvę lygiateisiai su riteriais. Leiskime vėl kalbėti Cezariui, nes jis 
plačiai aprašo druidus. Pasak jo, druidai buvę dvasininkai, rūpinęsi 
bendromis ir atskirų asmenų aukomis ir duodavę paaiškinimus tikėjimo 
klausimais. Pas juos mokytis ateidave daug jaunų žmonių. Autoritetas, 
kurį turėjo druidai visuomenėje, buvęs labai didelis. Karo veiksmuose 
jie nedalyvaudave ir iš viso buvę atleisti nuo duoklės, karo tarnybos ir 
kitų prievolių. Jų priešakyje stovėdavęs vyriausiasis žynys, kurį, kaip 
garbingiausią, išrinkdavę kiti dvasininkai visam gyvenimui. Kai mirda- 
vęs, jo vieton stodavęs kitas labiausiai nusipelnęs ir gerbiamas žynys, 
jeigu niekas daugiau nesikėsindavęs į šį titulą. Jeigu taip atsitikdavo, 
įpėdinis būdavo renkamas balsavimu, o kartais klausimas sprendžiamas 

net ginklu. Tai rodo, kaip glaudžiai su druidyste siejosi asmens valdžia. 
Druidėmis kartais galėdavo būti ir moterys *. 

Druidų pamaina, matyt, ateidavo iš visuomenei vadovaujančių šeimų. 
Cezaris pasakoja, kad daugelis į druidų mokyklas eidavo savo noru, 
kitus siųsdavo tėvai ir giminaičiai. Ten auklėtiniai turėdavo iškalti at- 
mintinai gana daug eiliuotų tekstų, kai kurie tam sugaišdavo dvidešimt 
metų. Įdomu, kad šie mokslai nebuvo užrašyti, o juos užsirašinėti buvo 
draudžiama. Galimas daiktas, kad skaityti ir rašyti mokėjo labai nedau- 
gelis, todėl, kaip visai teisingai pažymi Cezaris, tikroji šio draudimo 
priežastis buvo druidų noras išlaikyti savo mokymą paslaptyje. 

O tikėjimo srityje šie „didieji išminčiai“— gal taip geriausiai tiktų 
versti keltų žodį ,druidas" **— vaidino lemiamą vaidmenį. Kaip būdinga 
pirmykštės visuomenės ir ankstyvosios klasinės visuomenės dvasinin- 
kams, druidai ne tik aukodavo ir pranašaudavo, norėdami, kad prana- 
šystės būtų kuo tikslesnės, jie domėjosi gamtos, astronomijos, matemati- 
kos ir medicinos dalykais. Iš tiesos ir mistikos gimė mokslas, į kurį 
gilintis turėjo teisę tik druidai. Taigi jie galėjo ne tik nustatinėti etines 
normas, bet ir daryti įtaką juridiniams sprendimams, o gal ir juos pri- 
imti. 

Čia iškyla valdžios pasidalijimo tarp druidų ir diduomenės klausimas 
Ar buvo ideologinės ir politinės valdžios pasiskirstymas? Ar šių vado- 
vaujančių sluoksnių interesai sutapdavo, ar būdavo prieštaravimų? Ceza- 
ris rašo, kad druidai sprendė visus viešuosius ir privačius ginčus — 
pradedant nusikaltimais dėl turto paveldėjimo ir baigiant pasienio susi- 
dūrimais — ir nustatinėjo bausmės dydį. Jie turėjo teisę vieną žmogų 
arba visą gentį paskelbti už įstatymo ribų ir atimti teises. Aišku, tai 
teikė druidams didelę valdžią, kuri viršijo giminių diduomenės galimy- 
bes. Tačiau visai kitas klausimas, koks iš tikrųjų būdavo poveikis. Gali- 
mas daiktas, kad dėl politinės situacijos toks paskelbimas už įstatymo 
ribų netekdavo reikšmės. 

Jeigu iš tiesų druidų valdžia siekdavo už genties ribų, tai jie galėjo 
būti toji visuomenės jėga, kuri jungė visą daugybę keltų genčių, suteik- 
dama joms, taip sakant, bendragentinę savimonę. Taip ir lieka neaišku, 
ar Cezaris, sakydamas, kad druidai nustatytą metų dieną karnutų žemė- 
je — pabrėžiama, jog toji sritis buvo Galijos centre — rinkdavosi šven- 
toje vietoje skelbti nuosprendžių, turėjo minty visų galų susirinkimą. 
Romėnai laikė juos pasipriešinimo užkariavimo politikai centrais ir labai 
stengėsi išnaikinti druidizmą. 

Taip pat labai įmanomas dalykas, kad vienur ar kitur monetų kalimas 
taip pat buvo druidų rankose, bent jau ten, kur jie turėjo tinkamą 
ekonomine bazę ir politinę valdžią. Ši prielaida grindžiama tuo, kad 
ant monetų pasitaiko religinių simbolių ir atributų, kaip antai: gyvybės 
medis, šernas, jautis, mėnulio ir saulės ženklai. 


* Buvo netgi spėjama, kad palaidotoji turtingame Vikso kape — druidė. 

** Pasak kitos versijos, šis žodis siejamas su indoeuropiečių žodžiu „ąžuolas“, ir tai 
byloja apie pradinį ryšį su gamta. Galimas daiktas, kad kulto apeigos kadaise vykdavo 
ąžuolynuose. 

Taigi galime manyti, kad abu šie vadovaujantys visuomenės sluoks- 
niai apskritai siekė tų pačių tikslų ir todėl retai kovodavo tarpusavyje 
dėl valdžios. Didikų sūnūs tapdavo druidais arba eidavo pas juos moks- 
lus. Druidai savo ruožtu nesitenkindavo kulto veikla, jie turėdavo žalia- 
vu, žemės, gyvulių, ir ši ekonominė bazė jiems padėdavo gerokai su- 
stiprinti politinę ideologinę įtaką. Romos nugalėta keltų diduomenė savo 
interesų įsikūnijimą matė romėnų vergvaldinėje valstybėje ir vėliau tapo 
išnaudotojiška feodalų klase, o druidai vargu ar turėjo panašų pasirin- 
kimą, bent jau religijos ir kulto srityje. Romėnų ir kitos iš rytų ateinan- 
čios religijos — taip pat krikščionybė — atėmė druidams veiklos ir įtakos 
pagrindą. Tiesa, keltų dievai buvo sulyginti su romėnų, bet tai tik pa- 
brėžia, kaip sumaniai romėnai vykdė asimiliavimo politiką ir būtent 
šitokiu būdu išmušdavo druidams pagrindą iš po kojų. 

Galijoje druidai gana greitai neteko visuomeninės svarbos; ilgiausiai 
jie išsilaikė Airijoje, kur lyg ir pratęsė savo gyvavimą jau kaip krikš- 
čionių vienuoliai su savo mokyklomis ir vienuolynais. Dažnas airių pa- 
sakų veikėjas burtininkas taip pat rodo, kad druidai senovės keltų vi- 
suomenėje turėję didelį vaidmenį. Beje, druidizmas Anglijoje, ir ne tik 
keltiškuose šalies rajonuose, devynioliktajame amžiuje sulaukė roman- 
tiško „atgimimo“: žmonės, apsivilkę ilgais rūbais, traukdavo į Stonhen- 
džą ar kitas garsias senovės vietas atlikti apeigų, o vyriausiasis druidas 
užsidėdavo brangius, senuosius keltų meno dirbinius imituojančius ran- 
kų, kaklo ir galvos papuošalus. Šie mistiniai papročiai išsilaikė iki mūsų 
dienų. 1908 metais padarytoje nuotraukoje įamžinta Vinstono Čerčilio, 
tuomet turėjusio trisdešimt ketverius metus, priėmimo į „Senosios druidų 
draugijos“ loze ceremonija. 

Į klausimą, ar keltai jau turėjo vergų, sunku atsakyti, nes antikos 
rašytojų vartojamas lotyniškas ir graikiškas žodis „vergas“ nėra pa- 
kankamas įrodymas, jog kalbama apie tokius vergus, kokie buvo anti- 
kos pasaulyje. Archeologiniai šaltiniai toli gražu ne visada duoda įtikimą 
atsakymą. Ankstyvaisiais keltų laikais vergų tikriausiai nebuvo. Pas- 
kui, kada keltai susidūrė su Viduržemio jūros kraštų vergvaldine vi- 
suomene, galimas daiktas, jog pirmiausia beteisiai, nuskurdę ar į ne- 
laisvę patekę vyrai ir moterys buvo didelę paklausą turinti prekė, tačiau 
to nereikėtų pervertinti, nes žinome, kad keltų gentys turėjo nemaža 
kitų Pietuose geidžiamų žaliavų ir pusgaminių ir todėl niekas jų nevertė 
būtinai pardavinėti žmones. Opidumų laikais, jau atsiradus gana ryškiam 
darbo pasiskirstymui ir įvairioms gamybos šakoms, galėjo ir keltų visuo- 
menėje būti vergų — visiškai nelaisvos, parduodamos darbo jėgos. 

Vėlyvoji pirmykštės visuomenės fazė pasižymi vyraujančiais patri- 
archaliniais santykiais su menkomis matriarchato liekanomis. Taip gali- 
ma pasakyti ir apie keltus. Apskritai pas juos vyravo vienpatystė; jei 
namų šeimininkas galėdavo išlaikyti daugelį žmonų, vis vien būdavo 
viena pirmoji. Lyčių tarpusavio santykiai būdavo skirtingi, ir formalūs 
papročiai ne visuomet atitikdavo tikrąją padėtį. Viena vertus, vyras 
galėjo su žmona ir vaikais elgtis kaip tinkamas, o antra vertus, moteris 
keltų visuomenėje buvo labai gerbiama. Skyrybos senovės keltų laikais, 

matyt, buvo labai keblus dalykas; šiaip ar taip, antikos raštuose pilna 
pagyrų keltų santuokos patvarumui. Iš senųjų airių ir valų įstatymų 
žinome daug nuostatų, leidžiančių vyrui ar moteriai išsiskirti, taip pat 
apie atsiteisimą su sutuoktiniu, apie vaikų pasidalijimą ir t. t. 

Iš turtingų vėlyvojo Halštato moterų kapų jau galima spręsti, kad 
moterys buvo labai gerbiamos, ir, nors kai kurie archeologiniai radiniai 
byloja apie našlių aukojimo paprotį, tai nė kiek neprieštarauja anksčiau 
pasakytai minčiai. Cezario laikais našlių aukojimas, matyt, jau buvo 


Keltų arklių kamanos (Vernerio rekonstrukcija) 


išnykęs. Mirus vienam sutuoktiniui, antrasis paveldėdavo visą jo turtą. 
Ši aplinkybė pabrėžia, jog moteris buvo labai savarankiška. Ir jei vis 
vien, O vėlesniais laikais vis dažniau kildavo ginčų dėl palikimo, tai 
ne todėl, kad būtų pasikeitę santykiai tarp vyro ir moters,— ginčų prie- 
žastys slypėjo aštrėjančiuose socialiniuose prieštaravimuose. 

Pas salų keltus dar gyvavo kai kurie matriarchato reiškiniai, užsili- 
ke, matyt, iš pirmykščių krašto gyventojų. Todėl salų keltų visuomenės 
gimininis pobūdis pasireiškė daug aiškiau ir išsilaikė iki naujųjų laikų; 
tai nurodė jau F. Engelsas, tyrinėdamas ankstyvuosius socialinius santy- 
kius. „Seniausieji išlikę keltų įstatymai parodo mums giminę esant dar 
visiškai gyvybingą; Airijoje dar ir šiandien ji tebegyvuoja, bent instink- 
tyviai, tautos sąmonėje, po to, kai anglai prievarta ją išardė; Škotijoje 
dar praėjusio šimtmečio viduryje (taigi aštuonioliktajame amžiuje,— 
F. S1) ji pilnutinai tebeklestéjo, ir čia taip pat buvo sunaikinta tik anglų 
ginklų, įstatymų ir teismų". 

Moterų ypatingos padėties visuomenėje priežastis galėjo būti paly- 
ginti ilgas salų keltų užsibuvimas pirmykštėje bendruomenėje. Jau Ce- 
zaris pasakoja, kad dešimt ar dvylika britų vyrų, daugiausia broliai ar 
tėvai su sūnumis, turi tas pačias žmonas. Net vėlyvuosiuose airių ir gėlų 
epuose atsispindi seksualinė laisvė. Senuosiuose valų įstatymuose esantys 
„nuostatai yra labai palaido pobūdžio ir visiškai neatitinka buržuazinės 
moralės“ (Engelsas). 

Airijoje politinis ir religinis vadovavimas labiau siejosi tarpusavy 
negu žemyne. Tokia padėtis galėjo būti ir kai kuriose kitose keltų gen- 
tyse, ir ji savaip nušviečia „valdžios pasidalijimo“ tarp diduomenės ir 
druidų klausimą. Kitame keltų išplitimo teritorijos pakraštyje, pas Ma- 
zosios Azijos galatus, taip pat sutinkame tokių žynių-karalių. 

Politiniai visuomeniniai keltų santykiai mums maždaug aiškūs, bet 
nuosavybės klausimus, kurie juk labiausiai sąlygoja žmonių tarpusavio 
santykius, jau sunkiau suvokti. Tai pasakytina net apie Galiją, apie 
kurią tiek daug žinių mums paliko antikos rašytojai. 

Apie dirbamos žemės nuosavybę jau galėtume šį tą pasakyti, remda- 
miesi skirtingomis laukų sistemomis, kurių vietomis ir šiandien pastebi- 
ma. Didikai, o kartais ir druidai, turėjo atskirą žemės nuosavybę, kuri 
vėliau tapo privačia nuosavybe. Be jos, buvo ir kolektyvinė nuosavybė, 
visur gyvavusi keltų istorijos pradžioje — vėlyvojo Halštato ir anksty- 
vojo La Teno laikais. Tai netiesiogiai patvirtina ir kalbos mokslas. Keltų 
žodis treb (gentis) siejasi su žodžiu „dirbimas“, o iš to peršasi išvada, 
kad gentis buvo ta žmonių bendrija, kuri kartu arė žemę, vadinasi, lauką 
laikė bendra nuosavybe. Tik vėliau keltų užimtose Galijos srityse ir 
visų pirma Vidurio Galijoje ima daugėti vietovardžių su galūne -ialo, 
kuri reiškia maždaug „nuvalytas laukas“. Miško kirtimas, jo pavertimas 
dirbama žeme skatino pirmykštės visuomenės žmones telktis į dar dides- 
nes bendrijas ir vedė į kolektyvinę nuosavybę. 

Kai romėnai pradėjo Galijos užkariavimą, dalis žemės valdų jau 
buvo privilegijuotų sluoksnių nuosavybė, o kita — dar bendra, bet ir iš 
tos didžiūnai jau dažnai sėmė naudą, imdami duoklę, mokesčius ar 
kitaip. Cezaris dažnai kalba apie pavienių žmonių galią ir turtus, kuriuos 
šie susikrovė iš nuomos, muitų, duoklių ar paskolų procentų. Patys opi- 
dumai ir monetų kalimas, tuo labiau, kad monetos ar opidumai turi 
asmenų vardus, patvirtina Cezario stebėjimus. 

Nuosavybės santykiai vis labiau diferencijavosi. Visai neatsitiktinai 
opidumuose randama daug raktų, kuriais kadaise būdavo saugiai užra- 
kinamas privatus turtas. Vien tik bendra nuosavybe besiremiančioje vi- 
suomenėje raktų nereikėdavo, jų ir neaptinkama pirmykštės visuomenės 
gyvenvietėse. Amatininkų darbo įrankiai buvo jų pačių nuosavybė, apie 
tai bylojo tokių įrankių laikymo vietos. Nuosavus įrankius, matyt, turėjo 
ir tie amatininkai, kurie dirbo diduomenės dvaruose, 

Kartu su privačia nuosavybe keltų gentyse dar ilgai gyvavo ir kolek- 
tyvinė nuosavybė. Iš viduramžių valų įstatymų žinome, kad Anglijos 
kaimai, be šeimų nuosavybės, dar turėjo ir bendrus laukus. Ir Airijoje, 
jau valdant anglams, klanai galėjo turėti bendras žemes, kurias kart- 

karčiais perdalindavo. Frydrichas Engelsas, lankydamasis Airijoje, pa- 
stebėjo, kad valstiečių sąmonėje žemvaldys vis dar buvo savotiškas kla- 
no vyresnysis, valdąs žemę visų labui, ir valstietis iš jo bėdoje tikėda- 
vosi pagalbos. ,Suprantami ekonomistų ir teisininkų nusiskundimai, kad 
neįmanoma įkalti airių valstiečiui šiuolaikinės buržuazinės nuosavybės 
supratimo; tokia nuosavybė, kuri teturi tik teises, bet neturi jokių pa- 
reigų, stačiai netelpa airio galvoje.“ 

Visuomeniniai santykiai atsispindėjo ir karinėje organizacijoje. Kel- 
tai neturėjo samdinių kariuomenės, prireikus į karo žygį buvo šaukiami 
gentainiai. Liaudies armija pasiskirstydavo pagal gentis ir gimines, ir 
tik vadų palydos buvo išimtis. Kaip ir raitija, važiuoti kovotojai dažnai 
lemdavo kovos eigą, jei pėstija, kuri sudarė didžiąją keltų kariuomenės 
dalį, negalėdavo mūšio pakreipti savo naudai. Ankstyvuoju keltų kilno- 
jimosi laiku važiuoti kovotojai, taip sakant, senovės „šarvuočių kariuo- 
menė“, dar turėjo didelę reikšmę, vėliau ji tą svarbą prarado, užleisdama 
vietą raiteliams. 

Dviračiais vežimais keltai įsiverždavo į priešo pulkus, laidydavo ietis, 
o jeigu reikėdavo — šokdavo iš vežimo ir kovodavo pėsti. Lemiamame 
mūšyje su romėnais prie Telamono Italijoje 225 metais pr. m. e. kovėsi 
dvidešimt tūkstančių vien raitų ir važiuotų keltų. Mūšyje prie Sentino 
dalyvavę du tūkstančiai kovos vežimų. Bet kai Cezaris kariavo Galijoje, 
kovos vežimai didesnį vaidmenį turėjo tik Britanijoje. Čionai ir žemyne, 
treverų krašte, aptikta kapų su dviračiais vežimais (žr. žml. 109 psl.); 
vėlyvojo Halštato ir ankstyvojo La Teno didikų kapuose, kaip žinome, 
rasta ne kovos vežimų, o keturračių prabangos ar kulto vežimų. 

Kalbėdamas apie kovas su salų keltais, Cezaris mums duoda vaizdų 
vežimo panaudojimo aprašymą: „Iš pradžių jie važinėja visomis kryp- 
timis po mūšio lauką, svaido ietis ir jau vien siaubu, kurį įvaro arkliai 
ir ratų dardėjimas, sumaišo priešų eiles. O kai britai savo vežimais 
įsiveržia į raitelių eskadronus, tai kovotojai iššoka ir kaujasi pėsti. Tuo 
tarpu vadelėtojai pamažu pasitraukia su vežimais iš kovos ir taip juos 
sustato, kad prie jų lengvai galėtų grįžti kariai, jeigu juos imtų spausti 
pranašesnis priešas. Taip ši ginklo rūšis mūšyje vienija raitijos judrumą 
su pėstininkų atkaklumu. Kasdieninėmis pratybomis važiuoti kovotojai 
taip išsimiklinę, kad jiems nieko nereiškia šuoliais lekiančius arklius su- 
stabdyti nuokalnioje, netgi skardingoje vietoje, juos be vargo suramdyti, 
apgręžti, nubėgti grąžulu į priekį, atsistoti ant jungo, o paskui vėl 
žaibiškai sugrįžti į vežimą." 

Keltų rankiniai ginklai buvo kalavijas, ietis ir skydas apsisaugoti 
nuo priešo smūgių. Lankas, atrodo, žymesnį vaidmenį turėjo ankstesniu, 
o ne vėlesniu laikotarpiu. Tetigaliai, kalavijų geležtės ir makštys, skydų 
apkaustai dažnai būdavo labai išpuošti. Jų puikūs, iš pradžių gyvulinių 
ir augalinių motyvų papuošalai vėliau, bendrai keičiantis keltų menui, 
virto gausia, stilizuota lapų ornamentika (54 pav.). 

Skydų daugiausia išlikę tik geležiniai umbai ir apkaustai, tačiau kai 
kur palankiose organinéms medžiagoms išsilaikyti vietose randama ir 
sveikų skydų, padarytų iš medžio ir aptrauktų oda arba kailiu. Iš kai 

kuriu pieSiniu irgi matome, kaip at- 
rodé šis gynybos ginklas (22 ir 24 
pav.) Apskritai skydai buvo maž- 
daug metro aukščio, bet pasitaiky- 
davo ir 1,7 metro; už jo karys, pa- 
našiai kaip romėnų legionierius, ga- 
lėjo beveik visas pasislėpti. Skydai 
būdavo išpiešti, matyt, to laiko me- 
no stiliumi ir su ženklais, kurie lyg 
herbo simboliai rodydavo kario gen- 
ti arba giminę. Bene vienas gra- 
žiausių keltų amatininkų meno dir- 
binių yra žalvarinis skydas, padary- 


Kalavijų makštys iš Filotrano (Italija, dešinėje) ir La Teno (Šveicarija). Ietigaliai iš La 
Teno (Šveicarija) 

tas kaldinimo technika su 
emalio inkrustacija; jis 
rastas Temzėje prie Ba- 
tersio, netoli Londono (82 
pav.) Šis ir dar vienas 
taip pat Temzėje rastas 
skydas ir šalmas, gal kaž- 
kada buvo paaukoti upės 
dievui. 

Keltų kalavijų ilgis kei- 
tėsi per visą keltų istori- 
ją, ir tai galima paaiškin- 
ti ne tiek mada, kiek noru 
prisitaikyti prie priešų 
ginklų. Vėlyvojo Halštato 
laikais, be ilgo dviašmenio 
kalavijo, būdavo nešioja- 
mas ir durklas. Ankstyva- 
jame La Tene vartoti 
trumpi kalavijai, kurie 
paskui tame pačiame lai- 
kotarpyje ėmė ilgėti ir 
paskutiniame šimtmetyje 
pr. m. e. pasidarė metro 
ilgio. Ilgis taip pasikeitė Salmas iš Čumeščio (Rumunija) 
gal dėl to, kad buvo atsi- 
sakyta kovos vežimo. Gausūs ornamentiniai puošmenys ant geležtės buvo 
išėsdinami, iškalami, išgraviruojami ir net inkrustuojami. 

Iečių ir drotikų smaigaliai būdavo įvairaus ilgio ir pločio — nelygu 
ginklas: smeigiamasis ar svaidomasis. Būdingi keltams ietigaliai yra su 
įpjautais pakraščiais; toks ginklas padarydavo ypač pavojingas žaizdas. 
Ant ietigalių ir ant kalavijų būdavo įrėžti puošmenys ir simboliniai 
ženklai, 

„Metalinių šalmų ir šarvų, matyt, turėta ne tiek daug. Daugumas iki 
mūsų išlikusių šalmų labai išpuošti (27 pav.); tai lyg įrodymas, kad juos 
nešiojo didikai. Be to, galima manyti, jog būta paprastų odos šalmų, 
kurių neišliko (24 pav.) Ant vieno Rumunijoje prie Čumeščio rasto šal- 
mo patupdytas plėšrus paukštis, išskleidęs sparnus ir ketinąs pakilti. 
Diodoras rašo, kad „keltai galvą prisidengia žalvario šalmais su aukštais 
uždėjimais ir todėl atrodo milžiniško ūgio. Kai kurie šalmai su ragais, 
kiti su paukščių ar keturkojų gyvūnų figūromis“. Toks raguotas šalmas 
ištrauktas iš Temzės Londono mieste; papuošimai rodo, kad jis yra iš 
pirmojo m. e. amžiaus. Rastas Italijoje senesnis žalvarinis šalmas (26 pav.) 
turi maždaug dvidešimt penkių centimetrų aukščio geležinį viršų, nuo 
kurio kadaise, matyt, karojo uodega. Šalmus su ragais, šernų ir paukščių 
figūromis turi ir grupė raitelių ant Gundestrupo katilo. Šalmų forma gana 
įvairi: pusrutulio, smailaus kūgio; ypač būdavo apsaugotas sprandas ir 

skruostai. Salmu pagražinimai išgraviruoti, iškalti arba išplakti; į juos 
įterpta inkrustacijų arba emalio ir koralų. 

arvinius marškinius nešiojo gal tiktai didžiūnai. Iš radinių, antikos 
piešinių ir raštų žinome, kad būta žvyninių ir žiedinių šarvų. Tame pat 
kape prie Čumeščio Rumunijoje, iš kurio yra puošnusis šalmas, rasti 
bene sveikiausi vieno keltų didiko žiediniai šarvai. Lyginant su kitų 
šarvų likučiais, šiuose šarviniuose marškiniuose žiedai sujungti palyginti 
sudėtingu būdu; juos puošia rozetėmis pagražintas užsagas. Abu ten pat 
rasti antblauzdžiai yra ne keltų darbo, o padaryti graikų dirbtuvėse. 
Kita šarvinių marškinių rūšis buvo žvyniniai šarvai, kurių likučių aptikta 
La Tene. 

Taigi keltai tiek kilnojimosi laikais, tiek vėliau kovodami su romé- 
nais, dakais ir germanais, buvo palyginti gerai ginkluoti. Apie keltų 
kovos būdą antikiniai rašytojai pasakoja įvairiai. Jie rašo apie aklą 
veržimąsi, pašėlusį siautėjimą, bet tokį įspūdį galėjo susidaryti tik gerai 
išmokta kovos tvarka kariaujantis romėnų samdinys. Juk keltams mū- 
šiuose dažnai būdavo ne taip svarbu laimėti ar pralaimėti; kautynėse 
sprendėsi jų likimo, laisvės ar priespaudos klausimas. Keltai kovojo dėl 
savo genties ir kartu dėl kiekvieno jos nario ateities. Kaip rodo gausūs 
archeologiniai radiniai, didikai sugebėdavo ne tik gerai organizuoti eko- 
nomiką ir politiką, bet ir sumaniai vadovaudavo liaudies armijoms, duo- 
davo romėnams atkirtij. Kad keltai vis dėlto pralaimėjo romėnams ir 
germanams, priežastis buvo ne prasti ginklai ar nepakankama karinė 
patirtis, o politiniai ir visuomeniniai pačių keltų ir to pasaulio, kuriame 
jie gyveno, santykiai. 


DIEVAI IR SVENTYKLOS 


Iš akmens iškaltos pabaisos ir nukirstosios galvos 
Herojai ir dievai 

Sėdintis dievas su elnio ragais 

Ritualinis kanibalizmas 

Šventyklos su giliais aukų šuliniais 

Apie tikėjimą sielos klajonėmis 


Nejprasta ir nuostabu, kas kelių krašto 
šventyklose dedasi. Maldyklose ir krašto 
šveniose vietose, skirtose dievams, guli 
daug aukso, kuris sunešias dievams kaip 

dovana. 


Diodoras, V/27 


Iš kalkakmenio iškalta metrinė išsišiepusi pabaisa, kurios kūnas pa- 
našus į liūto (28 pav.), ilgam patraukia lankytojo dėmesį Avinjono 
muziejuje Pietų Prancūzijoje. Atsistojusi ant užpakalinių kojų, ji re- 
miasi naguotomis letenomis į dvi nukirstas barzdotas vyrų galvas. Siau- 
būnas ką tik prarijęs žmogų, kurio ranka dar kadaruoja iš snukio. Visai 
prie pat Avinjono rasta skulptūra yra iš tų laikų, kai dar nebuvo atėję 
romėnai. Tai tarytum pirmoji pažintis su keltų religija. Priešingai negu 
daugelis kitų vėlyvojo pirmykštės visuomenės periodo tautų, keltai jau 
mokėjo daryti meniškas skulptūras, ir todėl mes turime šaltinį, daug 
pasakanti apie jų meną ir religiją. Be skulptūrų ir reljefų, žinių teikia 
antikos rašytojai. Jie pasakoja apie romėnų užkariavimų ir vėlesnius 
laikus, kai keltų dievų funkcijos jau buvo perėjusios romėnų dievybėms 
arba kai dar keltų ir romėnų dievai buvo garbinami vienodai. Romėnai 
buvo apriboję arba net visiškai palaužę druidų galią, bet keltų dievybės 
vis tiek buvo garbinamos ir atlikinėjamos senojo kulto apeigos. 

Siaubingoji Avinjono pabaisa — iš tiesų ji rasta Nove — nėra vienin- 
telis tokios kompozicijos paminklas. Į šiaurę nuo Marselio stovėjęs Ant- 
remonas, kol jo nesugriovė 124 metais pr. m. e. romėnai, buvo politinis 
ir religinis saluvių centras. Milžiniškos mūro sienos su bokštais gynė šį 
opidumą. Akmeniniai namai glaudžiomis eilėmis spaudėsi palei kiek 
grįstas gatveles. Pakiliausioje vietoje stovėjo šventykla, į ją vedė kelias, 
abipus kurio stovėjo „herojų kolonos“. Šventyklos centrinė dalis, matyt, 
buvo — kaip ją vadina kasinėtojai — „galvų salé": kolonos su iškirstomis 
jose galvomis, karių figūromis, vyrų, moterų ir vaikų kaukolėmis. Ke- 
turios galvos sujungtos į vieną grupę; jų akys užmerktos, plaukai tary- 
tum nukarę sruogomis, visos su charakteringais ūsais. Kita galva nusako 

„Nukirstoji galva“ iš Antre- 
mono (Prancūzija), laikotarpis 
iki romėnų atėjimo, aukštis 
23 cm 


Novo pabaisos fragmentas 
(Prancūzija), laikotarpis iki 
romėnų atėjimo 


visą žudymo šiurpumą; ji kartu su torsu, dar matyti dievybės ar nuga- 
lėtojo ranka, gniaužianti kaukolę. Prie kitų akmens kolonų mažose nišose 
buvo prikaltos vinimis žmonių kaukolės. Mūsų akimis žiūrint — tikra 
siaubo vieta! Šiaip ar taip, šitos išlikusios statulos yra įspūdingas senovės 
keltoligūrų skulptorių meno įrodymas. 

Tačiau ką reiškia tas tétes coupées, ,nukirstuju galvų“ kultas? Galvų 
atvaizdų randame ne tik ten, kur jie neabejotinai susiję su kultu, jie 
dažni ir grynai meninėje srityje. Matyt, keltai į galvą žiūrėdavo su 
ypatinga pagarba. Jau seniausiais ankstyvosios pasaulio istorijos perio- 
dais Žmogaus galvą laikė ne tik pojūčių ir proto, bet ir jėgos buveine, 
todėl kartais nukirsdavo mirusiojo galvą ir laidodavo vieną su didžia 
pagarba. Buvo tikima, kad pagarbiai saugant protėvių ir Žymių priešų 
kaukoles, velionių jėgą ir galią galima prisivilioti sau ir savo kartai. 
Vėlesniais laikais apie vyro padėtį visuomenėje būdavo sprendžiama iš 
užmuštų priešų skaičiaus. Priešų kaukolės buvo renkamos ir su pasidi- 
džiavimu rodomos (indėnai imdavo tik skalpus). Net iki naujųjų amžių 
kai kurios pirmykštės tautos turėjo galvų medžioklės paprotį ir jaunuolį 
priimdavo į vyrus tik tuomet, kai šis parodydavo pirmo užmušto priešo 

galvą. Tokio papročio laikėsi ir salų keltų gentys. Airių pasakose kaip 
atliktų žygdarbių įrodymas irgi dažnai minimos nukirstos galvos. Galvos 
nukirtėjui reikėdavo tiktai rūpintis, kad galva vėl nesusijungtų su kūnu. 

Vėl leiskime prabilti siciliečiui Diodorui, kuris Cezario ir Augusto 
laikais rašė pasaulio istoriją, nepamiršdamas paminėti ir keltų papročių. 
„Jie nupjauna žuvusių priešų galvas ir kabina savo žirgams ant kaklo. 
Kruvinus ginklus atiduoda palydai ir liepia su kovos šūksmais ir pergalės 
giesmėmis nešti priešaky kaip grobį. Geriausią to laimikio daiktą prikala 
prie savo namų sienos lyg sumedžiotą žvėrį. Garsių priešų galvas balza- 
muoja ir laiko skryniose. Jas rodinėja svečiams ir giriasi, kad niekas iš 
jo pirmtakų, nei tėvas, nei jis pats tų galvų už jokius pinigus nepar- 
duotų." 

Opidumų šventyklos buvo skirtos ne vien šiam kaukolių kultui, jose 
garbinti protėviai ir dievai. Tad kaukolių kultas buvo tik dalis visų 
religinių apeigų. Kaukolės padovanojimas maldyklai kartu buvo auka 
dievybei; be to, būdavo aukojami ir žmonės, kuriuos tik romėnų laikais 
imta keisti aukojamais gyvuliais. Cezaris apie tai rašo: „Visa galų tauta 
labai pamaldi. Kas nors, sunkiau susirgęs, eidamas į karą arba prieš 
kitokius pavojus, vadovaujamas ir padedamas druidų, aukoja žmogų arba 
duoda įžadą tai padaryti vėliau. Mat tikima, kad už žmogaus gyvybę 
kaip pakaitą reikia paaukoti kitą. Ir valdovai reguliariai duoda tokias 
aukas. Kitos gentys pina iš žabų baisiai didelius kūgius, į kuriuos sukiša 
gyvus žmones. Paskui pa- 
dega iš apačios, ir žmonės 
žūsta liepsnose. Čia tiki- 
ma, jog nemirtingiems 
dievams maloniausios au- 
kos yra žmonės, nutverti 
bevagią, beplėšikaują arba 
bedarą kitokius nusikalti- 
mus. Jei tokių neatsiran- 
da — aukojami ir nekalti.“ 
Taigi čia dar prisidėdavo 
nusikaltėlių nubaudimas, 
nes manyta, kad piktada- 
rystė kitam žmogui irgi 
labai užrūstinanti dievybę, 
kurią permaldauti galima 
tik paaukojus piktadarį. 

Taigi to paveikslo, ku- 
Iį galime susikurti apie 
keltų kultą iš rašytinių ir 
archeologinių šaltinių bei 
vaizduojamojo meno pa- 
minklų, pagrindas yra vi- 
sokiausios magiškos, reli- 


SENIN EAE - LP „Nukirstosios galvos“ iš Antremono (Prancūzija), laiko- 
ginės ir teisinės pažiūros.  tarpis iki romėnų atėjimo, aukštis 35 cm 

Šį paveikslą praplečia žvilgsnis į Rokpertiuzo (Ronos deltos departa- 
mentas) opidumo šventyklą. Kaip ir Antremone, salės kolonos turi nišas, 
kuriose buvo prikalta žmonių kaukolių. Ant architravo tupėjo pusės 
metro aukščio akmeninis paukštis, tikriausiai pelėda, — gyvųjų ir miru- 
siųjų pasaulio jungties simbolis. Kita akmeninė skulptūra — dvigalvis 
pirmyn ir atgal žvelgiantis dievas; tarp jo galvų matyti didžiulis plėšraus 
paukščio snapas (35 pav.). 

Kaip Antremone, apie protėvių kultą byloja sėdinčių ar stovinčių 
„herojų“ statulos. Ne visada galima atskirti, kur dievybė, o kur herojus. 
Ypač domina tos figūros, kurios sėdi sukryžiavusios kojas, ir tokia jų 
poza primena sėdintį Budą, su kuriuo jos neturi nieko bendra. Galimas 
daiktas, kad tokia figūrų gausybė yra keltų turtingumo ar net prabangos 
ženklas. Figūros vaizduoja dievus, suherojintus karalius ar kitas žymias 
asmenybes, bet jos kartu byloja apie didelį keltų skulptorių meną ir 
kartais, matyt, yra tikri konkrečių žmonių portretai. Nubrėžti ribą tarp 
dievų ir herojų sunku, nes dažnai žemės didvyriai būna patekę į dievų 
gretas. Tą pat galima pasakyti ir apie vėlesnį airių laikotarpį, kuris 
atsispindi viduramžių didvyrių literatūroje. Dievai gimdo žmones, o žmo- 
nės — dievus, 

Kaukolių kultas ir žmonių aukojimas tėra tik išorinis religinių vaiz- 
dinių kevalas. Dabar pažvelkime į keltų religijos turinį. Čia susiduriame 
su savotiška šaltinių problema. Žinome maždaug keturis šimtus įvairių 
dievų vardų bei prievardžių, tačiau apie keltų religijos idėjinį turinį 
mažai ką galime pasakyti. Pirmiausia dėl to, kad druidai, kaip jau esame 
kalbėję, neleisdavo užrašinėti savo mokymo, matyt, slėpė religines pa- 
žiūras nuo romėnų, ir todėl antikos autoriai apie jas beveik visiškai 
tyli. Nei Cezaris, nei kitas rašytojas dažnai teisingai nesuprato keltų 
dievų funkcijų, todėl jų mėginimai keltų dievus gretinti su savaisiais, 
kad geriau suprastų romėnų skaitytojas, davė labai nepatenkinamu re- 
zultatų. Kai Roma galutinai užėmė Galiją, jos religija ir čia tapo valsty- 
bine, tačiau visiškai neišstūmė vietos dievų. Romėnų dievai gavo kel- 
tiškus prievardžius. Pavyzdžiui, vien Marsas turi 75, o Merkurijus 46 
skirtingus prievardžius. Taip buvo palengvinta įsigalėti romėnų religijai. 

Tačiau ne tiktai klaidingas romėnų aiškinimas neleidžia giliau pa- 
žvelgti į keltų religiją. Trukdo ir dievų gausumas. Iš keturių šimtų dievų 
vardų gal trys šimtai tik kartą aptikti įrašuose, o kurie paminėti kelis- 
kart, tų veiklos sritis skirtinga arba nepastovi. Mokslas apie religiją dar 
neišaiškino, ar ta vardų daugybė reiškia ir dievų daugybę. Ar tikrai, 
kad kiekviena gentis turėjo savus dievus? Ar turėjo keltai visoms įma- 
nomoms gyvenimo sritims, įvykiams ir darbams po atskirą dievybę? O 
gal vis dėlto buvo, bent iki romėnų atėjimo, bendri dievai, kurie vėliau 
įvairiose gentyse gavo kitokius vardus? Priešingai negu romėnų ar ger- 
manų dievai, keltų dievybės neturėjo aiškiai apibrėžtos ir visose gentyse 
tos pačios veiklos srities. „Marsas“ vienur galėjo būti karo dievas, ki- 
tur — jau vaisingumo dievybė. Įvairių elementų susipynimas — būdingas 
keltų dievų pasaulio bruožas, 

Dievas su gyvate, žmogaus galva, šemu, Arklių deivė Epona su pintine vaisių 
asilu ir lokiu (2) iš Panosa (Prancūzija), (Liuksemburgo muziejus); galų-romėnų lai- 
aukštis 23 cm kai, aukštis 40 cm 


Ir vis dėlto, nepaisant šio nelabai patenkinamo keltų ir keltų-romėnų 
dievų interpretavimo, altorių atvaizdai, aukojimo įrašai ir vardai, jų 
palyginimas su antikos žiniomis pasako kultūros istorijos požiūriu daug 
įdomaus apie dvasinį keltų pasaulį. Pirmajame amžiuje gyvenęs romėnų 
poetas Lukanas mini tris dievus: Esų, Teutatą ir Taranį. Pastarasis prily- 
ginamas Jupiteriui arba Dispateriui, ,turtingajam tėvui“, požemių kara- 
lystės dievui ir, matyt, turėjo tam tikrą vadovaujamą vaidmenį ir zemé- 
je, ir požemių pasaulyje; kiti du tapatinami arba su Marsu, arba su 
Merkurijumi. Šiems trims dievams reikėdavo aukoti žmones. Taraniui 
aukos būdavo deginamos, galimas daiktas, taip, kaip pasakoja Cezaris 
jau cituotoje ištraukoje. Esui aukojamus žmones reikėdavo kabinti ant 
medžių. Dievas Teutatas „reikalavo“, kad jo aukos galvą laikytų stati- 
nėje, kol užtrokš. Sis veiksmas, matyt, pavaizduotas ant Gundestrupo 
katilo (31—33 pav.), kur didelė žmogaus figūra ruošiasi panardinti kitą, 
perpus mažesnę. Šis Gundestrupo katilas, nors rastas Danijoje, — keltų 
gaminys ir jo paveikslai ant trylikos išlikusių plokštelių yra tiesiog keltų 
religijos iliustruotas elementorius. 


Cezaris mini, kad labiausiai garbinamas dievas buvo „Merkurijus“, 
tai yra prekybos dievas. Galimas daiktas, ši pastaba atsirado todėl, kad 
dažniausias bendras abiejų tautų užsiėmimas buvo prekyba. Užbaigę 

sandėrį, romėnai kreipdavosi į Merkurijų, o keltai į savąjį „atsakingą“ 
už prekybą dievą ir romėnams galėjo susidaryti įspūdis, kad jis esąs 
dažniausiai minimas dievas. Merkurijus buvęs — vėl pasak Cezario — 
ir menų dievas. ,,Apolonas" išvarydavęs ligas, ,, Minerva" išmokiusi meno 
ir amato pradmenų. Suprantama, keltai turėjo ir dangaus valdovą (,Ju- 
piteri"), ir karų tvarkytoją (, Marsa"). Pastarajam būdavo skiriamas karo 
laimikis — tiek gyvas, tiek daiktai. „Daugelyje genčių galima matyti 
ištisas aukų krūvas šventose vietose.“ Galimas daiktas, jog La Tenas ir 
buvo tokia kelių kartų aukojimo vieta. 

Senieji toteminiai vaizdiniai bei animizmo liekanos taip pat atsispindi 
dievų pasaulyje ir kulte. Gyvūnai, augalai ir medžiai buvo garbinami 
arba vaizduojami kartu su dievybėmis. Keltai mėgdavo eiti į kalnus, 
miškus, prie šaltinių ir ten garbinti dievus. Prieš tūkstančius metų su- 
ręsti megalito statiniai su įspūdingomis akmenų alėjomis ir apskriti- 
mais — tai vietos, kuriose druidai atlikinėjo apeigas. Atitinkami radiniai 
garsiausiame Anglijos priešistoriniame paminkle Sionhendže tai patvir- 
tina. Ilgą laiką net buvo manoma, kad jo statytojai jau buvę keltai ir 
čia tęsiama kultinė ir etninė tradicija. Ši pažiūra dabar atmetama. 

Buvo bukų ir ąžuolų dievas, šermukšnių ir obelų, ir šie medžių dievai 
galėjo būti kartais identiški jau minėtoms dievybėms. Ąžuolas laikomas 
vyriausiojo dievo „Jupiterio“ įsikūnijimu. Kartu su ąžuolu garbintas ir 
amalas. Plinijus pateikia labai išsamų šio papročio aprašymą. ,„Drui- 
dams nėra didesnės šventenybės kaip amalas ir medis, ant kurio jis auga, 
jeigu tai ąžuolas. Bet ir šiaip jie prižiūri ąžuolynus ir nieko neaukoja 
nepapuošę šio medžio lapais, dėl to, kaip aiškina ir graikai, jie ir vardą 
gavę nuo ąžuolų *. Kas ant šių medžių auga, jie laiko dangaus dovana 
ir ženklu, kad yra dievas, kuris šį medį tam pasirinko... Amalą jie 
savo kalba vadina „viską gydančiu“. Pagal savo papročius paruošę auką 
ir valgį, jie atveda du baltus jaučius, kurių ragus pirmiausia apvaini- 
kuoja. Paskui vienas baltais rūbais apsitaisęs žynys lipa į medį ir auksi- 
niu pjautuvu nupjauna amalą, kuris sugaunamas balta drobule. Po to 
paaukojami jaučiai ir meldžiama dievo, kad toji dovana neštų laimę 
tiems, kuriems ją davė. Jie įsitikinę, kad nevaisingi gyvuliai nuo amalo 
uogos sulčių vėl darosi vaisingi, ir tos sultys esančios vaistas nuo visokių 
nuodų“. Kaip žinoma, amalo garbinimas Anglijoje išliko iki mūsų laikų; 
amalas anglų šeimai per Kalėdas yra nelyginant mums eglutė. 

Iš dažniausiai garbintų gyvūnų paminėtinas jautis ir avinas, arklys 
ir gyvatė, šuo ir lokys, visokiausi paukščiai. Žinome arklių deivę Eponą, 
kurią garbino ypač daug genčių, ir tai visai suprantama, nes arklinin- 
kystė keltams buvo labai svarbi. Epona kartu buvo ir vaisingumo deivė, 
savotiška dievybė motina. Buvo kiaulių dievas ir lokių deivė. Varnai, 
pasak padavimo, rodydavę keltams kelią kraustymosi metu. 

Ypatingą vaidmenį turėjo dievas su elnio ragais Cernunas, „raguo- 
tasis". Jis daug kur vaizduojamas: ant Gundestrupo katilo (33 pav.), 
ant akmeninių altorių ir ant monetų. Kaip jau esame minéje, Cernunas 
visada sėdi kaip Buda sukeitęs kojas, tuo pabrėždamas dieviškąją didybę 


* Graikiškai „drys“, plg. 85 psl. 

ir turtus. Ant kaklo mūvi būdingą keltams torkva, kartais laiko jį iškel- 
toje rankoje. Ne tik ragai rodo jį esant elnių dievą, bet ir lydintis el- 
nias. Kiti su juo vaizduojami gyvūnai yra jautis ir gyvatė, kurią dievas 
Gundestrupo reljefe laiko kairėje rankoje. Ant vienos Reimso stelos jis 
beria šiems gyvūnams grūdus. Viename Vandrevro (Endro departamen- 
tas) altoriuje dievo ragus laiko du vaikai, atsistoję ant gyvačių. Kartais 
Cernuną lydi moteris; vienu atveju ji neša gausybės ragą. Visa tai liudi- 
ja, kad Cernunas buvo vyriškos jėgos ir vaisingumo dievas. Šiai grupei, 
galimas daiktas, priklauso ir savotiška figūra iš Bure (Senos ir Uazos 
departamentas) — nuogas jaunuolis, padarytas iš vario skardos gabalų 
(21 pav.) Jis irgi sėdi sukryžiavęs kojas, o ant kaklo turi torkva. Vie- 
noje akyje išlikusi emalio inkrustacija. Kūno forma ideali, bet rankų 
nebėra, kojos irgi patrumpintos, todėl figūra atrodo lyg subjaurota. Įdo- 
miausios yra kojos, kurios padarytos kaip elnio nagos. Sunku nustatyti 
šios nepakartojamos figūros datą; vieni ją priskiria ikiromėniniam lai- 
kotarpiui, kiti norėtų atkelti į romėnų laikus. 

Iš kitų gyvulių paminėtinas šernas, kuris taip pat simbolizuoja vy- 
rišką jėgą. Jis būna vienas arba su kokiu kitu dievu. Liekna, panaši į 
koloną statula iš Ofinjė (Aukštutinės Marnos departamentas) turi ant 
kaklo torkvą. Priekinėje liemens pusėje — šerno su pašiaušta ketera ba- 
reljefas. Atskiras šerno ir elnio skulptūras reikėtų laikyti ne pasigrožė- 
jimui skirtais meno kūriniais, o šventykloje statoma kulto figūra. Aptai- 
sytos žalvariu šerno iltys būdavo nešiojamos kaip amuletai. Mirusiems 
į kapą būdavo dedamas šernas arba jo dalis; randama ir šernų kapų. 

Senovės žmonių įsivaizdavimas, kad saulė labai svarbi kosmosui ir 
žemei, atsispindi atitinkamuose dievams pridėtuose atributuose. Visų pir- 
ma tai rato ženklas. Ant Gundestrupo katilo barzdotas dievas dešine 
liečia stipininį ratą, kurį suka šalia klūpantis vyras su raguotu šalmu *. 
Aplink rato dievą pilna plėšrių žvėrių, gyvačių ir panašių į grifus pasa- 
kiškų gyvūnų. Ant kitos to paties katilo plokštelės pavaizduota mote- 
Tiška dievybė su rato simboliais; prie jos taip pat gretinasi fantastiški 
gyvūnai. Rato arba saulės dievas visose ankstyvosiose religijose — vie- 
na svarbiausių dievybių. Ji atitinka romėnų Jupiterį, dažniausiai iden- 
tiška perkūno dievui ir todėl galėtų būti ta pati dievybė kaip anksčiau 
minėtas Taranis, nes keltų žodis, reiškiantis griaustinį, yra „taran“. Ratą, 
kaip besisukančios saulės simbolį, randame ant monetų; žalvariniai ratu- 
kai buvo nešiojami kaip amuletai. 

Nenorėtume palikti nepaminėję dvigalvio ir trigalvio dievo, kurį jau 
žinome iš Rokpertiuzo; yra maždaug trisdešimt jo atvaizdų. Dievo dvi- 
galviškumas ir daugiaveidiškumas, matyt, simbolizuoja įžvalgumą, jėgą 
ir valdžią. Žinomiausias trigalvio dievo atvaizdas yra ant indo iš Pran- 
cūzijos miesto Bave (Šiaurės departamentas), tai yra, iš belgų žemių, 
kur trigalvio dievo kultas buvo ypač paplitęs. Pats indas (37 pav.) yra 
tiktai romėnų vartota savaitės diėnų vaza, ant kurios vaizduojamos sep- 
tynios savaitės planetų dievybės. Šiuo atveju kartu buvo pavaizduotas 


* Manyta, kad čia pavaizduotas druidas, sukantis dievo ratą: yra netgi toksai druido 
vardas — Mog Ruith — „Rato tarnas“, 

Elnių dievas, sėdintis tarp „Apolono“ ir ,Merkurijaus", šeria Šia res 


jautį ir elnią grūdais (galų-romėnų laikai); rastas Prancūzi- - 
Amin 4 . Žas matyt, iš 1 a. pr. m. ej 
joje prie Reimso, aukštis 125 cm aukštis 26 cm 


ir keltų trigalvis. Barzda ir galvos plaukai spirališkai garbanoti. Vidurinį 
veidą matome iš priekio, kitus du iš profilio. Šis trigalvis žiūri į mus 
šaltu ir negyvu žvilgsniu, o kitas akmeniniame paminkle iš Reimso apy- 
linkių atrodo meniškas ir įspūdingas. Vidurinio veido akys ir skruostai 
yra kartu dešiniojo ir kairiojo veido dalys. Tai priklauso nuo to, kaip 
žiūrėsime: ar daugiau į abu iš profilio pavaizduotus veidus, ar į vidurinį. 
Abiem atvejais veidai atrodo užbaigti. Užtat beveik neįmanoma vienu 
metu matyti visų trijų veidų. Trigalvius dažnai lydi gaidys, vėžlys ir 
avinas. 

Tuo vyriškų dievybių sąrašas toli gražu nesibaigia. Bet prieš imda- 
miesi kito klausimo, norėtume dar paminėti kūjo dievą, kuris buvo ypač 
garbinamas edujų žemėse. Mums žinomi du šimtai jo atvaizdų; šio dievo 
funkcijos, matyt, buvo labai skirtingos ir įvairios. Lydimas šuns, jis 
būna ir požemių karalystės dievas. Jo keltiškasis vardas Sucelus reiškia 
„gerai suduodantis (küju)'. Kūjo dievas randamas kartu su moteriška 
dievybe, kurios vardas viename įraše yra Nantosuelta; tai žemės deivė. 

Triveidis dievas iš Reimso (Prancüzija]  Kūjo dievas su „Diana“ iš Vejanso (Pran- 

galų-romėnų laikai cūzija), galų-romėnų laikai, aukštis 56 cm 

Moteriškosios dievybės ne vien vyrų palydovės, pasitaiko ir vienų. 
Jų kultas, matyt, ypač klestėjo Provanse, Reino srityje ir Airijoje. Pagal 
prigimti daugumas moteriškųjų dievybių yra vaisingumo įsikūnijimas. 
Tai galime pasakyti apie Matres, tris kartu sėdinčias moteris, kurios 
sterblėse laiko vaisius, vaiką arba gyvulį, taip pat apie minėtąją arklių 
deivę Eponą. Bet buvo ir karo deivė, kurios svarba vėlesniais laikais 
salų keltams, matyt, dar labiau padidėjo, nes karai ir nesantaika pir- 
mykštės visuomenės irimo ir perėjimo į feodalizmą laikais padažnėjo. 
Iš airių literatūros žinome Andatą, ,Nenugalimaja". Karo deives keltai 
vaizdavosi kaip varnas ar plėšrius paukščius, kurie sklendžia virš mūšio 
lauko ir įvaro priešams baimę. Apie Anglijos keltus pasakojama, kad 
dar pirmajame m. e. amžiuje tokioms deivėms buvo aukojamos belais- 
vės romėnės. 

Kaip visos pirmykščių visuomenių religijos, taip ir keltų, visomis 
įmanomomis priemonėmis, kurios šiandien mums atrodo vaikiškos, siekė 
užmegzti ryšį tarp realaus pasaulio ir transcendentinio, „ano“, pojūčiais 
nesuvokiamo pasaulio. Pirmiausia buvo aukojami daiktai, gyvuliai ir 
žmonės, ir taip mėginama palenkti dievus. Būta ir zmogédrystés, kultinio 
kanibalizmo papročio. Galatai, užėmę vieną graikų miestą, sako, valgę 
kūdikių mėsą ir gėrę jų kraują. Airijos keltai valgydavę mirusių tėvų 
mėsą, kad įgautų jų stiprybės ir jėgos. Galatai ir skordiskai žmones au- 
koję dar pirmajame m. e. amžiuje, nekalbame jau apie salų keltus. Yra 
ir archeologinių kanibalizmo įrodymų. Ant ilgųjų kaulų ir kaukolių 

matyti jpjovimu Žymės, nėra kai ku- 

: riu kūno dalių arba žmonių skeletai 
=== randami kartu su gyvulių kaulais 
RURSUS vienoje duobéje kaip kultinio val- 
str B gio atliekos. Ypatingą skeletų gau- 


„5-1 


AERE suma gyvenvietėse reikėtų aiškinti 
LL — | tuo, kad žmonės būdavo aukojami 
statant namus. 

Aukomis norėta užmegzti ryšį 
tarp žmonių ir dieviškųjų būtybių, 
kad jos patvirtintų žmonių sprendi- 
mus arba pasakytų ateitį. Iš dvylik- 
tojo amžiaus yra viena žinia, jog 
airių karalius prieš savo patvirtini- 
mą turėdavęs aukojamą kumelę ap- 
vaisinti, paskui išsimaudyti papjauto 
arklio mėsos sultinyje, mėsą valgyti 
ir gerti sultinį. Taip pat tikėta, kad 
sapnuojant irgi priartėjama prie die- 
vybės ir galima pažvelgti į ateitį, 
todėl būdavo atsigulama pas didvy- 
rio kapą arba šventoje vietoje, kur 
gyvenę herojai ir dievai, manyta, 
kad jų išmintingos lūpos miegančiam 
pasakys ateitį arba tars lemiamą žo- 
dį apie darbą, kurį tasai yra suma- 
nęs. Kartais prieš tai buvo valgoma 

| l 2l " aukojamojo gyvulio mésos, kad at- 

c d apeinamoji šventykla iš Peso sirastų gebėjimas aiškinti ateitį, 
ESP DOSES EUN Keltų įsitikinimu, tai gebédave tik 
druidai ir euhagenai, o ju tarpu- 
savio ryšys šiandien mums neaiškus. Amianas sako, kad euhagenai aiš- 
kindavo gamtos paslaptis, o druidai jau buvo pakilę iki „slaptų ir aukštų 
dalykų tyrinėjimo“. Pranašystės tikriausiai buvo euhagenų dalykas, o 
druidai aukodavo aukas ir, svarbiausia, turėjo visuomenėje didesnį ideo- 
loginį ir politinį vaidmenį. Vėlesnių laikų Airijoje euhagenų įtaka, lygi- 
nant su druidais, matyt, padidėjo; airių literatūroje jie vadinami filid. 

Įvedus krikščionybę, iš jų iškilo dvasinis feodalinės Airijos elitas. 

Daugelis papročių išliko iki mūsų dienų. Keltų ir krikščionių idėjos 
susiliejo, „pagoniški“ papročiai gavo krikščionišką rūbą. Kaip ir anks- 
čiau buvo renkamasi prie kartų kartoms žinomų šventųjų šaltinių, upių 
ir medžių. Pirmykštės visuomenės akmenų ratai ir menhyrai vis tebe- 
žavėjo. Kadangi žiema ir vasara, gyvulių ganiavos pradžia ir pabaiga, 
derliaus ėmimas, — nesvarbu, kokia visuomeninė santvarka ir religija — 
visuomet buvo tuo pačiu metu, tai ir švenčių dienos, per kurias kadaise 
pasirodydavo keltų dievai, demonai ir dvasios, krikščioniškajame pasau- 
lyje liko tos pačios. Į dvi dalis padalintame keltų kalendoriuje svar- 
biausios pusmečių dienos buvo gegužės pirmoji ir lapkričio pirmoji, 

taip pat vasario ir rugpjūčio pirmoji. Keltų metai prasidėdavo lapkričio 
pirmąją; katalikiškuose kraštuose ji tapo visų šventųjų švente. Pasak 
keltų mito, rugpjūčio pirmąją dievas Lugas savo pamotės garbei padaręs 
šventę „Lugo vestuves“ (Lugnásad) Ta dieną būdavo tuokiamasi. Dar 
ilgai airiai vestuvėms rinkdavosi kaip tik šią dieną. Beje, ši šventė tebe- 
gyvuoja kaip padėkos už derlių diena. Pirmoji gegužės proletariato išsi- 
vadavimo epochoje tapo didžiąja pasauline švente. Ypač airių folkloras 
teikia daug pavyzdžių, kaip seni papročiai, iš dalies išlaikę tik išorinį 

Šventoji vieta (vadinamasis keturkampis įtvirtinimas) Holchauzene (Volfratshauzeno ap- 
skritis, VFR): senesnis (kairėje) ir vėlesnis statinys (Švarco brėžinys) 


lukštą, iš dalies įgavę naują turinį, išliko iki mūsų laikų. Mes neturė- 
tume sumenkinti tokių tradicijų vertės. Airių ryšys su keltiška praeitimi 
labai stiprino nepriklausomybės pajautimą ir išsivaduojamosios kovos su 
anglų prispaudėjais jėgas, nors tikrosios jų kovos priežastys, aišku, yra 
visuomenės klasiniai prieštaravimai. | 

Bet ar jų kulto vietos buvo vien miškai, kalnai, šaltiniai ir pirmykštės 
visuomenės akmenų ratai? Ar keltai neturėjo šventyklų? Mes jau susi- 
pažinome su Pietų Prancūzijos šventyklomis, kurios pastatytos iš akmenų, 
tačiau čia gal turėjo įtakos graikai ir romėnai, ligūrų tradicijos. Iš galų- 
romėnų laikų žinoma daug vadinamųjų apeinamųjų šventyklų, kurios 
kadaise stovėjo galų ir germanų provincijų žemėse, taip pat Britanijoje 
ir Airijoje. Jos kvadratinio plano, šoninė kraštinė nuo penkiolikos iki 
dvidešimties metrų ilgio. Vidines patalpas juosė stulpų remiamas atviras 
apėjimas, į vidų šviesa patekdavo tik pro dideles duris ir išsikišusį 
stogo aukštą. Išplanavimas, architektūra ir akmens mūro technika leidžia 
šias šventyklas neabejotinai priskirti romėnų statybos menui. 

Archeologai per pastaruosius dvidešimt metų ištyrė nemažai jau se- 
niai žinomų žemės statinių, kurie dėl savo formos ir spėjamos paskirties 

€ Sir daugiau keturkampių 
ivintinimu, 

X. keturkampes galų rome- 
nu apeinamosios Sverityk- 


Keturkampiu jtvirtinimu paplitimas 


buvo pavadinti „keturkampiais įtvirtinimais“. Radiniai rodo, kad jie atsi- 
radę vėlyvajame La Tene. Šie statiniai menkai įtvirtinti — paprastu že- 
mės pylimu su lėkštu grioviu, o jų vieta kariniu požiūriu dažnai netikusi, 
todėl kildavo abejonių dėl jų fortifikacinio pobūdžio, juo labiau kad 
keltai mokėjo statyti labai gerus įtvirtinimus. 

Surasti aukų šuliniai, ta pati kvadratinė „keturkampių įtvirtinimų“ ir 
apeinamųjų šventyklų forma, stačiakampiu iškasti grioviai apie kapus, 
rodo, jog čia būta kulto pastatų. Jie nepaplitę visoje keltų teritorijoje, 
o tam tikrose vietose. Jų pagrindinis centras — Pietų Vokietija; čia bu- 
vusiose vindelikų žemėse aptikta apie 250 tokių statinių. Daug mažiau, 
apie trisdešimt, jų yra į pietus nuo Senos žemupio, o trečioji vieta, kur 
aptikta vos dešimt tokių statinių, žinoma Bohemijoje. ,,„Keturkampiai 
įtvirtinimai“ — šį vardą mokslas pasiliko, nors dabar jau aiški jų tikroji 
paskirtis — maždaug kvadratiniai; kraštinė dažniausiai nuo septyniasde- 
šimt iki devyniasdešimt metrų ilgio. Mažiausių plotas — 1600, didžiau- 
sių — net 25000 kvadratinių metrų. Griovys ir pylimas juosia „šventąjį 
rajoną“. Kiek tyrinėta, pylimas neturėjo medžio konstrukcijos, tik vidi- 
niu volo pakraščiu ėjo tvora. Į statinio vidų buvo vaikštoma pro atvirus, 
nelabai ginamus vartus. Reikia pastebėti, kad įėjimas daugiausia rytų 
pusėje, nė karto nepasitaikė, kad būtų šiaurėje. Lygiai taip stovi ir apei- 
namosios šventyklos. Maždaug tarp šiaurės rytų ir šiaurės vakarų esan- 
tis tarpas, kuriame niekur neaptikta įėjimo, tiksliai atitinka sektorių, ku- 
rio mūsų platumose niekad tiesiogiai nepasiekia saulės spinduliai. 

„organinėmis medžiagomi= 


!]] Medis 


Holchauzeno aukų šulinys (Volfrats- 
hauzeno apskritis, VFR: Švarco brė- 
žinys) 


Medinė statulėlė iš aukų šulinio Mon- 
bua (Prancūzija), aukštis 58 cm 


Tyrinėjant vieną keturkampį įtvirtinimą 
Holchauzene  (Volfratshauzeno apskritis, 
VFR) paaiškėjo, kad po pylimu būta senes- 
nio, irgi kvadratinio, statinio — tvoros ar 
kuolų sienos. Šis įdomus atradimas leidžia 
daryti išvadą, kad mediniai keturkampiai 
aptvarai buvo pylimo ir griovio statinių 
pirmtakai ir kad jų galėjo būti visur, tačiau 


ow.— 


tojai tokių keturkampių medinių aptvarų jau 
rado ir romėnų laikų apeinamųjų šventyklų 
teritorijoje. 

Tačiau dar neužtenka palyginti keturkam- 
pi įtvirtinimą su apeinamaja šventykla, ka- 
dangi pirmuoju atveju tėra aptvaras, o ant- 
ruoju — jau tikra šventykla. Į šį klausimą 
jau atsakyta, nes, kasinėjant Holchauzene, 
viename keturkampio įtvirtinimo kampe 
buvo aptiktas medinis trobesys su medinių 

Medinė apeinamoji ikiromaninių laikų šventykla Hyt Rou (Didžioji Britanija, kairėje viršuje). 
Keturkampė šventykla iš Kamuloduno (Didžioji Britanija) su senesniu (vidiniu) medžio 
aptvaru ir vėlesne (išorine) akmenų juosta. Galų-romėnų laikų apeinamoji Netersheimo 
šventykla su aptvaru (Šleideno apskritis, VFR, kairėje apačioje) (Švarco brėžiniai) 


stulpų laikomu apėjimu. Bendras šios medinės apeinamosios šventyklos 
plotas — 10,5X11 metrų, uždara vidinė patalpa — 6,5X7 metrų. Viduje 
kadaise degė ugnis, tikriausiai šventa, nes kitų ženklų, rodančių, kad 
čia nuolatos gyveno žmonės, nėra. Be to, paskutinieji galų-romėnų laikų 
akmeninių apeinamųjų šventyklų tyrinėjimai rodo, kad ir apie jas būta 
griovių, dažniausiai stačiakampio, bet kartais ir ovalo, apskritimo ar pa- 
sagos iormos. 

Taigi keltų šventyklų raida aiški. „Šventasis plotas" su medine apei- 
namąja šventykla iš pradžių būdavo tik aptveriamas. Paskutiniaisiais 
amžiais vietoje tvoros imta kasti pylimą ir griovį, o Romos provinci- 
joje — statyti akmenines apeinamąsias maldyklas. Susidomėję senosiomis 
medinėmis šventyklomis, archeologai rado tokių šventyklų ir vakarų 
keltų žemėse. 

Kad šie pastatai buvo skirti kultui, pirmučiausia rodo vadinamieji 
aukų šuliniai. Kasinédami šventąsias vietas archeologai visu: rasdavo 
siaurų, bet dažnai labai gilių šachtų. Vien Holchauzene rasti trys šuliniai, 

kurių trečiasis neįtikimo gylio — 
35,6 metro! Tai, matyt, pirmykš- 2 
tės visuomenės ir ankstyvosios E 
istorijos laikotarpio gylio rekor- L3 
das, kurį viršijo tik druskos ir t 
rūdos kasejai. Zemé čia kieta, to- È 
dél rentinys padarytas tik kai ku- E 
riose vietose. Šulinys viršuje tu- E 
réjo apie keturis metrus pločio, S 
paskui iki penkiolikos metrų gy- © 
lio pamažu siaurėjo; čia jis kiek E3 
platesnis kaip vieno metro ir toks Am, 
iki pat dugno. Atkasti šią šachtą 44444 My = 
buvo nelengvas darbas net ar- 3 
cheologams, kurie, priešingai ne- 
gu keltų kasėjai, turėjo dirbti at- 
sargiai, pirmiausia daryti rentinį. 
Fotografija leidžia mums žvilgtel- 
ti į šiurpiai gilią šulinio prarają Kapo vieta su keturkampiu grioviu 
Ekiury le Repo 


5m 


z 


(30 pav.). 
Šachtų radinių archeologiniai 
tyrinėjimai ir cheminė analizė rodo, kad jų dugne ir atskiruose sluoks- 
niuose esama ugnies pėdsakų ir organinių liekanų — daugiausia gyvulių, 
bet kartais ir žmonių. Įdomiausias dalykas, be abejo, tas, kad vieno 
šulinio dugne stovėjo ‘medinė galų-romėnų stiliaus statula, kitur — ne- 
dailiai išdrožtos žmonių figūros arba tiesiog medžio stulpai; kadangi jie 
smarkiai aptręšę, nematyti jokių žmogaus bruožų, o gal niekad ir ne- 
buvo. Trisdešimt penkių metrų gylio šachtoje irgi stovėjo skritulio for- 
mos stabo galva. Tokių beveidžių figūrų senovėje, matyt, būta daugiau- 


sia. Lukano eilėraščiuose sakoma: 
.. ir stūkso tie graudüs dievukai, 
negražūs, grubiai išskaptuoti iš nukirsto medžio. 
Taip viskas darosi aišku — šias figūras ir kulto stulpus reikėtų lai- 


kyti dievybių, herojų ar mirusiųjų įkūnijimu. Kapai dažnai būdavo ap- 

Libenicės (Čekoslovakija) šventykla, 4—3 a. pr. m. e.; ilgis 80 m (Rybovo ir Soudskio 
107 


rekonstrukcija) 


tverti. Taigi ir vél pasitvirtina spéjimas, kad kadaise büta glaudaus 
ryšio tarp kapų, protėvių kulto ir aukaviečių. Šiose vietose rinkdavosi 
genties nariai arba išrinktieji atiduoti mirusiems pagarbos, aukodavo 
dievams gyvulius ir žmones. Norint priartėti prie požemių dievo, buvo 
kasamos šachtos, jų dugne kūrenama šventoji ugnis ir statomas jo at- 
vaizdas arba simbolinis stulpas. Kartais šuliniuose ir laidota. Gal čia 
palaidotieji ir yra genties vadai arba druidai, kurių kapų dar nesame 
rade? Jeigu taip ir jeigu šis paprotys buvo paplitęs visuose keltų kraš- 
tuose, tada aišku, kodėl nėra turtingų kapų iš paskutiniojo šimimečio. 
Deja, duomenų šiam spėjimui pagrįsti dar neužtenka. Šventosiose vietose 
kartais galėjo būti šaukiami ir susirinkimai, priimami politiniai spren- 
dimai. Prisiminkime istoriją apie keltų karalių, kuris aptvėrė aikštę, o 
joje savo žmones pradžiugino valgiais, gėrimais ir dovanomis. Tokia 
šventoji vieta keltų kalba vadinosi nemeton, ir šis Žodis dabar skamba 
daugelyje vietovardžių nuo Ispanijos iki Mažosios Azijos ir Airijos. Tik- 
riausiai šitokią vietą Cezaris vadina locus consecratus (pašventinta vieta). 

Ne visos šventosios vietos turėjo maldyklas, dažnai užtekdavo medi- 
nés ar akmeninės stelos, dievo atvaizdo. Vienoje Libenicės prie Kolino 
(Čekoslovakija) šventovėje, kur ovalo formos grioviu atitvertas 20 X 
X80 metrų plotas, stovėjo akmeninė kolona ir, matyt, dar keletas me- 
dinių stulpų; priešais buvo akmeninis „aukojimo stalas“. Gal tokiame 
keturkampiame įtvirtinime kadaise stovėjo kaip visa statula ir Cekoslo- 
vakijos Mšecke Žehrovicuose rastoji galva (36 pav.)? Tikėjimo prieši- 
ninkai statulą sudaužė, o jos galvą įmetė į duobę už pylimo. 

Daugiausia yra stelų, kurių radimo aplinkybės nežinomos. Jos sudaro 
svarbią keltų meno dalį. Dažnai pasitaikanti kaklo pagrinde skylė lei- 
džia spėti, kad galvos kadaise buvo užmautos ant stulpo arba stovėjo 
ant akmeninės kolonos. Jų veidų bruožai kitokie negu nukirstųjų galvų. 
Šitų akys užmerktos, skruostai įdubę, žodžiu, kaip mirusio žmogaus, o 
čia protėvių veidai — monumentalūs, stilizuoti. 

Kalbėdami apie keltų religiją, šventąsias vietas, aukų šulinius, dievų 
ir herojų figūras, ritualinį kanibalizmą, protėvių kultą ir t. t, kartu 
apžvelgėme keltų pažiūras į mirtį ir su ja susijusį laidojimo ritualą. 
Kaip keltai konkrečiai vaizdavosi aną pasaulį, į kurį mirusiajam reikė- 
davo ilgokai keliauti, nežinome. Šiaip ar taip, ankstyvuoju laikotarpiu 
mirusiems būdavo dedami tie daiktai, kuriais šie naudojosi gyvi būdami 
žemėje, tačiau ilgainiui įkapės keitėsi pareinamai nuo pažiūrų ir socia- 
linės padėties. Didikas gaudavo vežimą ir ginklų, aukso ir sidabro pa- 
puošalų, daug indų, valgio ir gėrimų, o paprastas žmogus turėdavo ten- 
kintis vienu ginklu, sege ar kitokiu pigiu papuošalu ar indu. Nuo socia- 
linės padėties priklausė ir pats kapas: didelė iš medžio suręsta kripta 
ar paprasta duobė žemėje. 

Halštato ir ankstyvojo La Teno laikais mirusieji beveik be išimties 
laidoti nedeginti. Virš kapo kameros būdavo sukasamas' pilkapis, kurio 
dydis taip pat priklausydavo nuo velionio visuomeninės padėties. Socia- 
liniam susiskaidymui neprieštaravo, kad paprastų žmonių kapai spietėsi 
apie didžiuosius valdančios didikų giminės pilkapius,— lygiai taip ir jų 
namai stovėdavo aplink pilį arba net pilies teritorijoje. 

Kapai su vežimais ir raitelių kapai viduriniojo ir vėlyvojo La Teno laikais 


Viduriniojo La Teno laikais mirusieji laidoti paprastų kapų kapiny- 
nuose tiek pačių keltų tėvynėje, tiek užkariautuose arba pereituose 
kraštuose. Įkapių skaičius rodo tam tikrus socialinius skirtingumus, tačiau 
ta kapų ir laidojimo papročių įvairovė ne tokia ryški kaip ankstesniuoju 
laikotarpiu, kada didžiūnai buvo laidojami impozantiškuose kapuose. 
Dabar kapai su keliomis sidabro segėmis, auksiniais žiedais ar kitokiais 
žalvario ir stiklo papuošalais jau yra ypatingi palaidojimai, tačiau jų 
labai reta. Grioviais apkastieji arba tvoromis aptvertieji kapai bene bus 
paskutinioji įžymesnių visuomenės asmenų poilsio vieta. 

Paprotys dėti į kapą vežimą jau irgi buvo ėmęs nykti. Iš viduriniojo 
ir ypač vėlyvojo La Teno, t. y. iš antrojo ir pirmojo amžiaus pr. m. e., 
kapų su dviračiu vežimu arba vien jo dalimis kiek daugiau randama 
tik dviejose nelabai didelėse vietovėse: Reino ir Maino Mozelio srityje 
ir Rytų Anglijos Jorkšyro grafystėje. Pavienių kapų aptikta Šiaurės 

Prancūzijoje ir Karpatų rajone, bet čia jau gal būta sarmatų įtakos. 
Reino vidurupio kapuose palaidoti treverai, kurių svarbią ūkio šaką 
arklininkystę ne kartą pabrėžia Cezaris. 

Iš Dunojaus vidurupio sričių dabar plito mirusiųjų deginimo papro- 
tys. Kokios galėjo būti šio naujo papročio atsiradimo priežastys? Socia- 
liniai skirtingumai, matyt, čia niekuo nedėti. Gal paprotys buvo perimtas 
iš svetimų, taip pat iš pavergtųjų tautų? Gal keitėsi pasaulėjauta, o gal 
degintinių kapų paprotys sietinas su sielos kelionės samprata? Vėlesnėse 
keltų legendose dažnai kalbama apie tikėjimą sielos kelione. Diodoras 
rašo, kad keltams žmogaus siela buvusi nemirtinga: po tam tikro metų 
skaičiaus ji vėl ateinanti gyventi tik jau kitame kūne. Vienoje airių sak- 
mėje pasakojama, kad velionis, prieš tapdamas žmogumi, yra buvęs el- 
nias, šernas, sakalas ir opárus. O gal manyta, kad viena dalis sielų 
miega, o kita keliauja į žemę apsigyventi naujuose kūnuose. Mirusiųjų 
sielos į aną pasaulį keliaudavusios vežimais ir laivais. Salų ir Bretanės 
keltų vėlės laivais plaukdavusios į mirusiųjų salą, o jas tenai vesdave 
vėjai. 

Paskutiniame šimtmetyje deginimo paprotys vis labiau įsigalėjo ir 
Vakarų Europoje, bet čia greičiausiai buvo romėnų įtaka. Taip pat vis 
mažiau buvo dedama įkapių arba ir visai nebededama. Gal ėmė įsigalėti 
tikėjimas, jog sielos bekūnės ir įkapių joms nebereikia. Vis labiau per- 
šasi klausimas, o kurgi opidumuose gyvenusių kilmingųjų liaudies vadų 
kapai, kur druidų? Ar neklystame spėdami, kad jie buvo laidojami šven- 
tųjų vietų šachtose ir duobėse; o gal deginami, ir stelos ar statulos tėra 
jų paminklai? 


NUO KAUKĖS PRIE KRYZIAUS 


Lotoso žiedas ir lyros motyvas 
Perkreipti snukiai ir kaukės 
Trijų matmenų plastinis stilius 
„Rytų banga“ keltų mene 
Medžio ir akmens figūros 
„Scroll-works“ Britų salose 
Airių knygų tapybos menas 


Kai kurie turi ir gerai padarytus skydus 
su iškiliomis žalvarinėmis žvėrių figüro- 
mis ne vien dėl to, kad būtų gražesni, 
bet ir tvirtesni. Galvą jie užsidengia žal- 

variniais šalmais su aukštais virSumis. 


Diodoras, V/30 


Keltų menas žavi visus. Vieną džiugina perkreipti snukiai ir kaukės, 
kurios tiesiog žiūri į mus iš papuošimų skritulių ir segių, kitas grožisi 
grakščiomis palmečių ir spiralių linijomis. Tiesiog negali atsigėrėti me- 
niškai tobula ornamento ir fono darna, įvairiomis spalvomis — nuo ko- 
ralo raudonumo iki auksu spindinčios bronzos. Ir vis save klausi, kokios 
buvo tos ikikeltinės tradicijos ir įtakos, kurios taip vaisingai veikė 
ankstyvąjį keltų meną, ir kokį poveikį savo ruožtu jis padarė germanų 
ir viduramžių menui? Mat keltų menas net ir tada, kai jie pasitraukė 
iš pasaulio istorijos didžiosios arenos, ilgai darė nemažą įtaką Europos 
menui. 

Iš visų pirmykštės visuomenės ir daugumos ankstyvosios istorijos 
kultūrų mums išliko tik tam tikrų sričių meninės veiklos liudininkai. 
Kas buvo padaryta iš nepatvarių medžiagų, neskaitant nedaugelio lai- 
mingų išimčių, amžinai žuvo. Kaip atrodė brangieji keltų rūbai, apie 
kuriuos pasakoja antikos autoriai? Ar jie tapė paveikslus ant medžio ir 
drobės? Ar jų namų sienas puošė piešiniai? Taip pat mažai išlikę medžio 
drožinių ir odos dirbinių. Ką keltai iškirto iš akmens, nulipdė iš molio 
ir išliejo iš metalo — tik tie kūriniai tebėra jų ispūdingojo meno liudi- 
ninkai. 

Urnų laukų ir Halštato tradicijos jungiasi su Viduržemio jūros pa- 
saulio meno elementais. Kelias nuo Urnu laukų kultūros per Halštato 
kultūrą į tikrąjį La Teno keltiškąjį meną nebuvo nenutrūkstamos raidos 
kelias; jame pastebima meninės kūrybos dinamika, rodanti tiek pasi- 
rengimą perimti tradicinius arba svetimo meno elementus, tiek norą ir 
gebėjimą sukurti ką nors savita. Keltų menininkų dirbinių su niekuo 

nesupainiosi, bent jau dailiųjų amatų. Vaizduojamojo meno — žmogaus 
ir gyvūnų akmeninių, medinių arba metalinių figūrų — originalumas jau 
truputį ginčytinas. Tai, matyt, priklauso nuo riboto medžiagos plastiš- 
kumo (akmuo, medis) ir nuo stiprios romėnų meno įtakos būtent šioje 
srityje. 

Perėjimas nuo Halštato meno prie La Teno lyginamas su perėjimu 
nuo geometrinio prie Rytų stiliaus Graikijoje. Abiem atvejais keramika 
ir metalo dirbiniai ištisus šimtmečius buvo puošiami vien geometrinėmis 
figüromis ir dėl to galų gale atsirado tam tikras sustingimas. Paskatinti 
Rytų meno, graikai suformavo savąjį ,rytietiSkaji" stilių; paskatinti grai- 
kų šeštojo ir penktojo amžiaus pr. m. e. meno, keltai sukūrė La Teno 
periodo meną, pakeitė juo geometrinį ornamentinį Halštato stilių. Jau ir 
Halštato stiliuje netrūksta figūrinių Ornamentų, ir tai sietina su Pietų 
įtaka. Bet jie dar įpinami į ornamentą, išskyrus pasakojamuosius „situlų 
meno" (pav. 12 psl.) piešinius. Beje, Halštato ornamentinis stilius, kad ir 
geometriškas, atrodo spalvingas, gyvas — spalvingas todėl, kad kera- 
mika išpuošta ne tik išdažymu, bet ir juodu blizgančiu grafitu, balta 
inkrustacija, reljefiškomis įrantomis (11 pav.). Įvairiai išrašyta, dažniau- 
siai trikampio motyvais (laužyta juosta, įstrižu ornamentu, rombais), iš- 
gražinta trikampiais, keturkampiais ir apskritais štampais, statmenais 
grioveliais, Halštato vakarų kultūros keramika pasižymi įspūdingu gy- 
vumu, kurį dar labiau pabrėžia nesikartojančios ir dažnai grakščios indų 
formos (61 ir 62 pav.). 

Tą pat galima pasakyti ir apie metalo dirbinius: rūbų papuošalus, 
kalavijų ir durklų rankenas, vežimų apkaustus, arklių kamanas ir savos 
gamybos metalinius indus. Net neminėdami emalio ir koralų inkrusta- 
cijų spalvų kaip pagrindinių koloristinių priemonių, ankstyvąjį keltų 
stilių apskritai galime vadinti „spalvinguoju“ stiliumi, nes vien plastinis 
paviršiaus formavimas sukelia skirtingus atšvaitus ir įvairių spalvų Zais- 
mą. Halštato laikais žinotas ne tik vienas kitas meninis elementas ar 
motyvas; jų kūrėjai buvo pasieke tokį gamybos technikos ir estetinį 
lygi, jog vėlesniame periode galėjo sukurti ankstyvojo La Teno meną. 

Abiejų periodų, kurie apima laikotarpį nuo šeštojo iki ketvirtojo 
amžiaus pr. m. e, menu naudojosi tik diduomenė. O tų dirbinių kūrėjai 
buvo iš liaudies masių. Jie turėjo meninių sumanymų ir buvo įvaldę 
gamybos metodus. Galima spėti, kad vienas kitas amatininkas buvo 
„ėjęs Mokslus“ pas meistrą kokiame nors etruskų ar graikų mieste; kur 
kas mažiau tikėtina, kad Viduržemio jūros regiono menininkai dirbo 
atvykę į kokį keltų didiko dvarą — keltų gaminiai pernelyg savito cha- 
rakterio. 

Iš antikos ornamentikos buvo paimti visų pirma trys motyvai: pal- 
metė, lotoso žiedas ir lyra, arba žiedo taurelė. Tai daugiausia augaliniai 
motyvai, kuriems dabar buvo lemta tapti keltų meno — ir ne tiek jo 
ankstyvojo, kiek vėlyvojo laikotarpio bei viduramžių pradžios naujojo 
keltų meno būdingu bruožu. Vietoj tiesios linijos ir stataus kampo atsi- 
rado lenkta linija ir lankas. Geometriškai tikslus ornamentas užleido 
vietą tikroviškai gyvam paveikslui. Tačiau antikiniai motyvai nebuvo 

60. Vėlyvojo Halštato laikų aukso radiniai iš Viurtembergo 


61.Vélyvojo Halštato laikų in- 
das su jaučio galvomis iš 
Gemeinlėbarno (Austrija) 


63.Su žiedžiamuoju ratu nu- 
žiestas molinis butelis iš 
Braubacho (Lorelei apskri- 
tis, VFR), 4 a. pr. m. e. 


62.Vėlyvojo Halštato laikų in- 
das iš Gemeinlėbarno 

66.Auksinis -dubens apkaustas 
iš Švarcenbacho (Birkenfel- 
do apskritis, VFR) 


68.Kaukinė segė iš Panensky 
Tyneco (Čekoslovakija) 


69.Žalvarinis asotis su snapeliu i$ Buzonvilio arba Žemutinio 
Jutzo (Lotaringija, Prancūzija), apie 400 m. pr. m. e. 


67.Graikų raudonfigūris dubuo, vėliau keltų papuoštas aukso 
lapeliais, iš „Klein Asperglés", 5 a. pr. m. e. 

71.Dažyta ZiedZiamojo rato keramika iš Manchingo (VFR), 1 a. pr. m. e. 


70. Vélyvojo La Teno indas i$ Stradonicu (Cekoslovakija) 


72. Auksinė moneta (abi pusės) i$ Zamsvégeno (Volmiršteto apskritis) skersmuo 18 cm 


73.Jaučio galvomis papuoštas arklių | jungo viršus iš 
Manchingo, 1 a. pr. m. e., sumažintas 


74.Keltų, (?) lokio figūra ant Slenžos (Cobteno) prie 
Vroclavo (LLR) 


13: cotettiburgo opidumas ant 
Mažojo leichbergo prie 
Riomhildo (Tiuringija) 


76.Stikliné apyrankė i$ Gros- 
krocenburgo (Hanau apskri- 
tis, VFR) 


77.Akvitanijos jaunuolio galva iš Galijos, 
1 m. e. a. 


78.Segės i$ Berlyn- Nydersionhauzeno de- 
talė (plg. 48 pav.) 


79. Vakaru keltų aukso moneta su arkliu ir paukščiu (2,5 karto padidinta) 

šiaip sau paprastai perimti. Palmetė ir lotosas antikiniame mene stili- 
zuoti ir vaizdūs, o keltų menininkai davė jiems abstrakčią ir tam tikru 
atžvilgiu įmantresnę formą. Žiūrėdamas į antikos meno kūrinį iš karto 
pastebi palmetę. Tuo tarpu keltų menininkas verčia žiūrovą luktelėti, 
ieškoti ir sekti atskiras linijas, suteikia atradimo džiaugsmą. Kartais 
būna daug linijų mįslės „sprendimų“; pradėjus „skaityti“ vienoje vie- 
toje, ryškėja lyros motyvas, pradėjus kitoje — išsirutulioja lotoso žiedai 
ar spiralių žaismas. Beveik prieštaringai skamba tvirtinimas, kad kuo 
labiau motyvas tolsta nuo natūralaus pavyzdžio, tuo darosi gyvesnis. 
„Formos, kuriomis pasiekiamas toks žaismas, jau nebėra — kad ir kaip 
stilizuotos — pojūčiais suvokiamos tikrovės atvaizdai, O abstraktūs dari- 
niai, laisvi žmogaus proto kūriniai“ (V. A. Zeni). 

Ornamento daugiareikšmiškumą atitinka labai mėgtas ornamento ir 
fono kaitaliojimas. Priešingai negu tuometiniame antikos mene, kur vaiz- 
duojamas daiktas visai sąmoningai ir aiškiai atribojamas nuo fono, keltų 
mene galima ir ornamentą, ir foną laikyti tikruoju piešiniu. Taigi fonas 
ir piešinys vienas kitą papildo. Tai pastebime beveik kiekvienoje dvi- 
matėje kompozicijoje. Ši savybė jau būdinga Halštato menui. Taigi čia 
matome sėkmingą ikikeltinės bei ankstyvosios keltų tradicijos simbioze 
ir graikų-etruskų meno vaisingą įtaką. Būtų galima sudaryti tikrą „raidos 
seką“ nuo dar labai antikos pavyzdžius primenančių imitacijų iki tokių 
meno dirbinių, kurie visiškai nebeturi ryšio su pirmtakais ir kuriuose 
aiškiai matyti saviti keltų meno bruožai. Bet vargu ar ji būtų chronolo- 
ginė, gal tik parodytų nevienodą menininkų minties užmojį ir kūry- 
bingumą. 

Antras ankstyvojo keltų meno motyvų lobynas yra figūros — žmonių 
veidai, gyvūnai. Žmogaus veido vaizdavimas irgi turi ištakų etruskų 
mene, tačiau keltų menininkas kuria veidą, iš pat pradžios suteikdamas 
jam demono, kreivo snukio ar kaukės išvaizdą. Čia dažnai peržengiamos 
estetinių normų ribos — bent mūsų supratimu, — kai akys vaizduojamos 
nenatūraliai išvirtusios veide. Kartais tas žvilgsnis verte perveria žiūrovą, 
kartais abejingai nukreiptas į tuštumą. Kai kurios kaukės primena nu- 
kirstas galvas ar protėvių atvaizdus. Mes nežinome, ar keltai tiems snu- 
kiams ir kaukėms teikdavo gilesnę prasmę. Gal jos tik turėdavo nubai- 
dyti nelaimę? Putnūs žandai, ovalūs akių obuoliai, papūstos lūpos, susivi- 
je plaukai — viskas teikia galimybę kurti tiesiog kunkuliuojančius, 
tarytum išpūstus paveikslus, kupinus gyvybingumo ir nė kiek ne mažiau 
ironijos bei demoniškumo. Tam tikru mastu kūnų ir figūrų elementas 
pavaldus augalinei ornamentikai. Putlios kūno dalys — nelyginant pra- 
žydę lotosai. Iš labai suabstraktintų, net sudarkytų veidų, kaip ir iš 
augalinių motyvų, trykšta gaivališka gyvybės jėga. Keltų ornamento 
linijų žaismo, išsiviepusių veidų Europos meno istorijoje su niekuo ne- 
supainiosi. 

Gyvulinius motyvus galėtume laikyti svetimos kilmės, jeigu ir ši 
pažiūra nekeltų prieštaravimų. Gyvuliai vaizduojami visame pasaulyje, 
bet kai kurie jų vaizdavimo bruožai primena iranėnų-skitų meną, pri- 
klausiusį plačiai Ponto ir Centrinės Azijos meno sferai, kurią savo ruožtu 

veiké klajokliu menas. Pirma, tai gyvuliu grupé, kur jie stovi vienas 
priešais kitą; antra, gyvulio šlaunų išryškinimas arba spirališkas stili- 
zuotas jų vaizdavimas ir, trečia, atgal atsigręžęs ir S forma išsirietęs 
gyvulys. Bet kadangi graikų, etruskų, venetų menas taip pat neišvengė 
Rytų stiliaus ir patyrė Ponto ir Irano įtaką, būtų galima manyti, kad 
šis poveikis ankstyvajam keltų menui irgi atėjo iš antikos pasaulio. 

Visai nesvarbu, kaip keltų menas gavo šių paskatų, bet jos labai 
atitiko keltų meno pajautimą. Putlūs kūnai ir šlaunys, išžioti snukiai, 
griebiančios letenos ir čiuptuvai, išvirtusios akys arba ilgos uodegos 
labai gerai derinosi su keltų meno samprata. Bet vis dėlio niekur nebuvo 
pereita prie gryno gyvulinio stiliaus. Gyvūnų kūnai ar galvos visuomet 
tik priedai. Jie įsikomponuoja į vyraujančią vijoklių ir augalų kompo- 
ziciją. Kartais gyvūnų kūno dalys taip stilizuojamos, jog darosi panašios 
į augalus. Kur gyvulių kūnai keltams pasirodydavo pernelyg tušti ir 
plokšti, jie pagyvindavo juos augaliniais motyvais, akmenimis, emaliu 
arba kokia reljefiška puošmena, net juos „suardydavo“. Šita horror 
vacui (tuštumos baimė) jau būdinga Halštato laikams, ypač jų kerami- 
kai. Gyvulinis motyvas išlaikęs savo reikšmę tik ankstyvojo La Teno 
keltų mene. Vėliau jis užleido vietą stilizuotam augaliniam motyvui. 

Ne visuomet įmanoma pasakyti, koks 
gyvūnas pavaizduotas. Kiek galima at- 
pažinti, keltai rinkdavosi paukštį, 
dažniausiai plėšrųjį, arklį, jautį, ož- 
ką, aviną, liūtą ir mišrias bei išgalvo- 
tas būtybes. Gyvūną rinkdavosi vado- 
vaudamiesi ne vien estetiniais sumeti- 
mais — lemdavo ir senieji toteminiai 
vaizdiniai, ir religinės pažiūros, pasak 
kurių, keltų dievai pasirodydavę su 
kokiais nors gyvuliais. 

Pirmieji ankstyvojo laikotarpio keltų 
meno kūriniai atsirado penktojo am- 
žiaus pr. m. e. viduryje ir išliko bū- 
dingi visam šimtmečiui. Jau anksčiau 
minėti didikų kapai slėpė daugybę šio 
ankstyvojo stiliaus pavyzdžių. Kleina- 
sperglėje, vėlyvojo Halštato laikais su- 
piltame pilkapyje, buvo vėlesnis anks- 
tyvojo La Teno dar neliestas kapas, o 
pirmasis jau buvo išplėštas. Čia rastas 
žalvarinis ąsotis su snapeliu (etruskų 
indų forma) jau keltų dirbtuvių gami- 
nys (39 pav.). Plėšriųjų žvėrių galvose 
Žalvarinio ąsočio su snapeliu asos ant viršutinio asos galo dar matyti et- 
pagrindo figūra iš Kleinasperglės rusku įtaka, bet ąsos apačia — jau 


prie Liudvigsburgo (VFR), 5 a. pr. : s 22 Y 
m. e. keltų ir etruskų stiliaus mišinys: žmo- 

gaus veidas su būdingais keltams išpūstais žandais, išverstomis akimis, 
mėsinga kakta ir stačiomis arklio ausimis; karčiai krinta į abi puses 
dviem spiralėmis, ir viskas baigiasi stilizuota palmete, kuri etruskų sna- 
puotuose ąsočiuose viena sudaro asos pagrindą. Kaip keltai net sveti- 
miems, įvežtiniams gaminiams uždėdavo savo meno antspaudą, labai 
akivaizdžiai rodo du Atikos raudonfigūriai dubenys su ąsomis. Jų pa- 
kraščiai „papuošti“ auksinėmis keltiškos formos plokštelėmis, kurios pri- 
tvirtintos kaišteliais (67 pav.). Ramus, harmoningas piešinys ir paprasta 
indų forma keltams nepatiko. Net mažam altoriui jie pridėjo auksinį 
rutuliuką. 

Švarcenbacho pilkapyje Hunsriuke, netoli Ocenhauzeno pilies, tarp 
kitų radinių buvo auksinė ažūrinė skardelė, kadaise puošusi pusrutulio 
formos dubenį (66 pav.). Tr ji labai vaizdžiai rodo, ką keltų menininkas 
sukūrė iš antikos natūralistinio pavyzdžio, nė kiek nepagadindamas to, 
kas teikia gyvumo augaliniam motyvui. 

Vienas tų nedaugelio kapų, kuriuose išliko visos įkapės, rastas Rein- 
heimo pilkapyje, Saro žemėje, St. Ingberto apskrityje. Jame buvo auksi- 
nių papuošalų: torkvas, dvi apyrankės, du žiedai ir papuošalų dalys. 
Abiejuose torkvo (43 ir 44 pav.) galuose pavaizduota kaukė, žmogaus 
veidas didelėmis akimis ir smailia nosimi; ant galvos tupi plėšrus paukš- 
tis. Matyt, to paties meistro daryta ir apyrankė (42 pav.), tik čia labiau 
į kaukę panašus veidas baigiasi sparnuotu sfinksu. Jo kūną sudaro ir 
dengia du S tormos užraitymai ir palmetė. Žuvies pūslės ornamentas, 
spiralės, palmetės ir kiti augaliniai motyvai teikia būdingų keltiškų 
bruožų dar vienai apyrankei, dekoratyviniam skrituliui, žalvariniam veid- 
rodziui ir kitiems papuošalams. 

Ypač puikus žalvarinis ąsotis (38 pav.) Jo ąsos lapo pavidalo pa- 
grindo vidurys viršuje pereina į vyro kaukę. Viršutinis ąsos galas pa- 
puoštas kitu keltų menui tipišku būdu: čia įvairios galvos sudėtos viena 
ant kitos. Avino galva pereina į barzdotą kaukę, kurios plaukai pa- 
vaizduoti plunksniškomis puošmenomis. Ant dangtelio stovi arklys su 
barzdotu žmogaus veidu. Patį ąsotį juosia puošniai išgraviruotas orna- 
mentas, atrodąs kaip vėlesnės scroll, uzraitymu, ornamentikos prototipas. 
Šis turtingas moters kapas, kuriame rasta dar daug kitų įkapių, jau 
stovi ties kito meno stiliaus riba. 


Palyginti tikroviškas figūras matome ant žalvarinio ąsočio ir Žemu- 
tinio Jutzo (Mozelio departamentas). Asa — tai vilkas, ant kraštų ilsisi 
kiti du šuns išvaizdos gyvuliai, o ant snapelio „plaukia“ antelė. Žvėrių 
ausys, šlaunys ir snukiai įvijai išriesti (69 pav.). Vienintelio tokio ąsočio, 
rasto VDR teritorijoje, Borše, Bad Zalcungeno apskrityje, ąsa padaryta 
liūto formos (40 ir 41 pav.) Kai kur atrodo, kad menininkas begražin- 
damas persistengė. Aukso žiedas iš Rodenbacho (Kaizerslauterno apskri- 
tis) papuoštas ne tik reljefinėmis kaukėmis, žvėrių figūromis, spiralėmis, 
palmetėmis, bet dar apsagstytas pilnaviduriais taurelės išvaizdos karu- 
liais (46 pav.) Atgal žvelgiantys gyvuliai su išpūstomis šlaunimis čia 
primena skitų ir sarmatų meną. 

Ypač įspūdingos yra segės (47 ir 48 pav.), o jeigu dar įsivaizduotume, 
kaip kadaise iš rūbų klosčių žvelgdavo čia demoniška kaukė, ten šie- 
piantis dantis snukis, ūsuotas veidas ar baidyklės galva (68, 78 pav.)! 
Ar jos turėjo tik vilioti aki, ar, priešingai, ją nukreipti? Nepakartojama 
yra sąsaga iš Bohemijos (Manetin Hradekas, Pilzeno apskritis), kurios 
lankelį sudaro pilna žmogaus figūra (49 ir 50 pav.). Kojos ir rankos 
išbaigtos, todėl ji atrodo labai realistiška, beveik nekeltiška, tačiau vei- 
das, lyg nepatenkintas segės formos išlenkta figūra, duoda pamatą ją 
laikyti keltiška. 

Šie ankstyvieji keltų meno dirbiniai priklauso antrajai penktojo ir 
pirmajai ketvirtojo amžiaus pr. m. e. pusei, taigi jie apibūdina beveik 
ištisą keltų meno šimtmetį. Tuojau pat po jo ėjo toliau plétojes anksty- 
vąjį keltų stilių brandaus La Teno stiliaus periodas, kuris nuo vienos 
radimo vietos vadinamas Valdalgesheimo stiliumi. Tai buvo keltų eks- 
pansijos laikai. Ankstyvasis keltų stilius dažniausiai aptinkamas didžiūnų 
dvaruose tarp Mozelio ir Vltavos, o brandžiojo stiliaus dirbinių randama 
ir Italijoje, Dunojaus vidurupio kraštuose. 

Ankstyvojo keltų stiliaus motyvuose ir ornamentuose dar galima pa- 
stebėti lotoso žiedų, palmečių, tačiau, toliau stilizuojant, radosi formos, 
kurios vis labiau tolo nuo natūralaus pavyzdžio, tai yra augalo. Gamtos 
duotas augalo vientisumas buvo suardytas. Atsirado atskiros S formos 
spiralės arba ištisas jų raizginys, paprasti ir banguoti vijokliai. Ypač 
būdingi pasidarė motyvai, primeną žuvies pūslę ar trimitą, nes jie labai 
tiko keltų kylančių ir krintančių linijų ir juostų meno skoniui. Jų aptin- 
kame iki vėlyviausio keltų meno laikotarpio. Ankstyvasis stilius buvo 
griežtas ir simetriškas, o brandusis jau atrodo asimetriškas ir neramus,, 
tačiau dėl to nė kiek nepraranda grožio ir grakštumo. Šį pagrindinį keltų 
meno sampratos bruožą atitinka pačių papuošalų sudvasinta daiktiška 
forma. Ankstyvojo keltų laikotarpio ornamentai dar nelabai reljefiški, o 
dabar jau ryškiai ir giliai įrėžiami į medžiagą. Sustorėjimai ir bumbulai 
puošia dažniausiai antkakles, apyrankes ir žiedus. 

Dvigubas Valdalgesheimo kapas Kroicnacho apskrityje (VFR) davė 
šiam brandžiam La Teno stiliui vardą. Čia po kalva ilsėjosi vyras ir 
moteris, kol juos daugiau kaip prieš šimtą metų atrado ir, deja, nelabai 
rūpestingai atkasė. Mirusiems buvo įdėtas vežimas ir arklių pakinktai, 
be to, itališkos kilmės žalvarinis kibiras su antikai būdingu palmečių ir 
kiaušinių ornamentu. Užtat ąsotį su vamzdelio pavidalo snapeliu ir kitas 
įkapes galime laikyti tikrais keltų dirbiniais. Ant pilvoto ąsočio eina 
kelios puošmenų juostos su brandžiajam stiliui būdingu vijoklių orna- 
mentu; asos galas baigiasi siaura barzdota galva, kuri turi charakteringą, 
dažnai pasitaikantį dviejų žuvies pūslės išvaizdos darinių papuošimą. 
Nelabai tikėtina, kad tokius galvos papuošalus metale ir akmenyje įrėž- 
tuose atvaizduose imta daryti vien meniškumo sumetimais. Tikriausiai 


toks galvos apdangalas buvo nešiojamas, arba juo norėta pabrėžti ypa- 
tingą vaizduojamos asmenybės (dievo, protėvio) „šventumą“ kaip, saky- 
sim, krikščionių šventųjų nimbu. 

Kaukiné 5 a. pr. m. e. segė iš Rapenacho (Zins-  Puošybos plokštelė iš  Valdalges- 


heimo apskritis, VFR), ilgis 10,5 cm heimo (Kroicnacho apskritis, VFR); 
Kaukinė 5 a. pr. m. e. segė i$ Obervitighauzeno apie 400 m. pr. m e, aukštis 
(Tauberbišofsheimo apskritis, VFR), ilgis 4,4 cm 6,5 cm 


Dar pasižiūrėkime į Valdalgesheimo kapą. Antkaklė ir dvi aukso 
apyrankės laikomos gražiausiais dalykais, likusiais iš keltų laikų (45 pav.). 
Jų buferio formos galai ir kitos dalys papuoštos gausiu plastiniu spiralių 
ir vijoklių ornamentu, ir tai davė dingstį šį brandų La Teno stilių pava- 
dinti Valdalgesheimo stiliumi. Ypač įdomios dar dvi, deja, smarkiai ap- 
gadintos žalvarinės skardos plokštelės, ant kurių kiekvienos iškaltas 
žmogaus biustas. Plačiakaktį smailaus smakro veidą gaubia būdingasis 
galvos papuošalas, užsibaigiąs grakščiais dideliais užraitymais. Ant kaklo 
figūrą turi privalomąjį torkvą. Pernelyg mažų proporcijų viršutinė kūno 
dalis papuošta spiralių raizginiu tarytum tatuiruote, ir tik abi mažos 
krūtys paliktos laisvos. Dilbiai lyg maldaujant pakelti aukštyn. Daugelis 
atvaizdo smulkmenų tokios pat kaip Gundestrupo katilo paveiksluose, 
tačiau šis, matyt, pora šimtmečių jaunesnis. Neaiški šių plokštelių pa- 
skirtis. Ar jos buvo taisomos prie vežimo, ar prie arklių pakinktų, ar 
panašiai kaip Gundestrupo katile kabinamos ant indo? 


Valdalgesheimas yra paskutinė aristokratinio ankstyvojo La Teno 
meno pažiba, kaip ir pats kapas, kone jauniausias iš turtingosios diduo- 
menės kapų, kuriuos dėl nepaprasto prašmatnumo mėgstama vadinti 
„kunigaikščių kapais“. Trečiajame šimtmetyje pr. m. e. keltų menas 
įgavo, taip sakant, platesnį pagrindą. Jį matome nebe atskiruose labai 
meniškuose dirbiniuose, o daugybėje segių, apyrankių ir antkaklių (81 

pav.), diržų papuošimuose, ant ginklų, žodžiu, ant daiktų, kurie galėjo 
būti kiekvieno laisvo žmogaus nuosavybė. Pasak Jano Filipo, tai buvęs 
meno ,sudemokratinimas". Vidurinio ir vėlyvojo La Teno stilius dar 
vadinamas „plastiškuoju“, nes ligtolinės kylančios, besipučiančios linijos 
virto tam tikromis kūno formomis, iš dvimačio ornamento atsirado tri- 
matis reljefas (52 ir 53 pav.). Žiedai ir segės gavo bumhulus, rutulius, 
bet šie neliko lygūs, o dažnai buvo puošiami įmantriais karpų, spiralių, 
rutuliukų ir t. t. reljefais. Taip atsirado vadinamieji tuščiagumbiai ir 
sraiginiai žiedai, kurie karpomis ant bumbulų šiek tiek primena sraiges. 
Kaip tik šie žiedai Balkanuose ir Mažojoje Azijoje dažnai yra vienintelis 
archeologinis įrodymas, jog kadaise čia gyveno keltai. 

Kur buvo neįmanoma figūrinė puošyba, pavyzdžiui, ant kalavijų aš- 
menų arba ietigalių, išliko graviruoti, kalti, arba plakti papuošimai. Dar 
vis gyvybingas Valdalgesheimo stiliaus vijoklių ornamentas pakeičiamas 
kartais kone Zaismingu filigraniniu ornamentu, nors būdinga keltams 
meno samprata tebematyti. Kai kurie ornamentai atrodo kaip plonytis 
mezginys arba suvešėjęs augalas su galybe atžalų, kurios riečiasi į visas 
puses, ieškodamos ko įsikibti. Šis stilius geriausiai matomas kalavijų 
makštų (54 pav.), ašmenų puošyboje ir todėl vadinamas dar „gražiųjų 
kalavijų“ stiliumi. La Tene irgi rasta nemažai puikių šio stiliaus dirbinių, 
kaip ir Bohemijoje, Moravijoje, Vengrijoje (pav. 90 psl.). 

Tiek plastiškasis, tiek kalavijų stilius, kad ir kokie skirtingi, turi 
savotiškų barokinių bruožų, kurie labai riboja tobulėjimo galimybes. 
Pastebimas tam tikras tradicijų, tesiamu nuo trečiojo amžiaus pr. m. e., 


Žalvarinis geriamasis ragas iš Jasberenji-Čerio- 
halomo (Vengrija), 2 a. pr. m. e. (rekonstruk- 
cija) 

sustingimas, o kai kur net grįžimas prie Halštato meno sampratos, nes 
ir vėl „atrandama“ tiesi linija. Romėnų kolonizuotuose keltų kraštuose 
vyravo Romos menas. Todėl Galijoje susiformavo galų-romėnų menas. 
Kitose vietose atsirado keltų meno simbiozé su tenykščiu menu. Tad 
žemyne gyvenantiems keliams naujų meno formų ieškoti nebereikėjo. 
Tik laisvose Britanijos ir Airijos žemėse išliko istorinės prielaidos plė- 
totis savitam keltų menui. 

Prieš kalbėdami apie salų keltų mena, pasidomėkime dar viena keltų 
meninio vaizdavimo šaka. Rytų keltų gentis veikė sarmatų ir trakų 
įtaka, O tai negalėjo nepalikti pėdsako ir mene. Apie tą įtaką byloja 
dirbiniai, randami Vengrijos, Slovakijos ir Rumunijos teritorijoje. Vieto- 
je ornamentikos ir didelio stilizavimo čia stovi žmogaus ir gyvulio pa- 
veikslas. Gyvulių vaizdavimas ypač būdingas sarmatų ir apskritai Ponto 
ir Trano menui. Šie rytų keltų meno dirbiniai nepasiliko vien ten, kur 
buvo padaryti, o plito į vakarus ir net į šiaurę, į germanų žemes. 

Žymiausias rytų keltų meno kūrinys yra jau ne kartą minėtas Gun- 
destrupo katilas (31—33 pav.), kurį kimbrai, matyt, įsigijo prie Duno- 
jaus ir parsigabeno į savo tėvynę Jutlandiją. Tai pusrutulio formos 
sidabrinis šešiasdešimties centimetrų skersmens katilas, tyčia sudaužytas 
ir nuskandintas pelkėje. Iš vidaus ir iš lauko jis išklotas stačiakampėmis 
plokštelėmis su iškaltais vaizdais. Išlikusiose septyniose (buvo aštuonios) 
išorinėse plokštelėse pavaizduoti vyrų ir moterų biustai su tam tikrais 
atributais, ir todėl jie laikytini dievų atvaizdais. Tai bene vaizdžiausias 
žinių apie keltų religiją šaltinis, jeigu nekalbėsime apie galų-romėnų 
akmeninius paminklus. Ant plokštelių dar žymus auksavimas; dievų 
akys buvo nulietos iš mėlyno stiklo. 


Žvėrių kovos scena ant indo iš Labatlano (Vengrija), 3 a. pr. m. e. 


Dar įdomesnės yra penkios vidinės piokštelės ir apvali dugno skar- 
delė, kuriose pavaizduotos scenos. Jose matome karius, pėsčius ir raitus 
arba su keltų muzikos instrumentu karnyksu rankose. Kitose plokštelė- 
se — jaučių kovos, žmonių aukojimas, fantastiški ir mišrios išvaizdos 
gyvūnai, vėl dievai, pavyzdžiui, elnių dievas su torkvu ir gyvate (33 pav.), 
rato dievas. Paveikslai trykšte trykšta gyvumu, figūros tarytum juda, 
nerimsta. Tikroviškai vaizduoti gyvulius ir žmones keltų menininkui buvo 

nejprasta, todėl visada buvo manoma, kad katilas padarytas keltų žemių 
pakraščiuose: gal skordiskų krašte, gal Ligūrijoje. Datavimas irgi tebėra 
ginčytinas — antrasis arba pirmasis amžius pr. m. e. (net kalbėta apie 
trečiąjį m. e. amžių, nes paveikslų turinyje lyg ir pastebėta Rytų religijų, 
pavyzdžiui, Mitros kulto, įtaka). Tačiau nereikėtų abejoti, kad tai keltų 
dirbinys, nes sutapimai su keltų religija ir kultu pernelyg aiškūs. Meni- 
ninko, matyt, būgštauta dėl didesnių tuščių vietų, todėl žmonių ir gyvu- 
lių kūnai subrūkšniuoti, sutaškuoti ar kitaip pagyvinti, o tarpai vietomis 
visiškai užpildyti lapų ornamentais. 

Realistinius gyvulių atvaizdus matome ir ant sidabrinio žiedo — jo 
šerdis geležinė — iš Trichtingeno (Rotveilio apskritis, VFR) (51 pav.). Jo 
išorinis skersmuo trisdešimt centimetrų, o svoris — 6,7 kilogramo (kaip 
antkaklei, kiek nepatogus). Abiejuose atviro žiedo galuose — jaučių gal- 
vos, kurios savo realizmu niekaip nepritampa prie keltų meno. Žiedas 
datuojamas antruoju amžiumi pr. m. e. ir laikomas keltų-trakų dirbiniu. 

Sarmatų gyvulinis stilius labai akivaizdus žalvariniame geriamajame 
rage iš Jasberenji-Ceriohalomo (Vengrija, Solnoko apygarda) kapinyno — 
vadinasi, jau iš Tisos rajono. Geriamasis ragas užsibaigia drakono figura 
su žvynuota oda. Snukis išžiotas, akys iššokusios, o ant žvėries kaklo — 
torkvas, rodąs, kad daiktas keltų, nors matyti ir stepių klajoklių įtaka. 
Spėjama, kad ragas padarytas taip pat antrajame amžiuje pr. m. e. 

Kituose keltų meno žanruose irgi pastebima „Rytų bangos“ įtaka. 
Ant vieno tikrai keltiško indo iš Labatlano (Komaromo apygarda, Veng- 
rija) išraižyta žvėrių kovos scena, kokių daugybę sutinkame sarmatų ir 
skitų mene. Tačiau gyvuliai čia pavaizduoti visai kitaip. Abu plėšrūnai 
ir jų auka, matyt, elnias ar elnio patelė, perdėtai ploni ir ištęsti, panašūs 
į sukarikatūrintus taksus. Tačiau vis vien jauti šios scenos dramatizmą, 
pirmiausia dėl to, kad užpultasis gyvulys, mirtinai išsigandęs, kaip ir 
skitų paveiksluose, gręžia galvą atgal. 

Ten, kur keltai tiesiogiai nesusilietė su stepių klajoklių menu, gyvu- 
lių atvaizdų pasitaiko rečiau. Jų randame diržų papuošimuose, kur diržo 
dalys arba kabliukai yra stilizuotos žvėrių galvos. Tačiau ir juos reikėtų 
žiūrėti pačių keltų meno pajautimo požiūriu, nes, nepaisant viso to stili- 
zavimo, jie mokėjo kurti ir realistinius žmonių bei gyvulių atvaizdus. 
Iš gyvulių pirmiausia minėtinos elnių, šernų ir jaučių skulptūros, tai yra 
tų gyvulių, kurie siejosi su kultu. Jų figūros dažniausiai mažos ir, matyt, 
gal o buvo uždėtos ant šalmų, vėliavų kotų, indu ir pan. (55—58, 
73 pav.). 

Didelė realistinių ir stilizuotų atvaizdų įvairovė monetose, kuriose 
antikos pavyzdžiai nukopijuoti dar tiksliai, o kartais jau iškreipti (t5— 
18 pav.). Bet dažnai jaučiama ir savita, kūrybiška monetų kalėjo ranka, 
todėl monetų katalogas gali būti gausiai iliustruotas keltų smulkiojo 
meno albumas (72, 79 pav.). Galijos venetų piniguose matome ir liūtą, 
atėjusį iš Makedonijos monetų, ir pavirtusį panašia į slibiną pabaisa, taip 
pat arklį su žmogaus galva (16 pav.) (toks arklys stovėjo ant Reinheimo 
ąsočio). Iš Makedonijos Pilypo galvos likusi tik didelė akis, iš poros 
pakinkytų arklių — šokinėjantis ar šuoliuojantis žirgas, kuriam kartais 

Galu-roménu laikų gyvulių skulptūros i$ Kroicnacho (VFR) (mažiau negu pusės natūralaus 
dydžio) 


pridėtas vienas ratas — kadaise vaizduoto vežimo dalis. Paskui ant galų 
monetų išvystame sparnuotą arklį, sukurtą graikų poetų žirgo Pegaso 
pavyzdžiu, ir jautį, šokančius, šokinėjančius žmones, gyvatę ir erelį, 
šerną ir delfiną. Matome ir moterų galvų su dailiai iškaltomis šukuose- 
nomis. Apskritai plaukams skiriama daugiau dėmesio negu veidui, kuris 
pro garbanų kuodą kartais vos įžiūrimas. Antikos portretuose pamėgtu 
laurų vainiku keltų monetų kalėjas nelabai pasinaudojo ir tuojau pat jį 
stilizavo (18 pav.). Antikos pavyzdį ypač suabstraktino Britų salų keltai, 
kurie arklį tiesiog pavertė fantastiška, antgamtine būtybe. 

Keltų menui priklauso ir žmonių skulptūros, glaudžiai susijusios su 
religija. Tai dievai, herojai, nukautųjų priešų galvos (tétes coupées). Jas 
keltai darė iš akmens, medžio, metalo. Galijoje rastos skulptūros vienos 
yra iš romėnų laikų (77 pav.), kitos iš dar ankstyvesnio laikotarpio. Grai- 
kų įtaka matyti kario biuste iš Grezano (Garo departamentas), kuris 
skirtinas La Teno pradžiai (23 pav.). Jo galvą dengia odinis šalmas su 
plačiu antsprandžiu, o krūtinę — gausiai išpuošti Odiniai šarvai. Sėdintis 
elnių dievas iš Burė, Antremono, Rokpertiuzo ir kitos figūros (21, 28, 
35 pav.) jau yra iš paskutinių šimtmečių pr. m. e. 

Savo dievų ir herojų statulas keltai darė ne tik iš akmens, bet ir iš 
medžio. Iš vieno galų šventyklos šulinio prie Monbua (Luarė departa- 
mentas) iškasta siaura penkiasdešimt aštuonių centimetrų aukščio medžio 
figūra, kurios galva ir veidas buvo aiškiai išdrožti. Kitais atvejais, matyt, 
tenkintasi beveik nedrožinėtais medžio stulpais. 

VFR teritorijoje rastos kelios vertos dėmesio stelų pavidalo skulptū- 
ros. Siauros keturkampės 230 cm aukščio smiltainio kolonos iš Holcger- 
lingeno (Bioblingeno apskritis) viršutinėje dalyje pavaizduotas dievas, 
kurio galva dviveidė kaip Jano, žiūri į priekį ir atgal (25 pav.). Daug 
senesnė žmogaus ūgio smiltainio figūra iš Hiršlandeno (Leonbergo ap- 

skritis) (20 pav.) Ji rasta vieno pilkapio papėdėje, o kadaise kaip ant- 
kapiné stela stovėjo jo viršūnėje. Tai nuogas atletiškas vyras tik su 
durklu prie diržo, su antkakle ir šalmu. Neabejotina, kad čia nusižiūrėtas 
senas graikų pavyzdys, todėl aiškus ir jos amžius. Tik už trylikos kilo- 
metrų nuo Hohenaspergo rasta viena seniausių keltų skulptūrų, sukurta 
vėlyvojo Halštato laikais. Smiltainio stulpas iš Pfalcfeldo (St. Goaro ap- 
skritis) vėl gražina mus prie labiau būdingo keltams meno. Visuose 
keturiuose jo šonuose iškaltos charakteringos S spiralės, lyros motyvas 
ir būdingas vyro veidas su žiedo pavidalo barzda, su panašiu ornamentu 
ant kaktos, su ūsais ir milžinišku žuvies pūslės formos galvos papuošalu. 

Viena žinomiausių šiandien galvos skulptūrų yra iš Mšecke Žehro- 
vicų, esančių už keturiasdešimties kilometrų į rytus nuo Prahos. Ji rasta 

buvusios $ventyklos vietoje, matyt, religijos fanatiku sudauzyta ir jmesta 
į duobę. Usai ir antakiai spirališkai užraityti, akių obuoliai iššokę, plau- 
kai suklostyti stambiomis bangomis, ausys primena stilizuotas kriaukles, 
o ant kaklo dievas ar herojus turi įprastinį torkvą kaip jėgos ženklą 
36 pav.). 

| E skulptūrų kilmę ne visuomet galima taip neabejotinai nusta- 
tyti kaip ką tik minėtųjų. Mat pasienio srityse, kurios siekėsi su kitomis 
kultūromis, kilmės klausimas dažnai paliktinas atviras. Tą galima pasa- 
kyti apie dvi figūras iš VDR teritorijos. Viena jų yra smiltainio skulp- 
tūra, jau senokai rasta Gotos miesto teritorijoje (34 pav.). Neproporcin- 
gai didelė galva uždėta ant neaiškiai iškaltos viršutinės kūno dalies. Abi 
rankos laiko po galvą, o tai primena „nukirstąsias galvas“. Nojenburgo, 
stovinčio netoli Freiburgo Unstruto slėnyje, sienoje įmūryta akmeninė 
figūra, žmonių vadinama „giraitės dievu“, panaši į keltų skulptūrą iš 
Klagenfurto Austrijoje. Panaši problema kyla tyrinėjant figūras, randa- 
mas Lenkijos teritorijoje. Žmonių ir gyvulių granitinių skulptūrų (maž- 
daug žmogaus ūgio) jau senokai buvo randama ant aukštos Silezijos ly- 
gumoje stūksančio Slenžos kalvos (Cobteno) (74 pav.). Du „šernai“ labai 
tiktų keltams ir tuzi labai panašų antrininką iš keltiškosios Ispanijos. 
Vadinamasis „šventas Petras su žuvimi“ primena šerno dievą iš Ofinjė 
(pav. 100 psl). Cia mes, šiaip ar taip, esame kadaise keltų gyventame 
krašte, bet štai „,„nukirstosios galvos“, įmūrytos vienoje Inovroclavo baž- 
nyčios sienoje, tai yra gana toli nuo keltų sričių, kelia daug problemų *. 

Keltams pasitraukus iš politinės arenos Europos žemyne, baigiasi ir 
jų menas; galų-romėnų stiliuje matome tik silpną jo atgarsį, silpną, nes 
Iomėniškasis elementas išstūmė keltiškąjį. Tiesa, vieną kitą atvaizdą 
galime pavadinti keltų dievu, kai kuriuose taikomojo meno kūriniuose 
jaučiame keltų amatininkų ranką, tačiau bendras įspūdis toks, kad tai 
romėnų kultūros provincijos menas. Dailieji amatai sunyksta, statomi 
stambūs architektūros kūriniai — šventyklos, termos, teatrai, triumfo ar- 
kos, o iš akmens kalamos skulptūros, daromi paminklai, reljefai. Mes 
žavimės puikiomis mozaikinėmis grindimis, stiklo dirbiniais arba terra 
:Sigillata dirbtuvių gaminiais. 

Tik Britų salose keltų menas gyvavo toliau ir netgi vėl suklestėjo. 
"Genčių kėlimosi iš šiaurės vakarų Galijos trečiajame amžiuje pr. m. e. 
laikais susikūręs Valdalgesheimo stilius tapo vienu salų keltų meno sti- 
liaus pagrindu, o paskutinio amžiaus pr. m. e. atsikėlėliai atnešė į salą 
jau romėnų įtakos paveiktą keltų meną. Ankstyvasis keltų stilius penk- 
tajame amžiuje pr. m. e. žemyne ne tik pamėgdžiojo, bet ir labai savitai, 
gražiai perdirbo Viduržemio jūros regiono menines formas; salų keltai 
irgi sukūrė žavingą, kupiną fantazijos, savarankišką meną, kuriam ro- 
ménu menas davė tik vieną kitą impulsą, nors ir labai vaisingą. 

Šio stiliaus dirbinius vadiname scroll works. Pavadinimo vertimas 
„užraitymų darbai“ nelabai tinkamas, nes menkina metale išgraviruotos 
„spiralių ornamentikos meninę verte. Daiktams vėl būdinga ornamento ir 


* Lenkai mėgino Slenžos ir Šlionsko (Silezijos) vardą sieti su keltų žodžiu sulis 
saulė), spėdami, kad ant kalno buvusi keltų saulės ar kūjo dievo šventykla. 

fono, linijos ir plokštumos kaita. Žiūrovui malonu nagrinėti linijas, © 
paskui išvysti plokštumų formas. Svarbiausi motyvai — spiralės, palmetės, 
Žiedai, apskritimai ir pūslės. Linijos tokios gyvos, lyg jas judintų vėjas. 
Tačiau gamta niekur neimituojama, nėra piešinio tikslumo, kuris keltų 
menininkui ir nebuvo priimtinas. Užraitymų ornamentikai būdingi spi- 


Žalvarinio veidrodžio T CUE 
iš Berdlipo (Didžioji A WE 

Britanija) kita pusė, 2 i 

1 a. pr. m. e, ilgis 
su rankena 35 cm 


124 


Mas 


raliu liniju susikirtimuose atsiranda apskritimai, j kuriuos dedama ema- 
lio inkrustacija. Tai galime laikyti dar vienu britu-airiu meno stiliaus 
požymiu. | 

Giminingas, tačiau jau kitoks yra „plastiškojo stiliaus“ renesansas. 
Tai ne tiek viduriniojo La Teno laikų plastiškojo stiliaus žemyne tęsinys, 
kiek romėnų reljefinės terra sigillata dirbinių įtaka. Čia svarbiausias 
elementas ne linija, kaip užraitymų ornamentikoje, o plokštumų užpil- 
dymas figūromis. 

Salų keltų menas savo viršūnę pasiekė pirmajame ir antrojo amžiaus 
pradžioje. O antrajame amžiuje keltų menas gyvavo tik romėnų neužim- 
tuose kraštuose, daugiausia Škotijoje ir Ai- 
rijoje. Nepakartojamo grožio užraitymų 
ornamentikos randama užpakalinėse veid- 
rodžių iš Berdlipo ir Desboro pusėse (80 
pav.). Jos linijos labai žaismingos, grakš- 
čios; ankstyvajame Europos mene sutinkame 
tik keletą panašių pavyzdžių. Plastiškąjį 
stilių matome antkaklėse ir apyrankėse, šal- 
muose ir žalvario skyduose, aukojimo dube- 
nyse ir apkaustuose. Žalvario skydai rasti 
Temzėje prie Betersio ir Vithemo upėje taip 
pat rodo, kaip puikiai mokėta komponuoti 
į ornamentika emalį ir koralus (82 pav.). 
Apie antrojo amžiaus vidurį baigia klestėti 
ir šis keltų meno stilius, kuris, turint ome- 
ny visą jų meną, buvo savotiškas La Teno 
renesansas. 


Žalvarinis dubuo iš Airijos, 1 m. e. a., 
skersmuo 27 cm 


Akmeninis kryžius iš Karju Velse (Di- 
džioji Britanija), 11 a. 

Per kitus Simtmecius létai ny- 
ko Romos priespauda, be perstojo 
puldinėjo anglosaksų gentys, 
kraštas buvo galutinai užimtas. I$ 
to laikotarpio turime labai ne- 
daug ir, be to, niekuo neišsiski- 
riančių vietos meno dirbinių. Bet 
keltų meno elementai dar kartą 
pasirodo ankstyvųjų viduramžių 
mene. Šis „naujasis keltų meno 
stilius” sietinas su istoriniais tų 
šimtmečių įvykiais. Ketvirtajame 
amžiuje Airijoje įsigalėjo krikš- 
čionybė. Atsirado daugybė vie- 
nuolynų, susikūrė airių bažnyčia, 
kuri buvo nepavaldi Romos po- 

! TTL m n A piežiui, tvarkėsi gana savaran- 

; EET J . mE "EN 1 kiškai ir tapo keltų visuomenine 

ESEA e o o jėga. Daugelis vienuolių iš Vidur- 

žemio jūros rytų kraštų, spau- 

St. Milruano (Airija) mišiolo dėželė i$  džiami islamo užkariavimų, tu- 

TEE EE medžio; 11 a. liturginiai raš- réjo bégti | iš tėvynės ir at- 

vyko į airių vienuolynus. Nuo 

šeštojo amžiaus airių bažnyčia varė plačią misijų veiklą že- 
myne. 

Taip susiklosčius aplinkybėms, Viduržemio jūros rytų kraštų meno 
vertybės pateko į Airiją, O airių menas savo ruožtu praturtino Europos 
žemyno meną. Galima pastebėti du paskutiniuosius keltų meno sužydė- 
jimo tarpsnius. Nuo 650 iki 850 metų — politinės ir bažnytinės airių baž- 
nyčios ekspansijos laikais — dar kartą grįžo senasis keltų spiralės orna- 
mentas ir kartu su koptų meno elementais (juostų pyne) ir germanų 
gyvuliniu stiliumi papuošė taures, skrynias, seges ir krucifiksus (59 pav.). 

Pirmajame naujojo keltų stiliaus laikotarpyje kartais prasiveržia 
abstraktaus, ornamentinio, tai yra senojo keltų meno samprata, kartais 
figuriné, vaizdinė, būdinga germanams. Ypač įdomi knygų tapyba. Se- 
novės keltų ornamentais airių vienuoliai puošė inicialus ir visą knygą. 
Kaip pavyzdį galime paimti Book of Durrow (Evangelijų knyga, šiandien 
esanti Trejybės koledže Dubline) (83 pav.). Rankraščius ir knygas tapė 
tik keltai, ir gal kaip tik todėl keltų motyvai čia ryškiausi. Nuo šiol 
airių knygų tapyba labai vaisingai veikė knygų tapybą žemyne (St. Ga- 
lenas, Echternachas, Lindau ir kt.). 

Devintajame ir dešimtajame amžiuje, kai vikingai puldinėjo airių 
ir britų pakrančių rajonus, matyt, nebuvo nei laiko, nei poreikio kurti 
gražų meną. Tik vienuoliktajame amžiuje dar kartą, dabar jau pasku- 
tinį, pasirodo meno kūrinių, kuriuose pastebimos senojo keltų meno 
tradicijos. Dabar užsakovas buvo tik bažnyčia. Ant relikvinių, knygų. 
bei varpų skrynių ir ant krucifiksų matome paskutinius keltų ornamen- 

tikos atgarsius. Jie vertingi, tačiau trykštantis gyvumas, toks būdingas 
keltų menui, jau dingęs. Ornamentas šaltas, spiralė ir juosta neturi savi- 
tarpio ryšio kaip ornamentas ir figūra. Nauji laikai — romantikos lai- 
kai — atėjo ir į meną. Keltų menas, ilgiausiai puoselėtas airių, politinę 
keltų mirtį žemyne pergyveno gerą tūkstantį metų. 


KALBA, LITERATURA IR MUZIKA 


Keltų kalbos žodyno šaltiniai 
Lėkštė — užrašų knygutė 
Žalvarinis kalendorius 

Kalbos ir dialektai 

Apie Osianą ir Artūro legendas 
Muzikavimas arfa ir karnyksu 


Bardai apdainuodavo sakmėse garsių vy- 
ru žygius, akompanuodami švelniomis Iy- 
ros melodijomis. 


Amianas, XV/9 


Helvetai, 58 metais pr. m. e. vykdami iš tėvynės tarp Reino ir Ronos 
ieškoti toliau vakaruose naujų Žemių, surašė lentelėse, kiek kurios gen- 
ties žmonių dalyvavo šiame persikėlime. Šiuos užrašus rado Cezaris 
nugalėtų helvetų stovykloje. Vardai buvo surašyti romėnų karvedžiui 
suprantamu raštu, tai yra graikų raidėmis. Stradonicu opidume archeo- 
logai rado vaško lentelių rėmų, į kurias kadaise buvo įrėžiama, kas verta 
žinoti. 

Poreikis šį tą užsirašyti daugelyje tautų atsirado dėl ekonominių 
priežasčių. Vis labiau besiplečiantis darbo pasidalijimas, dažnėją gami- 
nių ir prekių mainai bei mokesčių, duoklės, muitų ir pan. įvedimas isak- 
miai reikalavo daryti atitinkamus sąrašus. Dažnai tam pakakdavo sim- 
bolių ar piešinių rašto. Kai keltų gentims iškilo ši būtinybė, jie jau 
žinojo graikų raštą, todėl galėjo juo pasinaudoti ir savo rašto nebekūrė. 
Kitose keltų pasaulio dalyse vartotos etruskų raidės, o įsigalėjus Romai 
į šiaurę nuo Alpių, ir lotynų rašmenys, kurių pagrindu galiausiai buvo 
sudaryta daugelis Europos rašto sistemų. 

Galimas daiktas, kad keltų gentys Šiaurės Italijoje vartojo vieną iš 
ten plačiai išplitusių runų raštų, kurie galiausiai gerokai supanašėjo su 
graikų raštu. Mums žinomas to rajono rašto formas labai sunku priskirti 

kokiai nors ten gyvenusiai tautai — etruskams, retams, ilyrams ar kitai. 
Matyt, Rytų Alpėse gyvenę noriai vartojo rašmenis, artimus šiaurės et- 
ruskų rašto sistemai. Tokių ženklų randama įrėžtų amuletuose ir induose, 
tačiau, deja, jie neperskaitomi ir tikriausiai juos reikia laikyti pasiženk- 
linimo arba nuosavybės ženklais. 

Gal būtų išsirutuliojęs ir savas keltų raštas, jei druidai, užuot taip 
šiaušęsi prieš savo mokymo užrašymą, būtų suvokę didžiulę savo rašto 
vertę tautos savimonei. Be to, druidų nusistatymas prieš užrašinėjimą 
turėjo dar kitą pasekmę — ir daug liūdnesnę: iki mūsų išliko tik senosios 
keltų kalbos nuotrupos. 

La Teno ir romėnų laikų kelių kalbą galime kiek įsivaizduoti iš vė- 
lesnių tautų — keltų palikuonių (bretonų, valų, airių) viduramžių litera- 
tūros. Be to, turime įrašų ant antkapių ir kitų akmens paminklų, ant 
indų, įrankių, ginklų ir monetų. Antikos autorių raštuose irgi sutinkame 
keltiškų vardų ir sąvokų. Pagaliau reikia neužmiršti daugybės vietovar- 
džių, upėvardžių ir kalnų pavadinimų, kurie, kad ir pasikeitę, išliko iki 
šių dienų, taip pat įvairių skolinių kaimyninėse ir vėlesnėse kalbose. 
Nemažai žodžių (apie du šimtus) iš keltų pasiskolino net romėniškojo pa- 
saulio kalba — lotynų. Ne visuomet galima neigti, kad kuris nors jos 
žodis nesiremia bendru substratu. Daugiausia skolinti aprangos, ginkluo- 
tės ir transporto pavadinimai. Panašiai atsitiko ligūrų, venetų, iberų, ilyrų 
ir ypač germanų kalboms, kuriose daug keltiškų skolinių, reikalingų 
reikšti karybos, politikos, visuomenės gyvenimo, religijos ir apskritai 
kultūros sąvokoms. Savo ruožtu keltų kalba irgi pasisavino daug vardų 
ir sąvokų iš kitų kalbų. Tad tiesioginiai keltų kalbos žodyno šaltiniai 
yra tik to laikotarpio įrašai, kurie mums pateikia lotynų ir graikų raštu 
daugelio vardų, sąvokų ir kitokių terminų žodynėlį. Juos paaiškinti daž- 
nai esti labai sunku. 

La Grofzanko (Averono departamentas) puodžių dirbtuvėje rasta per 
keturiasdešimt ferra sigillata lėkščių ir jų šukių, ant kurių plokščių dug- 
nų yra rašmenys, įrėžti išdegtuose induose metaliniu rėžikliu. Tai loty- 
niškos raidės, tačiau jos kar- 
tais iškreiptos, nes įbrėžtos 
savotiška, galų-romėnų re- 
gione paplitusia rašymo ma- 
niera. Žodžiai, kaip ir rai- 
dės, yra lotynų ir keltų kal- 
bos elementų kratinys. Ką 
reiškia šie įrašai lėkštėse, 
kurių dauguma — gamybos 
niekalas ir netiko pardavi- 
mui, o puodžiai jas naudojo 
kaip „užrašų knygutes"? Jie 
kažkaip siejasi su gamyba. 
Dar yra išlikusių pilnų įrašų, 


Zalvariniai rašymo lentelės rėmai ir kauliniai ra- Y : vo ds 
šikliai iš Stradonicų (Čekoslovakija) ir Berno (Švei- užvardytų . keltisku žodžiu 
carija) tutos, kurio vertimas neaiš- 

kus ir galėtų maždaug reikšti „sąrašas“ arba „atsiskaitymas“. Toliau 
eina puodžių vardai, indų rūšys ir kiekvieno gaminio skaičius. Asmen- 
vardžiai ir techniniai terminai daugiausia keltiški, O visa kita parašyta 
lotynų kalba. Tai rodo, kad šios dirbtuvės iš pirmojo m. e. amžiaus 
puodžiai buvo keltai ir prastai mokėjo lotyniškai — tikriausiai tik tiek, 
kad galėtų susikalbėti su romėnais, vadovavusiais gamybai, ir su ad- 
ministracija. Sunku pasakyti, ar čia gamybos, ar prekybos sąrašai. 

Mus daugiau domina pati įrašų kalba. Įrašai patvirtina, kad vietiniai 
gyventojai šnekėjo dar keltiškai, o lotynų kalbą mokėjo nevienodai ir 
kad dalis jų gana blogai rašė abiem kalbom. Lotyniškai rašyta labai 
netaisyklingai, tiesiog kaip pakliuvo, daugybė rašybos ir gramatikos 
klaidų. 

Ne tik kalbos požiūriu, bet ir gamtos mokslo lygio analizei vertingas 
yra kalendorius, rastas Kolinjy (Eno departamentas). Iš jo matome, kad, 
nors Romos imperijoje buvo įvestas Julijaus kalendorius, kuris pakeitė 
dažnai labai savavališkai kaitaliojamą senovės romėnų kalendorių ir 
davė pagrindą mūsų šiandieniniam Grigaliaus kalendoriui, gyvavo ir 
keltų kalendorius. Šis Kolinjy kalendorius priklauso jau antrajai pirmojo 
amžiaus pusei ar net antram šimtmečiui. Kalendorius rodo, kad druidai 
gerai pažino gamtą ir gebėjo metų eigos sudėtingumą išreikšti labai 
glausta ir, svarbiausia, patikima schema. 148 cm ilgio ir 90 cm pločio 
žalvarinėje lentoje — jos rasta 150 gabalų — buvo užrašytos 1835 dienų 
datos. Jos apėmė penkerius metus po dvylika mėnesių ir du keliamuo- 
sius mėnesius; abu keliamieji ir šeši kiekvienų metų mėnesiai turėjo po 
trisdešimt dienų, kiti šeši mėnesiai — po dvidešimt devynias. Taigi keltų 
kalendoriumi buvo galima naudotis gana ilgai. Bet vis dėlto per ilgesnį 
laiką atsirasdavo netikslumas, kuris tam tikru momentu, matyt, būdavo 
išlyginamas, pailginus iki trisdešimties dienų vieną dvidešimt devynių 
dienų mėnesį. Kalendoriaus mėnesiai turi keltiškus vardus. Įdomu, kad 
prieš kiekvieną dieną lentoje yra skylutė, kad būtų galima bet kurią 
pasižymėti kaišteliu. Kas to nedarydavo, tam atsitikdavo kaip mums, kai 
pamirštame nuplėšti kalendoriaus lapelį. 

Kiti įrašai rodo, kad keltų kalba dar trečiajame ir ketvirtajame am- 
žiuje buvo išlaikiusi savarankiškumą ir net grynumą, nes bažnyčios 
tėvas Jeronimas apie 400 metus pasakė, kad jo laikais Romos imperato- 
riaus mieste Tryre dar kalbėta keltiškai ir lygiai tokia kalba kaip Mažo- 
sios Azijos galatų, nors abi šios keltų grupės jau beveik septynis šimtus 
metų gyveno atskirai. Netgi šeštajame amžiuje Gregorijus Turietis rašo, 
kad buvo garbinami ne tik keltų dievai ir didžiuojamasi keltiška kilme, 
bet ir kalbama dar keltiškai. Tačiau keltų kalba vis labiau liejosi su 
lotynų, ir vėlesnių romanų kalbų pagrindu tapo lotynų kalba. Romanų 
kalbose yra tik keltiškų skolinių. 

Panaši padėtis galėjo susiklostyti ir ten, kur pirmajame amžiuje 
pr. m. e. germanai buvo užėmę keltų gyvenamas vietas. Gal ir čia, ne- 
paisant germanų antplūdžio ir įtraukimo į jų kultūros sferą, dar kelis 
šimtmečius buvo kalbama keltiškai, nors niekas to nepatvirtina. Vis dėlto 
abejotina, kad viduramžiais airių misionieriai traukė būtent į šias Vidu- 
rio Europos vietas todėl, kad čionykščiai gyventojai dar suprato jų kalbą. 

(Germanų kalbos čia davė pagrindą vokiečių kalbai, į kurią taip pat 
pateko daug keltiškų skolinių; germanai pirmiausia perėmė keltiškus 
upių, kalnų ir vietovių pavadinimus. Vidurio Europos upės, vadinamos 
keltiškos kilmės vardais, yra Reinas ir Dunojus, Mainas ir Nekaras, Rūras 
ir Lipė, Vėzeris ir Elbė. Aišku, paminėjome tik žymesnes. Iš kalnų kel- 
tiškos kilmės vardus tikriausiai turi Taunusas, Hunsriukas, Semana (anti- 
kinis Tiuringijos miško pavadinimas), Finė ir ištisa Vidurio Europos 
kalnų grandinė — Hercinijos miškas. Dar daugiau tokių vietovardžių 
Prancūzijoje ir Anglijoje; be to, jų randame šiandieninės Čekoslovakijos 
teritorijoje ir kituose kraštuose, kur kadaise gyveno keltai. 

Keltų kalba priklauso indoeuropiečių kalbų šeimai, tačiau jokiu būdu 
ne prokalbei, nes tų kalbų giminystė buvo nelabai glaudi, sąlygojama 
istorinių, visuomeninių ir ekonominių priežasčių. Keltų kalba — toliau- 
siai į vakarus pasistūmusi šios kalbų šeimos dalis. Mokslininkai skiria 
dvi keltų kalbų grupes, kurios dėl didelio keltų išplitimo susiformavo, 
matyt, gana anksti. Pagal indoeuropiečių K garso virtimą į Ou arba į 
P šios grupės vadinamos Ou keltų ir P keltų kalbomis. 

Ankstyvaisiais viduramžiais Vakarų Europoje atsirado keltų dialek- 
tai — tebegyvuoją šiandien ir jau išnykę. Gėlų grupei (Ou keltai) priski- 
riami airių, škotų, Meno salos meniečių, o britų grupei — Velso kimrų, 
Kornvalio kornų, Bretanės bretonų *. 

Seniausios airių kalbos pavyzdžiai yra Ogamo įrašai, padaryti ant- 
kapių akmenyse penktajame ir šeštajame amžiuje Ogamo abėcėlės rai- 
dėmis. Tai originalus raštas, savo brūkšneliais ir taškais primenąs Morzės 
abėcėlės ženklus, tačiau neabejotinai panašus į lotyniškus rašmenis. 
Patys įrašai labai trumpi — dažnai tėra vienas asmenvardis. 

Nuo aštuntojo amžiaus prasideda tikrasis airių kalbos ir literatūros 
laikotarpis, kada airių kalba buvo labai puoselėjama krikščionių vienuo- 
lynuose. Lotynų kalba ją paveikė nežymiai, iš esmės tedavė religinio 
turinio žodžių. Dvyliktajame ir tryliktajame amžiuje sunykus vienuoly- 
nams, nukentėjo ir airių kalba, tačiau paskui nuo šešioliktojo amžiaus 
igavo tvirtas normas ir, nors skiriasi nuo senosios, yra viena gryniausių 
ir žinomiausių keltų kalbų. Škotų kalbą į Anglijos salų šiaurę atsinešė 
airiai atsikėlėliai, todėl ji gimininga airių kalbai. 

Iš britų kalbų grupės didžiausią literatūrą turėjo kimrų ir bretonų 
kalbos. Pirmąją labai veikė lotynų, paskui anglų, o bretonų kalbai didelė 
įtaką padarė prancūzų kalba. Pirmieji bretonų poetinės kūrybos pa- 
minklai yra iš devintojo amžiaus. Apie keltų kalbų išnykimą ir kaip jos 
tebegyvuoja mūsų laikais esame jau kalbėje. 

Tarp keltų, gyvenusių vėlyvojo La Teno opidumuose ir tų, kurie 
viduramžiais kūrė ir užrašė savo poeziją ir prozą, yra didžiulis laiko 
tarpsnis, todėl vargu ar šitoje kūryboje atsispindi, kaip jie gyveno, kada 
kovojo su romėnais ir germanais. Ir vis dėlto manoma, kad airių ir škotų, 
bretonų ir valų literatūros kūriniuose jaučiamas silpnas dvelksmas to 
druidų ir karių pasaulio, tos religijos ir visuomenės, apie kurią mes 
žinome tik iš archeologinių radinių ir antikos raštų. Rašoma apie kovas 


* Bretonų kalba jai priklauso todėl, kad keltai penktajame ir šeštajame amžiuje 
sugrįžo iš Anglijos salų į žemyną. 

ir puotas, meilę ir mirtį, apie grobikiškus žygius ir vestuves, realybė 
pinasi su išmone, veikia žmonės ir dievai, istoriniai įvykiai susilieja su 
legendomis. Kartais veiksmas vyksta stebuklų šalyje, kur pilna antgam- 
tinių būtybių, stebuklingų ginklų, paslapčių ir neįmanomų reiškinių. 
Paskui kaip savaime suprantamas dalykas į veiksmą įsijungia sapnai. 
Daugelyje kūrinių vaizduojama kelionė į mirusiųjų pasaulį. Istorinis fo- 
nas, jeigu tik jis įžiūrimas pro pasakišką veiksmo audinį, yra ne tik keltų 
istorija, bet veikėjai ir įvykiai iš romėnų arba anglosaksų istorijos, prie 
jų dar prisideda Biblijos pasakojimai ir religiniai padavimai. 

Keltų kūrybos turinys daug kur panašus į germanų didvyrių epą, ka- 
dangi abu sėmėsi medžiagos iš giminingos visuomeninės aplinkos. Tačiau 
vaizdavimo būde vis dėlto yra nemažų skirtumų. Keltų epo veikėjai ir 
įvykiai gali būti piešiami labai gyvai ir spalvingai, tačiau visai nesirū- 
pinama pateikiamos medžiagos dramatine įtampa arba herojiniu pate- 
tiniu įspūdžiu. Žmogiškosios aistros vaizduojamos sutirštintos, net darosi 
neberealios. Štai kaip poetas vaizduoja vieno berniuko įniršį: 

„Galėtum pamanyti, kad kas plaktuku įkalė jam į galvą kiekvieną 
plauka,— taip jis pašoko. Galėtum pamanyti, kad ant kiekvieno jo plau- 
ko galiuko žiba po kibirkštį. Jis merkė vieną akį, kol liko ne platesnis. 
plyšys kaip adatos skylutė. Jis išvertė kitą, jog pasidarė kaip midaus 
jog pasirodė ryklė." * 

Airių poezijos ypatybė yra žmogaus ryšys su gamta, kurią poetas 
visuomet piešia nuostabiomis spalvomis. Viename airių eilėraštyje iš. 
devintojo amžiaus šitaip išraiškingai vaizduojamas žiemos atėjimas: 


Žinią jums aš turiu: 
riaumoja elnias, 
žiema jau sninga, 
o vasara išėjo. 


Vėtros šaltos, 

saulė prie žemės — 
trumpas jos kelias. 
Jūra šiaušias bangom. 


Rausta papartis, 

sunykus jo gražuma. 
Laukinių žąsų 

girdis pažįstamas klyksmas. 


Šaltis sustingdė jau 

sparnus linksmųjų paukščių. 
Metas žvarbus. 

Tą nešu žinią, 


Šios „žinios“ įspūdį poetas sustiprina pirmąja ir paskutiniąja eilute — 
airių originalo tekste jis pagilinamas dar aliteracija ir rimu. Gal kaip 


* Iš Alsterio ciklo sakmės ,,Kualngés jaučių pagrobimas“. 

tik ši susijusios su gamta keltų lyrikos pusė taip veikė aštuonioliktojo 
ir devynioliktojo šimtmečio literatūrą. 

Iš airių kūrybos paminėtinas sakmių ciklas apie medžioklės dievą 
Fina ir jo sūnų, dainiu Osianą, paskui Alsterio ciklas, kuriam istorinį 
fona davė kovos tarp Airijos ir Alsterio, ir „Įsiveržimų knyga“ (Lebhar 
na Gabala), kurioje mitologiškai pasakojama apie kėlimąsi į salą. Viena 
Žymiausių ir ilgiausiai gyvavusių legendinių figūrų keltų literatūroje yra 
Artūras. Jo istorints pirmtakas buvo britų karalius Artūras, kuris apie 
500-uosius metus kovojo su anglosaksais. Jo apvaliojo stalo riteriai buvo 
Tristanas, Persevalis, Lanselotas ir kiti, su kuriais jis pateko ne vien 
į prancūzų trubadūrų, bet ir į vokiečių minezingerių sakmes. Pirmieji 
kūriniai apie Artūrą atsirado dvyliktajame amžiuje. Iš bretonų krašto 
žinoma dar liaudies dainų ir vaidinimų, maldų knygų ir kitokių religinio, 
riterių ir liaudiško turinio kūrinių. 

Taip susisieja senovės keltų laikų religiškumas ir vaizdinių pasaulis 
su feodalizmo riterio idealais ir krikščionybės dogmomis. Kad senasis 
mistinių druidų pasaulis atskirose keltiškose tautų grupėse išsilaikė iki 
viduramžių, yra ir filid nuopelnas (žr. 102 psl.). Iš jų (iš filid) atsirado bar- 
dai — tie dainiai ir pasakotojai, kurie perdavinėjo iš kartos į kartą did- 
vyrių žygius, pasakas ir sakmes. Jie buvo gerbiami, nes dainavo apie 
savo ponų narsą, apie gamtos grožį, apie tautos jausmus ir lūkesčius. 
Bardas dainuodavo savo dainas akompanuodamas arfa, kurią gaudavo 

Kariai ir karnykso pütikai ant Gundestrupo katilo 

i$ savo pono, kaip reikalavo valu jstatymai. Juose taip pat nurodyta, 
kad bardo žemės neapdedamos duokle, kad ponas iš savo tvartų privalo 
duoti jam žirgą ir kad bardas niekad neturi skirtis su savo instrumentų. 

Keltų muzikos instrumentas buvo ne tik arfa. Senų senovėje daž- 
nesnis liaudies instrumentas buvo karnyksas, trimitas su ilgu vamzdžiu 
ir užriestomis žiotimis, kurios turėdavo išžioto žvėries snukio formą. 
Kaip buvo pučiamas karnyksas, pavaizduota romėnų triumfo arkoje 
Oranže (Prancūzijoje), Pergamo frize ir ant Gundestrupo katilo. Šiais 
instrumentais keltai, matyt, "tiesiog įvarydavo romėnams siaubą, nes Dio- 
doras rašo, kad „keltai turi ypač barbariškus trimitus; jie pučia juos ir 
gauna Saizu, kovos šurmuliui derantj tona". Be to, keltai turėjo vadina- 
maja Pano fleitą, syrinksą ir dar tūbą. 

Žodžiai ir melodija išlikdavo šimtmečius ir teikdavo airių tautai jėgų 
kovoje su prispaudėjais. Todėl anglai taip nekentė keliaujančių dainiu, 
kurie, kaip Frydrichas Engelsas rašo „Airijos istorijoje“, buvo persekio- 
jami kaip ir katalikų kunigai, kol apie devynioliktojo amžiaus pradžią 
išnyko. „Jų vardai užmiršti, jų poezijos likę tik nuotrupos; gražiausias 
palikimas, kurį jie paliko savo pavergtai, bet nenugalėtai tautai, yra jų 
melodijos.“ 


PABAIGOS ŽODIS 


Norėdami susidaryti keltų kultūros vaizdą, mes apsilankėme Halštato 
laikų pilyse, apžvelgėme, kaip jie kilnojosi po Europą, kaip gyveno opi- 
dumuose. Keltų aktyvi veikla truko tik gerą pusę tūkstantmečio. Tiesa, 
keltai gyvavo ir vėliau, bet nukariautos romėnų arba įjungtos į germanų 
pasaulį jų gentys politiškai buvo bejėgės. Tik vakariniuose Europos že- 
myno pakraščiuose jos išliko savarankiškos iki šių dienų. 

Tačiau kaip tik kultūros istorijoje geriausiai matyti, kokį didelį tie- 
siogini poveikį keltai padarė Vidurio ir Vakarų Europos kultūriniam. 
gyvenimui antroje pirmojo tūkstantmečio pr. m. e. pusėje ir kaip aktyvia 
ir kūrybiška savo veikla paspartino Europos kultūros ir visuomenės 
pažangą. Tolimesnė Europos istorija rodo, kad ir ekonomikoje, ir visuo- 
menės gyvenime, ir kultūroje buvo remiamasi tuo, ką keltai sukūrė ar 
perdavė kitoms tautoms. 

Konkrečios istorinės sąlygos lėmė taip, kad tokia kultūringa tauta 
vėlesniais šimtmečiais neturėjo tolygaus savo kultūros tęsėjo. Tačiau pa- 
sitraukimo iš pasaulinės politikos arenos jokiu būdu negalima vadinti 
visiška keltų kultūrinio poveikio pabaiga. Priešingai, gyvendami kitų 
tautų valstybėse, jie ne tik dar ilgai išlaikė savo šneką ir tautiškumą, 
bet ilgainiui sukūrė savitą meną. Dar stipresnis keltų kultūrinis poveikis 
buvo ten, kur jie gyveno kaip savarankiški laisvų tautų grupių nariai. 

Galų-romėnų kultūra, gyvavusi tarp Reino ir Atlanto, nors ir turėjo 
daug keltiškų turinio ir stiliaus elementų, vis dėlto buvo romėnų meno 
ir visuomenės sąlygojamas reiškinys, bet airiai ir škotai, valai ir bretonai 
toliau ugdė senovinę keltų kultūrą. Situacija pasikeitė, ir ėmė kurtis at- 
skiros nacionalinės kultūros. Vieninga keltų kultūra nustojo gyvavusi 

ne vien dėl to, kad, bėgant šimtmečiams, atsirado kitokie visuomenės 
santykiai, o pirmiausia dėl to, kad atskirose srityse šias kultūras paveikė 
įvairios svetimos įtakos. Šis procesas vyko daugiausia kovojant su tauta 
pavergéja, jos kultūra ir pasaulėžiūra. Vėliau, feodalizmo ir kapitalizmo 
laikais, šie prieštaravimai įgavo klasių kovos pobūdį. 

Taigi kartkarčiais pasireiškiąs atgimimas — visų pirma Airijoje, Ang- 
lijoje ir Bretanėje — turi gilesnes istorines priežastis. Kai Vakarų Euro- 
poje feodalizmas ir riterių idealai pasiekė viršūnę, buvo prisiminti bar- 
dai. Keliaujantys dainiai pasigavo keltų sakmių bei mitų, aprengė juos 
naujais rūbais ir dainavo viduramžių feodalų pilyse. Tai buvo trubadü- 
rai Pietų Prancūzijos Provanse, truverai Šiaurės Prancūzijoje, minezin- 
geriai Vokietijoje. Keltų bardai ir keltų sakmių pasaulis buvo pavyzdys, 
teikes įkvėpimo tokiems žinomiems viduramžių literatūros kūrėjams, 
kaip Kretjenas de Trua, Hartmanas fon Auė, Volframas fon Ešenbachas, 
Gotfrydas Štrasburgietis, kurių epo ir giesmių herojais tapo Artūro ap- 
valiojo stalo riteriai Erekas, Persevalis arba Titurelis. Tristano ir Izoldos 
motyvas taip pat kilęs iš keltų sakmės. Tačiau toli gražu ne vien tai 
sudaro ankstyvųjų viduramžių meno esmę ir turinį — jame apstu vieti- 
nių, senovės germanų, Biblijos, antikos motyvų, o po kryžiaus žygių 
prisidėjo dar arabiškų ir kitokių, atėjusių iš Rytų kraštų. Kova ir meilė 
buvo du riterių gyvenimo poliai, kuriuos reikėjo suvienyti ir kurių konf- 
liktai vaizduojami literatūroje. Taigi keltų pasaulio prisiminimas padėjo 
Europoje pirmą kartą sužydėti pasaulinio garso literatūrai. 

Antrasis reikšmingas Europai keltų renesansas prasidėjo aštuoniolik- 
tajame amžiuje, kai šviečiamojoje epochoje kilo maištas prieš feodalinę 
tvarką ir kai poetai rašė savo kūrinius pagauti „Audros ir veržimosi“ 
sąjūdžio. Grįžimas prie didvyriškosios praeities ir meilė gamtai buvo 
toji dirva, kurioje. vėl atgimė ir žadino įkvėpimą keltų sakmių pasaulis, 
gamtos lyrika. Vokiečių švietėjų ir poetų — Klopštoko, Herderio ir Ge- 
tės — dėmesį į senovės keltų literatūrą atkreipė škotas Makfersonas, 
kuris apie 1760 metus imitavo Osiano dainas ir taip atgaivino gėlų liau- 
dies kūrybą. Klopštokas, kuris, būdamas Kopenhagoje, susižavėjo ger- 
manų senove, keltų bardus ir germanų skaldus ėmė tapatinti. Tai atitiko 
jo laikais ir dar ilgai devynioliktame amžiuje gyvavusią nuomonę, kad 
keltai ir germanai turėję vieną protautę. Antra vertus, šitaip prasidėjo 
„keltomanija“, kuri daugelį dešimtmečių slopino mokslinę ankstyyosios 
istorijos tyrinėjimo pažanga. Tačiau vis dėlto ir šitas senosios keltų lite- 
ratūros prisiminimas buvo labai vaisingas tų laikų literatūrai. 

Johanas Gotfrydas Herderis, poetas, kalbininkas ir filosofas, 1773 me- 
tais parašė darbą „Apie Osianą ir senųjų tautų dainas“, kuriame iškėlė 
liaudies poezijos svarbą ir vertę. Nagrinėdamas keltų poeziją, jis dar 
labiau įsitikino, kad yra sąryšis tarp istorijos, kalbos ir literatūros. Her- 
deris daug nusipelnė kurdamas prielaidas formuotis vokiečių literatūrai, 
pabrėžė visų tautų literatūrų, taip pat ir liaudies kūrybos, vaidmenį pa- 
saulinės literatūros raidoje. Šis antifeodalinis demokratinis požiūris atsi- 
liepė ir Getei, kuris su Herderiu susidraugavo 1770 metais. Gilindamasis 
į senąją literatūrą ir Osiano dainas, pats stropiai rinkdamas liaudies kū- 
rybą, Getė ėmė veržtis į naują, artimą gamtai ir išjaustą, jokių tradicinių 

rimu ir ritmų nevaržomą poeziją. Taip senosios keltų literatūros nagri- 
nėjimas padėjo kurti naują, švietimo idėjas atitinkančią ir visuomenės. 
pažangai tarnaujančią literatūrą, kuri „Audros ir veržimosi“ sąjūdžiu. 
norėjo išsivaduoti iš feodalizmo pančių. 

Airija, nors ir priklausydama Didžiajai Britanijai, pasiekė nemažų 
laimėjimų literatūroje, kurioje dažnai skambėjo griežtas kaltinimas anglų 
priespaudai. Dainiai ir poetai naudojosi senovės airių sakmių medžiaga, 
gimė naujos liaudies dainos, kurios buvo dainuojamos akompanuojant 
arfa ir dūdmaišiu. Didelis pakilimas airių literatūroje prasidėjo mūsų. 
amžiaus pradžioje, kai vėl dažniau imta prisiminti keltų tradicijas. Įžy- 
miausias dvidešimtojo amžiaus pirmos pusės anglų dramaturgas ir roma- 
nistas B. Šo kilęs iš Airijos. Š. O'Keisio ir Dž. M. Singo kūryboje grįži- 
mas prie keltų kultūrinio palikimo ryškiausiai siejasi su dabarties so- 
cialinėmis problemomis, o B. Byhanas dramose vaizduoja, koks abejotinas. 
yra airių buržuazinės pakraipos nacionalizmas. Pati šalis po ilgų kovų: 
1921 metais išsikovojo autonomiją, tiesa, turėjo atsisakyti salos šiaurinės 
dalies, kurioje ligi šiol eina kovos po religijos skraiste, o iš tikrųjų dėl 
socialinių prieštaravimų. Saugodami savo kultūrą per anglų priespaudos: 
šimtmečius, airiai laimėjo pergalę kovoje dėl nepriklausomybės. 

Senųjų keltų laikų prisiminimas teikia naujų jėgų dėl savo teisių. 
kovojantiems bretonams. Bardų ir trubadūrų tradicijas tęsia politinės 
dainos ansambliai, kurie protestuoja prieš Bretanės atsilikimą, kaltina 
dėl to vyriausybę Paryžiuje. Tam tikro bretonų savarankiškumo reikala- 
vimai turi klasių kovos bruožų. Be to, ieškoma kultūrinių ryšių su Airija, 
Škotija ir Kornvaliu. 

Daugiau kaip prieš du tūkstančius metų helėnų menininkas Pergame 
sukūrė nugalėtų galų figūras. Bet parkritęs karys (1 pav.) simbolizuoja 
tik savo paskutinės valandos dramatiškumą ir galatų pralaimėjimą Ma- 
zojoje Azijoje, o ne visų keltų, kurie labai daug davė Europos kultūrai.. 


7 7 y q SK. 


EA 
24 
ftr 


| V 


m Š 
^ 


4 


g 
3 
=~ 
, 


L 
L 


lj 
i | ! fibi i dt. à i 


i 
uid 


E, =———— : LL 
Ž is e aon 
ES 020]0| O 


tres. 
7 
. 
. 
— LI 
- . 


Ton S J "y A9 


A De AIEI " t cad 
"= S m O D $ Dy " 9uopJo[] 


Ao yn /^ — fuo 


l 


Sg 
itū 
: E 
: d 

[wn | 

T 


mi 


f 
] 
li il 
a 

8 

S 

3 

zZ 

o 
9 


, . 
te., 


3 
IUXSID4OXS 


vi IDUJUy 
FFTPPERTTLLLA! LLS 
MA P d des J 2 


.* 
. 
r 
^ 


Tr sohaUaZ Srl s. o 


DUO = 


B a , ^. „PDA! s D Į verts ŽŽ 
vfiuoung ; MIB Su S REIN p Nea ,e" P A 2 s ZT AS 
4 j R o d : RA o *. Es ve LI D^ - 
ai : É "eaa Wes, Duo T mm 
Q RÀ 


L i a i NE E dfn ounpėnį T2J2U3N -.- == 
„louną flog B j "P. | A [e x 


E snfiuipuo] 

EXPO ĮDJUDAOUIJĮ i 

- ay. t 
AW i 


Eon E mumIJo, 


IL 
=. . be o 
: 


EN Dan 
CHER IVINVBDONVYT ^N 
w00 — 00 — 0 , 


0 
== PAP 
Em 

Zac. 


CHRONOLOGIJOS LENTELĖ 


700 


Oo arm | [eneon | map 


pr. m. | 


e. 


600 


500 


400 


300 


200 


138 


Keltų politinė ir 
karinė veikla 


Pietvakarinėje Vidurio 
Europoje atsirandą keltų 


gentys 


Išsiplečia į ligūrų ir ibe- 
rų žemes 


Prasideda kėlimasis į pie- 
tus 
387 m. užkariauja Romą 
358 m. kovos su ilyrų 
gentimis 


335 m. Aleksandras pri- 
ima keltų pasiuntinius 


Įsiveržia į Balkanus ir 
Britų salas 
278 m. persikelia į Ma- 
žąją Aziją 
277—212 m. Tylėnų kara-| 
lysté Bulgarijoje 

255 m. vél keliasi j Ita- 
lia. Pralaimi prie Tele- 
mono 


ankstyvasis 


Halštato periodas 


vėlyvasis 


— 


Ankstyvasis La Teno periodas 


€ 


Keltu kultüros raida 


Įvykiai kaimyninėse 
keltų šalyse 


Vidurio Europoje pra-| Etruskai išplinta po Šiau- 
dedama apdirbti geležį| rės Italiją 


Diduomenės kapai su 
vežimais ir aukso įka- 
pėmis Reino ir Duno- 
jaus krašte (Hoinebur- 
gas / Homichelė; Mon- 
lasua / Viksas) 


Ankstyvasis La Teno 
stilius 


Brandusis La Teno sti- 
lius 


Plastiškasis ir gražiųjų 
kalavijų stilius 


Savito stiliaus pradžia 
Britų salose 


Adrijos miestai pradeda 
prekybą su Dunojaus vi- 
durupio sritimi 

Rytų Alpių Halštato kul- 
tūra („situlų menas“) 
Apie 600 m graikai jku- 
ria Masaliją 


"Etruskai ` labiausiai išple- 


čia savo valdas 

Hekatajas pamini keltus 
510/09 m. Roma tampa 
savarankiška respublika 


Apie 450 m. Herodotas 
rašo apie keltus 


334 m. Aleksandras Di- 
dysis pradeda puolimą 
Azijoje 


322—286 m. kovos dėl 
Aleksandro įpėdinystės 
Susikuria įvairios hele- 
nistinės karalystės 


264—241 m. Roma ka- 
riauja su Kartagina 

229 m. prasideda Romos 
ekspansija į Balkanus 
218—202 m. antrasis Ro- 
mos karas su Kartagina 


Keltu politiné ir 
kariné veikla 


Keltu kultüros raida 


Ivykiai kaimyninése 
keltų šalyse 


100 


180 m. Pergamas nugali 
galatus 

133 m. Roma užkariauja 
Numantiją (Ispaniją) 
121 m. Roma nugali ar- 
vernus 

Nuo 113 m. į keltų že- 


| mes veržiasi kimbrai 


72 m. Ariovistas nugali 
edujus 

58—52 m. Cezaris paver- 
gia Galiją 

Komijus sudaro apie 50 
genčių sąjungą Anglijoje 
Belgų gentys išvyksta į 
Britaniją 


Vidurinis La Teno periodas 


Vėlyvasis La Teno periodas 


Kalamos .pirmosios mo- 
netos 


Ūkinis keltų suklesté- 
jimas  (opidumu lai- 
kai) 


Galų romėnų kultūros 
pradžia Vakarų Euro- 
poje 


181 m. prie Adrijos įku- 
riama Akvilėja 

149—146 m. trečiasis 
Romos karas su Kartagi- 
na. Roma ją visiškai su- 
naikina 

148 m. Makedonija tam- 
pa Romos provincija 
121 m. Roma įkuria Nar- 
bono provinciją 


102/101 m. Roma nugali 
kimbrus ir teutonus 


82 m. Roma įkuria Cizal- 
pinės Galijos provinciją 
74—71 m. Spartako ver- 
gų sukilimai 

66—44 m. Burebistos da- 
kų karalystė 

27 m. Oktavianas "tampa 
„Imperatoriumi Cezariu 
Augustu“ 


100 


200 


Kunobelino (+40) kara- 
lysté Anglijoje 

43 m. Roma užkariauja 
Pietų Angliją 

60/61. m. Anglijos keltų 
gentys sukyla prieš Ro- 
ma 

70—79 m. Agrikola sta- 
to įtvirtinimų liniją prieš 
Škotiją 


122 m. linija perstatoma, 
paverčiama pylimu 
142—184 m. pylimas per- 
keliamas į šiaurę iki For- 
to įlankos 


Airijoje atsiranda genčių 
susivienijimai 


Romėnų ir galų-romėnų periodas 


„Salų keltų meno viršū- 
nė (užraitymų oma- 
mentika) 


Laikina savito salų kel- 
tų meno pabaiga 


9 m germanai sunaikina 
romėnų armiją Teutobur- 
go miške 


"16 m. Norėja ir Retija 


tampa Romos provincijo- 
mis 

46 m. Trakija tampa Ro- 
mos provincija 

Nuo 83 m. statomas ger- 
manų-retų pylimas 

107 m. Roma įkuria Da- 
kijos provinciją 
166—180 m. markomanai 
kovoja su Roma 


212 m. Romos pilietybė 
suteikiama visų provin- 
cijų gyventojams 
Sustiprėja alemanų ir 
frankų antpuoliai Galijo- 
je 

Nuo 290 m. statomi gy- 
nybiniai įrenginiai Piet- 
ryčių Anglijoje prieš 
saksus (litus saxonicum); 


360—390 m. keltai įsi- 
veržinėja į Romos Bri- 
taniją 


407 m. paskutinis Romos 
vietininkas palieka Ang- 


liją 

Nuo 450 m. anglosaksai 
veržiasi į Britaniją 
Keltų gentys keliasi į 
Bretanę 

483 m. Airijos dalys su- 
sivienija į Taros kara- 
lystę 


Apie 600 m. įkūrus ang- 
losaksų Mersijos kara- 
lyste, baigiasi keltų galia 
Britanijoje (išskyrus Vel- 
są Škotiją ir Airiją) | 


Romėnų ir galų-romėnų periodas 


—————— 


Tautų kraustymosi ir Merovingų laikotarpis 


432 m. Patrikas įkuria 
Armago vyskupystę 
Airijos sukrikščionini- 
mo pradžia 


Seniausi airių rašto 
paminklai 
563 m. jkuriama nuo 


Romos nepriklausoma 
airių-škotų bažnyčia, 
prasideda misijų veik- 
la 


597 m. įkūrus Kenter- 
berio vyskupystę, pri- 
sijungia ir anglosaksiš- 
koji Britanijos 
prie Romos bažnyčios 


dalis | 


260—274 m. Postumas 
įkuria atskirą galų kara- 
lyste 

268—270 m. valstiečių 
neramumai Galijoje 


324 m. Bizantija tampa 
Romos imperijos sostine 
358 m. germanai, kaip 
kariniai kolonistai, įsiku- 
ria Galijoje 

375 m. prasideda didysis 
germanų tautų krausty- 
masis 

375 m. Romos vyskupas. 
tampa katalikų  bazny- 
čios popiežiumi 

395 m. Romos imperija 
padalijama į Rytų ir Va- 
karų imperiją 

415 m. vakarų gotų ka- 
ralystė Galijoje (—507) 
ir Ispanijoje (—711) 


443—534 m. Burgundų 
karalystė prie Ronos 
451 m. Hunus, vadovau- 
jamus Atilos, sumuša 
prie Trua 

476 m. Vakarų Romos 
imperijos pabaiga 

486 m. Chlodvigas, paša- 
linęs Romos vietininką, 
Galijoje įkuria Frankų 
karalystę 


567 m. Frankų karalystė 
padalijama į tris dalis 

E veikla | | Keltų kultūros raida | keltų šal 

— A ————— ————— E 

| 613 m. vėl suvienijama 

Franku karalysté 

614 m. sustiprėja frankų 

didikai (Edictum  Chlot- 

harii) 


Nuo 650 m. naujasis 

keltu meno stilius Ai- 

rijoje ir Škotijoje 

663 m. galutinė Ro-| 662 m. didikai (mažordo- 

mos bažnyčios pergalé| mai) iš esmės vadovauja 
700 Anglijoje frankų politikai 

